
Digteren  Thomas  Thaarup,  Forfatteren  til  de  idyl- 
liske  Sangspil  »Høstgildet«  og  »Peters  Bryllup«,  udgav 
i 1813  en  Oversættelse  af  Tyskeren  F.  Buchholtz’  Skrift: 
»Moses  og  Jesus  eller  om  Jødernes  og  de  Christnes 
intellektuelle  og  moralske  Forhold,  en  historisk-politisk 
Afhandling«.  Bogen  indeholder  en  Række  stærke  An- 
greb paa  Jødedommen  og  Jøderne,  og  skal  disse  kunne 
vises  tilbage,  siger  Oversætteren  i sin  » Forerindring  «^ 
»saa  vil  det  komme  an  paa  at  bevise,  at  dette  Folks 
særegne  religiøse  Grundsætninger,  som  findes  i dets  Skrifter, 
ere  forkastede  af  nærværende  Slægt,  læres  ikke  mere  i 
dens  Skoler,  foredrages  ikke  mere  i dens  Synagoger, 
spores  ikke  mere  hos  dens  nyere  og  mere  philosophiske 
Skribentere:  nemlig  Ideen  om  en  National  Gud,  der  ude- 
lukkende elsker  den  jødiske  Nation;  Forjættelserne  om  et 
Verdensherredom  grundet  paa  alle  Nationers  Under- 
tvingelse og  Ødelæggelse;  Fritagelse  fra  Opfyldelsen  af 
almindelige  moralske  Pligter  mod  Ikke-Jøder,  og  et  deraf 
naturligt  følgende  menneskefjendsk  Sindelag  mod  alle  de 
af  dem  kaldede  Gojim,  Nochrim  og  Accum;  at  de 
i Kultur  staae  ved  Siden  af  andre  oplyste  Statsborgere, 
og  følge  Skridt  med  dem ; at  de  ved  nyttige  Kundskaber, 

Konster  og  Haandværker,  kort  ved  Industrie,  lige  med 
andre  Borgere  fremme  Statens  Vel,  og  i Fejde-Tid  lige 
med  dem  forsvare  den.  Dette  frygter  jeg  vil  vorde 
vanskeligt  tilfredsstillende  at  bevise.  Tvertimod  synes 
det,  at  Egennytte,  Grumhed  og  Ladhed  ere  Nationens 
Særkjende  fra  dens  første  Oprindelse«. 

Af  den  Byge  af  Stridsskrifter,  som  Bogen  fremkaldte, 
ere  her,  helt  eller  delvis,  saadanne  optrykte,  der  endnu 
have  nogen  Værdi  baade  for  Jøder  og  Ikke-Jøder,  fordi 
de  ere  baarne  af  de  humane  Strømninger  i Datidens 
Aandsliv.  Den  litterære  Jødefejdes  historiske  Gang  er 
senest  skildret  i Tidsskriftet  »Museum«  for  1890  af  Chr. 
Villas  Christensen. 


G.  Euchel:  Til  evig  Fred. 

Gottleb  Euchel  var  født  i København  1767.  Han 
var  Søn  af  en  Købmand  og  blev  selv  Købmand,  men 
studerede  først  i en  Række  Aar  jødisk  Litteratur  i Tysk- 
land. Omkring  1796  vendte  han  tilbage  til  København 
og  udfoldede  en  betydelig  Virksomhed  til  Forsvar  for 
sine  Trosfæller  og  til  Fremme  af  deres  Udvikling.  1813 
udgiver  han  under  den  litterære  Fejde,  der  indlededes 
med  Th.  Thaarups  Oversættelse,  et  lille  Skrift:  »Til 

evig  Fred«.  Han  henvender  først  Ordet 

»Til  Det  Kongl.  Danske  Cancellie! 

Jødernes  Bestræbelser  for  deres  Cultur,  de  Frem- 
skridt, de  i flere  Decennier  have  gjort,  ere  det  Kongelige 
Danske  Cancellie  ikke  ubekj endte.  Hvad  der  endnu  vil 
skee,  og  det  Gode,  hvortil  dette  maa  lede,  ville  vi  blot 
have  vor  gode  og  vise  Monark,  og  den  Aand,  der  besjæler 

det  høje  Collegium  at  takke  for.  Dette  er  Aarsagen, 
hvorfor  jeg  drister  mig  til  underdanigst  at  gjøre  det  høje 
Collegium  opmærksom  paa  dette  lille  Skrift,  som  ikke 
gjør  nogen  Fordring  paa  litterair  Gehalt. 

Underdanigst 

Forfatteren.« 

I Forordet  nævner  han  Filosoffen  Kants  Skrift  om 
den  evige  Fred  og  kalder  sig  selv  »en  jevn  Borger,  der 
ingenlunde  gjør  Fordring  paa  Navnet  af  Filosof«.  Bogens 
Titel  »svarer  fuldkommen  til  Forfatterens  Forsæt;  han 
attraaer  Fred,  søger  at  slutte  den  efter  saadanne  Grund- 
sætninger, som,  for  at  gjøre  den  desto  varigere,  skulle 
bortrydde  alle  Misforstaaelser  imellem  de  stridende  Parter. 
Den  Ro  og  Fred,  som  Borgerne  af  jødisk  Troesbekjendelse 
i en  lang  Række  af  Aar  have  nydt  under  vor  vise  og 
gode  Regjering,  synes  at  misundes  dem  af  Flere;  man 
har  derfor  nys  offentlig  erklæret  dem  Krig,  — om  det 
er  skeet  af  enkelt  eller  coaliseret  Magt,  det  veed  jeg  ej; 
i ethvert  Tilfælde  er  dog  intet  ønskeligere  end  Fred,  og 
dette  er  ogsaa  F'orfatterens  Ønske;  dog  er  det  nødvendigt 
først  noget  nærmere  at  oplyse  nogle  af  Stridens  Hoved- 
punkter, og  dette  er  Hensigten  af  følgende  Blade«. 

Saa  følger  selve  hans  Indlæg: 

»Hr.  Ridder  Th.  Thaarup  har  nyligen  givet  os  en 
dansk  Oversættelse  af  det  i Berlin  1803  af  Buchholtz 
udgivne  Skrift:  Moses  und  Jesus.  Skriftet  blev  den- 
gang gjendrevet  af  flere  agtværdige  Forfattere.  Som  jeg 
af  offentlige  Blade  erfarer,  skulle  disse  Gjendrivelser  snart 
fremkomme  oversatte  i det  Danske,  og  de  ville,  uden 
Tvivl,  være  den  Sandhed  elskende  Oversætter  ligesaa 
behagelige  og  kjerkomne,  som  de  dengang  vare  det  for 
Forfatteren. 

Hr.  T.  har  forudskikket  Oversættelsen  en  Fortale, 
som  ikke  er  afBuchholtz,  men  — man  tillade  mig  at 
sige  det  — ej  heller  af  Hr.  T.  — Hr.  T.  har  taget 
sine  Vaaben  af  Andres  Rustkammer,  disse  igjen  af  Andres 
og  disse  Andre  atter  af  Andres,  indtil  vi  omsider  støde 
paa  de  gamle  Vaabenborge  — Læseren  vil  tilfulde  lære 
at  kjende  dem  af  deres  Skildt  og  deres  Skjolde:  Der 

abgestreifte  jiidesche  Schlangenbalg  1686.  Feue- 
riger  Drachengift  und  wiithige  Ottergall  der 
Juden  1682.  Der  verdammliche  Judenspies  1688. 

Det  kan  man  sandelig  ikke  kalde  at  fægte  paa 
Ridderes  Viis.  Skulde  Hr.  Ridder  Th.  ikke  først  bedre 
have  lært  at  kjende  sine  Vaaben?  — Skulde  han,  hvem 
det  er  saa  meget  om  Sandhed  at  gjøre,  ej  først  nøje 
have  undersøgt  de  Kilder,  han  øste  af? 

Jeg  vil,  til  Ære  for  Sandheden  og  min  Overbeviisning, 
blive  nødt  til  at  erklære  Adskilligt  af  det  i Fortalen  Sagte 
for  urigtigt,  at  udpege  flere  Steder  som  aabenbare  Usand- 
heder. — Dog  rammer  disse  Udpegninger  ikke  Hr.  T. 
som  Opfinder;  Andre  have  af  Fiendskab  og  Had  mis- 
tolket der  hvor  han  kun  har  misforstaaet. 

Jeg  er  dansk  Borger,  og  af  jødisk  Troesbekj  endelse. 
Det  Første  er  jeg  stolt  af  at  være,  det  Sidste  skammer 
jeg  mig  ikke  ved  at  være.  Kun  da  vilde  jeg  skamme 
mig,  naar  jeg  var  saadan  en  Jøde,  der  behøvede  at  skamme 
sig  ved  at  være  det.  — Dette  tilligemed  den  megen  Tid 
jeg  har  anvendt  paa  at  studere  min  Religion  og  de 
orientalske  Sprog,  forpligte  og  berettige  mig  til  at  frem- 
træde  som  Mellemhandler  i en  Sag,  der  ligger  mig  saa 
meget  paa  Hjertet. 

Jeg  tilstaaer:  Flere  af  de  jødiske  Rabbiners  gamle 

Skrifter  ere  fulde  af  Fordomme,  vrimle  af  Hovedet  for- 
virrende og  hjertekrænkende  Ideer;  men  ere  alle  i det 


G.  EUCHEL : TIL  EVIG  FRED. 


5 


Ebraiske  eller  Kaldaiske  forfattede  Bøger  Lærebøger, 
hvis  Forskrifter  Jøden  er  forpligtet  at  følge?  *)  Og  hvilken 
Religion  er  fri  for  fordomsfulde  Skribentere  ? Skulde  vi, 
af  enkelte  kristelige  Theologers  fanatiske  Skrifter  drage 
den  Slutning,  at  den  kristelige  Kirke,  hvis  Hovedlære  er 
Fredelighed  og  Tolerance,  prædiker  Fanatismen? 

Jeg  er  i flere  Aar  Medlem  af  et  Selskab  *),  som  har 
gjort  sig  det  til  Pligt  at  anvende  alt  Mueligt,  for  at  ud- 
rydde Fordomme  blandt  Jøderne,  at  udbrede  Lys,  og  i 
enhver  Henseende  at  danne  dem  til  gode  og  nyttige 
Borgere  for  Staten.  Hvor  behageligt  var  det  ikke  for 
mig,  i de  sexten  Aar  jeg  nu  lever  i Danmark,  ogsaa  her 
at  kunne  bidrage  min  Skjærv  og  i Foreening  med  flere 
værdige  og  virksomme  Mænd  at  hjelpe  til  at  fremme 


1 ) [»Talmudisternes  og  Rabbinernes  Love  og  Skikke  kan  med  Hensyn 
paa  deres  forbindende  Kraft  end  ikke  sættes  ved  Siden  af  vore 
Kirkeforsamlingers  Beslutninger  eller  Udsagn.  De  ere  ikke  autori- 
serede ved  Divination/  ved  Inspiration.  De  henhøre  til  Fornuftens 
Domstol,  til  Philosophiens  Prøvesteen ; og  komme  de  paa  denne, 
saa  er  deres  Lod  kastet.  Selv  om  alle  Fædre,  ligesom  Salomon 
Maimons  Fader,  daglig  foresige  deres  Sønner:  »Hvo  der  forstaaer 
Talmud,  han  forstaaer  Alt;  læs  Talmud,  læs  ham  bestandig  og 
uophørlig  og  slet  ingen  anden  Bog« ; saa  maa  dog  Dagenes  Ende 
være  kommen  for  Talmud  allevegne,  hvor  for  hans  Tilhængere 
selv  kun  Oplysningens  første  Morgenrøde  frembryder.  Uberegnet 
hvad  Lovkyndigheden  vedkommer,  indeholder  Talmud  ikke  alene 
de  tørreste,  uforstaaeligste  og  ligegyldigste  Gjenstande,  men  og  i 
mange  Bind  udfører  de  allerselsomste  Griller  med  den  fineste 
Dialektik  og  de  flaueste  Undersøgelser  med  den  højeste  Anspændelse 
af  Aandskræfterne.  Judaismen  vil,  ligesom  Christianismen,  rense 
og  befrie  sig  fra  de  Slagger,  Tilsætninger  og  Vanskabelser.« 
Lueder:  Om  Jødernes  Forædling  ved  Regjeringen.  Overs.  ved 

J.  Kragh  Høst.  1813.  S.  136  f.] 

*)  Gesellschaft  der  ebråischen  Litteraturfreunde  i Konigsberg,  som 
siden  blev  forenet  med  Gesellschaft  zur  Beforderung  des  Edlen 
und  Guten  i Berlin. 

det  Gode.  Hvilke  Fremskridt  i de  sidste  io  Aar  allerede 
ere  gjorte,  vilde  det  ikke  sømme  sig  for  mig  at  opregne *  1); 
dette  være  overladt  til  den  kristne  upartiske  Iagttager; 
nok,  Meget  er  gjort,  og  der  maa  og  skal  gjøres  langt 
Mere. 

Men  hvi  standse  os  i vore  Fremskridt?  Hvorfor 
hindre  os  i videre  at  fremme  det  Gode,  hvortil  Be- 
gyndelsen er  gjort,  som  saa  særdeles  begunstiges  af  vor 
gode  og  vise  Regjering,  og  som  saa  virksom  under 
støttes  af  værdige  Mænd  i Staten? 

For  30  Aar  siden,  da  Oplysningen  endnu  var  saare 
ufuldkommen,  da  Afstanden  imellem  Jøde  og  Kristen 
endnu  var  saa  stor,  dengang  var  man  overbærende, 
skaansom;  og  nu,  da  der  gjøres  saa  saare  meget  forat  ud- 
brede Lys,  nu  da  man  stræber  saa  meget  efter  at  nærme 
sig  hinanden,  nu  skulle  vi  stødes  tilbage?  I det  vi  søge 


J)  [I  en  Tale,  Student  L.  M.  Levy  i 1813  holdt  »i  Anledning  af  De- 
cenniet af  det  i Aaret  1803  af  de  Herrer  Bing  & Kalisch  oprettede 
Institut  for  den  jødiske  Ungdom«,  skildrer  Forfatteren,  der  selv 
havde  været  Elev  i denne  Skole,  Aanden  i dens  Forstanderes 
Undervisning  ved  at  minde  om  Virkningen  af  deres  Ord,  »naar  de 
talte  Sandhedens  og  Dydens  og  Religionens  Sag;  naar  de  saa  ofte 
lærte  os,  at  det  kun  er  Smaahedens  Aand,  alene  i den  hellige 
Skrifts  gyldne  Ord  at  skue  Guddommens  Almagt,  men  at  den  skues 
nærværende  overalt  i det  hele  Skabte ; at  man  ei  alene  bør  søge 
den  inden  for  Synagogens  hellige  Vægge,  men  overalt  under  hele 
Himlens  udstrakte  Tag«.  (S.  12). 

I Modsætning  hertil  karakteriserer  han  den  tidligere  Under- 
visning af  Børnene  i den  københavnske  Jødemenighed  saaledes : 
»Lærdommens  Ord  fløde  af  Udlændingers  Mund,  der  i skurrende, 
ofte  ubekjendte  Toner  tolkede  Mosesses  ædle  og  himmelhævende 
Lærdomme,  der  langt  fra  med  Værdighed  at  forkynde  Himmelens 
og  Sandhedens  Bud,  langt  fra  ved  Agtelse  og  Ærefrygt  at  vinde 
deres  Disciples  unge  Hjerter,  som  oftest  blot  lededes  af  Egen- 
nyttens Tilskyndelser,  og  tænkte  kun  paa  den  Vinding,  de  ved 
deres  Underviisning  kunde  have.«  (S.  7.)] 

Kjerlighed,  skulle  vi  møde  Had  og  Tvedragt?  Salige 
ere  de  Fredsommelige;  thi  de  skulle  kaldes  Guds  Børn, 
prædikede  hiin  vise  Lærer  fra  Bjerget!  x)  — 

Det  smerter  mig,  at  jeg  nødes  til  at  angribe  Hr.  T., 
som  jeg  ikke  har  den  Ære  personligen  at  kjende,  men 
for  hvem,  som  Forfatter  i sit  Fag,  jeg  bærer  den  største 
Højagtelse.  Men  er  det  min  Skyld?  — Hvorfor  vovede 
han  sig  ud  paa  en  Mark,  der  er  ganske  fremmed  for 
ham?  Og  dog  haaber  jeg,  at  han,  som  Sandheds  Ven, 
vil  vorde  overbeviist,  og  at  vi  ville  komme  til  at  række 
hinanden  Hænderne. 

De  Steder,  som  Hr.  T.  anfører  af  Patriarchernes 
Levnet  fog]  udaf  Jødernes  Kongehistorie,  det  foragtelige  Lys, 
han  derved  søger  at  kaste  paa  de  nu  levende  Jøder,  det 
Urigtige  i Citaterne,  forbigaaer  jeg  med  Taushed.  Det 
vilde  være  latterligt  at  opholde  sig  derved.  Langt  vigtigere 
er  mig  det  som  Hr.  T.  søger  at  paastaae  om  de  for 
Nærværende  levende  Jøder.  Læseren  tillade  mig  — for 
at  kunne  være  desto  forstaaeligere  — at  forudskikke 
følgende  Bemærkninger: 

Talmuden  er  ingenlunde  en  bestemt  Lovbog  for 
Jøderne;  den  indeholder  blot  en  Samling  af  de  forskjellige 
Rabbiners  Disputationer,  Meeninger  og  Raisonnements 
Bibelens  Forklaring  angaaende,  hvilke  derfor  modsige 
hinanden  ligesaa  ofte,  som  man  var  ueenig  om  Forklaringen; 
endvidere:  moralske  Sententser,  Sætninger  og  Sprog,  af 
hvilke  mange  ere  særdeles  klare  og  af  megen  moralsk 
Værd  for  hver  Mand;  hist  og  her  enkelte  af  ivrige  Zeloter 
fremførte,  som  den  Fornuftigtænkende  veed  at  vurdere, 


*)  [Matth.  Evang.  5.  Kap.:  »Men  der  han  saa  Folket,  steg  han  (Jesus) 
op  paa  et  Bjærg  . . .,  lærte  dem  og  sagde:  . . . Salige  ere  de 
Fredsommelige,  thi  de  skulle  kaldes  Guds  Børn  . ..  ,«] 

atter  andre  særdeles  dunkle,  der  kun  ere  interessante  for 
Archæologen,  der  vil  studere  hine  Tiders  Aand.  løvrigt 
indeholder  den  Myther  (under  Navn  af  Agadita),  Sagn, 
Fabler,  af  hvilke  en  stor  Deel  er  meget  dunkel  og  flere 
ere  laante  af  andre  Sprog,  af  andre  orientalske  Folkeslag. 
Ingen,  selv  ikke  den  meest  orthodoxe  Jøde  finder  sig 
forpligtet  til  at  antage  Læresætninger  af  samme,  eller  at 
erklære  dem  for  hellige.  Lære-  og  Lovbøger  ere  Jod 
hachasaka  af  Maimonides . Langt  t større  Autoritet  har 
den  seenere  i 4 Dele  udgivne  Schulchon  Aroch , af  hvilken 
de  tvende  Dele:  Jora  Dea  og  Chosen  hamispat  inde- 

holde Jus,  de  to  andre  Ceremonialloven.  I disse  Bøger 
ere  Lovene  fremsatte,  grundede  paa  Bibelen  og  talmu- 
distisk  Forklaring.  Disse  maa  den  jødiske  Lovkyndige 
studere.  Efter  disse  dømmes  Jøden  for  den  jødiske 
Doms  toel;  dog  ophører,  efter  selve  disse  Lærebøger, 
deres  Gyldighed  der,  hvor  Landets  Regjering  giver  andre 
Love;  her  træder  den  Læresætning:  dina  de  malchute 

dina , kun  Kongens  Lov  er  Lov,  i sin  fulde  Kraft;  der- 
for føre  Jøderne  heri  Landet,  som  bekjendt,  selv  naar 
en  Strid  opstaaer  imellem  tvende  Jøder,  deres  Sag  for 
Landets  Domstoel. 

Men  i hvilken  Forlegenhed  geraader  vel  ikke  den 
kristelige  Dommer  da,  naar  en  Sag  mellem  en  Jøde  og 
en  Kristen  kun  kan  afgjøres  ved  Jødens  Eed?  Hr.  T. 
paastaaer  i sin  Fortale  S.  6:  Enhver  Meeneed,  en- 

hver Voldsomhed  imod  en  Kristen  er  ingen 
utilgivelig  Synd  for  Jøden.  Ja,  S.  7:  Jom  Kipur 

(Forsoningsfesten)  giver  Aflad  for  den  største 
Forbrydelse  i Meeneeden. 

Hvilke  Beskyldninger ! Jeg  forbauses  over,  at  en 
Mand,  som  aldeles  ikke  synes  at  være  hjemme  i det  Fag, 
hvori  han  skriver,  tør  kaste  saadanne  Ideer  ud  iblandt 

Publikum,  vover  at  anklage  en  heel  Meenighed  for 
Meeneed ! 

Helligen  forsikkrer  jeg  herved  — dog,  hvad  gjør 
jeg?  Hr.  Thaarups  Anklage  rammer  jo  ogsaa  mig, 
hvad  gavner  da  vel  min  Forsikkring?  — Jeg  opfordrer 
altsaa  herved  Ridderen  Hr.  Thomas  Thaarup 
for  den  almægtige  Gud,  for  Moses’s,  Jesus’s  og 
Muhameds  Gud,  thi  alle  erkjende  een  og  den 
samme,  for  vor  vise  og  elskedeMonarksThrone, 
for  den  Konge,  der  kjerligen  og  naadigen  be- 
hersker os  alle,  for  det  imellem  os  dømmende 
Publikums  Domstoel!  højtideligen  opfordrer 
jeg  ham  herved  at  udpege  mig  det  Sted  i vor 
Lovbog,  som  tillader  os  at  udøve  Voldsom- 
heder paa  vore  kristne  Brødre  og  Meeneed  mod 
dem.  Trods  al  den  Kjendskab,  jeg  har  til  disse  Skrifter, 
trods  al  anvendt  Møje,  har  det  været  mig  umueligt  at 
finde  saadan  et  Sted.  Hvad  jeg  har  læst  derom  er 
følgende:  I Jora  Dea  Cap.  21 1 Art.  6,  hvor  der  tales 

om  Løfter,  ved  hvilke  man  selv  har  paalagt  sig 
noget,  opregnes  de  Tilfælde,  i hvilke  man  kan  frikj endes 
for  sit  Løfte;  dog,  hedder  det,  er  her  kun  Talen  om 
saadanne,  ved  hvilke  man  har  paalagt  sig  noget  selv, 
men  for  Løfter  eller  Eeder  mod  andre  kan  man  ikke 
frikjendes.  Herved  anmærkes  tillige:  Eeder  imod  en 

Goi  gjøre  ingen  Undtagelse.  Lige  saadan  en  Lov  finde 
vi  i Maimonides’s  Jad  hachasaka  T.  3 Capt.  2 Art.  1. 
Endvidere:  Chosan  hamischpat  Capt.  228  Art.  6:  Det 

er  forbudet  at  skuffe  eller  bedrage  Nogen  i Handel,  og 
maae  man  tilkj endegive  Kjøberen  det,  selv  naar  det  er 
en  Akum,  naar  de  sælgende  Vare  have  en  Fejl  eller 
Lyde.  Ibid.  231  Art.  1 : Hvo  som  falsk  tilmaaler  eller 

tilvejer  sin  Næste,  ja  selv  en  Akum,  han  handler  imod 

den  mosaiske  Lov;  I skulle  ikke  handle  falsk  med  Alen, 
med  Vægt  o.  s.  v.  — Alt  dette  stadfæster  jo  sandeligen 
ikke  Hr.  T/s  Paastand. 

Hvad  Jom  Kipur  angaaer,  da  erklærer  jeg  herved 
den  Paastand,  at  samme  giver  Aflad  for  Forbrydelse  i 
Meeneed  at  være  usandfærdig.  Forsoningen  gjelder  kun 
om  de  Løfter,  ved  hvilke  man  har  paalagt  sig 
noget  selv,  det  hedder  derfor:  Nidre  deasame  al 

Naphschatana.  For  Ex.:  Naar  nogen  af  misforstaaet 

Fromhed  har  paalagt  sig  selv,  et  heelt  Aar  igjennem 
ikke  at  drikke  Viin  eller  at  spise  Kjød,  da  kan  han  lade 
sig  frikjende  for  et  saadant  Løfte.  Men  udtrykkelig 
hedder  det  i orach  Chaim  Cap.  506,  7,  Maimonides  T.  1, 
Teshuba  Afsnit  3.  4:  Boed  og  Jom  Kipur  forsone  kun 

saadanne  Synder,  som  Mennesket  umiddelbar  begaaer 
imod  Guddommen,  men  de  Synder,  der  ere  begangne 
imod  Medmennesker,  tilgives  ikke  af  Gud,  forinden 
Synderen  erstatter  Alt  igjen.  Alt  dette  er  Hr.  T.  aldeles 
ikke  bekjendt. 

Men  hvad  lader  sig  vel  slutte  deraf,  naar  en  Mand 
som  Hr.  T.  S.  8 udaf  en  bekjendt  Fabel  i Talmudden 
fortæller  os  det  endnu  mere  fabelagtige:  at  Engelen 
Mi  kan  frikjende  Gud  for  sin  Eed.  — Han  vil  nu  have 
erfaret,  at  Mi  betyder  hvo?  hvem?  Og  Meeningen  af 
det  Heele  er:  Hvo  kan  da  frikjende  Gud  for  sin  Eed? 

Ej  lidet  sælsomt  forekommer  det  mig,  at  Hr.  T., 
der  lever  i en  By  med  en  Kali,  med  en  Molden- 
hawer,  ikke  har  gaaet  i Raad  med  disse  agtværdige 
Lærde.  De  kunde  have  givet  ham  Underretning  om 
Meget,  den  Sag  betræffende,  hvori  han  skrev,  givet  ham 
bedre  Ideer  om  Adskilligt  *). 


*)  Je&  kjender  disse  værdige  Mænds  Humanitet,  og  skatter  mig  lykke- 
lig ved  at  nyde  deres  Bekjendtskab.  Jeg  har  den  Ære  med  den 

I Anledning  af  det  som  Hr.  T.  siger  om  Jødernes 
Adfærd  mod  deres  døbte  Medbrødre,  da  ønsker  jeg  blot, 
at  han  desangaaende  maatte  erkyndige  sig  og  overbevises 
om,  paa  hvilken  Fod  de  herværende  døbte  Familier  leve 
med  deres  ikke  døbte  Brødre.  Der  gives  endog  nogle 
Trængende  iblandt  dem,  der  nyde  Understøttelse,  mod- 
tage mange  Prøver  paa  Venskab  og  Velvillie,  selv  af 
meget  orthodoxe  Jøder. 

Hvad  det  i Sandhed  latterlige  og  taabelige  Sted 
angaaer,  som  Hr.  T.  Pag.  1 1 anfører  af  Bogen  Nachlot 
Sckiba,  da  har  jeg  i flere  Exemplarer,  som  jeg  har  efter- 
seet,  ikke  kundet  finde  det;  jeg  gad  dog  gjerne  seet 
Originalen.  Jeg  befrygter  atter  saadan  en  Historie,  som 
den  om  Engelen  Mi.  Hvo  har  aabenbaret  Hr.  T.  det? 
Mi?  — 

Men  lad  os  end  antage,  at  en  Ignorant  af  Sætter  — 
thi  Ignorant  var  den,  der  kunde  skrive  saadant  taabeligt 
Tøj  — virkelig  havde  faaet  det  Indfald  at  trykke  saadant 
Noget,  hvad  kommer  det  andre  Jøder  ved?  Derimod  vil 
jeg  fortælle  Hr.  T.  Noget,  som  kan  tjene  ham  til  Beviis 
paa,  hvorledes  en  fornuftig  Rabbi  tænker  om  de  kristne 
Lærde. 

Den  lærde  Rabbi  Elia  Levita,  der  har  udgivet*) 
sin  Bog:  Tischbi  forsynet  med  den  latinske  Oversættelse 


Første  at  være  i en  Commission,  hvis  Formaal  er  det  jødiske  Skole- 
væsens Forbedring,  og  den  Samtale  jeg  havde  med  den  Sidste 
skal  jeg  aldrig  forglemme.  Det  var  ved  Lejlighed  af,  at  en  lærd 
jødisk  Pædagog  var  bleven  ham  anbefalet  af  Superintendent  Adle  r. 
Med  hvilken  Varme,  med  hvilken  Deeltagelse  talte  denne  Lærde 
om  Jødernes  Fremskridt  i Kulturen,  om  Planer  til  Skolevæsenets 
Forbedring,  hvortil  han  lovede  at  række  en  hjelpsom  Haand.  — 
Saadanne  Mænd  skulde  Hr.  T.  dog  have  taget  paa  Raad  med  sig. 

*)  Isnae  in  Algouvia  MDXXXXI. 

af  Panlus  Fagius , siger  i den  ebraiske  Fortale  om  Over- 
sætteren: »Det  som  man  har  sagt  om  Moses  Mai  mon, 
at  der  fra  Moses’s  Tider  indtil  denne  Moses  ikke 
fandtes  saadan  en  Moses,  lader  sig  ogsaa  anvende  her: 
Fra  Paulus’ s Tider  indtil  denne  Paulus  fandtes  ej 
saadan  en  Paulus.«  Jeg  kunde,  naar  Hr.  T.  forlangte 
det,  opgive  ham  endnu  mange  flere  saadanne  Steder,  og 
han  vilde  gjøre  det  samme,  naar  jeg  vilde  forekaste  ham 
de  ildsprudende  Taler  af  en  højsalig  Pastor  Gotze  & 
Consorten,  han  vilde  henvise  mig  til  en  Clausen,  en 
Brorson,  en  Gutfeldt. 

Det  Anstødelige,  som  Hr-  T.  S.  12  finder  i Bønnen 
Alenn  Leschbeach , indseer  jeg  sandeligen  ikke.  Han  om- 
taler den  saa  mystisk-ironisk.  Har  han  læst  den,  da  kan 
han  dog  vel  ikke  finde  den  skadelig.  Den  ligger  i dette 
Øjeblik  opslagen  for  mig,  og  her  er  Oversættelsen: 
»Pligt  er  det,  Alverdens  Herre!  Jordkredsens  Skaber!  at 
love  og  prise  dig,  at  du  ikke  har  ladet  os  vorde  liig 
saadanne  Verdens  Nationer,  saadanne  Slægter  paa  Jorden, 
at  vor  Lod  ikke  er  liig  den  Mængdes  af  dem,  der  bukke 
sig  for  Uting,  der  tilbede  Afguder,  som  ikke  have  Kraft 
til  at  hjelpe.  Vi  bøje  vore  Knæer,  tilbede  og  bukke  os 
for  alle  Kongernes  Konge,  den  Allerhelligste,  højlovet 
han  være!  For  ham,  som  udspænder  Himmelens  Tæppe 
og  grundfæster  Kloden.  Tronen  af  hans  Herlighed  er 
højt  over  os  udi  Himmelen,  hans  Almagts  Vælde  lyser 
højt  i de  himmelske  Sphærer.  Han  er  vor  Gud,  ingen 
anden  end  han ! han  er  vor  Behersker,  vi  sande  det, 
ingen  er  det,  kun  han ! Saaledes  hedder  det  ogsaa  i 
hans  Lovbog:  Erkj ender  altsaa  og  lægger  det  vel  paa 
Eders  Hjerte,  at  kun  den  Evige,  han  alleene  er  Gud,  saa- 
vel  i Himmelen  som  nede  paa  Jorden;  han  er  det  og 
ingen  anden!« 

Jeg  spørger  da  nu  enhver  af  mine  kristne  Brødre: 
hvad  Anstødeligt,  hvad  Skadeligt  han  finder  i denne 
Bøn?  — 

I Henseende  til  det  som  Hr.  T.  S.  60  erindrer  om 
den  forventende  religiøse  Lærebog,  da  tjener  saavel  ham 
som  Publikum  til  Efterretning,  at  denne  Lærebog  allerede 
førend  Hr.  T/s  Skrift  udkom,  er  heel  færdig  bleven  fore- 
lagt den  i samme  Henseende  nedsatte  Commission;  den 
vil  sandsynligen  snart  udkomme,  og  man  vil  vorde  i 
Stand  til  at  fælde  sin  Dom  derover.  Mere  at  omtale 
denne  Bog  vilde  være  upassende  for  mig,  kun  saa  meget 
vil  jeg  tilføje:  jeg  er  fuldkommen  overbeviist  om,  havde 
Hr.  T.  oppebiet  Tiden  indtil  omtalte  Lærebog  udkom, 
han  havde  sikkert  tilbagekaldet  mangen  en  Dom,  han 
har  fældet  i sin  Fortale. 

Saa  vidt  mine  Bemærkninger  angaaende  enkelte 
Hovedsteder  i Hr.  T/s  Fortale.  Der  lod  sig  endnu  sige 
meget  mere;  men  jeg  ønskede,  at  jeg  ikke  havde  været 
nødtvungen  til  det  der  er  sagt,  og  nu  til  Slutning  kun 
dette:  Man  misforstaae  mig  ikke,  man  troe  mig,  naar 

jeg  siger,  at  ligesaalidet  som  jeg  forsvarer  de  endnu 
herskende  Fordomme,  ligesaalidet  vil  jeg  tage  de  deraf 
hos  enkelte  Jøder  flydende  Handlinger  i Beskyttelse. 
Jeg  veed  det  alt  for  vel,  at  der  endnu  gives  mange  egen- 
nyttige Vexelerere  og  Kræmmere,  som  bør  jages  ud  af 
Templet;  jeg  veed  det  alt  for  vel,  at  mangen  en  endnu 
af  Misforstaaelse,  mangen  en  af  Egennytte  hænger  ved 
gamle  Fordomme,  men  haaber  dog,  at  man  vil  indsee 
den  deraf  flydende  Skade  og  afskaffe  Misbrug. 

Der  gaves  en  Tid,  da  Regjeringerne  i Europa  be- 
tragtede Jøderne  som  en  egen  Klasse  af  Mennesker,  hvis 
Duelighed  og  Evne  man  ej  havde  nogen  Tillid  til,  man 
tvivlede  om  de  kunde  frembringe  Noget  med  deres  Hænder, 


14 


G.  eljchel:  til  evig  fred. 


om  deres  Hænders  Værk  kunde  trives;  man  vilde  næsten 
have  været  i Tvivl  om,  at  Jorder,  dyrkede  af  dem,  kunde 
blive  beskinnede  af  den  samme  Soel,  blive  fugtede  af 
den  samme  Regn,  og  kun  til  Handelen  var  det  de  bleve 
fordømte.  Ej  sjelden  gaves  Tilfælde  — som  jeg  i dette 
Øjeblik  ej  gider  omtale  — , hvor  de  bleve  satte  i største 
Forlegenhed,  udaf  hvilken  kun  Penge  formaaede  at  redde 
dem.  Saaledes  var  Mammon  bleven  deres  Gud,  saa- 
ledes  vare  Penge  bievne  deres  Vaaben. 

De  Tider  ere  ej  mere,  Borger-Rettigheder  og  Borger- 
Frihed  aabne  saa  mange  Familier  Vejen  til,  ved  deres 
Kræfters  virksomme  Styrelse,  uden  Handel  at  ernære  sig 
paa  en  anstændig  Maade,  og  at  vorde  nyttige  for  Staten, 
uden  at  være  nødsagte  til  at  pønse  paa  den  evige  Penge- 
erhværven. 

Vor  gode  Regjering  har,  saaledes  som  stedse,  naar 
det  Gode  skal  fremmes,  den  første,  ogsaa  heri  aabnet 
Banen  for  os.  Medborgere  af  jødisk  Troesbekjendelse ! 
Erindrer  det,  værer  taknemmelige,  søger  ved  Virksomhed, 
ved  Sædelighed  at  nærme  Eder  de  øvrige  Borgere,  søger 
at  bortfjerne  enhver  Grund  til  Had  og  Misundelse,  og 
stræber  at  fremskynde  den  evige  Fred! 

I den  Henseende  kunde  man  vente  fra  Eders  Side,  at: 

i. 

I aflægge  udvortes  fra  gammel  afsondret  Levemaade 
endnu  vedklæbende  Manerer;  at  I aflægge  et  fordærvet 
Tungemaal.  Taler  Eders  Medborgeres  Sprog,  og  be- 
tænker at  I som  de  ere  Borgere  af  een  og  samme  Stat. 

Derved  ville  I fra  den  anden  Side  kunne  fordre: 

At  man  skal  agte  og  behandle  Eder  som  Med- 
borgere, at  man  ikke  skal  haane  Manden,  der  gjerne  vil 
og  alvorligen  attraaer  at  dannes,  fordi  han  endnu  ikke 

har  bragt  det  til  den  forønskte  Fuldkommenhed,  da  dog 
ingen  er  fri  for  Lyder. 

2. 

Har  Eders  Skjæbne  bestemt  Eder  til  Handelen,  da 
værer  nøjsomme,  og  erindrer,  at  Mennesket  ikke  lever 
for  at  drive  Handel,  men  driver  Handel  for  at  leve. 

Derfor  fordre  I igjen  med  Føje: 

At  man  ikke  misunder  Eder  Frugten  af  Eders  Ar- 
bejde, at  man  ikke  kalder  Eders  tilladelige,  anstændige 
Handel  Skakkerie,  at  man  ikke  skjælder  den  ud  for 
Aager. 

3- 

Have  I aflagt  saa  mangen  en  af  de  gamle  skadelige 
Sæder,  saa  beholder  dog  det  Gode,  holder  ved  den 
gamle  Simplicitet.  Bortfjerner  Luxus,  denne  vor  Tids 
gnavende  Orm,  der  aldrig  var  saa  graadig,  saa  skadelig 
som  nu. 

Saa  have  I Ret  til  at  kræve : 

At  man  ikke  dadler  Eder,  naar  I med  Maadehold 
nyder  Eders  Lykke,  og  tager  Deel  i borgerlige  For- 
lystelser, og  at  man  ikke  bortviser  Eder  der,  hvor  i Venne- 
kreds Borgeren  glad  rækker  sin  Medborger  Haanden. 

4- 

Enhver  Nation  har  saa  meget  Karakter[ist]isk  saavel  i 
det  Physiske  som  i det  Moralske.  Enhver  Nation  har 
sine  særegne  Vildfarelser  og  Lyder,  saaledes  mangle  I 
heller  ikke  ejendommelige  jødiske  Lyder.  Erindrer,  at 
vi  ej  længere  udgjøre  en  særskildt  Nation.  Vi  høre  med 
til  den  Nation,  blandt  hvilken  vi  ere  fødte,  vi  tilhøre  den 
Stat,  hvis  Borgere  vi  ere.  Arbejder  da  med  Kraft  paa 
at  udrydde  saadanne  Lyder  og  Vildfarelser. 

Derfor  vente  I igjen: 

At  Eders  Vildfarelser,  Eders  Lyder  — hvilket  Men- 
neske er  fejlfrit?  — ikke  alle  vil  lægges  Jøden  til  Last. 
Har  Mennesket  fejlet,  hvi  anklage  Jøden?  — Og  saa- 
ledes  vil  det  Hadefulde,  det  Frastødende,  der  saa  ofte 
forbindes  med  Benævnelsen,  ophøre. 

5- 

Beskedenhed  og  Æresfølelse,  disse  skjønne  Dyder, 
der  afridse  Middelvejen,  naar  det  gjelder  om  at  bestemme, 
hvor  Meget  vi  have  at  gjøre  Fordring  paa,  hvor  Lidet 
vi  kunne  eftergive  af  vore  Rettigheder,  naar  det  er  vor 
Ære,  vi  skulle  forfægte : disse  Dyder  kunne  ikke  noksom 
anprises ; derfor  stræber  saa  meget  som  mueligt  at  bringe 
dem  i Udøvelse; 

og  da  fordrer  til  Gjengjeld: 

At  man  lader  den  beskedne  Borger  ukrænket  vandre 
sin  Vej,  at  man  ikke  tilføjer  ham  uforskyldt  Fornærmelse; 
thi  om  hans  Rettigheder  værne  vor  fælleds  Beskytter, 
vor  gode  Konge !«  — 


»Jeg  har  ikke  den  Ære,  at  kjende  Forfatteren,«  siger 
Digteren  J.  Baggesen  om  dette  Skrift;  »men  det  er  neppe 
mueligt,  at  læse  dette  ligesaa  fyndige,  som  beskedne, 
sagtmodige,  og  med  sand  christelig  Aand  skrevne  For- 
svar for  den  jødiske  Meenighed,  uden  at  føle  sig  giennem- 
trængt  af  de  Følelser,  hin  viise  Nathans  Samtale  med 
Tempelherren  opvækker  i det  herlige  Lessingske 
Drama  ... 

Mærkeligt  er  det,  at  i det  Hele  Partiet  for  Jødernes 
menneskelige  Behandling  fægter  ridderligere,  bedre,  og 
med  anstændigere  Vaaben,  end  Partiet  imod  samme. 
Aarsagen  er,  at  Jødernes  Sag,  velforstaaet,  ikke  blot  er 
den  gode;  men  den  har  for  det  menneskelige  Hierte,  i 

Almindelighed,  som  for  den  ægte  danske  Følelse,  i Be- 
synderlighed, noget  rørende,  og  enhver  fordomsfrie  Tænker 
ualmindelig  begeistrende.  Jøderne  ere,  hvor  det  gaaer, 
det  svagere  Partie;  det  er  det  eeneste  Menneskesamfund 
paa  Jorden,  som  enhver  Regiering,  hvor  det  findes,  naar 
den  vil,  med  eet  eeneste  Slag  aldeles  kan  knuuse.  Det 
er  ikke  mueligt,  at  læse  dette  besynderlige  Folks  Historie, 
fra  dets  gamle  Hovedstads  F'orstyrrelse  af,  til  vore  Dage, 
uden  Skræk  og  Medlidenhed.  Hvor  skiønt,  hvor  hædrende 
det  danske  Navn,  hvis  engang  den  philosophiske  Historie- 
skriver maa  bemærke:  at  Patriarkernes  Afkom  — dette 
fra  sin  Fødsel  af  ligesom  udsatte,  forvildede,  giennem 
Aartusinde  af  Faderens  Huus  udelukte  Barn  — dette  paa 
Jorden  landflygtige,  af  det  borgerlige  Samfund  overalt 
udstødte,  i alle  tre  Verdensdeele  meer  eller  mindre  for- 
haante,  af  næsten  alle  Europas  Regieringer  Tid  efter 
anden  mishandlede  og  landforviiste  Folk  — for  første 
Gang  sank  fuldeligen  tilbage  i Menneskehedens  Favn,  og 
den  evige  Faders  Arme  — i det  fredsomme,  giæstfrie, 
for  intet  Jordborgerligt  fremmede,  intet  Menneskeligt  ude- 
lukkende Danmark!1) 


J.  Baggesen:  Det  christne  Fadermord. 

Omtrent  25  Aar  i Forvejen,  1789,  havde  Baggesen 
paa  sin  første  store  Udenlandsrejse  besøgt  Jødegaden  i 
Frankfurt,  og  han  optrykker  nu  den  Skildring,  han  i sin 
»Labyrint«  havde  givet  af  Livet  der,  og  de  Betragtninger 
over  Jødernes  borgerlige  Tilstand,  han  havde  knyttet  til 
Skildringen.  Disse  sidste  lyde  saaledes: 

»Giennemvandringen  af  Jødegaden,  og  Synet  af  dens 


1)  J.  J.  Baggesen : Om  Jøderne.  1813.  S.  51  f.,  60  f. 

Jammerscener  havde  efterhaanden  nedstemt  mit  Lune 
til  den  dybeste  Melankolie.  Tilbageblikket  paa  den  næst- 
yderste  Grad  af  menneskelig  Elendighed  tændte  Følelser 
i mit  Hierte,  som  jeg  ønskede  at  kunne  meddeele  ikke 
blot  mine  faa  Læsere;  men  alle  de  Tusinde  gange  Tusinde, 
som  ikke  læse  mig. 

Næst  den  almindelige  Almuetrykkelse,  den  umenneske- 
lige Slavehandel,  og  den  afskyelige  Fredssoldatering,  har 
Europas  nyere,  meer  end  barbariske  Politik  neppe  ud- 
klækket nogen  helvedligere  Uhyrlighed  end  Jødernes 
borgerlige  Forfatning.  Sandelig!  den  er  saa  aldeles 
den  sunde  Fornuft  modstridende,  den  almindelige  Lov  i 
alle  Menneskers  Hierter  saa  trodsende,  og  i eet  og  alt 
saa  himmelskrigende  uretfærdig,  at  ingen  bør  tage  i Be- 
tænkning offentlig  at  anklage  den  for  hele  Jordens  Dom- 
stol — og  Ligegyldigheden  derover  er  saa  indgroet  med 
Vanen,  at  Menneskevennen  ikke  høit  nok  kan  hæve  sin 
enkelte  Røst  derimod,  for  om  mueligt  at  vække  andre 
Samvittigheder  til  denne  Indretnings  virksomme  Over- 
veielse. 

Er  det  mueligt,  at  endnu  i vort  Aarhundrede  — det 
attende  efter  Kundgiørelsen  af  Jesu  Christi  almindelige, 
menneskebroderlige  Kiærligheds  Lov  - — et  heeltFolk 
i Generationers  Generationer,  med  alle  sine  fødde  og 
ufødde  Individer,  kan  ansees  som  uhenhørende  til  det 
menneskelige  Selskab?  Er  det  mueligt,  at  man 
endnu  i vor  Tidsalder  kan  ansee  en  Nation,  der  har 
physisk  og  moralsk  Existenz  tilfælles  med  alle  andre, 
som  politisk  uexisterende,  som  evig  bestemt  til 
Landflygtighed?  Er  det  muligt,  at  man  kan  foreene  sig 
om,  at  nægte  en  Samling  af  Jordbeboere,  paa  Grund  af 
deres  særegne  Religion,  den  første  af  alle  Rettigheder, 
den  naturligste  af  alle  Eiendomme? 

Til  Europas  Vanære,  til  Skiændsel  for  Europas 
uværdige  geistlige  og  verdslige  Bestyrere  — er  det  virke- 
ligt. Man  har  i egentligste  Forstand  udstødt  et  heelt 
Folk  af  det  borgerlige  Selskab  ; berøvet  det  de  Friheder 
og  Rettigheder,  Gud  og  Naturen  gav  det;  med  Vold  og 
med  List  frarevet  og  frastiaalet  det  sin  politiske  Perfec- 
tibilitet;  og  nødt  det  med  diævelsk  Grusomhed  til  at 
blive  staaende  paa  den  Trappe,  det  stod  paa  for  over 
tusind  Aar  siden  — paa  den  samme  Trappe?  hvad  siger 
jeg  — nedstødt  det  endnu  dybere;  thi  Jødernes  For- 
fatning var  dengang  ulignelig  bedre  end  nu ; de  romerske 
Tyranner,  selv  Jerusalems  Forstyrrer,  drev  ikke 
Grusomheden  saa  vidt,  som  vore  christelige  Præster,  Pro- 
pheter  og  Konger.  Hine  fordærvede  dog  kun  deres 
Legemer;  men  disse  synes  at  have  sammensvoret  sig, 
for  at  fordærve  deres  Legemer  og  Siæle  tillige. 

Forbandede  være  — ikke  de  hellige  Kirkefædre; 
thi  de  vidste  vel  saa  lidt,  som  Jøderne,  da  de  korsfæstede 
Christus,  hvad  de  giorde  — men  deres  hellige 
Prædikener,  Fortolkninger,  og  Forestillinger, 
hvorved  de  formaaede  de  sidste  romerske  Keiserlinger 
til  det  ligesaa  upolitiske,  som  umoralske  Skridt,  at  sønder- 
rive alle  de  Baand,  der  bandt  det  jødiske  Folk  til  Sel- 
skabet, for  desto  smerteligere  at  lade  det  føle  dets 
tungeste  Lænker ! og  tre  Gange  forbandet  være  den  geist- 
lige Magt  og  verdslige  Vælde,  som  i vore  lysere  Dage 
endnu  giør  sig  skyldig  i en  saa  helvedmørk  Uret- 
færdighed ! 

»Men  Jøderne  er  et  saa  fordærvet,  saa  ned- 
rigt  og  foragteligt  P"olk  — at  man  ligesaalidt 
tør  afløse  dets  Lænker,  som  frigive  GalleT 
slaver.  Det  har  tabt  saa  aldeles  al  Dyd,  at  det 
i ingen  Republik  — saa  aldeles  al  Følelse  af 
, 2* 

Ære,  at  det  i intet  Monarkie  kan  indlemmes  paa 
lige  Vilkaar  med  andre  Borgere  eller  Under- 
saatter.« 

Jeg  veed  ikke  om  Behandlingen  oprører  mere,  eller 
denne  Forsvarsgrund  derfor;  saa  voldsomt  et  Indtryk, 
den  første  giør  paa  Hiertet,  lige  saa  voldsomt  giør  denne 
det  paa  Forstanden.  Egentlig  er  det,  at  undskylde  een 
Forbrydelse  med  en  anden;  alleregentligst,  at  forsvare 
den  mindes  med  den  større,  den  væsentligste.  Ner  o stak 
selv  Ild  paa  Rom,  siger  man,  for  at  have  den  Fornøielse 
at  afstraffe  de  Christne  derfor.  Jeg  veed  kun  een  Grusom- 
hed, som  havde  været  større:  hvis  Nero  virkelig  havde 
formaaet  de  Christne  til  at  giøre  det. 

Et  Under  er  det,  og  maaskee  det  største,  sikkerlig 
det  længste,  Historien  opviser,  at  den  jødiske  Nation, 
trods  saa  mangfoldige  og  mangehaande  Forfølgelser, 
Babyloniske,  Egyptiske  og  Europæiske  Mishandlinger, 
endnu  har  saa  megen  physisk  Existenz;  men  et  større 
Under,  et  Under,  som  ingen  Historie  kan  opvise,  vilde 
det  være,  hvis  dens  moralske  Existenz  var  betyde- 
ligere end  den  virkelig  er,  hvis  den  ikke,  efter  at  være 
udelukket  fra  alt,  hvad  der  udvikler  og  uddanner  Humani- 
teten hos  andre  Nationer,  og  overladt  alene  til  det,  der 
quæler  den,  var  fordærvet. 

De  syvtusinde  Israeliters  Tilstand  her  i Frankfurt  er, 
i det  lille,  et  temmeligt  nøiagtigt  Billede  paa  hele  Folkets 
Existenz  i Europa.  Man  kan  i denne  mørke,  trange, 
smudsige,  stinkende,  saa  got  som  overalt  tilspærrede 
Peer-Madsens-Gang,  de  beboe,  studere  hele  Nationens 
Statistik.  Hvo  der,  trods  alle  Puf,  Snyderier  og  Ækkel- 
heder,  efter  at  have  giennemvandret  den,  ikke  ynkes  over 
disse  sine  syvtusinde  undertrykte  og  sammentrykte  Brødre 
— og  hvo  der  af  dette  Lillebillede  ikke  røres  til  Med- 

lidenhed  med  alle  de  andres,  under  en  meer  eller  mindre 
gyselig  Skiæbne  sukkendes  Forfatning,  ham  feiler  sikker- 
lig  noget  enten  i Hovedet  eller  i Hiertet.  Ulyksalige 
Offere  for  Dumhed  og  Grusomhed,  for  Overtroe  og  Despo- 
tismus, for  Europas  Maximum  Insipientiæ ! 1)  hvis  I og 
havde  udplyndret  mig  indtil  Skiorten  — selv  nøgen 
havde  jeg  ynket  Eder! 

Hvad  dog  en  med  vor  Historie  aldeles  ubekiendt, 
for  Europas  Skikke  aldeles  fremmed  Jordborger,  et  i det 
mindste  fra  vore  Fordomme  aldeles  frit  Menneske  — en 
naturopdraget  Huron,  Peruaner  eller  Peluaner  vilde 
dømme,  naar  han  hørte: 

At  et  Folk,  som  den  Gud,  Europæerne  selv 
dyrke,  efter  Europæernes  egen  Meening,  fra  Folkenes 
Begyndelse  af,  tog  i sin  egen  besynderlige  Beskyttelse, 
selv  gav  Love,  selv  bestyrede,  selv  i Aarhundreder  med 
en  Faders  besynderlige  Omhu  bevarede  giennem  alle 
Farer,  som  sine  meest  elskede  Børn  — 

At  et  Folk,  som  denne  Gud  betroede  Menneske- 
hedens besynderlige  Palladium:  Hans  Eenheds  Er- 

kiendelse  — som  han  derved  helligede  til  den  øvrige 
Verdens  moralske  Lærere  — af  hvis  Skiød  og  virkelig 
den  første  og  ypperste,  af  Europæerne  selv  guddommelig 
erkiendte  moralske  Lovgiver  fremgik  — 

At  et  Folk  endelig,  som  de  Christne  ansee  som  deres 
egentlige  aandelige  Faderfolk,  hvis  Religion  de  nød- 
vendigen  maa  ansee  som  deres  Religions  Moder  — i de 
sidste  Tider,  fra  det  Øieblik  af,  de  Christne,  dets  aande- 
lige Sønner,  fik  Magten  i Hænderne,  paa  ingen  anden 
Grund  end  paa  den,  at  det  var  dette  besynderlige 
Folk  — er  blevet  saa  got,  som  almindeligen  fra- 


*)  Andre  kalde  det  Mininum  Sapientiæ. 

kiendt  Ret  til  Borgerskab,  Ret  til  Jordbe- 
siddelse, Ret  til  de  almindeligste  Rettigheder, 
fradømt  Brugen  af  sine  fleeste  Menneskeevner  og  Færdig- 
heder, fradømt  Lov  til  at  ernære  sig  paa  en  ret- 
skaffen Maade  — og  saaledes,  udelukt  fra  det  borger- 
lige Selskabs  Fordeele,  henkastet  i et  evigt  Fængsel  paa 
den  Jord,  Gud  skabte  for  alle  Mennesker,  udsat  for  al- 
mindelig Forhaanelse,  Fornærmelse  og  Forfølgelse  — 
aldeles  er  bleven  overladt  til  den  uundgaaelige  For- 
dærvelse, som  Mangel  paa  Agtelse  i Selskabet, 
Mangel  paa  Deeltagelse  i dets  almindelige  For- 
ædlingsmidler, og  det  gyseligste  af  alle  Slave- 
rier, giør  nødvendig? 

»O  Rædsel!  o Gudsbespottelse!  o blodige  titusind- 
doppelte  Fadermord!«  vilde  Naturens  upolitiske  Søn 
udraabe  — og  med  dette  Udraab  endte  jeg  min  sørgelige 
Betragtning.«  — — 

Baggesen  siger  yderligere  i sit  Skrift,  at  »Det  Ind- 
tryk, dette  forhaante  Folks  Elendighed  havde  giort  paa 
hans  unge  Siæl  i Jødegaden  i Frankfurt,  var  ligesaa 
uudsletteligt  af  hans  Hierte,  som  Indtrykket,  dette  samme 
Folks  ældgamle  Digteres  Hymner,  og  den  mosaiske,  af 
ingen  sildigere  Fremstilling  naaede  end  sige  overtrufne 
Fortælling  om  Skabelsen  langt  tidligere  havde  giort 
paa  hans  barnlige  Phantasie,  var  uudsletteligt  af  hans 
Hoved.« 

»Selv  i mine  tydske  Forelæsninger,  over  det  danske 
Sprog  i Kiel  greb  jeg,  ved  Berørelse  af  Sprogenes  Op- 
rindelse og  Litteraturens  ældste  Mindesagn,  med  Varme 
Leiligheden  til  at  erindre  paa  nye,  hvad  Christenheden 
skylder  Jødedommet,  og  den  hele  Jords  philosophiske, 
religiøse  og  moralske  Oplysning  een  af  sine  helligste 
Kilder. « 

Det  var  hans  Plan,  som  dog  aldrig  blev  udført,  at 
skrive  en  Bog,  der  skulde  bevise: 

»At  de  dette  Folk  særegne  religiøse  Grundsætninger, 
som  findes  i dets  gamle  Skrifter,  for  saa  vidt  de  kunne 
stride  mod  Borgersamfundet,  ere  forkastede  af  den  nær- 
værende Slægt  her  i Dannemark,  og  læres  ikke  mere  i 
dens  Skoler ; at  mange  oplyste  Jøder  i Cultur  staae  ved 
Siden  af  andre  oplyste  Statsborgere,  og  følge  Skridt  med 
dem;  at  de  ved  nyttige  Kundskaber,  Kunster  og  Haand- 
værker,  lige  med  andre  Borgere  fremme  Statens  Vel  i 
ethvert  Land,  hvor  de  ere  borgerlig  indlemmede;  at 
Ladhed,  langt  fra  at  være  denne  Nations  Særkiende  fra 
dens  første  Oprindelse,  er  sieldnere  hos  den  end  hos 
nogen  anden;  at  dens  Særkiende  tvertimod  har  været 
ufortrøden  og  utrættelig  Virksomhed ; og  endelig,  foruden 
disse  Beviiser,  som  Hr.  Ridder  T ha  ar  up  fordrer:  At  de 
Foranstaltningen  den  danske  Regiering  allerede  har  truffen 
til  alle  ægte  Patrioters  Tilfredsstillelse,  hvad  Jødemeenig- 
heden  angaaer,  ere  de  eeneste,  et  oplyst  Land,  et  ædelt 
Folk,  og  en  viis  Politik  værdige  — og  at  alt,  hvad  endnu 
til  end  fuldkomnere  Tilfredsstillelse  kan  ønskes,  maa  ud- 
rettes ved  ganske  andre  Midler  end  Pøbelens.«  »En 
Fremstilling  af  Regieringens  Foranstaltninger  i de  to  sidste 
Decennier  i Henseende  til  Jøderne  — og  af  disses  borger- 
lige Fremskridt,  efterat  Landsfaderen  har  vidst,  at 
vække  Følelser  hos  dem,  der  hidindtil  vare 
dem  fremmede,  maa  i høi  Grad  interessere  Naboe- 
landene,  der,  forholdsviis,  i denne  Punkt  staae  meget  til- 
bage, og  kan  umuelig  andet,  end  afgive  et  umiskiendeligt 
Bidrag  til  Udbredelsen  af  Dannemarks  Ære.« 

Om  den  mod  Jøderne  rettede  Beskyldning  for  at 
være  Aarsagen  til  Dyrtiden  siger  Baggesen  »At  de 
arme  Jøder  maa  undgielde,  hvad  de  rige  Engellændere 

have  forbrudt,  erindrer  om  den  af  W esseis  Fortælling 
bekiendte  patriotiske  Retfærdighed:  »for  Smed 
at  rette  Bager«.  »Men,«  siger  man,  »lad  saa  være,  at 
det  i sidste  Instants  er  Engellænderne,  og  ikke  Jøderne, 
der  have  forstyrret  vor  Skibsfart,  standset  Handelen,  giort 
Forøgelsen  af  Statsudgivterne  nødvendig,  og  derved  be- 
virket den  slette  Kurs,  som  avlede  Speculanter;  disse 
Speculanter  vare  dog  upaatvivlelig  Jøder!«  — At  der  var 
Jøder  iblandt  Speculanterne,  kan  ikke  nægtes;  men  var 
der  ikke  ulige  flere  Christne  iblandt  dem  ? Har  vores 
Børs,  især  siden  den  fik  Piller  og  indlagte  Dørre,  ikke 
meere  lignet  en  almindelig  christelig  Kirke,  hvori  alle 
Stænder,  aflæggende  den  standlige  Stolthed,  ydmygen, 
som  tilsammen  alle  Jyder  — eller,  her  passeligere  sagt,  — 
alle  Jøder  for  vor  Herre,  forsamlede  sig  hver  Postdag, 
som  paa  en  almindelig  Bededag  — end  en  Gojim,  Nochrim, 
og  Accum  udelukkende  Synagoge?  og  kunde  man  ikke, 
ved  at  see  de  frommeste  christne  Klokkere,  Gravere, 
Præster,  Provster,  Pedeller,  Bedemænd  og  Liigbærere 
mylre  deri,  fristes  til  at  omvende  Sproget  om  Templet 
til  det  Udraab:  »Mit  Huus  er  et  Røverhuus;  men  I have 
giort  det  til  en  Bedekuule?«  Hvor  mange  Lutheranere 
har  man  ikke  seet  her  ved  Auctionsbordet  forrette  deres 
Andagt  — og  Spørgsmaal,  om  de,  der  ikke  selv  kunde 
komme,  ikke  lode  Jøderne  forrette  den  for  dem?« 


St.  St.  Blicher:  Bør  Jøderne  taales  i Staten? 

Ogsaa  en  anden  Digter,  Steen  Steensen  Blicher, 
der  dengang  var  en  3iaarig  teologisk  Kandidat  og  For- 
pagter hos  sin  Fader,  udtaler  sig  om  Stridsspørgsmaalet, 
i et  lille  Skrift,  han  1813  udgav  i Aarhus  under  Titlen: 
»Bør  Jøderne  taales  i Staten?« 

»Det  jødiske  Folks  Historie  er  saa  forunderlig,«  siger 
han,  »saa  aldeles  eneste,  at  dersom  vi  ikke  saae  det 
endnu  vandre  iblant  os,  skulle  vi  næsten  fristes  til  at 
tvivle  paa  dets  Tilværelse.  Udspirede  af  een  Mands 
Lænder,  formerer  det  sig  under  Slaveaaget  til  Millioner, 
afkaster  dette  Aag,  bliver  et  nomadisk  Folk,  dernæst  et 
erobrende,  mægtigt,  riigt,  overdaadigt;  falder  omsidersom 
et  Bytte  for  andre,  ryster  sine  Lænker,  men  sluttes  fastere, 
indtil  det  aldeles  adsplittes  over  hele  Verden,  hvor  det 
spottes,  mishandles,  forfølges  i flere  Aarhundreder,  og 
dog  vedbliver  det  at  være  en  Nation;  beholder  under 
alle  Revolutioner,  under  alle  Himmelsegne,  blant  alle 
Religionspartier,  den  samme  Gudsdyrkelse,  det  samme 
Sprog,  de  samme  Vedtægter  og  Indretninger.  Er  Kier- 
lighed til  sin  Religion,  sit  Fædreland,  — det  er  sine 
Landsmænd  — er  Vedhængenhed  ved  Forfædres  Tro  og 
Sæder,  naar  vi  ansee  dem  for  gode,  e,n  Dyd?  da  have 
Jøderne  i lang  Tid  i høj  Grad  besiddet  denne  Dyd.  Alle 
andre  Nationer  have,  naar  de  bleve  betvungne,  mistet 
Religion,  eller  Sprog,  eller  Karakter,  eller  Alt  tilsammen. 
Jøderne  have  beholdt  Alt,  uden  Fødelandet.  Allerede 
herved  bliver  dette  Folk  mærkværdigt,  ja  agtværdigt, 
førend  vi  endnu  have  overveiet,  hvorledes  denne  Religion, 
dette  Sprog,  disse  Vedtægter  og  Indretninger  ere.  Men 
ligesom  denne  Standhaftighed  — Intolerancen  kalder  det 
Haardnakkenhed  — eller  Stadighed  opvækker  vor  Be- 
undring, saaledes  opvække  denne  Nations  Ulykker,  dens 
to  tusinde  Aars  Ulykker,  vor  Medlidenhed:  Barchocbas 
Opstand,  hvor  Myriader  myrdedes.  Korstogene,  hvor 
Mødre  dræbte  deres  diende  Børn  for  at  fri  dem  fra  lang- 
som Død;  Emanuels  Fanatisme,  der  rev  Børnene  ud 
af  Forældrenes  Arme;  Ferdinands  grumme  Nidkiær- 
hed,  der  overgav  dem  i tiende  Leed  til  Inqvisitionens 

Rædsler,  ere  som  Paroxysmer  i en  vedvarende  og  smerte- 
fuld Sygdom.  Deres  Liv  var,  liigt  de  vilde  Dyrs,  usselt 
og  usikkert;  Overtroens  Sværd  hang  i et  Haar  over  deres 
Hoveder.  Nu  er  Stormen  forbi,  Forfølgelsens  Aand  er 
dødet,  men  ikke  Fordommen  mod  denne  Green  af  en 
fælleds  Rod.  Man  slaaer  ikke  længere  til  med  Sværd, 
men  med  Tunge  og  Pen;  og  hvad  er  det  egentlig  man 
angriber?  Deres  Nationalkarakter.  Nationalkarakter  er 
egentlig  et  ubestemt  Udtryk;  er  det  enkelte  Menneskes 
Karakter  vanskelig  at  udgrunde,  vaklende,  dunkel;  hvor 
meget  mere  et  heelt  Folks?  Ellers  tænker  jeg  man  vil 
være  enig  med  mig  i at  definere  Nationalkarakter  ved 
den  Karakter,  de  Karaktertræk,  som  ere  de  almindeligste 
og  mest  fremstikkende  hos  Pluraliteten  af  et  Folk;  ifølge 
denne  Definition  synes  mig  de  mest  i Øine  faldende 
Karaktertræk  for  Jøderne  at  være:  Religiøsitet:  Gud- 
dommen dyrkes,  under  mangehaande  Former;  men  naar 
Dyrkelsen  er  alvorlig,  er  Mennesket  religiøst,  og  fortiener 
som  saadan  den  Vises  Medhold  og  Bifald,  enten  han 
tæller  Kuglerne  paa  en  Rosenkrands,  eller  han  raaber 
»Shadaj«  hver  Gang  han  gaaer  ud  af  sin  Dør.  M aa  de- 
lig hed:  Udsvævelse  i stærke  Drikke,  Ukydskhed,  og  i 
Særdeleshed  Ægteskabsbrud,  ere  sieldne  Særsyn  blandt 
Jøderne.  Arbeidsomhed:  naar  den  kan  defineres  ved 
Stræben  efter  at  erhverve  sig  og  sine  Livs  Ophold  paa 
en  lovmæssig  Maade,  ere  Jøderne  ogsaa  arbeidsomme. 
Godgiørenhed:  de  sørge  ei  allene  for  deres  egne 

Fattige,  men  vise  sig  endog  gavmilde  mod  Trængende 
af  andre  Religionspartier,  og  det  ikke  blot  ved  offentlige 
Gaver  og  Bidrag,  hvis  Bevæggrunde  kunne  være  tvivl- 
somme, men  og  i Løndom;  og  sielden  gaaer  en  Betler 
tomhændet  fra  den  velhavende  Israelits  Dør.  Vi  have 
seet  den  skiønne  Side  af  Maleriet,  lad  os  vende  det  om, 

og  vi  ville  finde  Pletter:  ved  Siden  af  Religiøsitet  en 
kold,  dog  taus,  om  ikke  Foragt,  dog  Mangel  paa  Agtelse 
for  andre  Religionspartier.  Men  denne  Mangel  paa  Agtelse 
eller  Foragt  — man  mærke  vel  — er  taus.  Lad  det 
end  være  saa;  det  er  uædelt,  det  er  ufornuftigt.  Ak! 
men  lad  os  ikke  glemme  hvor  mange  Taarer,  hvor  mange 
Strømme  af  Blod  der  havde  været  sparet,  om  de  Kristne 
stedse  havde  indskrænket  deres  Intolerance  til  taus  For- 
agt. O!  I Torquemad  aer,  I Albaer,  I Bonnere,  I 
Calvin  er,  havde  I endda  været  Jøder!  Endvidere  finde 
vi,  ved  Siden  af  Maadelighed  og  Arbeidsomhed,  Karrig- 
hed, Higen  efter  Penge,  Mangel  paa  Oplysning,  Ulyst  til 
videnskabelige,  ja  næsten  alle  andre  Arbeider,  undtagen 
Handelen.  Men  lad  os  tage  ethvert  Træk  enkelt  for  os, 
lad  os  see,  hvad  der  for  ethvert  kan  siges,  ikke  til  For- 
svar, men  til  Undskyldning.  Et  Folk,  der  i flere  Aar- 
hundreder  har  været  fremmed  paa  Jorden,  jaget  fra  et 
Land  til  et  andet,  haardt  beskattet,  belagt  med  Told  — 
som  Qvæg  — , ja  stundom  udplyndret  af  selve  Regentere; 
et  saadant  Folk  kan  let  blive  lidt  for  omhyggeligt  i at 
samle,  lidt  for  karrigt  i at  holde,  lidt  for  ængsteligt  for 
Fremtiden;  for  at  opholde  et  usikkert  Liv,  nødtes  det  til 
at  sætte  List  mod  Magt,  Bedragerie  mod  aabenbare  Vold. 
Men  det  er  ikke  mere  saaledes  som  før:  man  har  ophørt 
at  plyndre  Jøderne,  de  have  ophørt  en  Corps,  en  Nation 
at  bedrage.  Rigtig  nok  er  endnu  Pluraliteten  Handels- 
mænd,  der  skal  leve  af  Profiten,  men  skulde  det  moderate 
Handelsprincip:  »lidt  og  tit«,  være  mindre  almindeligt 
hos  Israels  Børn,  end  hos  kristne  Kiøbmænd?  »Men,« 
siger  man,  »det  er  et  Religions-,  et  Nationalprincip  blandt 
dem,  at  bedrage  alle  Ikkejøder.«  Rigtig  nok  vilde  jeg 
ønske,  at  ingen  Jøde  maatte  gaa  paa  Tøfler,  fordi  han 
lod  sig  snyde  af  en  Kristen  — dette  er  dog  altid  bedre 


28  ST.  ST.  BLICHER:  BØR  JØDERNE  TAALES  I STATEN? 

end  om  han  blev  belønnet  for  at  snyde  en  Kristen  — ; 
men  skiondt  denne  Beskyldning  har  nogen  Hiemmel,  er 
Anvendelsen  dog  ei  nær  saa  farlig  som  Grundsætningen, 
og  Jødernes  meget  forandrede  Tænkemaade  hindrer  — 
om  end  Statens  Love  ei  giorde  det  — Udøvelsen  af  en 
asiatisk,  forældet,  ja  for  Udøveren  farlig  Maxime.  Om 
endog  Nutids  Jøder  ansaae  de  Kristne  for  urene  Dyr, 
saa  maa  jo  ogsaa  adskillige  kristne  Secter  ansee  dem 
igien  for  Kiættere,  bestemte  til  den  evige  Ild;  og  dog 
taales  disse  evig  Fordømte,  nyde  stundom  lige  jordisk 
Frihed  med  de  Udvalgte.  Men  Sagen  er,  at  Mennesket 
er  ligesaa  ukonseqvent  i det  Onde  som  i det  Gode,  at 
et  sædeligt  Levnet  ofte  forenes  med  slette,  og  i sin 
Konsekvence  farlige,  Grundsætninger,  og  omvendt.  Ex- 
emplet:  Moden,  Tidens  Aand,  er  mere  Rettesnor  for 

Pluralitetens  Handlemaade,  end  enten  egne  Principer  — 
dem  den  har  faa  eller  ingen  af  — eller  Religionsmaximer, 
hvis  Følger  den  ei  er  philosophisk  nok  til  at  indsee  eller 
udøve.  »Men«,  siger  man,  »de  ere  Status  in  statu , de 
ere  en  Kræft  for  Landet,  de  fortære  dets  Marv,«  — det 
er:  dets  Guld  og  Sølv.  — Ak!  I dybtseende  Politikere! 
er  Engelland  da  fattig,  eller  Norge  riig?  eller  er  Krig 
Veien  til  Velstand,  eller  Luxus  Kilden  til  Rigdom?  Hvad 
Ulyst  til  Videnskaber,  Haandværker  og  Agerdyrkning 
angaaer,  da  begynder  den  allerede  at  tabe  sig,  og  vil 
tabe  sig  mere,  jo  mere  Jødernes  Menneskerettigheder  er- 
kiendes  og  hævdes,  jo  ligere  de  blive  de  øvrige  Stats- 
borgere — kort:  de  ville  blive  Videnskabsmænd,  Haand- 
værkere,  Agerdyrkere,  naar  de  maa  blive  det.  Og  en- 
hver fordomsfrie  Agtpaagiver  vil  erkiende,  at  der  allerede 
er  skeet  stor  Forandring  fra  Schakespears  Shylock 
til  Ifflands  Baruch.  Ikke  vil  man  nu  finde  mange  Jøder, 
der  lade  sig  spotte  og  drille  for  Profitens  Skyld,  saa- 

ledes  som  før  var  Tilfældet;  han  sætter  Priis  paa  ud- 
vortes Agtelse,  han  fordrer  den  ogsaa  af  Ikkejøder;  han 
har  Point  d’Honneur,  og  det  er  et  godt  Tegn  til  moralsk 
Forbedring.  Selv  denne  tiltagende  Luxus  er  et  Omen 
for  deres  nærmere  Amalgamering  med  de  Kristne.  Jeg 
vil  ikke  nægte,  det  hover  mig  bedre  at  see  dem  i Wiener- 
vogne paa  Dyrehaugsveien,  end  behængte  med  gamle 
Buxer  i Læderstræde ; bedre  at  see  dem  dandsende  i 
vore  Quadriller,  end  strygende  Steen  til  Mizraims  Pyra- 
mider. Og  denne  elegantere  Levemaade  er  mere  Tegn 
til  større  Kultur,  end  til  større  Rigdom ; de  ere  ikke 
rigere  nu  end  før,  men  de  ere  liberalere,  de  nyde,  og 
lade  Mammon  circulere.  Men  overfladiske  Statslæger 
kunde  ikke  finde  Sygdommens  Kilder  andensteds  end 
hos  Jøder  og  Kornpugere.  Ikke  er  det  her  paa  min  Vei, 
at  opdage,  hvor  de  ere;  men  man  tillade  mig  at  sige, 
hvor  jeg  troer  det  er  forgieves  at  søge  dem. 

Dersom  det  derimod  hører  til  Idealet  af  en  Stats- 
forfatning, at  Borgere  ere,  saa  meget  mueligt,  lige  i Stand, 
Magt,  Formue,  Religion,  Tænkemaade,  da  kunne  Jøderne 
rigtig  nok  aldrig  være  saa  fuldkomne  Borgere,  som  Statens 
herskende  Religions  Bekiendere.  I Henseende  til  Stand, 
Magt  og  Formue,  kan  Lighed  ei  engang  finde  Sted  blandt 
blot  Kristne;  og  i Henseende  til  Religion  og  National- 
tænkemaade,  ei  mellem  Kristne  og  Jøder;  heraf  følger, 
at  disse  ei  heller  kunne  være  saa  fuldkomne  Borgere, 
som  hine;  det  er:  de  kunne  ikke  naae  saa  høi  en  Grad 
af  Borgersind,  af  Kierlighed  til  Fødeland,  Konstitution 
og  Medborgere.  Vel  sandt,  det  var  en  berusende  Tanke, 
om  alle  Borgere  vare  Scævolaer,  Winkelrieder  etc.,  men 
det  er  nu  kun  en  praktisk  Drøm,  og  vi  maa  være  til- 
fredse med  saadanne,  der  lyde  Landets  Love  og  bidrage 
til  dets  Tarv;  vi  maa  nøies  med,  om  ikke  de  bedste,  saa 

blot  gode  Borgere,  og  det  hindrer  Jødernes  Religion  dem 
ikke  i at  være.  Kun  i det  Tilfælde,  at  de  blive  saa 
talrige,  saa  rige,  saa  mægtige,  at  Statens  kristne  Borgere 
af  dem  vilde  trykkes,  kun  da  bleve  de,  som  Jøder, 
skadelige;  men  sligt  vil  en  viis  Regiering  altid  vide  at 
forebygge. 

Af  det  Anførte  bliver  det  klart,  at  Jøderne,  som 
Individer  betragtede,  ei  ere  siettere,  mere  umoralske  end 
de  Kristne,  og  at  de,  som  Nation  betragtet,  hverken  ere 
skadelige  eller  farlige  Statsborgere.  Ja  der  er  Haab  til, 
at  de  ville  tiltage  i Oplysning,  Arbeidsomhed,  Nyttighed 
for  Staten,  ligesom  Statens  herskende  Religions  Bekiendere 
tiltage  i Oplysning  og  Tolerance,  ligesom  de  ved  vise 
Love  og  Indretninger,  ved  fordomsfri  og  ædel  Behand- 
ling virke  paa  Jøderne  til  Oplysning  og  Forædling. 

Endnu  engang:  de  have  havt  de  foranførte  Feil,  de 
have  havt  dem  i høi  Grad,  de  have  dem  tildeels  endnu; 
dog  i mindre  Grad,  og  mindre  almindeligt;  men  i Sand- 
hed! det  sikkreste  Middel  til  at  hindre  dem  fra  at  aflægge 
dem,  er  at  behandle  dem  med  Foragt  og  uretfærdig  Ind- 
skrænkelse.  En  Slave  har  slavisk  Tænkemaade:  giør 
ham  frie,  og  han  eller  hans  Søn,  eller  da  hans  Sønne- 
søn, vil  forvandle  Slaveaand  til  Frimandsmod,  Hyklerie 
til  Aabenhiertighed,  Trædskhed  til  Ærlighed.  Eller  skal 
maaske  Slaveriet  være  evigt  paa  Jorden?  Skal  eet  Folk 
stedse  være  fordømt  til  at  føle  Pidsken?  O Frihed!  De 
frie  Spartaner  havde  sine  Heloter,  de  frie  Romere  sine 
Fægtere,  de  frie  Britter  sine  Katholiker,  sine  Kalonster! 
Og  det  nittende  Seculums  frie,  ædle,  dannede,  følende 
Europæers  Slaverne  maa  Jøderne  være! 

Der  ere  tusinde  Veie  til  Brød  i Livet.  I de  mørke 
Seclers  kristne  Regentere!  I have  spærret  dem  alle  for 
Kristi  Landsmænd;  kun  een  lode  I staa  aaben,  og  den 

førte  til  Aager  og  Bedragene.  Hvi  aabnede  I ikke  de 
øvrige,  som  Fanatismen  havde  lukket?  Hvi  taalte  I da 
Zigeunerne?  de  havde  slet  ingen  Religion,  de  levede 
allene  af  Tyverie  og  Rov.  Men  lad  os  vende  os  fra 
Fanatismens  og  Tyranniets  skumle  Dage,  og  glæde  os 
ved  Regentere,  der  ære  og  elske  Mennesket,  hvad  enten 
han  hedder  Bramin  eller  Paria,  Katholik  eller  Qvæker, 
Lutheran  eller  Jøde.« 

Nogen  Tid  efter  udgav  Blicher  en  skarp  »Bedømmelse 
over  Skrivtet  Moses  og  Jesus«.  Han  indleder  den  med 
følgende  »Forerindring«: 

»Rygtet  gik,  at  en  Skrivefeide  var  udbrudt  i Kiøben- 
havn  over  Jøderne;  men  jeg  havde  ikke  læst  det  mindste 
heraf,  vidste  ei  engang  Forfatternes  Navne,  da  jeg  ned- 
skrev  og  publicerte  en  liden  Afhandling,  betitlet:  Bør 

Jøderne  taales  i Staten.  Mængden  synger  gierne  i 
den  Tone,  som  Enkelte  angive;  og  for  at  bringe  den  til 
at  synge  godt,  behøves  blot  gode  P'orsangere.  Jeg 
haabede  ved  mine  fremsatte  Meninger  at  kunne  virke  til 
rolig  og  fordomsfrie  Anskuelse  af  det  sælsomme  Phoe- 
nomen  — Jødefolket.  Med  let  Haand  berørte  jeg  denne 
Streng;  fordi  jeg  ikke  troede,  den  behøvede  kraftigere 
Slag;  fordi  jeg  ikke  anede  i vort  danske  Sprog  et  saa- 
dant  Skrivt,  som  siden  kom  mig  for  Øine.  Ei  heller 
frygtede  jeg  for  at  fornærme  nogen,  da  jeg  ingen  Mod- 
stander kiendte,  da  selv  de,  der  heftigst  monne  bestride 
Jødedømmet,  intet  Fornærmende  kunne  finde  i den  ube- 
kiendte  Antagonists  Adfærd.  Min  Hensigt  var  ikke  at 
fremstaa  som  Jødevæsenets  Talsmand,  men  blot  at  ned- 
stemme de  — i mine  Tanker  — overdrevne  Beskyld- 
ninger, jeg  havde  læst  og  hørt.  Jeg  vilde  ikke  frikiende, 
ikke  fordømme;  men  lede  til  en  human  og  upartisk 
Kritik  over  Nationen.  Nu  fik  jeg  fat  paa  Moses  og 

Jesus;  jeg  fandt  mere  end  jeg  havde  ventet.  I Sandhed, 
dette  Skrivts  Forfatter  er  en  Forsanger  med  Stentor- 
stemme, istand  til  at  tage  Tonen  fra  tusinde.  Hvilket 
historisk  Overblik!  hvilket  philosophisk  Ræsonnement! 
hvilke  forbausende  Resultater!  Men  ere  disse  sande,  da 
Farvel  Tro  paa  Dyd  og  Forsyn;  da  Farvel  daarlige  Ind- 
bildning om  Menneskets  Perfectibilitet ! Her  er  et  heelt 
Folk,  som  i tre  tusinde  Aar  har  giendrevet  disse  Drømme- 
rier; et  heelt  Folk,  som  aldrig  har  kunnet,  aldrig  skal 
kunne  hæve  sig  over  Dyrene,  men  stedse  staaende  paa 
det  laveste  Trin  af  Kultur,  udmærker  sig  kun  ved  Egen- 
nytte, Ladhed  og  Grumhed  — Rævens,  Oxens  og 
Tigerens  Egenskaber.  Jeg  veed  ikke,  hvorledes  man  har 
optaget  dette  Skrivt  i Forfatterens  Fødeland;  ei  heller 
veed  jeg,  hvorledes  man  har  forstaaet,  bifaldt  eller  gien- 
drevet  det  her;  men  jeg  *veed  langt  mindre,  hvorledes 
Forfatteren  til  »Hvad  har  stakkels  Neger  giort,«  har  kunnet 
føre  over  sit  Hierte  at  skrive  saadan  en  Forerindring  til 
saadan  en  Bog  . . .« 

Blicher  imødegaar  Buchholtz’s  Fremstilling  af  Jøde- 
folkets Historie,  ifølge  hvilken  »alle  dens  Ulykker  til- 
skrives den  mosaiske  Religion  og  Jødernes  Vedhængen- 
hed ved  den;  den  giorde  dem  nemlig  til  Fiende  af  alle 
andre  Nationer,  — hvilket  nødte  disse  til  Represalier  — 
udstrøede  Sæden  til  Borgerkrige,  — da  Kongevælden 
maatte  geraade  i Kamp  med  Præstevælden  — hindrede 
Fremgang  i Moralitet  og  Kultur,  og  nødte  dem  endelig 
til  at  kaste  sig  i Armene  paa  Romerne.  Det  er  besynder- 
ligt,« siger  Blicher,  »at  denne  Philosoph,  der  har  skuet 
saa  dybt  i Historien,  ei  er  bleven  vaer,  at  alle  de  øvrige 
af  Romerne  undertvungne  Nationers  Skiæbne  netop  var 
ligesaadan.  Ogsaa  disse  ansaae  sig  selv,  hver  især,  for 
de  ypperste  Folk,  bare  derfor  Foragt  og  Had  mod  andre, 

bleve  af  dem  til  Giengield  hadede  og  foragtede;  ogsaa 
hos  disse  aabnede  Borgerkrige  Veien  for  de  romerske 
Ørne.  Og  hvorfor  stikker  netop  Jødernes  Nationalstolthed 
vor  Forfatter  saa  meget  i Øinene?  Er  denne  ikke  til- 
fælleds for  alle  Folk?  er  det  ikke  tildeels  den,  hvorpaa 
Styrke  og  Uafhængighed  beroer?  Karthago  var  stolt  af 
sine  Floder  [d.  e.  Flaader],  Holland  af  sit  Guld,  Jøderne 
af  Jehovas  Yndest;  enhver  er  endelig  i Grunden  stolt  af 
sin  Nationalitet;  Britten  foragter  alle  andre,  fordi  han  er 
Britte;  Grønlænderen,  fordi  han  er  Grønlænder.  Naar 
den  mindre  oplyste  Mængde  af  en  Nation  ikke  længere 
anseer  sig  selv  for  det  første  Folk  i Verden,  da  er  det 
gierne  Tegn  paa,  at  dets  Styrke  er  forsvunden.  Fædre- 
landskierlighed og  Nationalstolthed  ere  saa  nøie  for- 
bundne, at  det  kun  er  hos  den  liden  høitoplyste  Deel  at 
den  første  findes  uden  den  sidste.  Da  Mummius  ansaae 
Billedhuggerkonstens  Mesterværker  i Korinth  for  Steen- 
huggerarbeide,  vare  Romerne  Verdens  Herrer;  men  da 
alt  indtil  Kragerne  i Rom  snakkede  Græsk,  var  Verdens 
Herrer  bievne  til  Slaver.  Da  Tydskland  blev  angliseret, 
ophørte  det  at  være  Tydskland  Ja  Nationalstoltheden, 
som  ofte  bliver  tilbage,  naar  Fædrelandskierlighed  for- 
længst er  borte,  falder  hos  de  Afmægtige  latterlig;  men 
ligesaavel  som  man  trækker  paa  Skuldrene  over  Jødernes 
Indbildning,  at  de  endnu  ere  et  Guds  Folk  X(tT  £$0/7,?', 
ligesaavel  maa  man  smile  over  Athenienserne,  der  rettede 
sin  Overvinder  og  Herre  Demetrius,  fordi  han  ikke  fuld- 
kommen havde  den  attiske  Dialekt  i sin  Magt.  Historien 
lærer  videre,  at  enhver  Nation  i kortere  eller  længere 
Tid  giennemløber  sin  Bane,  alt  eftersom  den  løber  hurtigt 
eller  langsomt.  Den  maa  falde,  naar  den  er  moden  til 
Fald,  og  der  findes  en  mægtigere,  som  vil  benytte  sig 
af  dens  Svaghed.  Jødernes  Uenighed,  der  ikke  var  en 

Følge  af  deres  Tro  paa  en  Nationalgud,  thi  denne  maatte 
just  forbinde  dem  til  Enighed,  lammede  deres  Kraft,  og 
giorde  dem  til  et  Bytte  for  Erobrere.  Ei  heller  var  deres 
Fald  en  Følge  af  den  mosaiske  Konstitution  i Alminde- 
lighed; thi  først  da  denne  havde  tabt  sin  oprindelige 
Skikkelse,  mistede  Jøderne  deres  Uafhængighed.  Havde 
Jøderne  allene  af  alle  undgaaet  den  almindelige  Skiæbne 
og  Romernes  umættelige  Erobrelyst;  det  vilde  i Sand- 
hed have  været  uforklarligt.  Jødernes  Undergang  var  en 
Følge  deels  af  deres  Uenighed  — som  hos  andre  — 
deels  af  deres  moralske  Fordærvelse  — som  hos  andre  — 
deels  af  deres  Angriberes  overlegne  Magt;  endog  deres 
egne  Profeter  ansaae  Sædernes  Fordærvelse  som  i\arsag 
til  deres  Ulykker  og  politiske  Opløsning.  Men  For- 
fatteren siger:  at  Uenighed  var  en  nødvendig  Følge  af 
Kongevældens  Kamp  mod  Præstevælden ; rigtigt,  men 
denne  var  ingen  Følge  af  den  mosaiske  Konstitution,  der 
intet  har  med  Kongevælde  at  giøre;  at  denne  blev  ind- 
ført, var  en  Fordreining  af  hiin;  men  naar  den  er  det. 
hvorledes  kan  den  da  være  en  Følge  deraf?« 

Videre  »rykker  Forfatteren  frem  med  en  Idee,  der  er 
ligesaa  usandsynlig,  som  ubeviislig:  at  det  nemlig  var 
en  almindelig  Plan  blandt  Jøderne,  at  underminere 
Romernes  Verdensherredom,  ved  at  samle  de  rede 
Penge  i Jerusalem;  thi  derved  ville  frembringes  en 
sikker  Standsning  i den  romerske  Statsmaskine, 
og  selv  ville  Jøderne  grunde  et  saadant  Herre- 
dømme, som  Engellænderne  i vore  Tider  have 
realiseret.  F'or  at  udføre  denne  Plan  adspredte 
de  dem  over  hele  Verden,  og  søgte  ved  Skakkren 
og  fule  Konster  at  tilrane  sig  alt  Guld  og  Sølv. 
Den  ypperste  Præst  var  Hovedet  for  Sammen- 
sværgelsen, og  hvert  Aar  ved  Paaskefesten  kom 

alle  de  Udsendte  tilsammen  for  at  aflevere  deres 
Tyvekoster  i Templet.  Hvor  chimærisk!  og  — han 
kan  in  rerum  natura  ikke  sammenlignes  med  noget  uden 
med  sig  selv  — hvor  Buchholzisk ! Jøderne  skulle  have 
opfundet  saa  vidunderlig,  saa  vidtløftig  en  Plan!  de  skulle 
kunne  meddeelt  den  til  alle  Individer,  og  dog  holdt  den 
hemmelig!  Er  det  ikke  langt  simplere  og  naturligere  at 
forklare  Jødernes  nu  valgte  Levevei  af  den  Armod  og 
Foragt  hvori  de  befinde  sig?  Hvad  har  Troen  paa  en 
Nationalgud  og  Landet  med  hinanden  at  skaffe?  For  ei 
at  hungre,  valgte  Jøderne  — hvoraf  vel  saare  faa  af  dem, 
der  adspredtes  over  Romerverdenen,  vare  Agerdyrkere  — 
den  nærmeste  og  letteste  Maade  at  erhverve  sig  Livets 
Fornødenheder.  Hvoraf  veed  ellers  Forfatteren,  at  alle 
Jøder  vare  Skakkrere?  ikke  af  Historien.  Overalt,  hvortil 
skulle  disse  sammenranede  Rigdomme  føre?  til  deres  visse 
Undergang;  thi  jo  mere  Rigdommen  voxte  hos  dem  og 
savnedes  hos  deres  mægtige  Herrer,  jo  mere  maatte  det 
jo  opvække  disses  Hævn-  og  Rovgierrighed.  Nei  en 
saadan  Plan,  en  saa  vidtomfattende  langvarig  Plan,  — der 
umulig  kunde  udføres  i det  korte  Tidsrum  fra  Pompejus 
til  Vespasianus  — som  dog,  naar  den  var  opnaaet, 
maatte  medføre  Ødelæggelse,  den  kan  kun  have  sin  Til- 
værelse i en  Systemmagers  forplumrede  Hierne,  naar  han 
med  tilknebne  Øine  paa  sin  Kiephest  gallopperer  forbi 
Fornuftens  og  Historiens  klare  Sandheder.  Jøderne 
søgte  efter  Guld,  fordi  Guld  skaffer  Brød;  det  var 
deres  hele  dybe,  forfærdelige  Plan;  men  den  er  hverken 
ny  eller  intrikat  nok  for  en  Buchholz,  den  vil  ikke  passe 
i det  sindrige  System,  der  giør  Jøderne  til  Aarsag  i alt 
det  moralske  Onde  i Verden  — det  er:  i Staternes  For- 
armelse. — Efter  dette  System  gaaer  et  Land  aldrig  til 
Grunde  formedelst  Krig,  eller  slet  Bestyrelse,  eller  Ind- 

byggernes  moralske  Fordærvelse;  men  det  er  Jøderne, 
og  intet  andet  end  Jøderne,  der  ødelægge  i Bund  og 
Grund  enhver  Stat,  hvor  de  faae  Indpas.  Det  er  ilde 
med  saadant  et  System,  der  ellers  var  saa  skikket  til  at 
nedrive  Tro  paa  Forsyn,  og  Dyd,  og  Menneskeværd,  at 
det  hverken  vil  staa  sig  for  Fornuftens  eller  Erfaringens 
Domstoel.« 

»Under  Udarbeidelsen  af  disse  Blade  er  jeg  ofte 
blevet  fristet  til  at  overlade  det  usle  Buchholziske  Pro- 
dukt til  den  fortærende  Tid;  men  naar  jeg  betænkte, 
hvormeget  Ondt  det  i et  par  Aar  kunne  udrette,  hvor 
megen  ufortient  Anseelse  det  kan  have  faaet  ved  at 
oversættes  af  en  Thaarup,  hvor  mange  tusinde  der  ikke 
kiende  nogen  anden  Tro  end  Autoriteten  — kunde  jeg 
ikke  andet  end  fuldende  det  begyndte  ærgerlige  Arbeide. 
Af  den  Echo,  jeg  har  hørt  mellem  Jyllands  Lyngbakker, 
kan  jeg  slutte  mig  til,  hvilken  Tone  der  er  høiest  i Hoved- 
staden; og  da  den  halvkloge  Mængde  — paa  den  især 
vilde  jeg  virke;  Selvtænkerne  behøve  ei  min  Oplysning 
— ofte  troer,  at  den  der  raaber  høiest,  har  Ret,  synes 
mig,  at  Sandheden  for  disse  Umyndiges  Skyld  engang 
imellem  nok  kan  hæve  sin  Stemme.  Undskylde  mig  vil 
jeg  derfor  ikke,  om  jeg  stundom  er  blevet  varm  og  høi- 
røstet;  thi  den  der  ved  saadan  en  Sag  kan  forblive  kold, 
han  mangler  enten  Hierte  eller  Hierne,  eller  begge  Dele. 
Har  da,  som  jeg  haaber,  Landets  ypperste  Philosopher 
allerede  giendrevet  denne  nye  sceptiske  Xeno,  skader  det 
dog  ikke,  at  flere  hielpe  til  at  rense  den  forpestede 
Luft.« 

Buchholz  leverer  »en  Karakteristik  over  Jøderne,  som 
gaaer  ud  paa:  at  de,  formedelst  deres  dyriske 

Religiøsitet,  mangler  Menneskets  høieste  Fortrin 
for  Dyret  — Perfektibilitet;  at  de  ikke  har,  ikke 

kunne  have,  Sands  for  andet  end  Handel  og  Penge; 
at  de  ikke  ville,  ikke  kunne,  oplyses  eller  for- 
bedres. Men  da  nu  saamange  Jøder  ved  deres  unægte- 
lige  Fremgang  i Kultur  og  Moralitet  absolut  modsige 
denne  Paastand,  søger  Forfatteren  at  redde  sit  System 
ved  at  erklære:  at  alle  de  Jøder,  paa  hvem  hans 

Karakteristik  ikke  passer,  ikke  ere  Jøder. 

Men  Forfatterens  — og  Fleres  — Paastand,  at  Jøderne 
ikke  kunne  modtage  moralsk  Forbedring,  vil  nøiere  under- 
søges. See  vi  hen  til  de  Fremskridt  de  hidindtil  have 
giort,  da  ere  de  vel  smaa  og  i de  fleste  Lande  umærke- 
lige; men  det  er  ikke  allene  i Frankfurt  og  Lemberg  vi 
skulle  studere  denne  Slægt;  og  finde  vi  nu,  at  de  i visse 
Lande  have  naaet  større  Kultur  end  i andre,  da  viser  jo 
denne  Forskiel  strax,  at  de  ere  istand  til  at  forbedres. 
Jo  bedre  de  ere  behandlede,  jo  bedre  ere  de.  Hvor 
Fanatisme,  Fordomme,  gammel  Slendrian  har  mishandlet 
dem,  der  ere  de  — hvad  Uretfærdigheden  har  giort  dem 
til  — fattige,  egennyttige,  falske,  feige;  med  andre  Ord: 
de  have  Slavesind,  fordi  de  ere  behandlede  som  Slaver; 
men  jeg  paastaaer,  at  de  ikke  ere  saaledes  i Danmark, 
og  dette  Exempel  viser,  hvormeget  der  blot  i tyve  Aar 
kan  udrettes  med  dem.  Kunne  de  i tyve  Aar  gaa  saa 
mærkeligt  fremad,  da  er  det  aabenbart,  at  det  ikke  er 
deres,  men  Regieri ngernes  Skyld,  om  de  i atten  hundrede 
Aar  have  staaet  stille.  Overalt  gielder  det  samme  om 
dem,  som  om  hele  Nationer:  jo  bedre  Regiering,  jo 

bedre  Folk;  jeg  tør  lægge  til:  jo  bedre  Folk,  jo 
bedre  Jøder;  derfor  er  Jøden  i Algier  feig,  krybende, 
nedrig;  og  derfor  er  Jøden  i Frankrig  værdig  til  at  blive 
Officer  og  Embedsmand;  derfor  var  han  i det  forrige 
forplumrede  polske  Rige  fattig,  egennyttig,  uvidende, 
derfor  er  han  det  ikke  under  den  menneskekierlige  danske 

Regiering,  blandt  det  blide,  tolerante  danske  Folk. 
Tolerant  kalder  jeg  det  danske  Folk;  det  er  sørgeligt, 
men  ikke  forunderligt,  at  derfra  gives  Undtagelser  blandt 
Hobe  n ; men  det  er  baade  forunderligt  og  smerteligt,  at 
oplyste  Mænd,  ja  selv  Digtere,  de  ømme  og  ædle  Følel- 
sers Tolke,  falde  ned  til  Intolerancens  skurrende  Toner; 
saa  stor  er  Fordommens  Magt,  at  den  kan  omtaage  det 
Øie,  der  ellers  fra  Begejstringens  høie  Flugt  skuer  klart 
ned  paa  det  menneskelige  Liv;  at  den  samme  Tunge, 
der  priser  Gud  som  alles  Fader,  der  høit  og  usky  for- 
kynder den  sorte  Slaves  Menneskeværd,  at  den  samme 
Tunge  kan  fordømme  den  i to  tusinde  Aar  landflygtige, 
undertrykte,  mishandlede,  blanke  Israelit. 

I Sandhed!  Jøden  er  istand  til  at  modtage  For- 
ædling, det  beviser  tusinde  Erfaringer,  det  beviser  den 
urokkelige  almindelige  Grundsætning  om  Menneskets  Per- 
fektibilitet, som  ikke  med  et  eneste  Folk  kan  giøre 
Undtagelse;  det  beviser  Grundsætningen  om  een  eneste 
Gud,  hele  Menneskeslægtens  ligeelskende  Ophav  og  Lov- 
giver. ‘ 

Hvorpaa  vil  nu  den  blinde  Fordom  bygge  den  af 
Fornuft  og  Erfaring  noksom  igiendrevne  Paastand:  at 

Jøden  ikke  kan  forædles?  Paa  Troen  paa  en 
Nationalgud.  Foreløbig  vil  jeg  anmærke,  at  i det  Ud- 
tryk Nationalgud  ligger  en  dolus  malus ; thi  en  National- 
gud er  en  saadan,  som  kun  menes  af  have  Magt  over 
een  vis  Nation,  som  kun  er  Gud  for  denne,  og  ikke  for 
andre;  slig  en  Gud  have  Jøderne  ikke  tilbedet,  men  de 
have  troet,  og  tro  maaskee  tildeels  endnu,  at  alle  Na- 
tioners fælleds  Gud  elsker  og  beskytter  dem  i Sær- 
deleshed. Dette  er  nu  vel  en  Fordom,  men  den  findes 
ei  allene  hos  Jøderne,  den  hersker  og  har  hersket  hos 
alle  Nationer,  saa  mange  som  efter  et  fuldbyrdet  Nederlag 

synge  Te  deum  laudamus\  thi  ansaae  disse  Lovsangere 
Gud  for  Al  fad  er,  skulle  de  ikke  takke  ham,  fordi  han 
havde  ladet  eet  Folk  myrde  et  andet;  men  det  ligger 
i Begrebet  af  Nationalstolthed,  at  enhver  Nation 
anseer  sig  selv  for  den  bedste,  og  denne  Nationalstolthed 
bliver  fornemmelig  fordømt  hos  Jøderne,  fordi  disse  ei 
ved  Vaabenmagt  ere  mægtige  til  at  giøre  den  gieldende. 
En  saadan  Fordom  er  rigtig  nok  et  Beviis  paa,  at  Folket 
staaer  tilbage  i Oplysning,  men  derfor  er  det  ingen  Slut- 
ning, at  den  skal  forhindre  Oplysningen;  thi  Op- 
lysningen er  det  just,  som  skal  tilintetgiøre  For- 
dommen. Oplysningen  er  ikke  afhængig  af  Reli- 
gionen, men  denne  snarere  af  hiin.  Et  uoplyst  Folk 
forkvakler  den  reneste  Religion  - — see  Christendommen. 
i Middelalderen;  et  oplyst  Folk  renser  den  forkvaklede 

— see  Christendommen  i vore  Tider.  Saaledes  maatte 
jo  Grækerne  have  været  langt  mere  dyriske  end  Jøderne, 
langt  mere  lastefulde,  eftersom  de  dyrkede  foragtelige  og 
lastefulde  Guder;  men  Oplysningens  Soel  oprandt  i 
Grækenland,  og  skinner  endnu,  skinner  for  Nationer,  der 
dyrke  een  eneste  hellig  Gud.« 

»Endelig  aflægger  nu  Forfatteren  sin  Indifferentisme, 
nedlader  sig  til  Praxis,  og  smører  et  Universalplaster  paa 
denne  Kræft  i Staten  — Jødedommet.  Først  prøver  og 
forkaster  han  de  af  andre  foreslaaede  eller  virkelig  iværk- 
satte Kurer.  1.  Underviisning  forkastes,  fordi  han 
tvivler  paa,  at  Jøderne  ville  lade  sig  undervise.  Om  det 
endog  var  Tilfældet  med  de  gamle  Jøder,  — hvilket  er 
meget  mueligt  — saa  kan  det  dog  ikke  være  det  med 
de  unge;  paa  dem  skal  der  virkes,  fordi  de  kunne 
modtage  Forædling.  Vi  bør  ikke  giøre  den  excentriske 
Fordring,  at  ville  omdanne  den  nærværende  Generation, 

— det  er  ikke  engang  mueligt  med  Kristne  — men  i de 

tilkommende  Slægter  skal  Undervisningens  Sæd  opvoxe 
og  bære  Frugter.  Oplysningen  kommer  ikke  paa  een- 
gang,  men  lidt  efter  lidt;  kiendte  Buchholz  Historien, 
ville  han  ogsaa  kiende  denne  Sandhed;  vidste  han  hvad 
der  i de  sidste  Aar  er  udrettet  med  Jøderne  i Danmark, 
— men  dette  Land  ligger  saavel  under  hans  som  under 
mangfoldige  andre  fremmede  Skribenteres  Horizont  — 
skulle  han  fuldkommen  erkiende  den.  Den  danske  Re- 
giering  har  — med  Forfatterens  Tilladelse  — været  langt 
klogere  end  han,  og  jeg  tvivler  ikke  paa,  at  dens  For- 
holdsregler i Fremtiden  ville  end  fuldkomnere  retfærdig- 
giøre  sig  selv.  Meget  er  her  allerede  udrettet,  og  mere 
kan  her  udrettes,  naar  Underviisningen  bliver  mere  ud- 
videt og  skierpet  for  alle  Jøder  uden  Undtagelse. 
Det  samme  vil  skee  i andre  Lande,  naar  de  nedkuende 
Lænker  blive  tagne  af  dette  fortrykte  og  miskiendte  Folk; 
naar  Aager  og  Skakkren  bliver  dem  forbudet;  naar  andre 
Næringsveie,  som  hidtil  have  været  lukte,  blive  dem 
aabnede;  naar  de  blive  tilstaaede  Borgerrettigheder  — 
ville  de  blive  nyttige  og  gode  Borgere.  Er  den  Klage 
grundet,  at  de  allene  have  ernæret  sig  af  Skakkrerie  og 
Aager,  naar  det  er  den  eneste  Næringsvei,  man  har  til- 
ladt dem?  Er  den  Klage  grundet,  at  de  mangle  Æres- 
følelse, naar  man  paa  alle  muelige  Maader  har  stræbt  at 
kvæle  denne?  Er  den  Klage  grundet,  at  de  hade  alle 
andre  Nationer,  naar  disse  ved  grusomme  Forfølgelser 
og  umenneskelig  Behandling  tvang  dem  til  dette  Had? 
Er  den  Klage  grundet,  at  beskylde  dem  for  haardnakken 
Vedhængenhed  til  deres  egen  Religion,  naar  andre  Reli- 
gionsbekiendere  viste  sig  optændte  af  den  vildeste  Fana- 
tisme? — Tillader  dem  at  ernære  sig  ved  lovligt  og  nyt- 
tigt Arbeide,  og  de  ville  giøre  det.  Behandler  dem  med 

Agtelse,  og  de  ville  fortiene  den.  Viser  dem  Kristendommens 
Aand  af  de  Dyder  den  indskierper,  og  de  ville  agte  baade 
den  og  eder.  2.  Almindelig  Daab  forkastes  — ikke  fordi 
den  var  en  Grusomhed,  Karl  den  Stores  Tidsalder  værdig  — 
men  fordi  den  ei  vilde  forandre  Jødenaturen.  3.  At 
forbyde  dem  Skakkren  vilde  heller  ikke  nytte,  fordi 
de  Fattige  saa  maatte  sulte  ihiel.  Forfatteren  glem- 
mer nok  atter,  at  han  engang  har  sagt:  naar  man  be- 
røver en  Jøde  hans  Penge,  saa  maa  han  blive  Selv- 
morder. Enten  maa  han  nu  lyve  i det  ene  eller  i det 
andet;  enten  maa  der  ingen  fattige  Jøder  existere, 
eller  og  maa  de  mange  hundrede  tusinde  fattige,  som 
virkelig  existere,  have  Einheriernes  Natur:  at  kunne  døe 
den  ene  Dag,  og  staa  op  igien  den  anden.  4.  At  give 
dem  lige  Rettigheder  med  de  øvrige  Statsborgere 
gaaer  heller  ikke  an,  fordi  de  da  snart  ville  ødelægge 
Staten;  men  det  giøre  de  jo  — efter  Forfatterens  Paastand  — 
alligevel ; og  var  det  saa  ikke  bedre,  i en  Hast  at  tilintet- 
giøres,  som  [d.  e.  end]  længe  at  seipines?  5.  Med  Magt 
at  fratage  dem  deres  Rigdomme  var  kun  — efter 
Buchholzes  Mening  — palliativ  Kur.  6.  Almindelig 
Udjagelse;  den  vilde  han  gierne  gribe  til,  naar  der  blot 
kunde  findes  et  Sted  at  putte  dem  hen,  og  Handelsfor- 
bindelsen med  andre  Nationer  derved  ei  skulde  forstyrres. 
7.  At  lade  Jødebørn  fra  deres  syvende  Aar  af 
opdrage  af  Kristne;  det  vil  han  endnu  mindre,  fordi 
det  var  at  tilintetgiøre  al  Familieharmonie,  Kier- 
lighed og  Taknemmelighed  — Grundvolden  til  al 
Menneskelighed.  Men  Jøden,  som  ikke  har  F'ølelse 
for  nogen  Ting  i Verden,  uden  Penge,  hvorledes  kan  han 
føle  Kierlighed  og  Taknemmelighed?  Hvorfor  gyser 
den  ømme  Forfatter  ved  at  berøve  Jøden  en  Egenskab, 

som  han  ikke  er  i Besiddelse  af?  Desuden  — siger  han  — 
vilde  Jøden,  endskiønt  opdraget  af  en  Kristen,  dog  vende 
tilbage  til  Skakkreriet.  Hvorledes  den,  som  aldrig  har 
drevet  Skakkreriet,  kan  vende  tilbage  dertil,  indseer  jeg 
ikke;  vil  man  ellers  ikke  lade  sig  nøie  med  Originalens 
Forsikkring,  kan  man  tye  til  Oversætteren,  hvis  talende 
Beviis  gierne  bestaae  i Anekdoter,  Maaskeer  og 
Dersomer. 

Efterat  Forfatteren  nu  har  forkastet  alle  disse  For- 
slag, raaber  han:  Hvad  kan  nu  i al  Verden  fore- 

tages for  at  forbedre  det  omtalte  Forhold,  naar 
alle  forhen  beskrevne  Midler  ere  fuldkommen 
ubrugbare?  Jeg  kiender  endnu  eet;  men  dette 
ene  holder  jeg  for  souveraint.  Det  hedder:  Jøder- 
nes Ansættelse  i det  Militaire,  med  alle  de  Pligter 
og  Rettigheder,  som  dette  Institut  fordrer  og 
giver;  dog  aldrig  saaledes,  at  en  Jøde  kan  be- 
fordres til  nogen  Officeers  Plads,  saafremt  han 
ikke  har  givet  de  unægteligste  Beviser  paa  sielden 
Tapperhed.  En  Lykke  er  det  for  Forfatteren,  at  han* 
ikke  lever  i et  Land,  hvor  en  Projektmager  maa  staa 
med  Strikken  om  Halsen  imedens  hans  Projekt  bliver 
drøvtet;  thi  i saa  Fald  var  han  visselig  blevet  hængt. 
Vel  er  det  billigt,  at  Jøden,  saavelsom  enhver  anden 
Borger,  tager  Deel  i Statens  Forsvar;  vel  er  det  rimeligt, 
at  hans  Ansættelse  i Militairstanden  ville  bidrage  noget 
til  hans  Identifikation  med  de  øvrige  Statsborgere;  men 
at  kalde  dette  Middel  souveraint,  at  love  alle  de 
Underværker  deraf,  som  Forfatteren,  dertil  hører  en  høi 
Grad  af  indbildsk  Uvidenhed.  Kan  Underviisning  ei  giøre 
nogen  Forandring  i Jødens  Karakteer  i den  Alder,  da 
han  er  aaben  for  Indtryk,  hvor  skal  da  Krigsdisciplinen 
kunne  udrette  dette  hos  ham  i den  modne  Alder,  naar 

hans  Opdragelse  allerede  er  fuldendt?  Men  lad  os  see, 
hvilke  mirakuløse  Virkninger  Dressuren  skal  have: 

1.  Skal  den  dæmpe  Jødens  Lyst  til  Skakkren; 

2.  indgyde  ham  Foragt  for  Penge;  3.  Kierlighed 
til  sin  Stand,  og  4.  rense  hans  Hoved  Hvorledes 
Krigsstanden  skulle  kunne  kvæle  hans  Lyst  til  Skakkren, 
naar  Underviisning  og  Opdragelse  ei  formaaer  det,  indseer 
jeg  ikke.  Som  Skoemagerdrengen  — Oversætteren  demon- 
strerer med  sand  Syl,  Risp  og  Læst  — vilde  maaskee 
Soldaten  — om,  vel  at  mærke,  eet  Exempel  skal  fælde 
Dom  over  hele  Nationen  — smide  Gevær  og  Patrontaske, 
og  maaskee  før  hans  tyve  Aars  Tjenestetid  var  forbi, 
løbe  sin  Vei.  Foragt  for  Penge  skulde  den  og 
indgyde  ham?  men  maaskee  saadan  en  F'oragt,  som 
ellers  kaldes  Ødselhed;  maaskee  baade  Foragt  for  Penge 
og  Begierlighed  efter  dem  — maaskee;  thi  Virkningerne 
ville  i denne  Henseende  blive  baade  uvisse  og  høist  for- 
skiellige,  — Kierlighed  til  Standen;  ja  det  skulde 
da  være  i Preusen!  i Betragtning  af  Stokkens  Behagelig- 
hed, Fødens  Tarvelighed  og  Tjenestetidens  Korthed,  samt 
det  Haab,  i Krigstid,  naar  han  kom  til  at  give  de 
unægtelige  Beviser  paa  sielden  Tapperhed,  at  kunne 
avancere.  At  Despotisme  og  Dressur  kan  rense 
Hovedet,  vil  jeg  nok  tro;  de  kunne,  vel  anvendte  i 
behørig  Grad,  udfeie  baade  Dyd  og  Fornuft,  og  saa- 
ledes  lader  det  til,  at  Forfatteren  af  Moses  og  Jesus 
er  godt  dresseret. 

Men  det  er  nok,  og  meer  end  nok,  for  at  kiende  et 
Skrivt,  der  i det  oplyste,  tolerante  Danmark,  i Aaret 
1813,  har  oplevet  det  andet  Oplag.  Med  Harme  vilde 
jeg  sønderrive  disse  Blade,  hvis  min  Stemme  var  den 
eneste,  der  opløftedes  mod  dette  Skamskrivt  paa  Religion, 
Fornuft  og  Dyd;  hvis  jeg  var  den  eneste,  der  havde 

opløst  dette  sophistiske  Væv  af  fordærvelige  Maximer, 
og  adspredt  den  Taage,  hvori  halvoplyste  Læseres  Øine 
kunne  have  været  indhyllede.  Jeg  glæder  mig  ved  det 
Haab,  at  min  Haand  — imedens  jeg  skriver  dette  — 
ikke  mere  behøves  til  med  Roden  at  oprykke  denne 
giftige  Skarntyde  fra  Tydsklands  Morads. 

Medborgere ! Lad  os  ikke  bedaare  os  selv  med 
skiønne  Drømme;  Oplysningens  Soel  er  endnu  langt  fra 
sin  Middagshøide.  Endnu  i det  nittende  Aarhundredes 
Morgen  fordømmer  man  en  heel  Nation;  man  løser 
Negerens  Lænker,  og  opløfter  Bondens  Hoved;  men 
Jøden  vil  man  forstøde  som  et  uforbederligt  Barn.  Troer 
ikke  Fordommens  Røst!  Alt  hvad  der  strider  mod  Be- 
grebet om  Menneskets  Fuldkommenheds-Evne,  dets  mo- 
ralske Natur,  strider  ogsaa  mod  Begrebet  om  en  almeen 
moralsk  Verdens  Aarsag.  Mange  ere  fordærvede, 
men  ingen  er  uforbederlig.  Jøden  er  ikke  mere  for- 
dærvet end  den  Kristne,  men  hans  Feil  ere  mere  frem- 
stikkende,  fordi  han  lever  i et  afsondret  Selskab,  fordi 
han  bliver  mere  bemærket  og  mere  miskiendt,  fordi  der 
er  mindre  sørget  for  hans  Opdragelse.  Og  hans  Op- 
dragelse er  i Regenternes  Hænder,  de  kunne  danne  ham 
til  virksom  og  hæderlig  Borger;  og  Ære  være  hver  Re- 
gent, der  betragter  alle  sine  Undersaatter  som  ægte 
Børn,  der,  besiælet  af  uindskrænket  Kierlighed,  op- 
drager alle  med  lige  faderlig  Omhu,  der  ikke  mistvivler 
om  Jødens  Forædling,  men  tillukker  sit  Øre  for  blinde 
Fordommes  Stemmer.« 

Repræsentanterne  for  den  jødiske  Menighed  til  deres 
Medborgere  af  den  christne  Troe. 

Der  kom  under  Fejden  et  Tidspunkt,  da  selve  den 
jødiske  Menigheds  Repræsentanter  følte  sig  kaldede  til 
udtale  sig.  Anledningen  fremgaar  af  selve  deres  Skrivelse : 

»Repræsentanterne 

for 

den  jødiske  Menighed  i Kjøbenhavn 
til 

deres  Medborgere  af  den  christne  Troe, 

i Anledning  af 

H.  H.  Herr  Confessionarius  og  Ridder,  Dr.  C.  Bastholms 
i Dagen  indrykkede,  særskilt  aftrykte,  og  ved  Boghandler 
Brummer  paa  Østergade  gratis  uddeelte  Tanker  og 
Spørgsmaal. 

Danske  Medborgere! 

Vi  have  hidindtil  ikke  agtet  for  passende,  at  indlade 
os  i den  ved  Skrivtet  »Moses  og  Jesus«  foranledigede 
Pennefejde:  deels  fordi  den  omtvistede  Sag,  fra  een  Side, 
var  et  blot  litterarisk  Anliggende,  hvis  Drøftelse  vi  selv 
ønske,  og  med  Rolighed  overlade  Landets  Lærde;  deels 
fordi  den,  fra  en  anden  Side,  blev  et  egentlig  pøbelagtigt 
Spil,  hvis  Udsvævelser,  ifald  de  skulde  gaae  videre,  end 
vor  Ære  tillader  at  taale  dem  med  kold  Foragt,  vi,  som 
lydige  Undersaatter  og  fredsomme  Borgere,  overlade  Re- 
gjeringen  og  Landets  Politie.  Hvis  og  Angriberne  af  de 
Menneske-  og  Borger-Rettigheder,  den  højsalige  Monark, 
Christian  den  Syvende,  har  indrømmet  og  skjænket, 
og  hans  Søn,  vor  nu  regjerende  allernaadigste  Konge, 
Frederik  den  Sjette,  lige  saa  højtidelig  har  bestyrket 

og  hidtil  beskyttet  os,  glemme:  at  vi  ere  Danske,  Lan- 
dets Sønner,  og  Eders  Brødre,  samtlige  Danske  Med- 
borgere ! saa  er  denne  vor  opnaaede  Lykke  og  sande 
Stolthed  os  dog  for  dyrebar  til,  at  vi  selv  skulde  glemme 
den.  Paa  de  det  fordum  jødiske  Folk  gjorte  Beskyld- 
ninger have  vi,  som  Repræsentantere  af  en  i Borgersam- 
fundet indlemmet  jødisk  Menighed  i Kjøbenhavn  — som 
en  Deel  af  det  Danske  Folk  — intet  at  svare.  Vi  vilde 
fornærme  det  Danske  Navn,  vi  bære,  vi  vilde  fornærme 
vor  fælles  Fader,  vi  vilde  endelig  fornærme  Eder  selv, 
ædle  Medborgere,  hvis  vi  ikke  følte  os  ophøjede  over 
fremmede  tydske  Skjeldsord,  og  en  blind  Pøbels  blot 
den  selv  besudlende  Stænk. 

Kun  i dette  Øjeblik,  da  en  ved  Kundskaber  og 
borgerlig  Vandel  ligesaa  hæderlig  udmærket,  som  ved 
sin  Alder  ærværdig  Medborger , paa  en  overordentlig 
Maade  fremtræder,  for  umiddelbar  at  gjøre  Mængden  selv 
opmærksom  paa,  hvad  han  troer  det  Afgj ørende  i Sagen, 
der  omtvistes,  holde  vi  det  for  Pligt,  offentlig  at  hen- 
vende os  til  Eder,  Danske  Medborgere,  med  følgende 
Erklæring  i Henseende  til  de  af  hiin  ærværdige  Prælat 
udstrøete  Spørgsmaal  om  vort  borgerlige  Forhold. 

Den  af  H.  H.  Herr  Confessionarius  og  Ridder  Bast- 
holm fremsatte  Erklæring  er  følgende: 

»Skal  det  Spørgsmaal  paa  en  for  det  tænkende 
Publikum  tilfredsstillende  Maade  afgjøres,  om  Jøderne, 
efter  de  Rettigheder,  de  nu  ere  i Besiddelse  af,  ere  gavn- 
lige eller  skadelige  Borgere  i Staten,  da  maa  det,  efter 
mine  Tanker,  ikke  komme  i Betragtning,  hvorledes 
Jøderne  tænkte  og  handlede  i de  ældre  Tider,  eller,  hvor- 
ledes de  endnu  tænke  og  handle  i andre  Lande;  men, 
hvorledes  Pluraliteten  af  Jøderne  i de  seenere  Aar  have 
tænkt  og  handlet  i de  danske  Stater,  og,  da  maa  uden 

Tvivl  følgende  Spørgsmaal  afgjøres:  1)  De  Mennesker, 

som  siden  Aaret  1807  have  omstrejfet  og  endnu  om- 
strejfe i Landet,  og  under  falske  Foregivender  have  for 
en  saare  ringe  Pris  fralokket  den  eenfoldige  Almue  i 
Kjøbstæderne  og  paa  Landet  det  myntede  og  umyntede 
Sølv,  som  de  i mange  Aar  omhyggeligen  havde  samlet, 
ere  de  Jøder  eller  Christne?  2)  De  Mennesker,  som  løbe 
omkring  paa  Børsen  og  paa  Gaderne,  og  søge  at  over- 
tale de  Forbigaaende  ved  Løvter  om  de  allerhøjeste 
Priser,  endog  højere  end  dem,  Banken  vil  give,  til  at 
sælge  dem  deres  Guld,  Sølv,  Mynter  og  kongelige  Obliga- 
tioner, ere  de  Jøder  eller  Christne?  3)  At  alle  de  Sølv- 
mynter, som  siden  1807  ere  bievne  myntede,  neppe  ere 
udkomne  af  Banken,  førend  de  ere  forsvundne,  saa  aldeles 
forsvundne,  at  de  ere  bievne  til  Rariteter,  som  man  om- 
hyggeligen gjemmer,  naar  man  ved  en  Hændelse  kan 
overkomme  et  Stykke  af  dem ; er  dette  skeet  fornemmelig 
ved  Christne  eller  fornemmelig  ved  Jøder?  4)  Hvo  driver 
den  vidtløftigste  og  den  fordærveligste  Aager  med  Penge- 
laan  til  den  fattige  Medborger,  hvorved  han  til  hver 
Termin  bliver  endnu  fattigere;  er  det  Christnen,  eller 
Jøden?  5)  Endelig  kunde  jeg  endnu  opkaste  et  Spørgs- 
maal: Ugentlig  stjæles  i Kjøbenhavn  en  Mængde  Guld 

og  Sølv.  Meget  sjelden  blive  Tyvene  opdagede;  herved 
maa  altsaa  være  Hælere  og  hemmelige  Kjøbere.  Men 
vanskeligt,  maaskee  umueligt  vil  det  være  paa  en  tilfreds- 
stillende Maade  at  afgjøre,  hvo  disse  ere,  Jøder  eller 
Christne,  eller  maaskee  begge  Parter,  naar  Politieretten 
ikke  kan  afgjøre  dette  Spørgsmaal.  — Jeg  fordrister  mig 
ikke  til  selv  at  besvare  noget  af  disse  Spørgsmaal,  jeg 
fremsætter  dem  ikkun  til  kyndigere  Mænds  Besvarelse,  og 
fælder  ingen,  hverken  retfærdiggj ørende  eller  fordømmende 
Dom  over  dette  Folk,  førend  de  tilstrækkeligen  ere  bievne 

besvarede.  Da  vil  Publikum,  efter  mine  Tanker,  med 
Sikkerhed  kunne  dømme,  om  Jøderne  ere  gavnlige  eller 
skadelige  Borgere  i Staten.« 

Hvad  H.  H.  har  kunnet  mene  med  paa  nærværende 
Tid,  i Aaret  1813,  at  opgive,  som  et  politiskt  Spørgs- 
maal,  den  af  ham  yttrede  Tvivl,  hvorpaa  han  grunder  sin 
hele  Undersøgelse:  »Om  vor  Indlemmelse  i det 

borger  lige  Sam  fund  her  i Dannemark  er  nyttigt 
eller  skadeligt  for  Staten?«  kunne  vi  ikke  begribe, 
da  vi  have  Aarsag  til  at  troe  dette  politiske  Spørgsmaal 
besvaret  fra  det  Øjeblik  af,  Hans  Majestæt,  Kongen,  for- 
undte os  Borgerrettigheder.  I al  F'ald  er  det  ikke  os, 
men  Regjeringen  selv,  Hans  Højærværdighed  med  denne 
Tvivl  drager  til  Regnskab. 

Ved  iøvrigt  at  see  ham  paastaae  Besvarelsen  af  de 
følgende  tre  Spørgsmaal  afgj  ørende  i Sagen,  der  om- 
tvistes, havde  man  kunnet  vente  af  en  tænkende  Mand, 
som  Hans  Højærværdighed,  at  han  i Forvejen  havde 
beviist:  at  det  Skeete  (Guld-,  Sølv-  og  Mynt-Indkjøbet 
nemlig)  vi,  for  at  godtgjøre  vor  Uskadelighed, 
maa  fralægge  os,  virkelig  var  til  Landets  Skade. 
Dette  Beviis  har  han  aldeles  ikke  ført,  og  kunde  naturlig- 
viis  ikke  heller  føre  det,  da  jo  baade  myntet  og  umyntet 
Sølv  er  bleven,  efter  Hans  Højærværdigheds  egne  Ord, 
indkjøbt  af  Banken.  *) 

De  to  sidste  Spørgsmaal  angaae  Forbrydelser,  der 
begaaes  af  slette  Mennesker  i en  Stat,  de  være  sig  af 
hvilkensomhelst  Troesbekjendeise,  og  kunne  blot  besvares 
af  Politiet. 


*)  Dette  Indkjøb  (ved  Bank-Comptoiret)  har  virkelig  fundet  Sted  endog 
i en  betydelig  Mængde  saavel  af  Sølv,  som  af  Sølvrepræsenterende 
Banco.  (See  Hans  Majestæts  allernaadigste  Rescript,  25de  Septbr. 
1 8 1 1 , i Dagen  Nr.  284.) 

Uagtet  vi  altsaa  med  fuld  Ret  kunde  afviise  den 
hele  Indstævning  i nærværende  Form,  holde  vi  det  dog 
for  passeligt,  af  Agtelse  for  en  hædret  Medborger,  og 
for  at  oplyse  dem  af  vore  christne  Medbrødre,  som  hans 
Anseelse  og  Værdighed  kunde  forlede  til  en  falsk  Be- 
dømmelse af  vort  Forhold,  at  give  følgende  Oplysninger, 
som  de  eneste  os  anstændige  Svar  paa  de  fremsatte 
Spørgsmaal. 

Paa  det  første  og  det  andet  svare  vi  under  eet,  da 
begge  i Grunden  indbefattes  i det:  »om  Kjøberne  af 
Guld,  Sølv,  Mynter  og  kongelige  Obligationer  ere  Jøder 
eller  ikke?« 

Kjøberne  af  disse  Artikler  vare  og  ere  baade  Jøder 
og  Christne  i Dannemark;  i Norge,  hvor  ingen  Jøder  ere, 
ene  og  allene  de  sidste. 

Da  ved  Krigen  rede  Penge  vare  bievne  sjeldne,  for- 
medelst et  Tab  af  .omtrent  20  Millioner  Specier  — da 
Alt,  hvad  der  fra  Aar  1807  til  nu  er  blevet  indført  uden- 
lands fra,  har  maattet  betales  i klingende  Mynt,  der  kan  an- 
slaaes  til  Flere  Millioner  Specier  aarlig,  hvilket  Toldbøgerne 
kunde  godtgjøre,  blev  Opsøgelsen  og  Indkjøbet  af  Guld, 
Sølv  og  præget  Mynt  nødvendig;  deels  til  denne  Betaling, 
deels  til  at  forsyne  Bank-Comptoiret  med  Fonds  til  Stats- 
Behovet  , deels  ogsaa  til  at  bestride  de  Laan , Hans 
Majestæt  forlangte  af  Kjøbmændene.  Om  dette  Indkjøb 
er  skeet  ved  Jøder  eller  Christne,  eller  begge,  er  i sig 
selv  ligegyldigt,  naar  det  eengang  beviisligt  var  til  Lan- 
dets Tarv,  og  for  at  forskaffe  alle  Undersaatter  uund- 
værlige F'ornødenheder.  Det  egentlige  Skadelige  i den 
Omstændighed,  at  Jøder  virkelig  (som  vi  aldeles  ikke 
nægte)  ogsaa  have  taget  Deel  i dette  Indkjøb,  kan  altsaa 
vel  ikke  ligge  i noget  andet,  end  i den  besynderlige 
Maade,  hvorpaa  disse  efter  H.  H.s  Paastand  have  gjort 

det,  og  som  han  charakteriserer  ved  Løben  omkring  paa 
Børsen  og  Gaderne,  Omstrejfen  i Landet,  og  falske  Fore- 
givelser — for  at  opnaae  deres  i sig  selv  uskadelige 
Hensigt.  Men  hvad  det  Uanstændige  og  Ulovlige  heri, 
som  af  Enkelte  mueligviis  har  kunnet  begaaes,  betrefifer, 
da  staae  jo  de  jødiske,  saavelsom  de  christne  Borgere 
under  Landets  Love,  Rettergang  og  Politie.  I Norge  har 
sligt  ikke  mindre  fundet  Sted  end  i Dannemark*).  Have 
vi  noget  imod,  at  enhver  ulovlig  Opførsel  af  vore  Troes- 
forvandte  bliver  straffet?  Vor  Menighed  er  jo  ingen  Stat 
i Staten;  vi  have  jo  en  og  den  samme  Regjering. 
Glemmer  ikke,  Medborgere!  at  vi  i intet  Borgerligt  bør 
eller  tør  afsondre  os  fra  det  Hele;  og  at  derfor  den 
Mand,  som  klager  over  hvilkensomhelst  iblandt  os  gjængse 
lovstridig  Opførsel,  anklager  Landets  Politie.  Hvad  Fra- 
lokke Isen  ved  Indkjøbet  og  Indvexlingen  angaaer,  som 
H.  H.  anker  paa,  da  synes  det  her  et  meget  upasseligt 
Ord,  da  det  er  almindelig  bekjendt,  at  Folk  stedse  have 
strømt  til  Vexelererne  med  deres  myntede  og  umyntede 
Guld  og  Sølv. 

Paa  det  tredie  Spørgsmaal,  som  H.  H.  grunder  paa 
det  Særsyn:  »at  alle  de  Sølvmynter,  som  siden  1807  ere 
bievne  myntede,  neppe  vare  udkomne  af  Banken,  førend 
de  vare  forsvundne«,  svare  vi,  at  der  behøves  hverken 
jødiske  eller  christne  Indkjøbere  til  at  forklare  det.  Veed 
da  ikke  hver  oplyst  Medborger,  der  bekymrer  sig  om 
Landets  Anliggender,  at  der  siden  1807  ikke  er  bleven 
præget  uden  en  ubetydelig  Mængde.  Antaget,  at  af 
hvert  femte  Menneske  i Landet  deraf  blot  var  gjemt  6 
Mark , saa  har  man  allerede  henved  en  halv  Million 
Specier.  Meer  er  i al  den  Tid  neppe  blevet  myntet. 


*)  See  Cancellie-Plakaten  af  3die  April  1810. 

Det  fjerde  Spørgsmaal  betrefifer  en  afskyelig,  slette 
Mennesker  og  Borgere  af  alle  Troesbekjendelser  fælles 
Misbrug,  der  imidlertid  i den  sidste  Tid,  her  i Danmark 
formedelst  Pengevæsenets  Vaklen,  næsten  har  ophævet 
sig  selv,  og  er  bleven  saa  got,  som  umuelig:  Aager. 

Det  kan  i en  Pengeforfatning,  som  den  nærværende,  ikke 
afgjøres,  om  den,  der  isteden  for  lovlig  Rente  tager  60 
Procent  for  den  udlaante  Sum,  aagrer  eller  ikke.  Det 
kan  i det  mindste  lettelig  blive  en  Aager,  som  ødelægger 
ham,  isteden  for  hans  Skyldner.  Den  sande  Aager  er 
nuomstunder  egentlig  blot  muelig  med  Levnetsmidler  og 
andre  Fornødenhedsartikler  — naar  man  udhøkrer  store 
Forraad  med  en  Fordeel  af  30  til  100  Procent  og  derover, 
paa  den  Fattiges  Bekostning.  Aageren  med  Pengelaan, 
hvis  det  og  kunde  gotgjøres  at  denne  fortrinlig  fandt 
Sted  hos  vore  Troesforvandte,  da  det  modsatte  lettelig 
kunde  beviises,  er  og  kan  nu  ikke  være  halv  saa  for- 
dærvelig, som  den  med  Livets  umiddelbare  Fornøden- 
heder. Ogsaa  føres  over  den  første  ingen  Klage  her*) 

— kun  den  nuværende  egentlige  Aager  med  Levnets- 
midler  og  de  allernødvendigste  Vare  har  Regjeringen  seet 
sig  nødsaget  at  sætte  Dæmninger  for. 

Det  femte  af  H.  H.  opkastede  Spørgsmaal  i Hen- 
seende til  de  ugentlige  Guld-  og  Sølv-Tyverier  og  Hælen 
dermed  i Kjøbenhavn  har  han  selv  indstillet  til  Politie- 

- retten  — og  vi  have  intet  at  tilføje,  uden  vort  inderlig- 
ste Ønske,  at  denne  vilde  fremlægge  Resultatet  af  dens 
Undersøgelser. 

Foruden  disse  af  H.  H.  fremsatte  Tvivl  om  vort 
Samfunds  virkelige  Borgerlighed,  og  om  vort  Borgerskabs 


*)  Blot  i Norge,  hvor  ingen  Jøder  ere,  klages,  som  man  seer  af  de 
offentlige  Tidender,  hyppig  og  meget  stærkt  over  Penge-Aager. 

Nyttighed  eller  Skadelighed  i Staten  — som  vi  egentlig 
blot  af  Agtelse  for  den  ærværdige  Olding,  og  fordi  de 
bleve  henvendte  til  Publikum  i en  Tidende  og  til  Mængden 
i en  Gratis-Uddeling,  have  korteligen  besvaret  — troe  vi 
ikke  nødvendig,  at  belyse  i nærværende  Blad  de  i Flyve- 
skrifter os  gjorte  Beskyldninger,  da  vi  med  Rolighed  og 
Tillid  til  det  hele  Samfund,  hvoraf  vi  udgjøre  en  Deel, 
vente,  at  kyndige,  christne  Medborgere,  Vidner  til  vore 
umiskj endelige  Bestræbelser  for  ved  sand  Patriotisme,  og 
Udøvelse  af  alle  borgerlige  Dyder,  at  blive  vort  Danske 
Navn  og  den  fælles  faderlige  Beskyttelse  mere  og  mere 
værdige,  selv  ville  tale  vor  Sag  — som  allerede  mange 
have  begyndt  at  gjøre  det.  Kun  kunne  vi  ikke  ved 
denne  offentlige  Lejlighed  undlade,  alvorligen  at  opfordre 
Herr  Ridder  T haar  up  til  at  beviise  hans  Ret  til  den  i 
hans  Svar  til  Etatsraad  Bårens  gjorte  Beskyldning  imod 
vor  Planteskoles  Elever  — ved  navnligen  at  angive  de 
mange  Poder,  som  have  skuffet  det  Haab,  Højtids- 
talerne i de  sidste  Aar  opvakte  hos  danske  Hæders- 
mænd.  Denne  Anklagelse  trefifer  umiddelbar  vor  ind- 
lemmede Menighed,  og  vi  fordre  i dens  Navn,  i vore 
fornærmede  Børns  Navn,  og  selv  paa  vort  hæderlige 
Skole-Direktoriums*)  Vegne,  højtidelig  dens  Retfærdig- 
gjørelse  eller  offentlige  Tilbagekaldelse. 

Danske  Medborgere!  vi  ere  overbeviiste  om,  at 
det  ikke  kan  være  en  betydelig  Deel  af  Eder,  der  til- 
lader sig  Angreb  paa  en  Mængde  Danske,  uden  Hensyn 
til  Alder,  Stand,  Stilling,  Vilkaar  og  Vandel,  blot  paa 
Grund  af,  at  de  maaskee  ikke  forestille  sig  det  Ubegribe- 


*)  Skole-Directionen  er  af  det  Danske  Cancellie  indsat  tillige  som 
Værge  for  samtlige  Skolens  Elever,  selv  naar  de  ere  dimitterede 
derfra. 


TIL  DERES  MEDBORGERE  AF  DEN  CHRISTNE  TROE.  53 


lige,  og  tilbede  den  Usynlige,  paa  selvsamme  Maade, 
som  I — blot  fordi  de  ikke  have  visse  kirkelige  Ceremonier 
tilfælles  med  Eder  — blot  fordi  de  ikke  Alle  have  aflagt 
eller  pludseligen  aflægge  visse  i sig  selv  uskyldige  gamle 
Familiesædvaner  og  huuslige  Skikke.  Er  i alt  andet  vor 
gamle  Forfatning  ikke  formedelst  vor  fælles  Landsfaders 
allernaadigste  Foranstaltninger  siden  1789  i egentligste 
Forstand  aldeles  omskabt  og  har  den  nye  ikke  Alt 
borgerligt  væsentligt  tilfælles  med  Eders?  Vide  I det 
ikke  alle,  saa  hører,  I,  som  endnu  ikke  vide  det:  hører 
den  af  os  udnævnte  Deputations  allerunderdanigste 
Yttringer  i Anledning  af  Hans  Majestæts,  vor  nu  re- 
gjerende  allernaadigste  Konges,  Thronbestigelse  i følgende 
vore  Følelser  udstammende  Tale,  Ord  for  Ord  aftrykt 
efter  Originalen,  som  den  blev  holdt  for  Thronen  — og 
som  den  i Dagen  Nr.  73  for  1808  er  bleven  indført: 
»Allernaadigste  Konge! 

Efter  Deres  Kongl.  Majestæts  allernaadigste  Tilladelse, 
vove  vi  som  Talsmænd  for  det  jødiske  Religions-Sam- 
fund i Kjøbenhavn,  at  nedlægge  for  Deres  Kongl.  Maje- 
stæts Aasyn  den  allerunderdanigste  Forsikring  om  vore 
Troesforvandtes  Smerte  over  Tabet  af  den  ædleste  iblandt 
Konger,  Deres  Højsalige  Hr.  Fader,  Kong  Christian  den 
Syvende:  vi  fordriste  os  at  blande  vore  Taarer  med  vor 
Konges  og  Herres,  thi  den  Forevigede  var  ej  blot  Deres, 
men  vores  og  Landets  Fader.  — I det  vi  og  vore  Slægter 
i tusende  Led  med  allerunderdanigst  Taknemmelighed 
skulle  ihukomme  alt  det  Gode  og  al  den  Naade,  der  i 
Deres  Højsalige  Hr.  Faders  Regjeringstid  udstrømmede 
over  os,  i Hans  Regjeringstid,  der,  den  første  iblandt 
Europas  Regenter e,  bortryddede  saamange  mod  os 
herskende  Fordomme,  der  forskaffede  os  borgerlig  Agtelse 
iblandt  vore  Medborgere,  der  gjorde,  at  vi,  skjøndt  ej 

Bekjendere  af  Landets  Religion,  kaldtes  Landets  Sønner, 
kaldtes  Danske:  i det  vi  ihukomme  alt  dette,  kunne  vi 
ej  andet  end  erindre,  at  Deres  Kongelige  Majestæt  paa 
hiin  Tiid  stod  ved  Deres  Højsalige  Herr  Faders  højre 
Haand:  og  nedlægge  vi  her  vor  allerunderdanigste  Tak- 
sigelse , for  al  den  store  Andeel  i hine  landsfaderlige 
Velgjerninger,  som  skyldes  Deres  Majestæts  ligesaa  sønlige, 
som  faderlige  Medvirkning.  — Denne  Deres  Majestæts 
Medvirkning  giver  os  Trøst  i vor  Smerte  over  Tabet  af 
den  bedste,  den  ædleste  Konge,  gjør  os  visse  paa  een 
for  os  og  Efterkommere  lykkelig  Fremtid.  Saa  være  da 
vor  Sorg  standset,  ved  at  see  Syvende  Christians  Grav, 
af  Glæde  over  at  see  Sjette  Frederik  bestige  hans 
Throne!  — Aldrig  kunne  vi  forglemme,  at  Deres  Kongl. 
Majestæts  høje  Fædres  Regjerings-Soel  viiste  vore  For- 
fædre  Vejen  til  det  lykkelige  Dannemark,  ligesom  hiin 
Ildstøtte  fordum  viiste  vore  Oldtids  Fædre  ind  i det  for- 
jættede Land.  Stedse  skulle  vi  bruge  den  allernaadigste 
Beskjermelse,  hvortil  vi  ligesaa  tillidsfuldt  som  allerunder- 
danigst anbefale  os,  under  Deres  Majestæts  Scepter,  til 
alle  borgerlige  Dyders  Udøvelse,  og  inderlig  Deeltagelse 
i Landets  Skjebne:  frejdigt,  og  med  frit  Mod  skulle  vi 
bære  dets  Byrder,  og  i Nød  og  Død  være  Kong  Frederik 
den  Sjettes  mandhaftige,  trofaste,  i Liv  og  Død  hengivne 
Mænd.  — Deres  Kongel.  Majestæts  første  Troesforvandte 
saae  i Troen  Herrens  Herlighed  paa  Tabor,  vore  Fædre 
saae  den  paa  Sinai.  Tider  forsvinde  og  Steder  udslettes. 
Men  den  Evige  er  Een,  og  Een  er  den  Evige.  Han, 
vore  Fædres  Gud,  Alles  Gud  — Han,  som  anraabes, 
være  sig  i Tempel,  Synagoge,  Kirke  — Ham  anraabe  vi 
nu  og  stedse  med  brændende  Andagt  om,  at  lade  sin 
Naade  udstrømme  over,  sin  Viisdom  styrke  og  befæste, 
og  sin  Herlighed  lyse  over  Deres  Majestæts  Throne!« 

Disse  Yttringers  Sandhed,  og  de  i ovenstaaende  Tale 
udtrykte  Følelsers  Hjertelighed  har  Pluraliteten  af  vor 
Menighed  ved  sin  Opførsel  og  Vandel  under  den  af  os 
hyldede  Konges  faderlige  Beskyttelse,  i Hans  hele  Re- 
gjeringstid  hidindtil  beviist  og  beseglet.  Vi  tør  frimodigen 
sige  det:  vi  have  med  ufortrøden  Iver  stræbt  at  gjøre 
os  denne  elskede  Konges  Beskyttelse,  og  Eders  Broder- 
skab, Danmarks  ældre  Sønner,  christne  Medborgere!  fuld- 
kommen værdige.  Vi  have  ikke  blot  lydigen,  men  med 
Glæde,  underkastet  os  alle  med  Eder  deelte  Byrder,  og 
utrætteligen  arbejdet  paa,  at  udslette  af  vort  Samfund 
alt  hvad  der  kunde  paa  den  fjerneste  Maade  hindre  de 
yngre  Landets  Børns  Nærmelse  til  de  ældre.  Herfor 
vidne  alle  vore  offentlige  og  private  Handlinger ; og  dette 
Vidnesbyrd  har  de  af  Eder  selv,  christne  Medborgere, 
højst  agtede  danske  Hædersmænd  hidindtil  givet  os. 

• Vor  Menigheds  egentlige  Forhold  til  Staten  kan 
intet  maaskee  klarere  vise  Eder  end  følgende  lige  saa 
korte,  som  sande  Beretning  om  dens  borgerlige  Tilstand. 

Den  er  meget  lille,  Medborgere,  paa  en  Tid,  da  der 
dog  tales  om  vor  store  Vrimmel,  om  vort  betydelige 
Antal. 

Alle  her  i Staden  boende  Jøder  beløbe  sig  til  om- 
trent 2400  Sjæle.  Blandt  disse  ere  1230  af  Qvindekjønnet. 
— Af  de  1170  mandlige  ere  430  Børn  indtil  14  Aar  — 
bliver  altsaa  tilbage  740  Mandspersoner  af  Skjæls  Aar 
og  Alder. 

Med  denne  ubetydelige  Folkemængde  have  vi  anlagt 
her  i Staden  34  Fabriker,  tælle  vi  25  Grosserere,  50 
Studerende,  Konstnere  og  Ungdomslærere,  140  Haand- 
værkere  med  Svende  og  Drenge  (hvoriblandt  adskillige 
Formuendes  Børn),  der  eene  og  aleene  sysselsætte  sig 

med  deres  Professioner  x),  henimod  240  Bevæbnede  i de 
borgerlige  Corpser,  og  adskillige  enroullerede  Matroser. 
Naar  I betænke,  Medborgere!  at  vi  indtil  1789  vare  for- 
dømte til  Handelen  alleene,  at  altsaa  de  ældre  af  vore 
740  Mandspersoner  (210  af  50  Aar,  og  derover)  ikke 
have  kunnet  benytte  sig  af  den  kongelige  Tilladelse,  at 
drive  hver  anden  borgerlig  Næring,  ville  I sikkert  selv 
dømme:  at  vort  lille  Samfunds  Forhold  til  det  store,  er 
overensstemmende  med  hvad  der  kunde  fordres  til  fuld- 
kommen Harmonie  — og  at  Pluraliteten  i det  mindste 
af  vore  Troesforvandte  staaer  paa  samme  Trin  i borger- 
lig Virksomhed  og  Cultur  med  Eder. 

Skulde  nogen  iblandt  disse  vore  Troesforvandte  for- 
sætligen  eller  paa  en  vitterlig  Maade  have  skadet  Land 
og  Rige,  da  finde  vi  det  enhver  god  Borgers  Pligt  at 
anklage  ham  for  Kongen  og  Domstolene  — vi  opfordre 
i hele  vor  Menigheds  Navn  højtideligen  Enhver,  som  er 
vidende  om  saadant.  Men  umueligen  kunne  vi  være 
ligegyldige  ved,  forinden  een  eneste  borgerlig  Forbrydelse 
beviises  begaaet  af  nogen  Enkelt  iblandt  os,  samtlige 
at  anklages,  beskyldes  og  fornærmes,  som  skade- 
lige,eller  i det  mindste  tvetydige  Borgere  i vort 
F ædreneland. 

Vi  have  imidlertid,  som  Repræsentantere  af  vor 
Menighed,  med  denne  vor  Erklæring,  ligesom  for  første, 
saa  og  for  sidste  Gang,  svart  paa  Anklagelser,  der  ikke 
trefife  os.  Ethvert  lignende  Udfald  af  Enkelte  paa  os  og 
vore  Handlinger,  ville  vi  for  Fremtiden  ansee,  som  aldeles 
upassende,  i vor  Stilling,  offentlig  at  besvare ; men  skulde 


l)  De  Professioner,  hvormed  det  ommeldte  Personale  beskjeftiger  sig, 
ere : Bager-,  Bogbinder-,  Bogtrykker-,  Drejer-,  Dugmager-,  Garver-, 
Gj ørtier-,  Guldsmed-,  Guldtrækker-,  Hattemager-,  Maler-,  Murer-, 
Skomager-,  Smede-,  Sadelmager-,  Skrædder-,  Slagter-,  Snedker-, 
Uhrmager-  og  Væver-Professionerne. 

nogen  forlange  nærmere  Oplysninger,  ønske  vi  at  de  ville 
henvende  dem  til  vor  Beredvillighed  at  give  samme. 

Dømmer,  oplyste,  tænkende  og  ædle,  danske  christne 
Medborgere!  Vi  tvivle  ikke  paa  vor  Sags  Beskyttelse 
af  den  Landsfader,  som  har  anseet  os  værdige  det  danske 
Navn  og  Deeltagelse  i alle  borgerlige  Pligter  og  Rettig- 
heder; vi  tvivle  ikke  paa  vor  Sags  Oplysning  til  vor 
F'ordeel  af  Landets  upartiske  og  kyndige  Lærde;  vi  tvivle 
endeligen  ikke  paa  borgerbroderlig  Behandling  af  Plurali- 
teten i det  danske  christne  Samfund;  thi  vor  Sag,  Med- 
borgere! er  Frederik  den  Sjettes,  er  Eders,  er 
Dansk  — og  trods  alle  Enkeltes  frivillige  eller  ufrivillige 
Misforstaaelser  — den  gode. 

Kjøbenhavn,  den  12te  Julii  1813.« 

* * * 

»Nordlyset«. 

Omtrent  samme  Bevisførelse  overfor  Bastholms  An- 
greb findes  i lidt  fyldigere  Form  i det  »især  i Anledning 
af  Bogen  Moses  og  Jesus«  af  »et  Selskab  til  Humanitetens 
Befordring«  udgivne  Tidsskrift  »Nordlyset«,  hvis  navnløse 
Forfatter  (S.  Soldin?)  aldrig  er  bleven  røbet.  Det  hedder  her: 

»Man  siger,  at  naar  der  paastaaes  at  Jøderne  ere 
slette  og  skadelige  Borgere,  saa  er  Talen  kun  om  Plurali- 
teten. Jeg  svarer:  hvad  betyder  de  ubestemte  Ord 

Pluralitet  og  Minoritet,  naar  det  kommer  an  paa  at  be- 
stemme 500  Familiers  Siethed  eller  Gavnlighed?  Bør 
ikke  Begrebet  om  Siethed  bestemmes  førend  det  tillægges 
Pluraliteten?  Ja,  hvor  mange  slette  Borgere  af  andre 
Troesbekiendelser  vilde  der  ikke  komme  paa  Listen,  der- 
som deres  Egennytte  i disse  Tider,  efter  dens  forskiel- 
lige  Modificationer  skulde  tages  i Overvejelse?  — Man 
siger,  at  det  ikke  er  en  nødvendig  Følge  at  Forbedring 

i udvortes  Kaar  frembringer  Forbedring  i Tænke-  og 
Handlemaade.  Jeg  svarer:  hvormed  bevises  dette  uden 
ved  Handlinger?  — Man  spørger  om  Jødernes  Kultur 
i Danmark  er  bedre  end  i andre  Lande,  fra  hvis  Handle- 
maade man  slutter  sig  til  hine.  Jeg  svarer:  at  Jødernes 
Kultur  i andre  Lande  retter  sig  efter  hvert  Lands  særegne 
Kultur.  De  ere  ikke  i Frankrige  hvad  de  ere  i Polen, 
og  ikke  i Italien  hvad  de  ere  i Tydskland.  Fra  andre 
Lande  lader  sig  intet,  aldeles  intet  slutte.  — Man  spørger: 
om  ved  de  danske  Jøders  Kultur  forstaaes  den  intellec- 
tuelle  eller  den  moralske,  eller  blot  den  selskabelige,  eller 
Ordet  i sin  hele  Omfang?  Jeg  svarer:  at  500  jødiske 
Familier  lige  saalidet  som  500  christne  Familier  kunne 
bestaae  af  lutter  kultiverede  Folk.  Den  intellectuelle 
Kultur  vedkommer  ikke  Staten;  den  selskabelige  heller 
ikke,  thi  den  kan  ikke  fordres  som  egentlig  Pligt.  Den 
moralske  kan  kun  fremmes  ved  Underviisning,  og  kan 
ene  og  allene  bedømmes  efter  Handlinger,  thi  hvor 
mange  Medlemmer  af  andre  Troesbekiendelser  besidde 
ikke  moralsk  Kultur,  uden  at  udøve  den  i Gierningen?  — 
Man  spørger:  om  den  store  jødiske  Almue  i Landet, 
som  udgiør  Pluraliteten,  ogsaa  er  kultiveret?  Jeg  svarer: 
ikke  at  tale  om  at  Almuen  blandt  Jøderne,  som  kun  i 
Hovedstaden  bestaae  ialt  af  500  Familier  (de  i Kjøb- 
stæderne  boende  ere  saa  faa,  at  de  aldeles  ikke  bør 
komme  i Betragtning)  umueligt  kan  kaldes  stor,  saa 
kan  man  med  ligesaa  god  Grund  spørge:  er  den  store 
christne  Almue  kultiveret?  Behøvede  man  ved  Skoler 
og  Skrifter,  at  arbeide  saa  meget  paa  at  cultivere  den, 
dersom  den  allerede  var  det?  — Man  spørger  endvidere: 
1)  de  Mennesker,  som  siden  Aaret  1807  have  omstreifet 
og  endnu  omstreife  Landet,  og  under  falske  Foregivender 
have  for  en  saare  ringe  Priis  fralokket  den  eenfoldige 

Almue  i Kjøbstæderne  og  paa  Landet  det  myntede  og 
umyntede  Sølv,  som  de  i mange  Aar  omhyggeligen  havde 
samlet,  ere  de  Jøder  ogChristne? — Jeg  spørger:  have  vi 
ikke  Love,  som  strængt  forbyde  al  saadan  Omstreifen  og 
Opkjøb,  ere  de  af  Vedkommende,  som  skulde  vaage 
over  deres  Overholdelse,  virkelig  overholdte  eller  ei?  er 
det  sidste  Tilfældet,  hvis  er  da  Skylden?  Er  det  ikke 
kategorisk,  at  i vore  Dage  Christne  ligesaa  godt  som 
Jøder  have  kiøbt  Sølv  og  Mynter,  naar  de  kunde  fortjene 
noget  derved?  Og  hvo  er  overalt  meest  at  laste:  den 
der  f.  Ex.  tager  40  Rigsdaler  for  en  Specie,  eller  den, 
der  giver  det?  Jeg  troer  de  ere  begge  lige  gode  *).  — 
Man  spørger:  2)  de  Mennesker  som  løbe  omkring  paa 

Børsen  og  paa  Gaderne  og  søge  at  overtale  de  Forbi- 
gaaende  ved  Løvter  om  de  allerhøiste  Priser,  endog  høi- 
ere end  dem,  som  Banken  vil  give,  til  at  sælge  dem 
deres  Guld,  Sølv,  Mynter  og  Kgl.  Obligationer,  ere 
de  Christne  eller  Jøder?  — Jeg  svarer:  paa  Børsen  løbe 
i denne  Tid  Folk  af  alle  Confessioner  og  af  forskjellige 
Stænder,  det  kan  enhver,  som  boer  i Kiøbenhavn,  snart 
overbevise  sig  om;  komme  end  endeel  ikke  selv  derop, 
fordi  deres  Stilling  ei  tillader  det,  saa  have  de  baade 
Jøder  og  Grækere  deroppe,  som  Commissionairer.  Paa 
Gaden  har  jeg  i de  sidste  6 Aar  ikke  seet  nogen  Jøde 
søge  at  overtale  de  Forbigaaende  etc.  Jeg  kan  i den 
Henseende  appellere  til  enhver  af  mine  kiøbenhavnske 
Medborgeres  Dom.  Det  er  et  Hyperbol.  At  enkelte 
Personer  i Aviserne  bestandig  skraale  paa  at  ville  kjøbe 


*)  Man  vil  paastaae,  at  der  ved  sidste  Viborgs  Snapsting  skal  have 
været  adskillige  Spillere  fra  Sachsen  og  Bøhmen,  som  efterat  de 
havde  vundet  i Spil  400,000  Rd.,  kiøbte  sig  Sølvspecier  for  disse 
vundne  Penge,  og  betalte  for  Stykket  lige  indtil  55  Rd.  Disse 
Spillere  vare  ikke  Jøder. 

Guld,  Sølv  etc.  til  de  allerhøjeste  Priser  er  allerede 
offentlig  bleven  paaanket,  men  er  det  en  Misbrug,  hvi 
forbydes  den  da  ikke?  — Man  spørger:  3)  alle  de  Sølv- 
mynter, som  siden  1807  ere  bievne  myntede,  var  neppe 
udkomne  af  Banken  førend  de  ere  forsvundne,  saa  aldeles 
forsvundne,  at  de  ere  bievne  til  Rariteter,  som  man  om- 
hyggeligen  giemmer,  naar  man  af  en  Hændelse  over- 
kommer et  Stykke;  er  dette  skeet  fornemmelig  ved 
Christne  eller  ved  Jøder? — Jeg  svarer:  at  af  Sølvmynter 
ere  siden  1807,  saavidt  jeg  veed,  ikke  bievne  myntede 
andre  end  Markstykker  og  mindre  Mynt  for  en  vist  ikke 
betydelig  Sum.  Forsvundne  ere  de  neppe,  men  de 
giemmes  som  Rariteter,  og  dersom  Chatoller,  Pengeskrine, 
Kistebunde  eller  Skindpunge  kunde  tale,  saa  vilde  de 
maaskee  kunde  sige  os,  at  disse  Rariteter  ikke  ere  saa 
rare  blandt  Folk  af  alle  Confessioner.  Har  man  glemt 
hvormange  Poser  og  Truge  fulde  gamle  Kobber  To- 
skillinger der  ligeledes  giemtes  som  Rariteter  men 
indkom  da  de  under  Straf  af  Confiskation  bleve  ind- 
fordrede?  Lader  os  kun  faae  Fred,  saa  skulde  vi  see, 
om  Sølvet  ikke  vil  komme  tilbage  ligesom  Trækfuglene; 
thi  med  intet  lader  myntede  Sølvpenge  og  umyntet  Sølv 
sig  bedre  sammenligne  end  med  disse  Fugle.  De  for- 
svinde med  Krigens  Vinterkulde  og  komme  tilbage  med 
Fredens  Foraarssol.  Den,  som  kiender  det  mindste  til 
Pengevæsenets  Natur,  vil  indrømme  denne  Sandhed. 
Har  i øvrigt  ikke  Banken  faaet  alt  det  Sølv  og  Guld, 
der  i de  sidste  sex  Aar  er  bleven  kiøbt  af  alle  Vexelerer 
her  i Byen?  Der  paastaaes  bestemt,  og  det  maa  først 
offentlig  modsiges,  førend  der  kan  tales  om  at  nogen 
Privatmand  har  udsendt  det,  og  hvortil  behøvede  overalt 
nogen  at  udsende  Sølv  eller  Guld,  naar  Banken  den  hele 
Tid  har  betalt  den  Priis,  det  gjelder  for  i Banco?  Hvilken 

Vexelerer  er  saa  taabelig,  at  udsætte  sig  for  hele  Capi- 
talens  Confiscation,  som  er  den  for  Udsendelsen  bestemte 
Straf,  naar  han  uden  mindste  Uleilighed  kan  faae  det 
samme  for  sit  Sølv  af  Banken  i Kiøbenhavn  som  af 
Hamborgeren!  Børn  og  den  allersimpleste  Almuesmand 
troe,  at  Sølvet  er  sendt  af  Privatfolk  ud  af  Landet.  Den, 
som  kiender  det  mindste  til  Tingene,  vil  kunne  lee  af 
saadan  Indbildning.  Hvorfor  har  der  ingen  sendt  Sølv 
og  Guld  ud  af  Landet  førend  Krigen?  Hvorfor  kunde 
man  i Aaret  1806  faae  saamange  Specier  man  vilde  for 
8 Mk.  Stykket  og  saa  meget  Prøvesølv  man  vilde  for 
4 Mk.  Loddet?  Hvorfor  forsvandt  Sølvet  just  efter 
Krigen?  Disse  Spørgsmaale  maa  man  først  undersøge  og 
besvare  førend  man  taler  noget  videre  om  denne  saa  for- 
slidte Gjenstand,  og  saa  ofte  gientagne  Bebreidelse  mod 
Jøderne.  — Man  spørger:  4)  Hvo  driver  den  vidtløftigste 
og  den  fordærveligste  Aager  med  Pengelaan  til  den 
fattige  Medborger,  hvorved  han  til  hver  Termin  bliver 
endnu  fattigere,  er  det  Christne  eller  Jøder?  — Jeg  svarer: 
begge,  men  i den  senere  Tid  er  det  bleven  saa  alminde- 
lig blandt  alle  Confessioner,  at  Udtrykket  Jødeaager  er 
gaaet  ganske  af  Brug  og  kun  synes  for  Fuldstændighedens 
Skyld  at  staae  i Videnskabers  Selskabets  Ordbog.  Hvor- 
mange  af  de  andre  Troesbekiendere  gives  der  ikke,  som 
laane  paa  Pant,  og  tager  langt  mere  i Renter  end  de  faa 
Israeliter,  der  give  sig  af  med  dette  Fag?  Hvormange 
tage  ikke,  under  Navn  af  Douceurer  og  Disconto, 
50  pC.?  — Men  gives  der  da  ogsaa  noget,  som  kan  eller 
fortiener  at  kaldes  Aager  i en  Tid,  da  Pengene  forværre 
sig  og  alting  stiger  i Prisen  fra  den  ene  Uge  til  den 
anden?  Antaget  at  en  saakaldt  Aagrer  udlaante  100  Rd. 
for  tre  Fjerding  Aar,  da  han  kunde  faae  5 Specier  å 
20  Rd.  for  disse  Penge,  og  nu  faaer  dem  tilbagebetalte 

med  50  pC.  Renter,  altsaa  med  150  Rd.,  som  han  nu 
kan  faae  3x/2  Specier  for,  har  han  da  aagret?  Sæt  at 
den  Fattige  den  Gang  havde  kiøbt  sig  for  de  laante 
Penge  50  Pund  Smør  til  2 Rd.  Pundet,  som  nu  koster 
4 Rd.,  er  han  da  bleven  fattigere  ved  at  betale  Aager- 
karlen  150  Rd.  for  de  laante  Hundrede?  Har  ikke  tvært- 
imod hiin  tabt  og  denne  vundet?  Er  ikke  alle  de,  der 
under  Krigen  blot  levede  af  at  udlaane  Penge  bievne 
ødelagte?  — Under  saa  forvirrede  Tidsomstændigheder, 
som  de,  hvori  vi  leve,  bør  man  kiende  og  kunne  over- 
skue det  Hele,  naar  man  vil  fælde  nogen  upartisk  og 
retfærdig  Dom.  At  fremsætte  gamle,  men  ikke  uigen- 
drivelige, tidtgientagne  Bebrejdelser,  gavner  kun  lidet  og 
bidrager  snarere  end  mere  til  at  forvirre  Begreberne,  der 
desværre  allerede  ere  forvirrede  nok,  og  til  at  forøge  den 
giensidige  Misnøje  mellem  Menneske  og  Menneske,  i et 
Øjeblik,  da  Egennytten  og  Tidsforholdene  allerede  alt 
mere  end  nok  have  adskilt  Hjerterne,  forstemt  saa  mange 
tusindes  Sind,  og  bragt  et  Moralsystem  i Mode,  som  man 
maa  gyse  ved.  Man  spørger  endelig:  5)  Ugentlig  stjæles 
i Kiøbenhavn  en  Mængde  Guld  og  Sølv.  Meget  sielden 
blive  Tyvene  opdagede,  herved  maa  altsaa  være  Hælere 
og  hemmelige  Kiøbere.  Men  vanskeligt,  maaskee  umue- 
ligt  vil  det  være,  paa  en  tilfredsstillende  Maade  at  afgiøre 
dette  Spørgsmaal,  hvo  disse  ere,  Jøder  eller  Christne, 
eller  maaskee  begge  Parter,  naar  Politieretten  ikke  kan 
afgiøre  dette  Spørgsmaal.  — Jeg  svarer:  Dersom  det  er 
tilladt  i saadanne  Henseender,  at  slutte  fra  det  Bekiendte 
til  det  Ubekiendte,  saa  er  dette  Spørgsmaals  Besvarelse 
hverken  vanskelig  eller  umuelig.  Politiets  Protocoller 
kunne  bedst  bevise  at,  forholdsvis,  de  allerfærreste  Hælere 
findes  blandt  Jøderne.  Denne  Industriegreen,  som  vistnok 
har  grebet  alt  for  skiændig  om  sig,  drives  snarere  i Kipper 

og  Kieldere,  af  Bønder  og  andre,  som  ikke  boe  i 
Hovedstaden  og  altsaa  desto  lettere  kunne  dølge  Kosterne. 
For  ikke  længe  siden  dømtes  en  Kone  her  i Byen  til 
Forbedringshuset,  fordi  hun  i adskillige  Aar  havde  drevet 
denne  Haandtering.  Hutl  havde  et  eget  Værelse  til  at 
modtage  og  giemme  Tyvekosterne  i.  Hun  havde  en  heel 
Samling  af  Tyvenøgle  og  Dirkere  til  Brug  for  en  heel 
Bande  farlige  Tyve,  der  havde  deres  Tilhold  hos  hende, 
og  hun  drev  denne  Haandtering,  endog  Manden  uafvidende, 
i en  saare  betydelig  Grad.  Denne  Kone  var  en  Christen. 
En  Haandværksmand  drev  ligeledes  for  ikke  længe  siden 
denne  Haandtering  ved  Siden  af  sin  virkelige  Profession 
og  blev  straffet.  Denne  Mand  var  en  Christen.  Rasp-, 
Tugt-  og  forbedringshuset  tæller  mellem  5 til  600  Lemmer; 
at  ikke  en  eeneste  af  dem  er  Jøde  kan  bevises. 

Man  har  nu  saaledes  opkastet  endeel  Spørgsmaal  i 
Henseende  til  Pluraliteten  af  Jøderne,  og  jeg  har  søgt  at 
besvare  dem.  Nu  tillade  man  mig  ogsaa  at  forøge  disse 
Spørgsmaale  med  nogle  flere:  Hvo  var  det  som  i de,n 
dybeste  Fred,  under  Venskabs  Maske,  bombarderede  vor 
Hovedstad,  brændte  vore  Boliger,  lemlæstede  mange  af 
vore  Medborgere  og  Medborgerinder , bortslæbte  vor 
Flaade , og  lagde  Grunden  til  alle  vore  nærværende 
Ulykker,  var  det  Jøder  eller  var  det  Christne?  — Hvo 
var  det,  der  endog  før  Krigen  opdrev  Priserne  paa  Jorde- 
godserne  til  en  saa  stor  Høide,  var  det  Jøder  eller  var 
det  Christne?  Hvo  er  det,  som  giemmer  Korn-  og  Føde- 
varer til  endnu  dyrere  Tider,  er  det  Jøder  eller  er  det 
Christne?  Hvo  er  det,  der,  som  alle  Klager  fra  Pro- 
vinserne eenstemmig  lyde,  kiøre  omkring  i Landet  for  at 
opkiøbe  hver  Tønde  Hvede,  hvert  Pund  Smør,  hver  Høne 
Landmanden  ejer,  for  siden  at  prange  dermed,  er  det 
Jøder  eller  er  det  Christne?  Hvis  nogen  nogensinde  har 

tilført  Fjenden  Fødemidler,  skeete  det  da  ved  Jøder  eller 
ved  Christne?  — 

Hvo  er  Skyld  i de  uhyre  høie  Priser  paa  alle  Livets 
Fornødenheder  i Norge,  paa  den  fuldkomne  Mangel  af 
Skillemynt,  som  ogsaa  der  allerede  længe  sporedes,  er 
det  Jøder  eller  er  det  Christne?  Men  jeg  standser  her, 
for  ikke  at  blive  for  vidtløftig. 

Jeg  hader  og  afskyer  Nederdrægtigheder  hvor  og  hos 
hvem  de  end  findes.  Og  gives  der  iblandt  de  mosaiske 
Troesbekiendere  i Kiøbenhavn  Mennesker,  som  man  kan 
overbevise  om  de  slette  Egenskaber,  man  er  saa  tilbøie- 
lig  at  tillægge  Pluraliteten,  saa  drage  man  dem  til 
Ansvar  og  lade  dem  lide  den  velfortjente  Straf.  At  der 
maaskee  nok  gives  Subjecter,  som  enkelte,  skjønt  ikke 
alle  af  de  Beskyldninger  man  anfører,  ere  anvendelige 
paa,  hvo  vil,  hvo  kan  nægte  det?  Men  man  vogte  sig 
for  at  bedømme  Pluraliteten  efter  een  Maalestok, 
eller  at  fremføre  Beskyldninger  imod  dem,  som  man  ikke 
har  anden  Hiemmel  for  end  en  gammel  tidt  opkogt 
ubeviislig  og  ubeviist  Hverdagstale.  Jeg  vilde  ikke  sige 
det,  dersom  det  streed  imod  min  Oberbeviisning.  Jeg 
trænger  hverken  til  Gunst  eller  Gave,  det  være  af  det 
ene  eller  andet  Partie. 

At  man  ofte  giør  Pluraliteten  af  denne  Menneske- 
klasse, som  Talen  her  er  om,  Uret,  det  havde  man  for 
ikke  længe  siden  et  paafaldende  Exempel  [paa].  Ad- 
skillige Kasser  med  Sølv  bleve  anholdte  i Corsøer.  En 
skrivefærdig  Avis-Correspondent,  der  troede  her  var  en 
dygtig  Nyehed,  indberettede  det  strax  til  Kiøbenhavn. 
Dagen  derpaa  læste  man  i Avisen,  at  en  Jøde  var  bleven 
anholdt  i Corsøer  med  ni  Kister  Sølv.  Nu  havde  hele 
Byen  i adskillige  Dage  intet  andet  at  tale  end  om  den 


»NORDLYSET«. 


65 


anholdte  Jøde  med  Sølv.  Der  seer  man,  hedde  det,  hvor 
Sølvet  gaaer  hen!  I Adresse- Aviisen  læstes  et  Spørgs- 
maal,  om  nogen  Straf  kunde  være  for  haard  for  den 
Nedrige,  som  under  nærværende  Omstændigheder  ud- 
sendte vort  Sølv.  Jeg  studsede  og  vidste  ikke  hvad  jeg 
skulde  dømme  herom.  Jeg  søgte  at  faae  den  sande 
Sammenhæng  at  vide  og  nu  erfarede  jeg,  at  de  anførte 
Kasser  med  Sølv  vare  ved  en  Feiltagelse*blevne  anholdte, 
men  strax  igjen  løsgivne;  at  de  kom  fra  S ver  rig  og 
gik  som  Transit  igjennem  Corsøer  til  Hamborg,  som 
de  vare  adresserede  til.  Det  var  da  den  hele  Sag,  som 
havde  foranlediget  saamegen  Byesnak  og  Byeklaffer! 
Efterretningen  blev  ikke  siden  berigtiget  i noget  offentligt 
Blad.  Jeg  haaber  at  Vedkommende  offentlig  vil  gien- 
drive  mig,  dersom  ikke  alt  hvad  jeg  her  har  sagt  Ord 
for  andet  er  overeensstemmende  med  Sandheden. 

Sørgeligt  er  det  at  en  dansk  Borger,  af  den  mosaiske 
Troesbekiendelse,  der  i Fred  og  Krig  maa  lige  med  hans 
christne  Medborgere  bidrage  til  Statens  Ophold,  der  ikke 
allene  maa  sørge  for  sin  egen  Menigheds,  men  ogsaa  for 
de  christnes  Fattige;  som  under  Kiøbenhavns  Beleiring 
1807  stod  midt  under  en  Kugleregn,  som  sit  Lands,  som 
sin  Kongestads  Forsvarer,  at  saadan  en  Borger  skal  være 
udsadt  for  den  Krænkelse,  at  Pluraliteten  af  hans 
Troesforvandte,  og  hvo  indestaaer  ham  for  om  han  just 
tælles  blandt  Minoriteten,  skal  være  Gienstanden  for 
saadanne  Spørgsmaales  Besvarelse,  som  i Dagen  ere 
fremsatte. 

Dog  det  hele  Lidenskabs- Spil  skal,  hvor  stærkt  dets 
Knude  end  maatte  være  knyttet,  paa  en  tilfredsstillende 
Maade  blive  opløst  . . . Den  store  Hob  kan  for  et  Øje- 
blik lade  sig  forblinde;  man  kan  lade  Nidskrifter  over- 

sætte,  Penge  uddeele  blandt  Fattige  og  Pamphleter 
blandt  Almuen  for  at  skaffe  hine  Afsætning  og  Læsere. 
Sandheden  adsplitter  dog  tilsidst  det  heele  Abespil.« 


* 


* 


Baggesen  kalder  »Nordlyset«,  som  Indlæg  i Striden 
om  Jøderne,  »et  Blad,  jeg  i høieste  Grad  maa  undtage 
fra  den  Dom,  jeg  har  fældet  over  denne  nye  Blæksynd- 
flod  i Almindelighed«.  Det  tyr  i sit  Forsvar  for  Jøderne 
til  Historien  og  peger  forklarende  paa  den  almindelige  Med- 
fart, de  har  lidt  i ældre  og  nyere  Tider,  særlig  i Spanien: 

»Under  Frederik  den  Siettes  og  hans  fredegode 
F'aders  Regiering  have  Jøderne  erholdt  lige  borgerlige 
Rettigheder  med  deres  christne  Medundersaatter,  og  det 
er  en  uigiendrivelig  Sandhed,  at  Jøderne  i Kjøbenhavn  i 
en  Tid  af  15  Aar,  paa  enkelte  Undtagelser  nær,  have 
stræbt  at  arbeide  dem  frem  til  en  ikke  ringe  Grad  af 
Cultur.  Deres  Ungdomsunderviisning  er  forbedret;  deres 
Sæder  dannes  med  hver  Dag  mere  og  mere;  man  træffer 
Professionister,  Manufacturister,  kort  alle  Slags  Nærings- 
veje iblandt  dem. 

Men  midt  under  denne  herlige  Fremstræben  til  det 
Bedre  vaagner  Misundelsen.  Man  opripper  gamle  For- 
domme; man  opsøger  Beskyldninger,  som  ere  uanvende- 
lige i vore  Dage;  man  ophidser  menig  Mand  imod  dem 
ved  udspredte  Nidskrifter,  og  saaledes  reiser  sig  igjen 
Fanatismens  rædsomme  Furie,  ikke  med  Korset  i Haanden, 
men  under  Skin  af  Kjerlighed  til  Fædrenelandet,  end- 
skjøndt  den  merkantilske  Avinds  fule  Midas-Øren  stikke 
alt  for  tydelig  frem  igjennem  Patriotismens  Løvehud. 

Intet  Folks  Historie  er  bleven  fremstillet  mere  van- 
skabt end  Jødernes.  Munke  og  catholske  Geistlige  vare 
næsten  de  eneste,  som  dette  Kald  overdroges.  At  de 
skildrede  alting  fra  den  sorteste  Side,  var  naturligt  og 
aldeles  overensstemmende  med  Tidsalderens  Aand.  At 
den  christne  Kirke  maatte  være  den  ene  regierende,  og 
at  det  var  dens  Pligt  at  bestride  og  undertrykke  alle 
dem,  som  ikke  vare  samme  herskende  Tro  undergivne, 
var  i alle  Romerske  catholske  Lande  en  fast  Grundsæt- 
ning, hvis  Virkning  ikke  blot  Jøder,  men  ogsaa  Folk  af 
alle  andre  Religioner  og  Meninger  maatte  føle.  Vel 
hedte  det  (Holb.  jød.  Hist.  T.  2.  S.  731):  Eclesia  non 

vidt  sangvinem  sed  emendationem\  men  de  Kjetterbaal, 
som  lige  indtil  de  nyere  Tider  luede  i Spanien,  bevise 
alt  for  vel  hvad  man  førte  i Skioldet. 

Under  saadanne  Omstændigheder  kunde  der  umuelig 
skrives  nogen  upartisk  Historie  om  Jøderne,  som  man 
ogsaa  lige  indtil  vore  Dage  mangler;  under  Religionens 
hellige  Maske  turde  man  frit  fremsætte  enhver  Usandhed 
imod  dem,  og  vee  den,  der  vovede  at  gjendrive  den. 
Den,  der  opkastede  mindste  Tvivl  i Henseende  til  de 
mod  Jøderne  fremførte  Beskyldninger,  var  en  Kjætter,  en 
Fiende  af  Christendommen  og  Baalet  værdig.  Alle  Nid- 
skrifter over  Jøderne,  thi  andet  kan  man  med  Billighed 
ikke  kalde  de  fleste  af  de  under  Navn  af  Jødernes  Historie 
udgivne  Bøger,  bleve  saaledes  uigjendrevne.  De  bleve 
de  Kilder,  hvoraf  alle  senere  Compilatorer  øste.  De 
nærede  Nationalhadet  og  bestyrkede  Fordommene.  Hvor- 
vidt denne  Partiskhed  kan  drives  have  vi  det  meest  paa- 
faldende Exempel  Ipaa]  endog  i vore  saakaldte  oplyste 
Tider.  Alt  hvad  der  i disse  Dage  skrives  mod  Jøderne, 
var  det  end  de  usleste  Usselheder,  som  enhver  hos  sig 
selv  veed  kun  skrives  af  Vindesyge,  kiøbes  og  læses  med 

Begierlighed;  alt  hvad  derimod  siges  til  deres  Forsvar, 
tages  af  Mængden  med  Fordom  i Haanden;  selv  Lærde 
slaae  sig  ofte  til  det  større  Partie,  fordi  alle  ville  ovær 
Giærdet  hvor  det  er  lavest.  Er  Stemningen  saaledes  i 
Begyndelsen  af  det  nittende  Aarhundrede,  hvad  maatte 
den  da  vel  være  i det  14de  og  15de  i et  Land  som 
Spanien,  der,  nedsjunket  i det  dybeste  Aandsbarbarie, 
var  en  Bold  for  fanatiske  Tiggermunke,  der,  endog  op- 
muntrede af  Regieringen,  kunde  opflamme  en  yderst  van- 
kundig og  overtroisk  Almue  til  at  hade,  forfølge  og 
afskye  enhver  anderledes  Tænkende,  som  de  kaldte 
Korsets  uforsonlige  Fiende? 

De  af  Naturen  lade  Spaniere  vare,  under  slette  Re- 
genter og  under  en  nederdrægtig  Geistligheds  Jernscepter, 
nedsiunkne  i den  meest  grændseløse  Dorskhed.  Alt,  hvortil 
der  udkrævedes  Aandsanstrængelse,  bleve  de  alt  mere  og 
mere  uduelige  til.  Allerede  den  castilianske  Konge, 
Alfonsus  X,  kunde  ikke  faae  sin  Lyst  til  Astronomiens 
Studium,  som  han  yndede  saa  høit,  tilfredsstillet  paa  nogen 
anden  Maade,  end  ved  at  lade  to  Jøder  oversætte  for  sig 
to  Bøger,  hvoraf  den  ene  var  et  arabisk  Skrift  af  Avicenna, 
og  den  anden  Euclides’s  Elementer.  Endog  Religionen 
var  i en  saadan  Tilstand,  at  Kong  Jacob  af  Arragonien 
begiærte  Jødernes  Andagstsbøger,  for  deri  at  finde  Op- 
byggelse og  Moral.  Selv  deres  Jordegodser  maa  Spanierne 
ikke  have  forstaaet  at  bestyre,  og  intet  Under  altsaa,  at 
Rettigheden  til  at  besidde  Jordejendomme  var  een  af  dem 
Jøderne  beholdt  lige  indtil  deres  Fordrivelse.  Den  lade 
Spanier  vilde  heller  tiene  som  Daglønner  i Selskab  med 
moriske  Trælle;  Handel  var  en  Syssel,  der  udkrævede 
mere  Flid  og  Aandsanstrængelse,  end  han  skjøttede  om 
at  anvende,  og  derfor  kom  den  i Jødernes  Hænder. 
Financevæsenet  var  noget,  som  man  i de  Tider  ikke  gad 

bryde  sit  Hoved  med,  uagtet  den  i alle  Grene  af  Stats- 
huusholdningen  herskende  Forvirring  gjorde  det  saa  høilig 
nødvendig,  og  de  spanske  Riddersmænd,  som  Savedra 
siden  saa  mesterlig  skildrede  i sin  Don  Quixotte,  havde 
ganske  andet  at  tænke  paa,  end  det  offentlige  Vel.  Man 
ansatte  nu  Jøder  som  Over-  og  Underbetiente  ved  Skat- 
kammeret, og  man  havde  i disse  fanatiske  Tider  vist 
ikke  gjort  det,  hvis  man  ei  høiligen  trængte  dertil.  Lovene 
vare  her,  som  man  let  kan  forestille  sig,  ligesaa  afsindige 
som  uretfærdige.  Forudsat  at  man  kan  troe  Munkenes 
Efterretninger,  saa  havde  Jøderne  den  Rettighed  at  kunne 
ved  Eed  tilsværge  sig  Penge,  naar  de  indstevnte  en 
Christen  for  en  Gieidsfordring,  og  naar  der  hos  dem 
fandtes  Tyvekoster  eller  de  havde  solgt  dem  til  en  tredie 
Mand,  da  turde  de  dølge  Tyvens  Navn.  Hvor  saadanne 
Forrettigheder  gives,  det  være  til  hvilkensomhelst  Under- 
saat,  der  maa  det  være  ilde  bevendt  med  Lovgivningen 
og  Retfærdigheden.  Men  hvor  man  kan  sælge  Dommer- 
Embeder  til  den  Høistbydende,  der  bør  man  heller  ikke 
gjøre  sig  noget  stort  Begreb  om  Ret  og  Retfærdighed. 
At  Mænd  som  Don  Abarbanel  kunde  opsvinge  sig  til 
Financeminister  i et  Land,  hvor  der  herskede  den  ube- 
skriveligste Antipathie  mod  Jøderne,  viser  noksom,  at 
ingen  af  de  spanske  Store  vare  skikkede  til  at  beklæde 
en  saadan  Post. 

Men  Religionshad  paa  den  ene  Side  og  Misundelse 
paa  den  anden  var  et  ufortæreligt  Tønder  for  den  spanske 
Geistligheds  Forfølgelsessyge. 

Christopher  Columbus  havde  endnu  ikke  opdaget 
America  for  de  lade  Spaniere  og  deres  svage  Regiering. 
De  havde  endnu  ikke  Leilighed  til  at  sætte  Kongen  af 
Mexico  og  hans  xMinister  paa  gloende  Kul  indtil  han  var 
halv  stegt,  for  at  pine  ham  til  at  bekiende  hvor  han 

havde  skiult  det  Guld,  man  tørstede  efter;  eller  til  at 
udøve  i den  nye  Verdensdeel  alle  de  øvrige  Grusomheder 
og  Umenneskeligheder,  som  med  blodige  Bogstaver  staae 
skrevne  i Verdens  Aarbøger.  De  tørstede  efter  Guld,  og 
de  lædskede  sig  i Jødernes  Blod.  Morernes  Undertrykkelse 
af  Ferdinand  var  Løsenet  til  Jødernes  Ulykke.  I Morerne 
havde  de  fundet  Beskyttere,  i Spanierne  Undertrykkere. 
Mueligen  havde  de  undgaaet  deres  ulykkelige  Skiæbne, 
dersom  Columbus  havde  opdaget  America  5 Aar  tidligere, 
og  aabnet  denne  uudtømmelige  Rigdomskilde  for  de  guld- 
tørstige Spaniere. 

Da  Jøderne  bleve  overvundne  af  Romerne,  adspredte 
de  sig  i alle  romerske  Besiddelser  i den  sydvestlige  Deel 
af  Europa,  hvorfra  de  tilsidst  udbredte  sig  fra  Sønden 
til  Norden  og  alle  de  vestlige  Dele  af  Europa,  som  ind- 
befattede Italien,  Spanien,  Portugal  etc.  Deres  Bosættelse 
i de  to  sidste  Lande  var  altsaa  meget  gammel  og  de 
kunde  næsten  betragtes  som  Indfødte.  Under  de  arabiske 
Califer  fandt  de  bestandig  den  største  Beskyttelse,  indtil 
omsider  den  spanske  Gejstlighed  i det  13de  Aarhundrede 
begyndte  af  forskiellige  Aarsager  at  opflamme  Had  og 
Forfølgelse  imod  dem,  som  imod  alle  saakaldte  Vantroe 
og  Kiettere. 

Biskoppen  i Toledo,  som  nok  mere  attraaede  Penges 
Tilvendelse  end  Vantroes  Omvendelse,  reiste  sig  i Be- 
gyndelsen af  det  13de  Aarhundrede  mod  de  i hans  Stift 
boende  Jøder.  Han  beskyldte  dem  for  at  have  forraadt 
Staden,  da  Morerne  beleirede  den.  Øjeblikket  kunde  ikke 
være  gunstigere,  thi  strax  derefter  lavede  Spanierne  sig 
til  den  hellige  Krig,  og  ansaae  det  for  Christendommens 
første  Pligt,  at  gjøre  Forberedelse  dertil  med  at  myrde 
Jøderne. 

Man  gik  endnu  videre.  Man  beskyldte  (1250)  Jøderne 
for  at  have  korsfæstet  en  christen  Dreng.  Man  foregav, 
at  dette  Mord  var  blevet  aabenbaret  ved  et  over  hans 
Grav  brændende  Lys ; man  tog  den  Døde  op  af  Jorden, 
bragte  ham  til  Kirken  i Saragossa,  dyrkede  ham  som  en 
Helgen,  fortalte  mange  Mirakler,  og  Saragossa  ansaaes 
nu  for  en  hellig  Stad  og  et  nyt  Jerusalem.  Men  Paa- 
fundet var  for  grovt  og  eenfoldigt;  det  maa  ikke  have 
virket,  thi  man  saae  ingen  Forfølgelse  paafølge.  — Man 
tog  nu  sin  Tilflugt  til  en  anden  List  og  indbildte  menig 
Mand,  at  en  Jøde,  som  med  sin  hele  Familie  paa  den 
Tid  lod  sig  døbe,  havde  i en  Klippe  fundet  en  Bog, 
hvori  der  stod:  »Guds  Søn  skal  fødes  af  Jomfru  Marie 

udi  den  tredie  Verden  og  skal  lide  for  Menneskets  For- 
løsning.« Ved  dette  Bedragerie  vilde  man  formodentlig 
vise  Jødernes  Forstokkelse,  for  siden  desto  bedre  at  finde 
Leilighed  til  at  plyndre  dem.  Man  foranstaltede  Contro- 
verser  imellem  Christne  og  Jøder,  hvori  disse  skulde 
overbevises  om  deres  Vildfarelser.  Den  bekiendte  Rai- 
mondus  de  Pennaforte,  General  for  Dominicanerne,  som 
roste  sig  af,  at  han  med  sine  Prækener  havde  omvendt 
10,000  Jøder,  havde  i den  arragoniske  Konges  Nær- 
værelse en  saadan  Samtale  med  den  jødiske  Cabalist, 
Moses  Nachmanides.  Striden  endtes  med  at  enhver  af 
Parterne  tilskrev  sig  Seiren.  At  den  blev  usselt  ført, 
skiønnes  blandt  andet  deraf,  at  Munkene  vilde  bevise  den 
hellige  Trefoldighed  af  Vinens  Lugt,  Smag  og  Farve,  og 
at  den  stiftede  mere  Skade  end  Gavn  sees  deraf,  at 
Paven  lastede  Kongen  af  Aragonien,  fordi  han  havde  til- 
ladt den. 

Man  havde  ogsaa  andre  Midler  til  at  sætte  Smykke 
paa  Plyndringer  og  Forfølgelser.  Under  Alphons’s  Re- 
giering  kastede  man  et  dødt  Legeme  ind  i en  Jødes  Huus; 

Almuen  kom  i Bevægelse  derover  og  myrdede  i Orsona 
alle  de  Jøder,  den  stødte  paa;  i Palma  fulgte  man  dette 
blodige  Exempel,  néppe  saameget  af  Religionssværmerie 
som  af  Lyst  til  at  plyndre  og  bestiæle  de  Myrdede.  En 
ussel  svag  Regent,  der  selv  skialv  for  den  geistlige  og 
verdslige  Pøbel,  maatte  til  Jødernes  Ulykke  just  være 
Scepteret  betroet.  De  bragte  deres  Klagemaal  for  Tronen; 
deres  Sag  blev  paa  det  strængeste  undersøgt,  og  de  selv 
i alle  Dele  frikiendte  for  den  nederdrægtige  Beskyldning, 
der  havde  kostet  saamange  Strømme  af  Blod.  Men  istedet 
for  at  antage  sig  disse  Ulykkeliges  Sag,  og  straffe  deres 
Forfølgere  med  retfærdig  Strænghed,  bebreidede  han  dem, 
at  de  ved  den  Aager  de  dreve  og  den  Pragt  de  viste  i 
deres  Klædedragt  ophidsede  Spanierne  imod  sig.  Men 
at  dette  deels  var  en  ussel  Undskyldning  for  neder- 
drægtige Menneskers  blodige  Grusomheder,  deels  en  over- 
dreven Bebreidelse,  synes  temmelig  klart  deraf,  at  denne 
Konge,  da  han  ikke  vidste  hvad  han  skulde  sige  til 
Undskyldning  for  Pøbelens  Grusomhed,  bebreidede  blandt 
andet  ogsaa  Jøderne,  at  de  lærte  deres  Børn  at  synge, 
istedet  for  at  de  i deres  Landflygtighed  burde  græde 
og  sørge,  og  at  de  lærte  dem  at  fegte,  skiøndt  de  ikke 
brugtes  i Krig.  Fyndige  Undskyldninger  for  Mord  og 
Drab  og  Plyndring! 

I Begyndelsen  af  det  14de  Aarhundrede  drev  en  heel 
Bande  omkring  i adskillige  Provindser  og  dræbte  og 
plyndrede  Jøderne  under  Religionens  Maske.  Paa  mange 
Steder  bleve  disse  saa  fortvivlede,  at  de  omkom  sig  selv 
tilligemed  deres  Koner  og  Børn. 

I Aaret  1321  udbrød  Pest  i Spanien.  Jøderne  bleve 
beskyldte  far  at  have  forgiftet  Vandene,  og  Strømme  af 
Blod  maatte  atter  flyde.  Øvrigheden,  hvis  Medlemmer, 
som  bekiendt,  lige  indtil  de  nyere  Tider  bestod  af  Folk, 

der,  ligesom  Corrigodøren  i Figaro,  havde  kiøbt  og  betalt 
deres  Embede,  kunde  ikke  svare  andet,  end  at  saadant 
var  efter  Guds  besluttede  Raad  over  Jøderne.  Vel  kunde 
den  ikke  andet  end  frikiende  dem  for  hiin  skiændige  Be- 
skyldning; men  den  Uretfærdighed  at  man  kastede  den 
Uskyldige  i Fængsel  undskyldte  man  med,  at  det  var 
skeet  for  at  omvende  dem.  Da  Jøderne  vægrede  sig 
ved  at  antage  den  christelige  Religion  ble  ve  1 5,000  kastede 
paa  Ilden.  Alting  brugtes  som  et  Paaskud  til  at  plyndre 
dem.  Endog  af  en  Drøm,  som  Kong  Alphonsus  havde 
havt,  vilde  man  tage  Anledning  til  en  saadan  For- 
følgelse, men  den  blev  dog  forhindret  af  den  kongelige 
Prinds. 

Hvor  Religionen  forvaltes  af  saadanne  Tienere,  der 
kunne  de  verdslige  Love  hverken  virke  retfærdigen  eller 
kraftigen.  Den  lade  og  fattige,  men  tillige  hoffærdige 
spanske  Adel  vidste  herlig  at  benytte  sig  af  Præste- 
skabets Iver,  Folkets  Overtro  og  Regentens  Svaghed. 
Klerke  og  Riddersmænd  forstode  under  alle  Slags  Fore- 
vendinger at  tilvende  sig  Jødernes  Eiendom.  Vaagnede 
end  engang  imellem  i Monarkens  Bryst  et  Glimt  af  Ret- 
færdighedsfølelse, saa  søgte  Adel  og  Geistlighed  dog 
snart  igien  at  slukke  det.  Saaledes  befalede  Alphons 
den  Anden  (1325)  at  alle  de  Buller,  hvorved  Prælaterne 
paastode  sig  løste  fra  den  Forbindtlighed  at  betale  hvad 
de  skyldte  deres  jødiske  Creditorer,  skulde  sættes  ud  af 
Kraft;  men  Modpartiet  forstod  snart  at  formaae  svage 
Regenter  til  den  uretfærdigste  Fremgangsmaade.  Det  gik 
endog  saavidt,  at  man  ofte  tvang  Jøderne  til  at  lade  sig 
nøje  med  to  Tredjedele  af  Gieidsfordringernes  Betaling 
til  visse  korte  Tidsfrist,  efter  hvis  Forløb  de  skulde  have 
tabt  deres  Kraft. 

Men  midt  under  en  saa  uretfærdig  og  vilkaarlig  Be- 
handlingsmaade  mødte  man  de  meest  paafaldende  Mod- 
sigelser. Jøder  beklædte  de  første  Hædersposter  og  førte 
Titel  af  Don.  Kongernes  Livlæger  vare  ikke  sielden 
Jøder,  og  i Aaret  1330  var  alting  i Spanien  i en  saadan 
Forvirring,  at  da  Kongen  vilde  sætte  Mynten  paa  en 
anden  Fod,  havde  hans  jødiske  Livlæge  Deel  i denne 
Mynt.  Mariana  fortæller,  uden  dogat  anføre  noget  Beviis, 
at  denne  Livlæge  forfalskede  Mynten,  men  en  Mand,  der 
ikke  undseer  sig  ved  at  anføre  de  meest  aabenbare 
Usandheder,  kan  og  bør  ingen  Upartisk  troe  paa  hans 
blotte  Ord. 

Men  ligesaa  rasende  man  stræbte  at  skille  Jøderne 
ved  deres  Formue,  ligesaa  rasende  arbeidede  man  paa  at 
skille  dem  ved  deres  Fædrenetro.  Selv  i højeste  Grad 
vildfarende  vilde  man  omvende  andre  Vildfarende.  Alle- 
rede i Slutningen  af  det  14de  Aarhundrede,  under  Kong 
Johans  Regiering,  prædikede  Ferdinand  Martinez,  Erke- 
bisp  i Niebla,  med  saadan  fanatisk  Iver  mod  Jøderne,  at 
hele  Byen  kom  i Oprør.  Pøbelen  begyndte  at  myrde 
Jøderne,  fordi  dette  var  den  letteste  Vei  til  at  plyndre 
deres  Huse,  og  det  kostede  den  verdslige  Øvrighed  megen 
Umage  at  standse  Raseriet. 

I Begyndelsen  af  det  15de  Aarhundrede  opmuntrede 
en  døbt  Jøde,  Jeronymo  de  Sancta  Fide,  Anti- Paven 
Benedictus  XIII,  som  just  opholdt  sig  i Arragonien,  og 
hvis  Livlæge  hiin  var,  til  at  arbeide  med  Iver  paa  Jøder- 
nes Omvendelse.  Han  vilde  paatage  sig  af  Talmuden 
selv  at  overbevise  dem  om  deres  Vildfarelser.  Der  blev 
foranstaltet  en  Samtale  mellem  ham  og  en  Deel  lærde 
Jøder  i Pavens  Overværelse.  Men  Udfaldet  var  som  sæd- 
vanlig: enhver  af  de  stridende  Partier  tilskrev  sig  Seiren. 
— Efter  denne  jødiske  Jøde-Omvender  fremtraadte  den 

bekiendte  Vincentius  Ferrarius  paa  Omvendelses-Skue- 
pladsen. Hvad  Overtroen  formaaer  at  giøre  for  en  Klerks 
Anseelse  havde  den  gjort  for  Ferrarius.  Allerede  i Moders 
Liv,  hedte  det,  havde  han  gjøet,  og  deraf  sluttede  man, 
at  han  vilde  blive  en  stor  Prædikant.  Han  forstod  intet 
andet  Tungemaal  end  sit  Modersmaal,  og  alligevel  paa- 
stod man,  at  alle  Folkeslag  forstode  ham,  naar  han 
prædikede.  Man  tillagde  ham  Mirakler,  og  fortæller,  at 
da  han  kom  ind  i en  Synagog  med  et  Kors  i Haanden 
og  begyndte  at  prædike,  satte  der  sig  Kors  paa  alle  Til- 
stedeværendes Klæder ; alle  bleve  omvendte  og  Synagogen 
forvandlet  til  en  christen  Kirke,  Hellig  Korses  kaldet. 
Man  gaaer  endnu  videre  og  fortæller,  at  den  store  Kiæmpe 
St.  Christoph  gik  Vincentius  til  Haande  i at  omvende 
Jøderne,  og  aabenbarede  sig  ofte  for  dem  med  For- 
maninger. Frugten  af  disse  Anstrængelser,  som  under- 
støttedes af  Regieringen  selv,  vare  mange  Tusinde  Jøders 
saakaldte  Omvendelse.  Uden  Tvivl  vidste  Regieringen, 
som  bestandig  trængte  til  Penge,  meget  vel,  at  denne 
Omvendelse  ikke  kunde  være  oprigtig;  men  den  var  altid 
et  prøvet  Middel  til,  under  Skin  af  Ret,  at  berøve  Jøderne 
deres  Formue.  Neppe  havde  de  vist  nogen  Kulde  for 
den  Tro,  som  de  mere  af  Frygt  end  Overbevisning  havde 
antaget,  førend  haarde  Forordninger  udkom  imod  dem. 
Man  beskyldte  dem  for  Kietterie;  brændte  mange  Tusinde 
levende,  og  bemægtigede  sig  deres  Eiendom.  Da  det 
sidste  syntes  at  være  det  vigtigste  Formaal  for  Om- 
vendelsesværket, saa  sparede  man  end  ikke  de  Døde, 
endskiøndt  disse  dog  ikke  kunde  omvendes  mere.  Liig 
bleve  opgravne,  deres  Been  brændte  og  deres  efterladte 
Gods  confisqueret. 

Nogen  Tid  derefter  beskyldte  man  Jøderne  for  at 
have  havt  Deel  i Opstanden  i Toledo.  De  bleve  ilde 

medhandlede,  strænge  Love  udgaves  imod  dem  og  endog 
de  Nysomvendte  udelukkede  fra  deres  Bestillinger  og 
Værdigheder.  Uretfærdigheden  maa  have  været  himmel- 
skrigende, thi  Geistlige  selv  tog  sig,  imod  Sædvane,  af 
Jødernes  Sag,  og  endog  Pave  Nicolaus  V maatte  .ved  en 
Bulle  excommunicere  dem , der  udførte  hine  skrække- 
lige Love. 

Vi  komme  nu  til  Jødernes  store  og  sidste  Forfølgelse 
i Spanien.  Men  for  rigtigen  at  kunne  bedømme  denne, 
efter  sine  sande  Aarsager,  maa  man  tænke  sig  Rigets 
Forfatning  førend  Ferdinands  Tronbestigelse. 

Henrik  den  Udygtige  begyndte  sin  Regiering  1454, 
bestandig  omgiven  af  Friller.  Selv  fuldkommen  udmarvet 
af  sandsesløse  Glæder  frembød  hans  Hof  Castilianerne  et 
Exempel  paa  det  foragteligste  Hyklerie  og  den  meest 
tøileløse  Ryggesløshed.  Dronningen,  en  portugisisk  Prind- 
sesse,  levede  ligesaa  aabenlyst  med  sine  Galaner  som 
Kongen  med  sine  Yndlinger  og  Friller.  Fornøjelse  var 
det  eneste  Formaal  for  alle  Sysler,  og  Qvindagtighed  den 
eneste  Anbefaling  til  Yndest.  Statsanliggenderne  kom 
hver  Dag  mere  og  mere  i Uorden,  indtil  Adelen,  med 
Erkebispen  af  Toledo  i Spidsen,  modsatte  sig  Henriks 
ryggesløse  Regiering,  og  fældte  en  Dom  over  deres 
Souverain,  hvortil  Historien  hidtil  ikke  kunde  opvise 
Mage,  og,  efter  deres  Formening,  deres  Privilegier  hiemlede 
dem  Ret.  Den  hele  misfornøjede  Adel  blev  sammen- 
kaldet til  et  Møde  i Avila.  En  stor  Skueplads  blev  op- 
rettet paa  en  Slætte  uden  for  Byens  Mure.  Et  Billede, 
forestillende  Kongen , blev  sat  paa  Thronen , klædt  i 
kongelig  Dragt,  med  en  Krone  paa  Hovedet,  et  Scepter 
i Haanden,  og  Retfærdighedens  Sværd  ved  Siden.  Klagen 
mod  Henrik  blev  oplæst,  og  Afsættelses-Dommen  for- 
kyndt i Overværelse  af  en  talrig  Forsamling.  Ved  Slut- 

ningen  af  den  første  Artikel  af  Klagen,  fremtraadte  Erke- 
bispen  og  rev  Kronen  af  Billedets  Hoved ; ved  Slutningen 
af  den  anden  trak  Greven  af  Placentia  Retfærdigheds- 
Sværdet  bort  tra  dets  Side,  ved  Slutningen  af  den  tredie 
vristede  Greven  afBenaventa  det  Scepteret  ud  af  Haanden, 
og  ved  Slutningen  af  den  sidste  stødte  Don  Diego  Lopez 
det  hovedkulds  ned  af  Tronen.  I samme  Øjeblik  blev 
Don  Alfonso,  Kong  Henriks  Broder,  et  Barn  paa  12  Aar, 
udraabt  til  Konge  af  Castilien  og  Leon  i hiins  Sted.  E11 
Borgerkrig  paafulgte,  og  denne  endtes  ikke  førend  efter 
den  nys  kaarede  unge  Prindses  Død.  Erkebispen  og 
hans  Partie  fortsatte  imidlertid  Krigen  i Kongens  Søsters, 
Isabelles,  Navn,  som  de  gave  Titel  af  Infantinde.  Henrik 
kunde  ikke  komme  ud  af  sin  Forlegenhed  eller  sidde 
trygt  paa  sin  Trone,  førend  han  havde  undertegnet  et 
af  de  meest  ydmygende  Fordrag,  der  nogensinde  ere 
bievne  en  Souverain  aftvungne;  han  indsatte  sin  Søster 
Isabella  til  Rigets  eneste  lovlige  Arving,  til  Fornærmelse 
for  hans  navnkundige  Datter  Johanne,  som  de  Misfornøjede 
paastode  at  Don  Cueva  var  Fader  til.  Oprørernes  Hoved- 
bestræbelse gik  nu  ud  paa  at  faae  Prindsesse  Isabella 
gift,  og  Valget  faldt  paa  Prindsen  af  Arragonien,  som  de 
foretrak  for  Kongen  af  Portugals  Søn  og  Kongen  af 
Frankrigs  Broder.  Ægteskabs- Artiklerne  bleve  nu  op- 
satte og  det  kongelige  Par  hemmelig  viet  af  Erkebispen 
af  Toledo. 

Henrik,  opbragt  over  dette  Giftermaal,  som  han  for- 
udsaae  vilde  gjøre  Ende  paa  hans  Myndighed,  forskaffede 
sine  oprørske  Undersaatter  Hielp  hos  en  mægtig  Nabo- 
fyrste. Han  giorde  sin  Søster  arveløs  og  indsatte  sin 
Datter  igien  i sin  medfødte  Rettighed.  En  rædsom 
Borgerkrig  søndersled  Riget.  Navnene  Johanne  og  Isa- 
bella gienløde  fra  alle  Kanter,  og  vare  allevegne  et  Løsen 

til  at  gribe  til  Vaaben.  Men  omsider  sluttedes  Fred. 
Henrik  forsonede  sig  med  sin  Søster  og  Ferdinand,  uagtet 
man  ingensted  finder  at  han  stadfæstede  Isabelles  Ret 
til  Tronen;  thi  endog  paa  sit  Yderste  bekræftede  han,  at 
han  ansaae  Johanne  for  sin  ægte  Datter ; Dronningen  for- 
sikkrede  det  samme  edeligen.  Henrik  indsatte  i et  Testa- 
ment  denne  Prindsesse  til  Kronarving,  og  hun  blev  ud- 
raabt  til  Dronning  af  Castilien  og  Placentia ; men  Ferdinands 
og  Isabellas  overlegne  Lykke  og  Vaaben  seirede.  Kongen 
af  Portugal  nødsagedes  til  at  forsage  sin  Niece  og  attraaede 
Brud,  efter  mange  kraftesløse  Anstrængelser  og  adskillige 
Aars  Krig.  Johanne  gik  i et  Kloster,  og  da  F'erdinands 
Fader  just  døde  paa  den  Tid,  forenedes  Kongerigerne 
Arragonien  og  Sicilien  med  Leon  og  Castilien. 

Hvad  Henriks  Forsoning  med  Ferdinand  og  Isabella 
angaaer,  da  synes  den  kun  at  have  været  tilsyneladende. 
Begge  smigrede  imidlertid  for  ham  paa  alle  muelige 
Maader,  for  at  betage  Folket  enhver  Tvivl  om  en  alvorlig 
og  fuldkommen  Forsoning.  Men  hvorledes  det  egentlig 
var  bevendt  med  denne  Forsoning  udviste  sig  snart.  Don 
Andre  Cabrera  indbød  Kongen,  Prindsen  og  Prindsessen 
til  en  stor  Fest  i det  biskoplige  Palæ  i Sego  via,  den  iste 
Maj  1474.  Efter  Maaltidet  og  midt  under  de  festlige 
Glæder  begyndte  Kongen  at  klage  over  Smerte  i Siden 
og  maatte  forlade  Værelset.  Brækning  og  andre  tve- 
tydige Tilfælde  paafulgte,  og  alting  lod  formode,  at 
Kongen  havde  faaet  Gift.  Han  kom  sig  heller  aldrig 
mere,  og  døde  endnu  samme  Aar.  Modpartiet  beskyldte 
i et  offentligt  Manifest,  i hele  Europas  Aasyn,  Ferdinand 
og  Isabella  for  at  have  forgivet  Kong  Henrik.  Den 
partiske  Jesuit  Mariana,  af  hvem  næsten  alle  de,  der 
skreve  Jødernes  nyere  Historie,  have  øst,  søger  at  benægte 
denne  Giftblander-Historie;  men  da  han  lader  sig  nøie 

med  blot  at  erklære  hiint  Manifest  for  en  Opdigtelse, 
uden  at  han  tør  vove  at  fremlægge  det,  saa  er  hans  Be- 
nægtelse af  liden  Vægt.  Jesuiten  Joseph  D’Orleans,  der 
i det  Hele  viser  den  modbydeligste  Partiskhed  for  Ferdinand 
og  Isabella,  kan  i denne  Punkt  ikke  aldeles  frikiende 
disse  to  Umennesker,  men  som  en  ægte  Jesuit  siger  han: 
»Naar  jeg  vel  overveier  denne  Histories  Sammenkiæd- 
ning,  saa  anseer  jeg  det  for  naturligt,  at  Ferdinand  og 
Isabella  have  benyttet  sig  af  mere  end  een  lykkelig 
Forbrydelse,  uden  at  have  havt  anden  Deel  deri  end 
blot  at  høste  Frugterne  deraf«*). 

Saaledes  vare  Ferdinand  og  Isabella  komne,  som  den 
trædske  Erkebisp  af  Toledos  og  en  oprørsk  Adels  Creature, 
paa  en  tilranet  Trone.  Ran,  Vold  og  Mord  vare  bievne 
saa  almindelige  i Riget  at  al  Handel  var  standset,  og 
endog  Samfærselen  imellem  det  ene  og  det  andet  Sted 
afbrudt.  Under  disse  Omstændigheder  blev  Inquisitionen 
oprettet.  6000  Mennesker  bleve  i en  Tid  af  fire  Aar 
brændte  efter  dette  Blodtribunals  Befaling,  og  over  100,000 
følte  Virkningerne  af  dets  Rædsler.  Det  var,  i en  vis 
Henseende,  det  samme  i Spanien  hvad  Velfærds-Comitteen 
var  tre  Hundrede  Aar  derefter  i Frankrige,  under  Robes- 
pierre.  Man  manglede  Penge,  og  disse  skulde  tilveie- 
bringes  paa  hvilkensomhelst  Maade.  Plyndresyge  for- 
enede sig  med  religiøs  P'anatisme,  og  Jøderne  bleve  en 
Gienstand  for  begge. 

»Længe  arbeidede  man«,  siger  en  bekiendt  Historie- 
skriver**), »i  Conseilet  paa  at  udvirke  Jødernes  For- 
drivelse, men  de  vi  s es  te  Ministre  satte  sig  bestandig 


*)  Hist.  des  Revol.  D’Espagne  p.  J.  D’Orleans  T.  3 pag.  369. 

*■*)  Abrégé  chronologique  de  l’Historie  d’Espagne,  depuis  sa  Fonda- 
tion  jusqu’  au  présent  Regne,  p.  M.  Désormeux  T.  3.  p.  87. 

kraftigen  derimod,  i Betragtning  af  de  overordentlige 
Fordele,  som  Staten  havde  af  et  talrigt,  mægtigt,  vind- 
skibeligt  og  handlende  Folk.  men  Dronningens  Mening 
seirede.  Denne  Prindsesse  troede  uden  Fare  at  kunne 
følge  et  Exempel,  som  Frankrige  nogle  Hundrede  Aar  i 
Forveien  havde  givet  hende;  hendes  varmeste  Ønske  var, 
ikkun  at  regiere  over  Christne;  desuden  kunde  hun  ikke, 
uden  at  sukke,  see  den  høieste  Adels  Blod  besmittes 
ved  idelige  Ægteskaber  med  fornemme  jødiske  Familier, 
aldrig  har  nogen  Prindsesse  været  saa  ivrig  for  at  give 
Adelen  Giands  og  Reenhed.« 

Af  denne  vist  ikke  partiske  Forfatters  Beretning  seer 
man,  at  det  just  ikke  var  Jødernes  Aager  og  Vindesyge, 
men  Dronningens  Fanatisme,  næst  Guldtørsten,  der  var 
Hovedaarsag  til  deres  Forfølgelse.  At  Cardinal  Ximenes 
spillede  bag  Dækket  og  brugte  hende  som  Redskab,  er 
imidlertid  vist.  Ximenes  var  overalt  stedse  mere  paa 
Dronningens  Partie  end  paa  Kongens*).  Det  var  den 
samme,  som  engang,  ved  at  afsætte  to  af  Rigets  Store, 
lod  affyre  en  Canon  paa  dem,  der  spurgte  ham,  hvad 
der  berettigede  ham  dertil,  med  de  Ord:  hæc  est  ultima 
ratio  regia! 

Den  31.  Marti  1492  lod  Ferdinand  udgaae  et  Edict, 
hvori  han  befalede  Jøderne  at  forlade  Riget  inden  4 
Maaneder,  under  Dødsstraf  og  Eiendoms  Forliis,  eller  at 
antage  den  christelige  Tro.  Kongens  Skriftefader  raadede 
ham  til  at  forkorte  Fristen,  hvilket  ogsaa  skete.  I Juli 
1492  forlode  160,000  Familier  Spanien.  Men  hvor  megen 
Umage  Spanierne  end  giorde  sig  for  at  beholde  deres 
Midler,  skuffedes  de  dog  i deres  Forventning,  og  den 
eneste  Nytte,  der  udsprang  af  denne  magelige  Volds- 


*)  S.  Hist.  des  Revol.  d’Espagne,  p.  J.  D’orleans  T.  B.  p.  596. 

gierning,  var  Vexlers  Opfindelse,  som  den  gav  An- 
ledning til. 

Den  spanske  Adel,  der  besad  mere  Christendom  end 
Geistligheden,  vilde  imidlertid  dog  formilde  denne  gru- 
somme Haardhed,  men  forgieves.  Kong  Ferdinand,  der 
vilde  indsmigre  sig  hos  Geistligheden  og  beherskedes  af 
Dronningen,  var  ubevægelig.  Den  foregaaende  Borger- 
krig, som  man  troede  ikke  bedre  kunde  hæves  end  ved 
Ferdinands  Ægteforening  med  Isabella,  giorde  det  maaskee 
nødvendigt  for  en  Konge,  der  havde  besteget  en  vaklende 
usurperet  Trone,  at  holde  med  det  stærkere  Partie. 

Mærkeligt  er  det,  at  det,  som  man  i vore  Dage  i 
adskillige  Skrifter  beskylder  Jøderne  for  ikke  at  giøre, 
og  anseer  for  den  vigtigste  Hindring  for  deres  Identifica- 
tion med  Landets  øvrige  Undersaattere,  just  er  det  man 
bebreidede  dem  den  Gang,  nemlig  at  de  giftede  sig  med 
Fruentimmer  af  anden  Troesbekiendelse.  Ja,  man  brugte 
det  endog  som  det  vigtigste  Paaskud  for  deres  For- 
følgelse, fordi  saadanne  Ægteskaber  strede  imod  Loven, 
og  Holberg  anmærker  med  Grund,  at  Jøderne  bleve 
mildere  behandlede  af  Sarazenerne  end  af  de  Christne; 
thi  de  første  toge  ikke  i Betænkning  at  give  dem  deres 
Døttre.  Havde  Sarazenerne  beholdt  Herredømmet  i 
Spanien,  saa  er  der  ingen  Tvivl  om  at  Jøderne  havde 
amalgameret  sig  med  Landets  Indbyggere,  som  siden  efter 
Morerne.  Men  det  vilde  den  trædske  Geistlighed  ikke. 
Den  vilde  plyndre,  rane  og  udsue  Jøderne,  og  dette  var 
den  ikke  saa  let  mueligt  naar  de  amalgameredes  med  de 
andre  Indbyggere.  Man  maatte  altsaa  forebygge  dette, 
dersom  man  med  noget  Held  vilde  udføre  en  Plyndrings- 
Plan.  Moses  af  Cozzi  prædikede  med  saadan  Iver  mod 
hine  Giftermaal,  at  mange,  formodentlig  af  Frygt  for 
Følgerne,  sendte  deres  Hustruer  tilbage.  Saaledes  til- 

intetgiordes  det  første  og  vigtigste  Skridt  til  Jødernes 
Identification  med  de  øvrige  Indbyggere  ved  Landets 
egen  Geistlighed. 

Den  spanske  Regierings  Nederdrægtighed  viste  sig 
ellers  ved  hiin  Forfølgelse  i sit  sande  afskyelige  Lys. 
Under  Dødsstraf  og  Eiendoms  Forlis  paalagde  den  Jøderne 
at  rømme  Riget  inden  tre  Maaneder.  Man  tillod  dem  blot 
at  sælge  deres  Varer,  men  forbød  dem  at  medtage  Guld, 
Sølv  eller  Ædelstene.  Det  var  det  samme  som  at  rane 
dem  al  deres  Eiendom,  thi  at  de  i saa  kort  en  Frist 
umuelig  kunde  blive  af  med  deres  Varer,  uden  at  de 
vilde  saa  godt  som  give  dem  bort,  er  indlysende.  100,000 
Familier  antoge  den  christelige  Religion,  og  at  en  saadan 
Tvangstro  skabte  Hyklere,  falder  af  sig  selv. 

Det  Hele  var  altsaa  en  nederdrægtig  Politiks  Værk, 
fremledet  af  en  fanatisk  Qvinde  og  fuldført  ved  en  svag 
og  af  Hierarkiet  afhængig  Monark.  Ferdinand  betiente 
sig,  efter  den  upartiske  og  nøiagtige  Viqgueforts  Beret- 
ning, af  Munke  næsten  i alle  sine  Anliggender,  havde 
dem  bestandig  i sit  Følge  og  brugte  dem  altid  i sine 
Intriguer  mod  Nabofyrsterne*).  Hvad  saadanne  Raad- 
givere  i saadan  en  Tidspunkt  og  under  saadanne  Om- 
stændigheder kunde  virke  mod  Jøderne,  er  let  at  indsee. 

Jeg  har  saaledes  med  Upartiskhed  viist  af  Spaniens 
egen  Historie  Aarsagen  hvorfor  og  Omstændighederne 
under  hvilke  Jøderne,  for  mere  end  300  Aar  siden,  bleve 
fordrevne  fra  dette  Rige.  Vel  er  min  Fremstilling  af 
denne  vigtige  Gienstand  ikke  saaledes  som  man  sædvanlig 
er  vant  til  at  see  den  i vore  almindelige  jødiske  Historier, 
paa  Holberg  nær,  hvis  lyse  Aand  dog  skuede  noget 
dybere  ind  i Tingene,  endskiøndt  ogsaa  han  skrev  med 


!)  S.  Jos.  d’Orleans.  T.  3.  p.  649. 

al  for  liden  Critik  og  al  for  stor  Iilfærdighed  til  at  man  hos 
ham  kan  vente  noget  fuldkommen  Tilfredsstillende.  Og- 
saa  han  fulgte  den  Skik  at  afskrive,  uden  altid  at  tænke 
paa  hvem  og  hvad  han  afskrev.  Jeg  har  opholdt  mig 
noget  længe  ved  dette  Æmne,  for  at  vise,  hvor  meget 
vi  endnu  trænge  til  en  upartisk  jødisk  Historie,  og  hvor- 
lidet  blotte  Compilationer  fortiene  dette  Navn.  Hvo, 
som  med  Fordomsfrihed  og  Eftertanke  læser  hvad  jeg 
her  har  skrevet,  vil  neppe  fæste  Lid  til  hine  Historie- 
skrivere, som  ville  overtale  os  til  at  troe,  at  Jøderne  i 
Spanien  ved  deres  Aager  og  Vindesyge  have  paadraget 
sig  denne  gyselige  Ulykke.  Han  vil  lære  at  indsee,  at 
en  Forfatter,  som  f.  Ex.  Jesuiten  Joseph  D’Orleans,  der 
i sit  vidtløftige  Værk  om  Revolutionerne  i Spanien, 
endog  holder  en  Lovtale  over  Ferdinand,  fordi  han  har 
bandlyst  Gudsbespottelse  fra  sit  Rige,  i det  mindste 
maa  læses  og  bruges  med  større  Varsomhed,  end  man 
hidtil  har  havt  for  Skik. 

Jødernes  Fordrivelse  fra  Spanien  anseer  jeg  for  den 
allerstørste  Hindring,  der  nogensinde  er  bleven  lagt  i 
Veien  for  deres  Identification  med  andre  Nationer,  og 
for  en  Handling,  som  styrtede  dem  Aarhundrede  tilbage 
i Cultur.  At  Nærmelsen  allerede  den  Gang  var  betydelig, 
beviser  deres  Ægteskaber  med  den  fornemste  spanske 
Adel,  een  af  Hovedaarsagerne  til  deres  Forfølgelse.  Havde 
den  spanske  Regiering  ikke  været  fanatisk  og  guldtørstig, 
saa  havde  den  selv  befordret  denne  Nærmelse.  Staten 
havde  da  vundet  800,000  Borgere  og  Borgerinder,  Kirken 
ligesaa  mange  sande  Christne,  og  Jødedommet  havde  for 
en  stor  Deel  allerede  for  mere  end  300  Aar  siden  fundet 
sin  Grav  i Spanien.  Men  nu  brugte  den  en  modsat 
Fremgangsmaade,  og  gav  selv  Anledning  til  at  Religions- 
had, og  overdreven  Andægtighed,  Frugten  af  Forfølgelser 

og  haard  Medfart,  maatte  udbrede  sig  blandt  et  Folk, 
hvoraf  mange  Medlemmer  allerede  ved  Blodets  hellige 
Baand  havde  søgt  at  identificere  sig  med  Spanierne.  — 
Saaledes  blive  de  historiske  Kiendsgierninger  man  vil 
anføre  mod  Jøderne  netop  et  Beviis  for,  at  de  ei  have 
andet  end  det  herskende  Religionssamfund  at  takke  for 
at  de  ikke  ere  komne  videre  i Cultur  end  man  bebreider 
dem.« 

# * 


»Følger  man  med  et  grandskende  Øje  Jødernes 
Skiæbne  i de  forskiellige  Aarhundreder  og  de  forskiellige 
Stater,  saa  møder  man  de  ubegribeligste  Modsigelser. 

At  Jesus  nedstammede  fra  Juda;  at  Navnet  selv  er 
jødisk;  at  Apostlerne  vare  Jøder;  at  det  Tungemaal,  hvori 
Jesus  oprindelig  forkyndte  sin  Lære,  var  det  samme, 
hvori  Jødernes  hellige  Bøger  ere  skrevne;  at  disse  Bøger 
agtes  af  Christne  for  ligesaa  hellige  som  af  Jøderne;  at 
Jøderne  ligesom  alle  Christne  troe  paa  Gud  og  Udødelig- 
hed, alt  det  har  hverken  Cardinal  Ximenes  nægtet  i det 
15de  eller  en  Buchholtz  i det  19de  Aarhundrede.  Men 
uagtet  Religionens  hellige  Baand  i saa  mange  Henseender 
sammenknytter  Christen  og  Jøde,  saa  have  disse  to  Brødre 
dog  nu  i 18  Aarhundreder  næsten  uophørlig  lagt  i aaben 
Krig  sammen.  Den  christelige  Religions  første  Bud  er 
Forsonlighed,  og  alligevel  have  18  Sekler  ikke  formaaet 
ganske  at  forsone  Christendommen  med  Jødedommet. 
Den  yngre  Broder  er  voxet  den  ældre  over  Hovedet,  er 
bleven  stærk  og  mægtig  og  frugtbar;  men  har  han  ogsaa 
altid  viist  sig  mod  den  ældre  saaledes  som  den  Mægtigere 
bør  vise  sig  mod  den  Svagere? 

Vi  forbigaae  Jødernes  senere  Skiæbne  udenfor  Dan- 
mark, og  holde  os  her  kun  til  deres  Forfatning  i vort 
Fødeland,  Hovedformaalet  for  vor  Undersøgelse. 

Det  var  den  30.  Junii  1684  at  Portugisere  af  den 
hebraiske  Religion  — saaledes  kaldes  de  i Forordningen 
— fik  Privilegium  paa  at  nedsætte  sig  i Kongens  Riger 
og  Lande  og  den  23.  Jan.  1750  blev  dette  Privilegium 
fornyet  og  stadfæstet  saaledes,  at  de  ubehindret  kunne 
reise  frem  og  tilbage  i Kongens  Riger  og  Lande.  De 
saakaldte  tydske  Jøder  maatte  erhverve  sig  Speciel-Til- 
ladelse  til  at  bosætte  sig  i de  Danske  Stater. 

Uagtet  de  Friheder,  som  ved  det  forhennævnte 
Privilegium  forundtes  de  portugisiske  Jøder,  sporedes  dog 
ikke  at  synderlig  mange  benyttede  sig  deraf.  Kun  meget 
faa  egentlige  Portugisere  kom  herind;  de  fleste  vare 
Tydske.  For  50  Aar  siden  skal  der  neppe  have  været 
50  Jødefamilier  her  i Kiøbenhavn.  Men  efterhaanden 
kom  der  flere  hertil,  for  det  meste  fra  Tydskland,  og 
omtrent  for  25  Aar  siden  udgjorde  de  i Kjøbenhavn 
bosatte  Jødefamiliers  Tal  250.  Handel  var  den  eneste 
Næringsvei.  man  tillod  dem  at  drive,  men  under  saa 
mange  Indskrænkninger,  at  den  egentlige  tilladte  Jøde- 
handel var  een  af  de  allerbesynderligste  Næringsdrivter, 
der  kan  tænkes.  I enhver  Jødes  Borgerskabsbrev  hedte 
det:  at  han  skulde  have  Tilladelse  at  drive  samme  Næring 
og  Biering  som  andre  af  hans  Troesbekiendere  ,).  Men 


1)  [»Det  er  unegtelig  tungt  at  vide  med  sig  selv,  at  man  er  en  ærlig 
Mand,  at  man  er  af  en  retskaffen  Tænkemaade,  og  alligevel  have 
den  Vished,  at  man  bliver  anseet  af  Mængden,  af  sine  egne  Med- 
borgere for  det  Modsatte,  fordi  man  har  faaet  sin  Tilværelse  i een 
og  ikke  i en  anden  Folkestamme,  i en  Stamme,  i hvilken  det 
uden  Formue  eller  Midler  var  en  Umuelighed  at  ernære  sig  paa 

spurgte  man  hvad  det  da  egentlig  var  for  en  Handel  han 
maatte  drive,  saa  blev  Svaret  meget  utilfredsstillende. 
Aaben  Bod  turde  han  ikke  have,  thi  det  stred  mod  de 
christne  Kræmmeres  Laugsartikler ; gaae  fra  Huus  til 
Huus  og  falbyde  Varer  stred  ogsaa  mod  disse;  laane 
paa  Pant  til  høiere  end  4 pC.  var  ulovlig.  Der  blev 
ham  altsaa  intet  andet  tilbage,  naar  han  vilde  ernære  sig 
paa  en  lovlig  Maade,  end  at  handle  med  gamle  Klæder, 
Sølv,  vexle  Penge  etc.  Han  turde  ikke  engang  handle 
med  Bissekram,  thi  dette  stred  mod  Isenkræmmernes 
Privilegium. 

Dette  var  Jødernes  Forfatning  lige  indtil  de  tre  første 
Fjerdedele  af  det  18de  Aarhundrede.  Vel  kunde  de  an- 
lægge  Fabriker,  men  dertil  udkrævedes  Summer,  som  de 
fleste  af  dem  manglede.  De  P'ormuendes  Tal  var  derfor 


lovlig  og  moralsk  Maade.  Jeg  har  i min  Barndom  lønlig  (som 
Børn  handle  vi  barnagtig)  hyppig  beskuet  mangen  en  Scene  i en 
fattig  Jødefamilie,  som  jeg  endnu  erindrer  med  Vemodighed.  Naar 
Faderen,  som  havde  en  heel  Vrimmel  af  Børn,  kom  hjem  om 
Aftenen,  optalte  han  under  uophørlig  Forklaring  sine  Indtægter 
for  gamle  Klæder,  som  han  havde  negotieret  med,  og  hvorpaa 
hele  Fordelen  som  oftest  bestod  i faa  Kobberskillinger.  En  Lethed 
til  at  fatte  og  begribe  havde  sat  mig  i Stand  til  at  forstaae  hans 
tydsk-ebræiske  Jødesprog,  og  Erhvervelsen  var,  som  jeg  hørte, 
sædvanligen  faa  Mark  for  en  heel  Dags  Omstreifen  hele  Kjøben- 
havn  igjennem.  uagtet  der  var  anvendt  alle  de  Overtalelseskonster, 
der  ved  Kjøb  og  Salg  havde  staaet  i Jødens  Magt.  Velgjørenhed 
af  Familiens  egen  Nation  gav  den  een  festlig  Aften  hver  Uge, 
men  Tak  skee  det  velgjørende  Forsyn,  at  denne  Fest  ikke  blev 
min  Lod!  Var  jeg  i en  saadan  Huusfaders  Sted,  jeg  kunde  ikke 
værge  mig  for  Tanken  om  den  menneskelige  Uretfærdighed,  og 
var  jeg  af  den  Nation,  mere  formuende  end  denne,  jeg  vilde  sukke 
over  mine  samtidige  Religionsbrødres  uforskyldt  tunge  Lod,  sukke 
dobbelt,  fordi  jeg  indsaae  Kilden  dertil:  selv  nu  kan  jeg  ikke 

værge  mig  for  dette  Suk  < Skrivtet  Moses  og  Jesus  for  Sand- 
hedens Undersøgelsesstoel.  Nr.  1.  1813.  Udg.  af  T.  Werfel.] 

meget  ringe  og  Flertallet  levede  i egentlig  Forstand  af 
Skakkerie. 

Om  Jødernes  borgerlige  Forbedring  bekymrede  sig 
ingen.  Deres  Børns  Opdragelse  var  overdragen  til  raa 
Polakker,  som  kom  herind  fra  fjerne  Lande.  Den  fra 
alle  borgerlige  Næringsveie  udelukkede  Jøde  havde  nok 
at  tænke  paa  [med]  at  skaffe  sig  og  sine  Brød  til  at  han 
kunde  tænke  videre  paa  sin  egen  og  sine  Børns  Cultur. 
Selv  opdraget  og  nedsjunken  i den  dybeste  Vankundig- 
hed havde  han  sjelden  nogen  Sands  for  andet  end 
Handel  og  Penge.  De  sidste  bleve  Maalestokken  for  al 
Fortjeneste,  og  maatte  nødvendig  blive  det,  fordi  Staten 
og  hans  Medundersaattere  af  den  herskende  Religion 
fandt  ham  uværdig  til  at  deeltage  i alle  de  Sysler,  der 
kunde  nære  og  befæste  hver  Følelse  for  sand  Borgerværd 
og  Borgerdyd.  Drengen  havde  neppe  fyldt  sit  13de  Aar 
førend  han  allerede  maatte  lægge  Grunden  til  sin  til- 
kommende Næringsvei,  som  var  den  samme  som  Faderens, 
usikker,  møisommelig,  forsmædelig.  Jødehandel  var  den 
eneste  Vei  til  Livets  Ophold,  han  saae  for  sig,  Penge 
det  sidste  og  høieste  Maal  for  al  jordisk  Lyksalighed. 

Saaledes  stode  Sagerne  næsten  henved  et  Aar- 
hundrede.  Menneskevennen  sukkede,  Hoben  loe,  og 
Staten  var  ligegyldig,  Præster  tordnede  mod  Jøder  i 
Kirken;  Drengene  spottede  dem  paa  Gaden,  Folk  af 
Opdragelse  i Huset,  og  Digterne  paa  Skuepladsen. 

Den  herlige  Blomst  — Cultur  — der  kræver  [rejen  Luft 
og  omhyggelig  Pleie,  kunde  umuelig  trives  i en  saa  stenet 
og  utaknemmelig  Bund. 

Ingen  indsaae  imidlertid  det  Inconseqvente  i at  ind- 
skrænke en  heel  Menneskeclasse  til  en  eneste  Næringsvei: 
Handel,  og  denne  Handel  atter  til  saa  snevre  Grændser. 
Man  tillod  den  ene  fremmede  Jøde  efter  den  anden  at 

bosætte  sig,  og  at  give  [d.  e.  gav]  ham  Borgerskab  paa 
at  ernære  sig  ligesom  alle  hans  andre  Troesforvandte. 
Følgerne  heraf  vare  let  at  forudsee. 

Een  af  de  værste  af  disse  Følger  var,  at  denne  Ind- 
skrænkning til  den  blotte  Handel  befæstede  religiøs  Over- 
tro. Den  Forbindelse  og  de  Forhold,  hvori  den  ene 
Jøde  stod  til  den  anden,  avlede  gjensidig  Frygt.  Den 
fattige  Jøde  maatte  vogte  sig  saare  meget  for,  ikke  at 
forarge  sin  mere  formuende  Troesforvandt  ved  at  over- 
træde var  det  end  den  ubetydeligste  Kirke-Skik,  dersom 
han  vilde  beholde  hans  Credit  eller  Understøttelse,  som 
han  dog  saa  høilig  trængte  til,  og  Jøden  N.  . .’s  (S. 
Dansk  Museum)  Forfølgelse  i Hamborg  vidner  noksom 
om  hvormeget  der  i de  Dage  vovedes  ved,  ikke  i eet 
og  alt  at  holde  sig  til  alle  muelige  Ceremonier.  Handelen, 
hvortil  man  næsten  i alle  Stater  fordømte  Jøderne,  var 
altsaa  det  Baand,  der,  med  Interessens  jernstærke  Lænker, 
bandt  dem  til  Overtro  og  standsede  hos  dem  hvert 
Fremskridt  til  Cultur.  Dertil  kom  endnu,  at  man  tillod 
raa  Polakker  at  være  deres  Ungdomslærere,  ja  endog 
Rabbinere.  Disses  Interesse  krævede  at  modsætte  sig 
enhver  Lysstraale,  der  vovede  at  trænge  ind  i dette 
mørke  Labyrinth  af  misforstaaet  Religiøsitet  og  kirkelige 
Skikke. 

Men  Oplysningens  Morgensol,  som  opklarede  vort 
Fædrenelands  Horizont,  begyndte  nu  ogsaa  at  udbrede 
sine  velgj ørende  Straaler  over  de  mosaiske  Troesbekiendere. 
Den  29de  Sept.  1788  udkom  en  Placat,  som  byder:  »At 
saavel  Haandværksmesterne  som  Jøderne  maae  have  Fri- 
hed til  at  indgaae  Accord  med  hinanden  angaaende 
Læredrenges  Antagelse.  (Paa  det  at  de  herværende  Jøder 
ligesom  paa  andre  Steder  er  begyndt,  kunne  vænnes  til 
at  lade  deres  Børn  oplære  til  Haandværker,  Manufacturer 

eller  andre  nyttige  Haandteringer,  hvorved  de  paa  lovlig 
Maade  kunde  erhverve  deres  Brød  og  blive  nyttige  Borgere 
i Staten).« 

Dette  var  et  stort,  et  vigtigt  Skridt  til  de  kiøben- 
havnske  Jøders  Cultur  og  et  talende  Vidnesbyrd  om  den 
oplyste  danske  Regjerings  humane  Tænkemaade. 

Men  den  Ager,  hvor  man  i Aartusinder  har  ladet 
groe,  ja  endog  saaet  Ukrud,  kan  umuelig  befries  derfor 
i nogle  faa  Aar.  Det  udkræver  megen  Tid  og  ufortrøden 
Anstrængelse.  Man  maa  ikke  trættes  ved  at  luge  naar 
man  ønsker  at  naae  det  tilsigtede  Maal. 

De  Hindringer,  der  lagde  sig  i Veien  for  Jødernes 
Ansættelse  til  Haandværker  og  nyttige  Haandteringer, 
vare  ikke  faa.  Et  Hang  til  Handel,  der  var  gaaet  i Arv 
fra  Slægt  til  Slægt  som  den  eneste  Vei  til  Lykke  og 
Agtelse;  en  misforstaaet  Religiøsitet,  som  de  gjensidige 
Handelsforhold  og  den  gjensidige  Interesse  avlede;  en 
Fordomsfuldhed  hos  adskillige  christne  Laugsmestere,  der 
skulde  oplære  Jødedrenge,  og  hos  christne  Læredrenge, 
der  paa  mange  Maader  drillede  deres  jødiske  Medlærlinge, 
vare  nogle  af  de  vigtigste  Hindringer.  Men  ogsaa  disse 
havde  snart  været  overvundne,  dersom  man  uheldigviis 
ikke  havde  været  alt  for  eftergivende  i at  forunde  en 
Deel  Jøder,  der  hverken  besade  Formue  eller  havde  lært 
en  nyttig  Haandtering,  Tilladelse  til  at  bosætte  sig  her  i 
Landet.  Ved  denne  Eftergivenhed  tabte  Landets  indfødte 
Jøder  meget.  Fremmede  som  kom  herind,  hos  hvilke 
man  umuelig  kunde  forudsætte  den  Kjerlighed  til  Føde- 
land og  den  Agtelse  for  Medborgeres  Omdømme  som 
hos  den  Indfødte,  tillode  sig  alskens  Svig,  gjorde  at  den 
indfødte  retskafne  Mand  af  den  mosaiske  Troeslære  og 
[-saa]  blev  saaledes  indbefattet  i den  almindelige  Dom, 
som  Udskuddet  af  disse  Troesbekjendere  havde  givet 

grundet  Anledning  til.  Det  Ord  Jøde  var  saa  almindelig 
i Ordets  forhadte  Forstand,  at  det  brugtes  som  en  fælles 
Benævnelse  for  Pidskebaands-Jøde  og  en  Mendelssohn. 

Men,  vil  man  være  oprigtig,  saa  maa  man  dog  ind- 
rømme, at  mangfoldige  af  de  nærværende  mosaiske  Troes- 
bekjendere  i Kjøbenhavn  virkelig  have  gjort  betydelige 
Fremskridt  i Oplysning  i de  to  sidste  Aarti.  Deres  Børn 
faae  en  til  Tidsalderens  Cultur  svarende  Underviisning, 
det  saakaldte  Jødesprog  afskaffes,  og  den  opvoxende 
Slægt  begynder  alt  mere  og  mere  at  faae  Smag  for 
nyttige  og  gavnlige  Sysler.  Under  vor  oplyste  og 
menneskekjerlige  Regjering  nyde  Jøderne  fælleds  Borger- 
rettigheder med  deres  christne  Medundersaattere,  og  naar 
først  den  gamle  kirkelig  rettroende  Slægt  er  uddød,  maa 
og  vil  Forskjellen  mellem  Jøde  og  Christen,  som  Borger 
og  Undersaat  betragtet,  ganske  ophøre  af  sig  selv.« 


* 


* 


»De  jødiske  Troesbekiendere  bestaae  i dette  Øjeblik 
af  fire  meget  forskiellige  Classer.  Den  første  indbefatter 
de  rabbinske  O rt h o dox er,  der  af  Hiertens  Grund  ere 
Rabbinismen  hengivne,  og  gjøre  den  til  Rettesnor  for 
deres  Sindelav  og  Handlinger.  De  bære  en  trykkende 
Byrde  af  Mennesketilsætninger  paa  deres  Skuldre,  men 
vilde  hellere  segnet  under  Byrden  end  tilgive,  at  nogen 
i ringeste  Henseende  skal  lette  dem  samme;  men  de 
bære  ogsaa  med  from  Hengivelse  enhver  politisk  Byrde, 
man  paalægger  dem,  og  ville  aldrig  stræbe  efter  at  befrie 
sig  for  den.  Deres  Hierte  er  godt;  Medlidenhed,  der 
ofte  grændser  til  Svaghed,  Velgjørenhed,  der  næsten  ud- 
arter til  Ødselhed,  udgjør  Hovedtrækkene  i deres  Characteer. 

De  ville  aldrig  give  nogen  Ikke-Jøde  grundet  Anledning 
til  Klage.  — Men  denne  Classe  lader  sig  igjen  inddele 
i to  Underafdelinger:  de  lærde  og  de  ulærde  rabbinske 

Orthodoxer.  De  lærde,  hvis  Tal  er  meget  ubetydeligt  i 
Forhold  til  de  Ulærdes,  forstaae,  skiønt  sielden  grundigt, 
Hebraisk,  men  ere  desto  mere  bevandrede  i Gemara  og 
Mischna.  De  Ulærde  derimod  ere  sædvanligen  Ignoranter 
i Ordets  egentlige  Betydning.  De  iagttage  den  ubetyde- 
ligste Ceremonie,  med  en  grændseløs  Samvittighedsfuldhed, 
uden  at  vide  hvorfor,  og  forstaae  ikke  engang  de  Bønner, 
de  læse.  Deres  Fornuft  er  ganske  tagen  fangen  under 
Troen.  Deres  Religionshad  strækker  sig  ene  og  allene 
til  de  af  deres  egne  Troesforvandte,  der  ikke  med  samme 
Nidkierhed  som  de  iagttage  de  religiøse  Ceremonier,  thi 
de  staae  i den  falske  Formening,  at  den  ene  Jøde  er 
Borgen  for  den  andens  Synder;  men  om  alle  andre 
Religionssecters  Synder  bekymre  de  sig  aldeles  ikke,  da 
de  aldrig  have  paataget  sig  at  indestaae  Guddommen  for 
disses  Moralitet  eller  Religiøsitet.  Det  hedder,  »alle 
Israeliter  ere  Borgen  den  ene  for  den  anden,«  og  uagtet 
Meningen  heraf  tydelig  er  den,  at  de  Handlinger,  enkelte 
begaae,  lettelig  tilskrives  hele  Troessamfundet,  saa  tage 
de  ivrige  Orthodoxer  dog  denne  Sentence  i sin  bogstave- 
lige Betydning,  og  ansee  de  Synder,  som  deres  Troes- 
forvandte begaae,  for  noget  de  selv  ville  komme  til  at 
bøde  for  som  Cautionister  og  Selvskyldnere.  Alt  hvad 
der  er  sagt  om  deres  fiendtligp  Sindelag  mod  Christne 
er  grundfalsk.  Det  hedder  tvertimod  i Tract.  Sanhedrin 
og  i jad  hachsaka:  »De  Dydige  blandt  Verdens  Folke- 

slag arve  Guds  Rige.« 

Den  anden  Classe  bestaaer  af  dannede  Rabba- 
niter,  der  besidde  alle  de  førstes  Dyder,  men  ikke  alle 
deres  Feil.  De  bære  vel  og  ligesom  hine  Ceremonial- 

lovens  Aag,  men  den  Dannelse,  de  have  forskaffet  sig, 
lader  dem  dobbelt  føle  Vægten  af  dette  Aag.  De  længes 
meget  efter  en  Reform,  og  vilde  med  Glæde  kaste  sig  i 
en  viis  Reformators  Arme.  De  have  dannet  sig  et  eget 
System  i Religionssager,  ere  velgjørende  mod  enhver, 
retskafne  Ægtemænd  og  Fædre,  sande  Venner  og  gode 
Borgere.  Men  de  ville  nødig  opvække  Forargelse  blandt 
deres  orthodoxe  Slægtninge  og  Troesforvandte.  De  iagt- 
tage derfor  mange  ubetydelige  Ceremonier,  mere  af  Efter- 
givenhed end  af  Overbeviisning. 

Den  tredie  Classe  bestaaer  af  et  Slags  Antipoder  af 
disse.  Det  er  dem,  der  kalde  sig  Oplyste,  som  bort- 
slænge Kiernen  tilligemed  Skallen.  De  have  hverken 
læst  det  gamle  eller  det  nye  Testamente,  hverken  Tal- 
muden  eller  Luthers  Catechismus,  men  alligevel  ansee 
de  sig  for  meget  oplyste  Personer.  De  have  antaget  de 
Christnes  Lyder,  uden  tillige  at  pryde  sig  med  deres 
mange  Dyder.  Selv  det  Lands  Sprog,  hvor  de  ere  fødte 
og  opdragne,  agte  de  ikke  Umagen  værd  at  tale  rigtig 
og  bestemt.  Naar  de  kun  ere  klædte  som  Spradebasser, 
og  kunne  glimre  blandt  deres  christne  Medborgere,  saa 
troe  de  allerede  at  have  opnaaet  en  høi  Grad  af  Oplys- 
ning, og  see  med  Haan  ned  paa  deres  langt  værdigere 
rettroende  Troesforvandte.  De  ringeagte  al  aandelig 
Dannelse,  bryde  sig  intet  om  boglige  Kundskaber,  sætte 
Menneskets  høieste  Værd  i Penge  og  udvortes  Glimmer; 
men  røbe  ved  alle  Leiligheder  deres  Raaehed  og  Van- 
kundighed baade  ved  deres  Maal,  Lader  og  Væsen  1). 


1)  [»Med  en  især  i de  sidste  Tider  dybere  og  dybere  siunken  Foragt 
for  de  sig  høiere  og  høiere  svingende,  straajunkererende,  med  det 
Uværd,  de  har,  og  den  Værdie,  de  ikke  har,  pralende  Pidskebaands- 
Lapser,  der  næsten  berettige  Pøbelen  til  Forhaanelse,  . . . elskede 
og  beundrede  jeg  desto  reenere  de  enkelte,  der  giorde  mig 


»NORDLYSET«. 


93 


Uagtet  Fruentimmerne  af  mosaisk  Troesbekiendelse  i 
Almindelighed  udmærke  sig  ved  Huslighed  og  Ærbarhed, 
saa  gives  der  dog  nogle  iblandt  dem,  der  ansee  sig  for 
meget  oplyste  og  cultiverede  naar  de  efterabe  de  af  de 
christne  Fruentimmer,  der  udmærke  sig  ved  Glimresyge, 
Forfængelighed  og  Flanevurrenhed,  medens  de  ganske 
glemme  de  Dyder,  der  udgjøre  den  sande  Danneqvindes 
bedste  Smykke.  De  foragte  ofte  den  retskafne  og  culti- 
verede Mand  af  deres  egen  Troesbekiendelse,  ansee  det 
for  deres  største  Lykke  at  kunne  tækkes  hver  ikke-jødisk 
Taabe,  og  gjøre  sig  kun  alt  for  tidt  latterlige  ved  deres 
affecterede  Væsen  og  kaudervelske  Sprog. 

Den  tjerde  Classe  bestaaer  af  sande  dannede  og 
oplyste  Jøder.  De  ere  deels  Tilhængere  af  den  ægte 
naturlige  Religion,  deels  Mosaiter,  d.  e.  Bekiendere  af 
den  for  alle  overtroiske  Ceremonier  og  Skikke  rensede 
mosaiske  Judaisme,  saaledes  som  den  er  foredraget  af 
Propheterne,  eller  de  grunde  den  naturlige  Religion  (thi 
et  saadant  renset  Jødedom  er  jo  intet  uden  den  ægte 
naturlige  Religion)  bygget  paa  Moses’s  og  Propheternes 
Autoritet *  *).  Anvender  man  nu  denne  Classification  paa 
Jøderne  i Kjøbenhavn,  saa  finder  man,  at  de  egentlig 
kirkelig  orthodoxe  med  hvert  Aar  blive  færre  ligesom 
den  ældre  Generation  uddøer  til,  og  at  derimod  den  hele 
nyere,  der  nyder  ordentlig  Undervisning  i Instituter  og 
Skoler,  vil  blive  at  henregne  blandt  den  fierde  og  sidste 
Classe. « 


* 


* 


begribeligt,  at  Menneskehedens  ypperste  Velgiører  havde  kunnet 
nedstamme  fra  Juda.«  J.  Baggesen:  Om  Jøderne.  S.  28.] 

*)  Man  see  f.  Ex.  Jesaia  XXX  15,  16;  LVIII,  6,  7;  Jeremia  XXII, 
15,  16;  Hesekiel  XVIII;  Hosea  VI,  7;  Micha  VI,  8. 

»De  mod  Jøderne  fremsatte  religiøse  Beskyldninger 
lade  sig  ikke  tydelig  bedømme,  med  mindre  man  har  et 
klart  Begreb  om  de  talmudiske  Hovedskrifters  egentlige 
Oprindelse  og  Tendence. 

Talmud,  som  er  den  Kilde,  hvoraf  Rabbinismen  øser 
sine  Sætninger  og  Lærdomme,  bestaaer  af  Mischna  og 
Gem  ara. 

Forfatterne  til  Mischna  begyndte  at  blomstre  i Først- 
ningen af  det  andet  Tempel,  under  Alexanders  Regiering, 
og  den  jerusalemske  Ypperstepræst,  Simon  den  første. 
Sanhedrin  valgtes  tilligemed  sin  Præsident  af  Davids 
Huus;  de  fornemste  Lærde  udgjorde  et  Lovgivningscorps, 
der  skulde  bevare  og  forklare  Loven  tilligemed  alt  hvad 
der  angik  Nationens  almindelige  Bestyrelse,  og  vare  de 
vigtigste  Forfattere  af  Mischna.  I dette  Tidsrum  for- 
fattede disse  Lærde  den  jødiske  Calender,  der  bragtes 
til  Fuldkommenhed  og  bærer  Navn  af  Rabbi  Adah  og 
Samuel  Jarchinoi,  der  levede  240  Aar  efter  Christi  Fødsel. 
Denne  Almanak,  som  grunder  sig  paa  de  sindrigste  Be- 
regninger efter  Maaneaarene,  er  et  talende  Beviis  paa, 
at  Datidens  jødiske  Lærde  ikke  var  saa  langt  tilbage  i 
Cultur,  som  Jødernes  Modstandere  i vore  Dage  ville 
paastaae.  — Mischnas  Traditioner  bleve  efterhaanden 
forplantede  fra  Slægt  til  Slægt,  og  tilendebragte  af  Rabbi 
Jehuda  hanasie  (den  Ypperste)  omtrent  200  Aar  efter 
Christi  Fødsel.  Han  var  en  Samtidig  og  Yndling  af  de 
romerske  Keisere  Antonius  philosophus,  Marcus  Antoninus 
og  Commodus.  Disse  Keisere  forlehnede  ham  med  Værdig- 
heder og  forundte  ham  en  betydelig  Myndighed  paa 
hans  Post. 

Mischna  indeholder  a)  Forklaringer  over  og  nøiere 
Bestemmelser  af  de  mosaiske  Love,  og  disse  Forklaringer 
ere  saavel  saadanne,  der,  som  Rabbinerne  troe.  Moses 

selv  har  foredraget,  som  og  saadanne,  der  først  efter 
Argumentation,  efter  Skriftfortolkningens  overleverede 
Regler,  ere  bievne  udbragte;  b)  Bevaringslove  (Sepes  legis), 
der  blot  skulde  tjene  til  at  holde  enhver  Jøde  i en  vis 
Afstand  fra  Forbudene  og  c)  Indretninger  og  Skikke, 
som  Vedtægten  har  hævdet.  Men  da  disse  Love  og 
Anordninger  ikke  forplantedes  ved  Skrifter,  men  ene  og 
allene  ved  mundtligt  Foredrag  og  Overleveringer  fra 
Læreren  til  Disciplen,  saa  var  det  ganske  naturligt,  at 
Rabbinerne  snart  vare  af  deelte  Meninger  om  den  eller 
hiin  Lære,  alt  ligesom  den  ene  Discipel  har  villet  for- 
staaet  eller,  hørt  samme,  den  paa  denne  og  hiin  paa  en 
anden  Maade.  I Mischna  anføres  nu  disse  Rabbinernes 
forskiellige  Meninger  overalt  hvor  Forskielligheden  er 
stor,  og  sammenholdes  med  hinanden,  uden  at  Samleren, 
Rab.  Jehuda,  altid  erklærer  sig  for  den  eller  hiin  Mening, 
eller  fælder  nogen  endelig  Dom. 

Paa  adskillige  Steder,  hvor  Jøderne  bleve  adspredte, 
oprettedes  Collegier,  af  hvilke  de  vigtigste  vare  : i Assyrien, 
Chaldea,  Jerusalem  og  Ægypten.  Alle  disse  Gollegier 
stode  under  et  Overhoved,  som  Regenterne  havde  for- 
lehnet  med  Værdighed  og  Myndighed  til  at  røgte  deres 
hellige  Kald.  Collegierne  stode  i gjensidig  Brevvexling 
med  hinanden,  og  den  babyloniske  Talmud  var  et 
Product  af  dette  Tidspunct.  Dette  vidtløftige  Værk,  som 
ogsaa  kaldes  Gem  ara,  er  en  Forklaring  over  Bibelen 
og  Mischna,  thi  siden  den  sidstes  Kundgjørelse  var  det 
Rabbinernes  Hovedforretning,  deels  at  oplyse  og  forklare 
de  mørke  Steder  deri,  hæve  de  deri  forekommende  til 
syneladende  Modsigelser,  prøve  de  forskiellige  Meninger, 
og  erklære  sig  for  den  ene  eller  den  anden  deraf;  deels 
søgte  de  og  at  udlede  af  Mischna  nye  Lærdomme  og 
Anordninger  ved  Argumentation  og  indføre  nye  Bevarings- 

love*).  Talmuden  kan  med  Føje  kaldes  en  Encyclopædie. 
Den  indeholder  theologiske,  juridiske,  oeconomiske  etc. 
Afhandlinger.  Den  frembragtes,  som  forhen  anført,  ved 
den  Correspondence,  Collegierne  underholdt,  ved  polemiske 
Spørgsmaal,  Controverser  og  Debatter.  Den  indeholder 
ogsaa  en  Mængde  philosophiske,  moralske  og  allegoriske 
Stykker. 

Dersom  Samlerne  af  Gemara  vare  bievne  i deres 
Forgiænger  R.  Jehudas  Fodspor,  havde  gjort  et  passende 
Udvalg,  og  kun  optaget  i deres  Samling  det,  som  havde 
erholdt  Nationens  almindelige  Bifald  og  uindskrænkede 
Autoritet,  eller,  naar  de  ikke  vilde  eller  turde  opkaste 
sig  til  Lovgivere,  kun  havde  optaget  det,  der  har  Hensyn 
til  Loven  og  er  nødvendigt  til  dens  Forstaaelighed,  saa 
vilde  Gemara  vel  have  tabt  meget  i Autoritet,  men  den 
havde  vundet  desto  mere  i Qvalitet,  og  de  sildigere  Jøder 
vare  sikkerlig  bievne  befriede  for  mange  trykkende  Ved- 
tægter og  tidsdræbende  Ceremonier.  Men  Samlerne  holdt 
det  for  raadeligt,  at  afvige  fra  den  Bane,  hiin  Rabbi 
havde  betegnet  dem;  de  ansaae  det  for  Pligt,  at  sørge 
for,  at  for  Efterverdenen  intet,  som  nogen  Rabbiner  nogen- 
sinde havde  sagt,  skulde  tabes.  Derfor  optoge  de  i deres 
Samling  alt  hvad  de  forefandt  uden  mindste  Valg,  og 
derfor  er  Gemaras  Indhold,  saavel  i Henseende  til  sit 
positive  som  sit  relative  Værd  saa  ganske  forskielligt. 
Talmuden  blev  tilendebragt  af  R.  Jossi,  en  Eftermand  af 
R.  Ascha,  den  Ypperste  for  Rabbinerne  i Assyrien  og 


*)  Talmudisterne  fulgte  bestandig  den  Regel,  at  sætte  Hegn  om 
Lovene,  af  Frygt  for  at  de  skulde  vorde  overtraadte,  og  derfor 
bleve  tilsidst  Indhegningerne  saa  mange,  at  Jøderne  vare  færdige 
at  segne  under  Vægten  af  en  talløs  Hær  af  Ceremonial-Love,  som 
den  mindre  Oplyste  uden  Prøvelse  underkastede  sig. 

den  første  Befordrer  af  dette  Værk,  500  Aar  efter  Christi 
Fødsel. 

Talmudens  høist  forskiellige  Indhold  indrømmedes 
af  Rabbinerne  selv,  og  de  betegnede  denne  Forskiellighed 
med  caracteristiske  Navne:  Halacha  (Jus,  Status , Ritus) 
og  Aggadah  (Nar rationes).  Til  Halacha  hører  Mischnas 
Forklaringer,  Rabbinernes  forskiellige  Meninger,  Tvivls- 
maal  og  Kj endelsesgrunde  i Henseende  til  denne  For- 
klaring, og  endelig  de  nye  Lærdomme,  Sætninger  og 
Bevaringslove.  Men  alt  det  øvrige,  saasom  enkelte 
Rabbineres  adspredte  Meninger  og  Ideer,  angaaende 
religiøse,  moralske,  philosophiske  og  andre  videnskabelige 
Gjenstande;  allegoriske  Forklaringer  og  Fortællinger,  som 
ere  bekiendte  under  Navn  af  Midrasch  (Sagn,  Fabler, 
Lignelser  og  desl.);  alt  dette  henregnes  under  Aggada. 

At  der  i denne  Aggada  findes  mange  Guldkorn; 
at  den  indbefatter  meget  Brugbart,  Nyttigt  og  Lærerigt, 
der  fortiener  at  bevares;  at  mange  deri  forekommende 
Fortællinger,  deres  ydre  tilbagestødende  Form  uagtet, 
indeholde  mange  skiønne  Tanker,  der  kun  ere  fattelige 
for  dem,  der  ere  tilbørlig  bekiendte  med  Rabbinernes 
esoteriske  Undervisning,  trænger  ikke  her  til  noget  Bevis, 
da  det  af  andre  Skribenter  allerede  tilfulde  er  godtgjort. 
Der  kan  være  Klinte  i Hveden,  men  at  derfor  just  ikke 
alt  er  Klinte,  saaledes  som  Eisenmenger  og  hans  Apostler 
ville  indbilde  den  mindre  Sagkyndige,  er  en  afgjort 
Sandhed. 

Paa  meer  end  eet  Sted  have  Rabbinerne  selv  erklæret, 
at  Aggada  har  aldeles  ingen  Authoritet  og  kan  ikke 
paalægge  nogen  Forbindtlighed.  I Talmud  Tract.  Sophrim 
fælder  R.  Ichaschua  ben  Levi  følgende  Dom  over  en 
Aggada:  den,  som  har  forfattet  den,  har  ingen  Fortienes-te 

erhvervet  sig  derved;  men  hvo,  der  forklarer  den  [lægger 
en  fornuftig  Mening  deri],  være  velsignet. 

Rabbi  Samuel  ben  Cophni , en  af  de  saakaldte 
Geonim*)  siger:  »Man  maa  ikke  antage  nogen  Mening, 
som  strider  imod  den  sunde  Menneskeforstand,  om  ogsaa 
denne  Mening  har  Rabbinernes  Authoritet  for  sig  i Gemara.« 
— R.  Moses  ben  Maimon  eller  Maimonides,  der  ligeledes 
regnedes  blandt  Géonim , skiønt  han  levede  ioo  Aar 
Aar  sildigere,  siger  i sin  Skrivelse  til  Rabbinerne  i Mar- 
seille:  »Det  anstaaer  ingen  Jøde  at  lade  visse  paa  Grunde 
byggede  Meninger  fare,  fordi  mueligen  een  blandt  Tal- 
mudisterne har  paastaaet  det  Modsatte:  Rabbien  kan 

enten  virkelig  have  feilet,  eller  have  forbundet  dermed 
en  anden  for  os  ubekiendt  Mening,  eller  lempet  sig  efter 
Tidsomstændighederne.  Overhoved  maa  Mennesket  ikke 
altid  forkaste  sin  egen  Mening,  thi  han  har  Øjnene  for 
til  og  ikke  bag  til.« 

Da  nu  Talmudens  Bestanddele  ere  af  saa  ganske  for- 
skiellig  Natur,  da  selv  Talmudisterne,  og  de  største  og 
meest  agtede  Rabbinere  lydeligen  havde  ivret  mod  en 
Deel  af  Gemara,  misbillige  og  forkaste  den,  saa  røbe 
Jødernes  Antagonister  saare  tydeligt  en  fuldkommen 
Ubekiendskab  med  Talmuden  og  Rabbinismen,  naar  de 
ville  bedømme  det  nuværende  Jødedom  efter  Talmudens 
Lærdomme  og  Meninger.  Lad  denne  eller  hiin  Rabbi  i 
Gemara  have  havt  den  eller  hiin  Overtro,  eller  skadelige 
Mening:  hvad  kommer  denne  Mening  den  rabbinske 

Judaismus  ved?  Man  antager  den  for  det  den  er:  nogle 
Individers  Vildfarelser,  nogle  Sværmeres  og  Fanatikeres 
Hiernespind,  og  hvilken  positiv  Religion  har  ikke  imellem- 


!)  Saaledes  kaldes  de  Rabbinere,  der  levede  fra  det  6te  til  Enden  af 
det  iode  Aarhundrede.  Geon  betegner  det  samme  som  Excellence. 

stunder  havt  Sværmere,  hvilket  Religionspartie,  hvilken 
Sect  kan*  rose  sig  af  at  have  været  fri  for  Fanatikere? 
— Den,  der  i vore  Dage  vil  lære  at  kiende  og  rigtigen 
bedømme  Nutidens  Jødedom,  den  maa  ikke  opsøge  det 
i Talmuden,  meget  mindre  med  Eisenmenger  i mange 
sværmeriske  og  melancholske  Rabbineres  adspredte  Skrif- 
ter ; men  han  maa  med  Opmærksomhed  studere  dets 
eiendommelige  Love  og  giøre  sig  bekiendt  med  dem  i 
deres  Sammenhæng;  thi  kun  her  viser  sig  Judaismen  i 
sin  sande  Skikkelse.« 


* * 

& 

M.  L.  Nathanson:  Jødernes  foregivne  Medvirkning  til 

det  fædrelandske  Pengevæsens  nuværende  Tilstand. 

I »Forerindringen«  til  J.  Kragh  Høsts  Oversættelse  af 
den  tyske  Forfatter  Lueders  Skrift  »om  Jødernes  Forædling 
ved  Regjeringen«  aftrykker  Oversætteren  en  Skrivelse,  der 
er  tilstillet  ham  fra  »en  sagkyndig  Mand«  (d.  e.  Grosserer 
M.  L.  Nathanson).  Nathanson  var  dengang  en  33aarig 
Mand,  ivrig  for  Jødernes  Kultivering,  Hovedmanden  for 
Oprettelsen  af  Skoler  for  deres  Børn , syslende  med 
Handelsvirksomhed  og  nationaløkonomiske  Studier.  I 
Skrivelsen  giver  han  en  Fremstilling  af  de  sidste  Tiders 
økonomiske  Udvikling  i Danmark,  og  det  hedder  derefter: 

»Ligesom  jeg  nu  tør  haabe  at  have  godtgjort,  at 
vort  Pengevæsen  ifølge  Tingenes  naturlige  Gang  maatte 
forværre  sig,  haaber  jeg  ogsaa  at  have  viist,  at  det  ikke 
er  Jøder,  der  have  ført  Penge  ud  af  Landet,  uden  forsaa- 
vidt  de  ligemed  alle  andre  have  brugt  udenlandske 
Artikler. 

Det  maa  tillige  bemærkes,  at  siden  Begyndelsen  af 
1809,  da  rede  Penges  Udførsel  blev  forbuden,  har  man, 

imod  en  liden  Afgift  og  fire  Maaneders  Vexler,  ved 
Bankokontoret  kunnet  faae  Mynt  eller  Sølv  bort,  lige- 
som og  Bankokontoret  selv  mod  d.  C.  har  kjøbt  Samme. 
De  ere  altsaa  ikke  smuglede  bort;  de  ere  paa  lovlig 
Maade  sendte  bort,  for  at  dække  dels  Undersaatternes, 
dels  Bankokontorets  Fornødenheder;  og  jeg  tør  antage, 
at  om  ikke  disse  Udførseler  havde  havt  Sted , vilde 
Coursen  været  bleven  endnu  siettere ; thi  saa  havde  der 
været  endnu  en  liden  Ressource  mindre  — en  liden,  siger 
jeg;  thi  her  er  ikke  Tale  om  Millioner,  mange  Millioner. 
Det  er  allerede  oplyst,  at  vi  ikke  havde  megen  klingende 
Mynt  her  i Landet.  Hvor  mangegange  kunde  vel  den 
Million  eller  halvanden  Specier  udføres,  som  ved  Krigens 
Udbrud  maaskee  fandtes  i Speciesbanken?  Og  hvormange 
af  hine  Specier  ere  ikke  endnu  i Landet?  Og  udenfor 
Speciesbankens  Besiddelser  var  der  vist  nok  af  anden 
klingende  Mynt  kun  Ubetydeligt  i Landet. 

»Men  Sølvtøj  da;  det  blev  jo  kjøbt  og  smeltet.«  — 
Foruden  at  dette  besvarer  sig  selv,  naar  man  seer  hvor- 
ledes Guldsmede  den  Dag  i Dag  have  nok  at  bestille 
fra  Morgen  til  Aften,  skal  jeg  anføre,  at  Beløbet  af  alt 
det  Sølv  der  siden  Krigens  Udbrud  her  er  blevet  smeltet 
er  — 300,000  Rdlr.  d.  C.  i Sølv.  Jeg  veed  dette  af  de 
Vedkommendes  Bøger,  som  nu  ere  berettigede  til  at 
smelte;  og  Sølvkar  udføres,  som  vitterlig  er,  aldrig  usmeltede. 
Men  disse  300,000  Rdlr.  ere  netop  saameget  som  et  Par 
ubemærkede  Kræmmere  før  Krigen  efterlod  sig.  — Hvad 
skal  man  dog  sige  til  saadanne  Argumenter! 

Man  samler  ikke  paa  rede  Penge  for  at  lade  dem 
ligge  hen.  Penge  skal  arbejde  og  ikke  graves  ned,  saa- 
dan  er  hver  Kjøbmands  Grundsætning;  og  Skifteproto- 
kollerne vise,  at  Jøderne  ikke  har  efterladt  sig  klingende 
Mynt,  ligesaalidt  som  Banko  — hvorimod  Adskillige  af 

de  siden  1807  døde  christne  Handlende  have  efterladt 
sig  Betydeligt  deraf.  Eet  Boe  er  i Særdeleshed  bekjendt 
for,  Tid  efter  anden,  at  have  med  Bankokontoret  omsat 
anseelige  Summer  Banko. 

»Men  Jøderne  kjøbe  dog  Sølv  og  Penge.«  Hvi  sælger 
man  netop  til  dem,  som  siges  at  skade  saameget?  Næsten 
aldrig  hørte  jeg  nogenslags  formelig  Klage  rejst,  nogen 
Anholdelse  iværksat  imod  de  Jøder,  til  hvilke  man  for- 
vexler  sine  Penge.  Er  ellers  Pengevexling  skadelig,  saa 
maa  den  være  ligesaa  meget  at  laste,  der  bortvexler,  som 
den,  der  tilvexler  sig  Pengene.  Og  er  det  ikke  egentlig 
de,  som  indlade  sig  med  de  omstrejfende  Jøder,  der 
bidrage  til  at  fordærve  disse?  Iblandt  deres  egne  Troes- 
forvandte  føjes  alle  Anstalter  til  Afskaffelse  af  denne 
Handel  — dog  ikke  som  den  der  skulde  være  lovstridig, 
men  blot  som  den,  der  har  Almeenstemmen  imod  sig  — 
til  Afbenyttelse  derimod  af  de  Jøderne  af  Hans  Majestæt 
saa  ædelmodig  forundte  Friheder  og  Rettigheder.  Hvorfor 
vil  de  Christne  da  opmuntre  hiin  Handel?  — Overalt  kan 
det  vel  ikke  nægtes,  at  Jøden  ofte  ved  sin  Handel  kun 
var  de  Christnes  Haandlanger.  For  at  fortjene  et  Par 
Procent  maatte  han  bære  Skylden  for  Alt,  imedens  hans 
Principaler  gik  aldeles  rene  og  rolige.  At  imidlertid 
Omrejsning  for  at  indvexle  og  opkjøbe  klingende  Mynt 
end  ikke  behøver  Jødens  Mellemkomst,  dette  viser  allerede 
noksom  Cancellieplakaten  af  3.  April  1810,  der  forbyder 
al  Omrejsen  i Norge  — hvor  dog  ingen  Jøder  opholde 
sig  — for  at  opkjøbe  Mynter  og  Sølv. 

Uhensigtsmæssigt  er  det  vel  heller  ikke  her  at  melde 
et  Par  Ord  om  de  uhyre  Rigdomme,  Jøderne  siden  1807 
skal  have  samlet.  — Et  Par  foreløbende  Anmærkninger 
om  Jøderne  udenlands!  Naar  undtages  Hamburg,  som 
for  fem  sex  Aar  siden  var  det  Sted,  hvor  alle  rede  Penge 

bleve  sammendyngede,  have  Jøderne  neppe  nogensteds  i 
Europa  overordentlig  Formue.  I Holland,  hvor  dette 
mest  kunde  være  Tilfældet,  hersker  iblandt  dem  yderste 
Elændighed  og  ingenlunde  Velstand.  — Der  findes  i 
Amsterdam  ikke  tre  Jøder,  som  eje  anseelig  Formue. 
Kun  Jødernes  Tarvelighed  og  Nøjsomhed  have  der  hidtil 
reddet  dem  fra  Undergang.  England  havde  et  stort  jødisk 
Handelshuus,  og  det  opofrede  sig  ganske  for  Regjeringen 
og  Landet.  Goldsmithernes  sørgelige  Ende  — dog  vel 
et  talende  Beviis  paa  jødisk  Æresfølelse  — er 
endnu  i frisk  Minde.  Nogle  faae  engelske  Jøder  eje 
maaskee  100,000  Pd.  Sterling.  Resten  hører  til  Middel- 
klassen og  Fattige.  — I Preussen  have  næsten  alle  de 
jødiske  Handelshuse,  som  under  Friederich  den  Anden 
havde  samlet  sig  Formue,  siden  spillet  Fallit,  og  nu  findes 
der  kun  faae  anseelige  Huse.  I andre  Stater,  for  Exempel 
i Østerrig,  kan  der  vel  være  nogen  Formue  hos  enkelte 
Jøder,  men  Rigdom  saare  sjelden.  Fattig,  som  en  polsk 
Jøde,  er  et  Ordsprog.  Men  nok  om  Fremmede!  — Lad 
os  gaae  tilbage  til  de  her  i Staden  boende  Jøder! 

De  saakaldte  gamle  rige  Jøder  dreve  egentlig  ingen 
betydelig  Handel,  ligesom  overalt  for  en  40  Aar  siden 
ikke  synderlig  Handel  gaves  i Kjøbenhavn.  — Hvorledes 
da  de  gamle  Jøder  kom  til  deres  Rigdom?  Paa  samme 
Maade,  som  Christne  kom  til  deres.  De  begyndte  uden 
at  eje  Noget.  De  Christne  stode  i en  Bod  eller  vare 
paa  et  Kontor.  Jøderne  solgte  Alenvarer,  Uhre,  gamle 
Klæder  etc.  Disses  Handel  var  ligesaa  lovlig  som  Hines; 
thi  den  saakaldede  jødiske  Handel  var  ordentlig  fore- 
skreven  Jøden.  Han  maatte  og  torde  ej  give  sig  af  med 
andet  end  den.  Han  levede  meget  sparsommelig,  hvor- 
for han  og  beskyldtes  for  ikke  at  bringe  Pengene  i Om- 
løb, ikke  at  give  Konstnere  og  Haand verksfolk  Noget  at 

fortjene  — en  Beskyldning,  modsat  den,  vore  Dages 
Jøder  maa  høre.  — Naar  nu  en  saadan  Jøde  havde  for- 
tjent sig  nogle  tusende  Dalere,  kunde  han  dermed  godt 
komme  ud;  thi  han  brugte  paa  den  Tid  ej  mere  end 
nogle  hundrede  Daler  aarlig.  Nogle  havde  arvet  en  liden 
Sum  efter  deres  Forældre,  Andre  havde  bragt  en  saadan 
ind  med,  atter  Andre  havde  seet  Omstændighederne  føje 
dem;  og  saaledes  bragte  de  det  omsider  til  en  ti  å femten 
tusende  Daler.  Havde  de  først  saa  meget  sanket,  og  de 
fortærede  aarlig  ej  mere  end  syv  otte  hundrede  ja  tusende, 
kunde  de  lettelig  snart  lægge  femhundrede  ja  tusende 
op;  og  bleve  de  saaledes  ved  en  tredive  Aar,  saa  gik 
det  lige  naturligt  og  ærligt  til  at  samle  sig  en  Kapital  af 
70,000,  ja  100,000  Rdl.  Der  har  med  alt  det  i de  sidste 
40  Aar  kun  været  to  ret  rige  Jøder  i Kjøbenhavn,  men 
hvilke  og  dreve  ordentlig  Handel,  og  af  hvilke  den  Første 
dog,  sine  udbredte  Forhold  uagtet,  efterlod  sig  kun 
130,000  Rdlr.,  den  Sidste  kun  80,000  Rdlr.  Nogle  faae 
Andre  efterlode  sig  fra  10,000  til  50'000  Rdlr.  Aldrig 
fandt  man  rede  Penge  eller  klingende  Mynt  efter  dem. 
Deres  Efterladenskab  bestod  for  det  Meste  i kongelige 
Obligationer,  Aktier  osv.  Ogsaa  ejede  de  Fleste,  som 
besad  nogen,  om  end  ubetydelig,  Kapital,  deres  egne 
Huse  eller  Gaarde,  især  i Nærheden  af  Synagogen;  og 
man  talte  saaledes,  allerede  før  Ildebranden  1795,  60,  om 
ikke  flere,  Steder  i Kjøbenhavn,  der  tilhørte  Jøder. 

Da  i 1789  Handelen  her  havde  faaet  en  nye  Skikkelse, 
da  i samme  Aar  Jøderne  havde  erholdt  en  ny  Prøve  paa 
Regjeringens  humane  Grundsætninger  i Tilladelsen  at 
benytte  sig  af  deres  Evner  og  Kræfter,  vorde 
Konstnere  og  Haandverksfolk,  da  den  franske  Revolution 
havde  bragt  endeel  liberale  Ideer  i Omløb,  imedens  og 
en  friere  Aand  udbredede  sig  iblandt  dem  fra  Berlin,  da 

foregik  og  en  Forvandling  med  de  danske  Jøder.  De 
toge  nu  Deel  i hver  Green  af  den  opblomstrende 
Handel;  ikke  blot  paa  Østersøen,  selv  til  Indierne  ud- 
rustede de  hele  Skibe.  Det  var  naturligt,  at  de  ligesaa- 
velsom  de  christne  Kjøbmænd  maatte  samle  sig  Penge. 
Men  ogsaa  de  forsagede  nu  den  forrige  Tarvelighed  saa- 
meget  mere  som  de  nærmede  sig  de  Christne  og  derfor 
maatte  leve  mere  paa  en  anden  Fod. 

Det  engelske  Overfald  berøvede  ogsaa  Jøderne  imidler- 
tid siden,  formedelst  deres  Bodmeriehandel,  en  meget 
betydelig  Deel  af  deres  Formue;  dog  vedblev  endnu 
efter  Krigens  Udbrud  endel  Jøder  at  beholde  anseelige 
Midler,  men  hvilke  mest  bestode  i Obligationer  og  Banko- 
sedler, som  ved  Tingenes  Gang  formindskedes  i reel 
Værdi,  saa  man  bestemt  kan  paastaae,  at  Jødernes  Formue 
er  langtfra,  i reel  Værdi  at  være  hvad  den  var  før 
Krigen.  Ogsaa  iblandt  Jøderne  bragtes  ved  Konjunk- 
turerne nye  Kjøbmænd,  hvilke  af  og  til  vandt  endel 
Numerære,  ligesom  Kaperne  o.  fl.  De  gjorde  nu  Opsigt 
ved  Prunkt  og  Pragt,  og  gave  derved  Anledning  til  den 
gængse  Slutning,  at  de  havde  beriget  sig  paa  deres  Med- 
borgeres Bekostning  og  samlet  uhyre  Rigdomme.  De  i 
den  senere  Tid  afdøde  Jøders  efterladte  Formue  har  dog 
oplyst  det  Modsatte.  — 

Denne  er  Sagens  sande  Stilling.  Jeg  veed  nok  at 
man  slutter  fra  de  faa  Heste  og  Vogne,  der  sees  at  blive 
holdte,  fra  de  Gaarde  og  Huse,  de  besidde,  ja  man  lægger 
til:  Jordejendomme  og  Landsteder,  men  disse  Slutninger 
ere  til  Flauhed  grundløse.  Først  holde  Jøderne  i Kjøben- 
havn  i Alt  femten,  højt  tyve  Heste  og  Vogne,  Een- 
spændere  iberegnede,  af  hvilket  Antal  Heste  Endeel  endog 
bruges  til  Fabrikerne.  Jødenes  Forfatning  var  før  Krigen 
bedre  og  allerede  da  havde  Adskillige  af  dem  Eqvipage: 

Men  siden  dens  Udbrud  have  de  først  aldeles  istemt  den 
moderne  Tone,  hyldet  den  herskende  Luxus.  Hvad  Under, 
om  nogle  Ynglinge  iblandt  Jøderne  og  ville  vise  sig  i en 
Gig  eller  paa  en  holstensk  Vogn,  imedens  saamange  Folk 
om  hvilke  Ingen  havde  drømt  Saadant,  endog  Kontor- 
betjente, nu  viste  sig  saaledes.  Hvorfor  regnes  det  Ingen 
af  disse  til  Brøde?  De  220  Grosserere,  vi  have,  og  som 
for  største  Deel,  lig  Jøderne,  begyndte  med  tom  Haand, 
holde  nu,  troer  jeg,  paa  Faae  nær,  Equipage;  Mange  af 
dem  have  6 — 8 Heste  og  adskillige  Vogne.  Men  hvem 
faldt  det  ind  at  anstille  Inqvisition  over  hvorledes  disse 
Mænd  vare  komne  til  deres  Penge,  ligesaalidt  som  hvor- 
ledes N.  Brock  og  Ladige  havde  samlet  Hver  halvanden, 
Bodenhoff  en  heel  Million  — disse  tre  Mænd,  som 
var  komne  fattige  hid  og  ene  ejede  mere  end 
alle  Stadens  Jøder  tilsammen?  Hvo  troede  sig  be- 
føjet til  at  undersøge  hvorledes  den  fra  Matros  opstegne 
driftige  Kaptein  Koefod,  Villers,  Reiersen,  J.  L.  Zinn, 
Ryberg,  Liitken  og  Flere,  deriblandt  endel  Kræmmere, 
som  eje  Equipager,  Huse  og  Gaarde  samt  Landsteder, 
ja  Traadhandlere,  med  Efterladenskab  af  100, 000  til 
600,000  Rd.  g.  P.,  hvorledes  de  have  forhvervet  sig  deres 
Skatte,  efterat  Alle  have  begyndt  med  Intet?  Og 
nu  vore  Mæglere,  der  ligeledes  næsten  Alle  traadte  tom- 
hændede op  og  hvis  Indkomster  bestode  i halve  Pro- 
center, Eenprocenter  osv.  See  vi  ikke  at  Nogle  have 
adskillige  Equipager,  mange  Heste,  Huse  og  Gaarde, 
Jordegods  m.  m.  Og  vore  Sagførere:  en  Uldal  og  ad- 
skillige hans  Efterfølgere  — hvo  bebrejdede  Nogen  af 
dem  Alle,  at  de  havde  samlet  sig  Midler?  Duelighed  og 
Klogskab  og  Vindskibelighed  og  Redelighed,  understyttede 
af  Lykken,  vare  nok  til  at  hjelpe  dem  frem. 

løvrigt  vilde  aabenbare  Intet  være  urigtigere  end  at 
slutte  fra  Overdaad  til  Rigdom;  gjeldte  en  saadan  Slut- 
ning, maatte  vistnok  megen  Rigdom  være  samlet  her. 

Ligesaa  urigtigt  er  det,  naar  man  siger  at  Jøderne 
eje  hele  Byen  eller  hele  Byer,  Landsteder  og  Jordegodser. 
Efter  indhentede  Oplysninger  besidde  de  i Kjøbenhavn 
kun  noget  over  ioo,  maaskee  højt  120  Huse  og  Gaarde, 
og  allerede  før  Ildebranden  1795  havde  de  60.  Af  Ejen- 
domme til  Landbrug  tilhøre  Jøder  2 Godser  og  4 Bønder- 
gaarde,  af  Lyststeder  paa  Landet  6 å 8.  Dette  er,  hvad 
man  saa  skrækkelig  overdriver. 

Saaledes  tør  jeg  troe,  at  have  godtgjort,  at  det  ikke 
er  Jøderne  i Særdeleshed,  som  har  forværret  vort  Penge- 
væsen, men  at  Enhver  af  os  Danske  paa  sin  Maade  har 
bidraget  dertil,  efterat  Britterne  ved  deres  ødelæggende 
Ran  og  Mordbrand  havde  omkastet  den  forrige  Stilling. 
Ligesaalidt  have  Jøderne  styret  Pengevæsenet;  snarere 
har  dette  styret  dem.  — 

Det  vilde  glæde  mig,  om  det  her  Meddeelte  maatte 
af  retsindige,  oplyste,  sagkyndige  Borgere,  Handlende, 
Embedsmænd,  Lærde  vorde  læst  med  upartisk  Sind. 
Det  vilde  glæde  mig,  om  en  og  anden  i Æmnet  Ube- 
vandret  og  Uindviet  derved  kunde  faae  det  til  en  moden 
Dom  fornødne  Lys.  Da  vilde  man  maaskee  erkjende, 
at  vort  Pengevæsen  ene  kan  hæve  sig,  naar  samtlige 
Statsborgere,  Alle  som  Een,  med  alvorlig  Villie  igjen 
hylde  vore  Fædres  Troe:  Troen  paa  Tarvelighed  og 

Sparsommelighed.  Kun  eet  Aars  Fornægtelse  af 
al  udenlandsk  Kram!  og  — Tusinder  af  Agiotører, 
af  Aagerkarle,  af  Skakrere,  af  Pugere,  af  Spekulanter, 
skal  ikke  kunne  afværge  at  Tingen  jo  maa  faae  et  andet 
Udseende.  Beklagelig  den  Medborger,  som  Vankundig- 
hed og  Enfoldighed  mislede  — men  foragtelig  og  straf- 

værdig  hver  den,  om  Saadanne  gives,  hvis  Stilling  og 
Indsigter  have  gjort  ham  fortrolig  med  Tingenes  sande 
Sammenhæng  og  som  dog  ved  opdigtede  Fortællinger 
vil  mislede  sine  Medborgere!  — Foragtelig  og  strafværdig 
hver  den,  om  Saadanne  gives,  som  efter  selv  at  have 
skakkret,  aagret,  puget,  med  Penge,  Varer,  Korn,  vilde 
søge  at  dække  sig  bag  en  Muur  af  andre  Medborgere, 
ligemeget  til  hvilken  Religionssekt  de  høre.« 

* ^ * 

J.  H.  Bårens:  Tillæg  til  Moses  og  Jesus. 

Endelig  har  J.  H.  Bårens,  f.  1761,  d.  1813,  Overrets- 
assessor, Medlem  af  Fattigvæsenets  Direktion,  givet  et 
varmblodigt  Indlæg:  »Tillæg  til  Moses  og  Jesus«  1813, 

hvori  han  skildrer  Tilstanden  blandt  de  københavnske 
Jøder  paa  den  Tid.  Han  siger  deri: 

»I  den  Fremstillelse,  jeg  har  lovet,  har  jeg  søgt  at 
bevise,  at  de  Kjøbenhavnske  Jøder,  hvis  Antal,  omtrent 
2400  med  Koner  og  Børn,  desuden  er  for  lidet,  til  at 
det  kan  opvække  Opmærksomhed,  ligesaa  godt  som  de 
Kristne  opfylde  almindelige  moralske  Pigter;  at  de  ere 
gaaede  og  gaae  frem  i Kultur  og  Oplysning  med  stærkere 
Skridt  end  man  har  kunnet  vente  med  Hensyn  til  de 
Hindringer,  som  de  Kristne  i den  Henseende  lægge  dem 
iveien;  at  de  forholdsvis  ved  nyttige  Kundskaber,  Konster 
og  Haandværker,  kort  ved  Industrie*),  gjøre  for 
Borgersamfundet  ligesaa  meget,  om  ikke  mere  end  de 
kristne  Kjøbmænd;  at  de  i Fejdetid  have  forsvaret 


*)  Allerede  tæller  man  25  Fabrikker,  anlagte  af  Jøder,  der  drives 
med  Held.  Hvilken  dansk  Patriot  rejser  igjennem  Roeskilde,  og 
glæder  sig  ikke  over  de  skjønne  Jødeanlæg  sammesteds?  kjendes 
her  ikke  Fabrikanterne  Ahronson,  Ab  r ah  amso  n,  Henriques, 
Warburg,  Trier,  v.  Halle,  Fursterne  o.  flere? 

Byen  og  Fædrelandet*);  at  de,  besjæles  de  end  under- 
tiden af  Egennytte^  lige  med  kristne  Borgere  eller  Kjøb- 
mænd,  Grumhed  og  Ladhed,  Skidenfærdighed  og  Usel- 
skabelighed  dog  ingenlunde  udmærke  dem  ; at  de  bestræbe 
sig  for  at  vinde  de  Kristnes  Agtelse ; at  vore  Jøder  have 
Sands  for  Meget,  som  ikke  er  Penge,  og  maaskee  af 
den  Aarsag,  maaskee  af  den  vigtigere,  at  de  i Handel 
og  Vandel  i Almindelighed  lade  sig  nøje  med  ringere 
Fordel  end  de  kristne  Handlende,  overhovedet  have 
mindre  Formue  end  de  Kristne;  at  de,  selv  moralske, 
paa  ingen  Maade  fordærve  de  Kristnes  Moralitet;  at 
Fabrikker  godt  komme  ivejret,  der  ere  anlagte  ved  Jøde- 
penge; at  der  hos  dem  findes  en  sjelden  Velvillie  for  de 
kristelige  offentlige  Indretninger**);  at  de,  finde  de 
sig  end  ligesaalidet  som  Oversætteren  og  andre 
kjøbstædfødte  Kristne  i at  dyrke  Jorden  som  Bønder, 
der  blandt  dem  dog  findes  Landmænd***);  at  Kjøben- 
havns Jøder  aldeles  ikke  befatte  sig  med  Handel  af 
Kornvarer  og  Fedevarer,  og  saaledes  ikke  ere  Skyld 


*)  Lieutenant  Mejer  har  været  Officer  ved  Landeværnet.  Hans 
Majestæt  har  siden  befordret  ham  til  Officer  ved  Kongens  Regi- 
ment. I Befordringen  hedder  det,  at  han  er  En  af  de  Faa,  som 
have  udmærket  sig  i Bataillen  ved  Kjøge.  I 2den  April  vare  7 
Jøder  paa  Blokskibene,  og  een  af  dem  er  bleven  hædret,  fordi 
han  udmærkede  sig.  Flere  af  dem  have  været  paa  Kanon- 
baadene  og  tilkaps. 

**)  Den,  som  gav  100  Rdl.  D.  C.  til  Trinitatis  Skole,  ville  erindre, 
hvor  mange  Jøder  der  have  givet  til  denne  Skole,  og  at  Flere 
ere  dens  aarlige  Velgjørere. 

***)  Kjøbmand  Koppel  i Frederits,  der  har  en  skjøn  Tobaksplantage, 
besidder  andre  Jordejendomme.  En  Broder  til  ham  i Nyborg  er 
ogsaa  Landmand.  Adskillige  her  bosatte  Jøder  have  Jordejen- 
domme. En  af  vore  betydeligste  jødiske  Handlende  lader  sin  Søn 
lære  Landvæsenet  hos  Grev  A hl  e feid  paa  Langeland. 

i det  værste  af  vore  Dages  Aageri,  dette  Aageri,  som 
mest  har  voldet  de  nærværende  trykkende  Tidsomstændig- 
heder. 

Min  Fremstillelse  vil  vise,  hvorledes  hæderlige  Mænd 
blandt  Jøderne  have  virket  med  Klogskab  til  deres  T roe  s- 
bekjenderes  Forædling,  og  andre  ved  Anstrængelse 
til  deres  egen  Dannelse,  og  hvorledes  saaledes  det  Spørgs- 
maal  maaskee  er  unødvendigt  i Danmark,  paa  hvad  Maade 
Regjeringen  bør  bidrage  til  Jødernes  Forædling. 
Igrunden  vil  hint  Bevis  være  overflødigt.  Hvo  har  ikke 
kjendt  den  for  tidlig  bortdøde,  af  alle  Kristne  som  Viden- 
skabsmand og  Menneske  agtede  Doktor  Jacobi?  Hvo 
kj ender  ikke  som  Lærde  og  Skribenter  Grosserer 
Gottleb  Eiiche  1,  denne  skarpsindige  Lærde,  hvem  jeg 
skylder  mange  Oplysninger  og  Efterretninger,  Skilderiets 
Udgiver,  Boghandler  S.  Sol  din,  Regimentskirurgus 
Jacobsen,  der  nu  i Paris  ligesom  her  ansees  for  en  ud- 
mærket Kirurg?  Eller  skulde  jeg  behøve  at  nævne  som 
duelige  i et  vist  Fag  blandt  Læger  Bataillonskirurgus 
Gadolin,  Marcus  ved  Defensionsflotillen  i Beltet, 
Kandidat  Magnus  s en  ved  Almindelig  Hospital,  Wall  i c h, 
som  nu  med  Hæder  practiserer  i Kalcutta,  og  flere  Kom- 
pagnikirurger, af  hvilke  een  mistede  Livet  paa  .Fregatten 
Najaden;  i Kemi  og  Fysik  Kandidatus  Pharmaciæ 
Muhr,  som  med  Held  har  anlagt  en  Konstbleg;  i Philo- 
logi*)  Simon,  Salomonsen  og  G.  Moses;  i Lov- 
kyndigheden  Prokurator  Delbanco;  som  Digter 
Furst;  som  Skolelærer  Oberlæreren  ved  Friskolen 
Gedalia  Moses,  der  har  udarbejdet  tre  Ebraiske  Læse- 
bøger med  tydsk  Oversættelse,  hvilke  Sagkyndige  sætte 
i Klasse  med  de  bedste,  som  ere  udarbejdede  for  kristne 


*)  Blandt  Døde  kunde  nævnes  Kjøbenhavnerne  W essely  og  J.  Eitchel. 

Skoler;  som  Konstnere  Medaillør  Jacobsen,  Medlem 
af  Konsternes  Akademi,  Historiemaler  Ham,  Portræt- 
malerne Frånckel  og  Liepman,  lærd  Violinspiller  Bog- 
holder Gerson;  som  Kyndige  i levende  S pr  o g Transla- 
tørerne Henriques,  Italiaender,  Bonnier,  Meldola; 
og  blandt  Haandværkere  alle  Dem,  som  Publikum 
kj ender,  tildels  fra  de  aarlige  Udstillinger  af  indenlandske 
Konst-  og  Flidsfrembringelser? 

Der  gives  mange  jødiske  Studentere,  som  endnu  ej 
ere  i Levebrød,  men  som  Publikum  kjender  fordelagtigen, 
f.  Ex.  Levy  af  hans  trykte  Tale  ved  Højtideligheden  1 
Bings  og  Kalisch’s  Institut,  da  dets  første  Decennium 
blev  højtideligholdt.  Over  en  Snes  haabefulde  unge 
Mennesker  ere  i lærde  Skoler,  og  ville  gaae  ud  derfra 
til  Højskolen.  Selskabet  til  den  jødiske  Ungdoms  An- 
bringelse til  Konster  og  Haandværker  vedbliver  at  virke 
heldigen.  Directionen  for  den  jødiske  Friskole  arbejder 
med  Kraft  til  samme  Øjemed.  Hvorledes  den  vaager 
over  de  Unges  Sæder,  derom  kan  ogsaa  Politimesteren 
vidne.  For  at  forskaffe  Drengene  bedre  selskabelig  Om- 
gang, gives  mange  af  dem  fri  Kost  hos  hæderlige  Mænd 
blandt  Jøderne. 

Fremstillelsen  vil  fremdeles  vise,  hvorledes  de  Kjøben- 
havnske  Jøder,  der  allerede  have  betydelige  Udgifter,  fordi 
de  bekjende  sig  til  anden  end  til  den  herskende  Religion, 
desuagtet  ikke  give  de  kristne  Borgere  noget  efter,  naar 
det  gjelder  om  at  virke  Gavn  for  borgerlige  Ind- 
retninger. Her  atter  kun  et  Par  Exempler.  Klæde- 
fabrikørerne Philipsen  og  Henriques,  i hvis  Fabrik 
arbejde  120  Personer,  have  paa  egen  Bekostning  gjort 
en  Skol  eindretning  for  de  30  kristelige  Børn,  der  findes 
blandt  Arbejderne.  De  undervises  af  en  duelig  kristelig 
Lærer  i Læsning,  Skrivning  og  Religion.  Af  Aviser  og 

offentlige  Blade  kjender  Publikum  tildels,  hvad  Hofraad 
A.  Mejer  har  bidraget  til  offentlige  Indretninger.  Skulde 
alle  Kristne  vidne,  der  skylde  ham  Vejledning,  Raad  og 
Pengeunderstøttelse,  især  til  Industriens  Fremme,  vilde 
han  fremstaae  i et  skjønt  Lys.  Jeg  staaer  i ingen  For- 
bindelse med  ham,  men  at  dømme  efter  nogle  faa  Sam- 
taler, jeg  har  havt  med  ham,  og  hvad  jeg  af  Kristne 
veed  om  ham,  fortjener  han  den  sjeldne  Agtelse,  som 
baade  Jøder  og  Kristne  enstemmigen  viste  ham,  førend 
det  i de  senere  Aaringer  blev  Dagens  Tone  at  være 
imod  Jøder,  og  fortrinligen  at  tillægge  mange  af  dem 
Tanker,  de  aldrig  havde,  og  Handlinger,  de  ikke  tænkte 
paa.  En  i høj  Grad  dansk  Patriot,  Grosserer  Nathan- 
so n,  som  fælleds  Arbejde  i samme  Virkekredse  har 
lært  mig  at  agte,  er  for  sin  Daad  bekjendt  af  indenlandske 
og  udenlandske  Blade. 

Fremstilleisen  vil  endelig  vise,  at  den  oplyste 
Mands  Dom  ikke  er  i Strid  med  R egjeri ngens. 
Denne  har  saaledes  med  Dannebrogsordenen  hædret 
Jødernes  første,  for  sit  Borgersind  bekjendte  Repræsen- 
tant, Mægler  Wessely. 

Man  har  imidlertid  angrebet  Jøderne  fra  den  Side, 
som  om  deres  Religions  Lærdomme  maatte  gjøre 
dem  til  mindre  gode  Borgere  end  de  Kristne.  En  inter- 
essant Del  af  Fremstilleisen  skal  derfor  blive  den  sag- 
kyndige Mands  Overbevisning,  at  den  Religions- 
undervisning, som  Jødebørn  i den  senere  Tid  have  faaet, 
bortfjerner  alt  fjendsk  Sindelag  imod  de  Kristne,  og  er 
skikket  til  at  gjøre  dem  i Fremtiden  til  gavnlige  Stats- 
borgere. Dette  er  Tilfældet  i Bings  og  Kalisch’s  sær- 
deles gode  Drengeinstitut,  i den  jødiske  Friskole  for 
Drenge,  og  i Karolineskolen  for  Piger,  alle  tre  Under- 
visningsanstalter, som  i Godhed  ikke  give  de  bedste  kristne 

noget  efter.  Jeg  skal  ikke  anføre  Hvad  vor  højst  hæder- 
lige Biskop  Balle1  og  flere  oplyste  Mænd,  enigen  med 
mig,  have  dømt  om  Religionsundervisningen  i hine  Skoler, 
uagtet  jeg  har  Tilladelse  dertil.  Jeg  vil  blot  anføre  een 
Autoritet,  der  maa  gjelde  hos  Alle,  vor  nu  desværre 
bortrejste  lærde  Etatsraad  og  Professor  N.  Treschow, 
da  hans  Dom  allerede  er  trykt.  »Undervisningen  i 
Religionens  Lærdom«,  hedder  det  i en  Tale  af  ham, 
holden  i Aaret  1 8 1 1 i den  jødiske  Friskole,  der  har  til 
Titel:  Cultur  forbinder  Nationer,  men  smelter  dem  ikke 

sammen,  »er  ogsaa,  som  vi  selv  maae  erkjende,  saaledes 
beskaffen,  at  i det  den,  som  billigt,  søger  at  befæste 
Fædres  Tro,  den  tillige,  ved  at  indskærpe  de  alle  Religi- 
oner fælleds  Pligter  og  Grundsætninger,  ej  kan  andet  end 
frembringe  almindelig  Velvillighed  eller  Menneskekj ærlig- 
hed tillige,  derved  fordrive  indbyrdes  Mistillid  mellem 
dette  og  andre  Folk,  blandt  hvilke  de  leve,  men  derimod 
nære  den  Fordragelighed,  der  altid  har  Sted  mellem  op- 
lyste og  retskafne  Personer,  hvor  meget  de  end  i specula- 
tive  Læresætninger  eller  i visse  paa  historisk  Troværdig- 
hed grundede  Meninger  kan  afvige  fra  hverandre.«  Mange 
Børn  af  Jøder  ere  ogsaa  underviste,  eller  undervises  i 
kristelige  Drenge-  og  Pigeinstituter,  og  have  imod- 
taget  Undervisning  i Moralen  ligemed  de  kristne  Børn. 
I de  sidste  25  Aar  have  formuende  Jøders  Pigebørn  ikke 
søgt  jødiske  Skoler. 

For  at  give  en  Idee  om  Jødernes  Troe,  afskriver 
jeg  nogle  Læresætninger  af  den  Re  1 igonskatekis  m u s, 
der  vil  blive  trykt  med  det  første.  De  ere  valgte  af  mig 
hist  og  her,  men  med  Hensyn  til  den  vakte  Strid.  Disse 
Læresætninger  har  jeg  selv  hørt  foredrage  i den 
jødiske  Friskole. 

»Den  mosaiske  Religion  er  den  rene,  sande  Religion.« 

»Dens  Hovedgrundsætning  er  Troen  paa  en  eneste 
Guds  Tilværelse,  paa  en  guddommelig  Aabenbaring,  paa 
en  Straf  og  Belønning.« 

»Enhver  Pligt,  Mennesket  skylder  sit  Medmenneske, 
bør  vi  opfylde  saavel  imod  hver  anden  som  imod 
Israeliten.« 

»Hovedbuddet  i Mose  Lov  er  dette:  Elsk  din  Næste 
som  dig  selv.« 

»Det  er  et  Hovedbud,  fordi  Den,  som  elsker  sit  Med- 
menneske, vil  vist  vogte  sig  for  at  skade  hans  Person, 
Ære  og  Ejendom ; Den  vil  tvertimod  paa  alle  muelige 
Maadet  stræbe  at  tjene  ham.« 

»Dette  Bud  forkares  saaledes:  Alt  hvad  du  ikke 

taaler  af  nogen  Anden,  gjør  heller  ikke  imod  ham.« 

»Dette  Bud  bør  ikke  blot  opfyldes  imod  Israeliterne. 
Vi  skulle  elske  vort  Medmenneske,  af  hvilken  Nation  og 
Tro  han  være  vil.« 

»Det  tredie  Bud  lyder  saaledes:  Du  skal  ikke  for- 

fængeligen  udtale  den  Evige,  Din  Guds  Navn!  Thi  Gud 
lader  ej  Den  være  ustraffet,  der  forfængeligen  udtaler 
hans  Navn.« 

»Dette  Bud  forbyder  at  misbruge  Guds  Navn  til  Eder 
og  Forbandelser,  Løgn  og  Bedrageri.« 

»At  sværge  ved  Guds  Navn  er  tilladt,  naar  Øvrig- 
heden paalægger  os  det,  for  at  opdage  en  Sags  Sandhed.« 

»Forbuddet  »Du  skal  ej  myrde«  indbefatter  tillige, 
at  vi  ej  skulle  tilføje  vort  Medmenneskes  Legeme  nogen 
Skade:  ej  foraarsage  hans  Livs  Forkortelse  eller  hans 
Helbreds  Svækkelse,  ved  at  krænke  ham,  eller  unddrage 
ham  de  fornødne  Næringsmidler,  osv.« 

»Man  stjæler  paa  en  uegentlig  og  skjult  Maade,  naar 
man  unddrager  sin  Næste  det  ham  Tilkommende  ved  List, 

Bedrageri,  Forfordelelse  i Handel  og  Vandel,  falsk  Maal 
og  Vægt  o.  a.  d.« 

»Det  kaldes  ogsaa  at  stjæle,  naar  man,  uden  egent- 
ligt selv  at  stjæle,  kjøber  og  hæler  Tyvekoster,  eller 
understøtter  Tyve  i deres  Foretagende.« 

»Naar  fundne  Sager  ej  udleveres  til  den  rette  Ejer, 
da  er  det  lige  saa  strafværdigt  som  Tyveri.« 

»Alle  Tyverier  og  Bedragerier  føre  ingen  sand  Gevinst 
med  sig.  Man  taber  audre  Menneskers  Tillid  og  Agtelse, 
og  det  Stjaalne  bringer  ingen  Velsignelse.« 

»Vi  bør  ikke  sige  noget  falsk  Vidnesbyrd:  d.  e. : 
Naar  vi  kaldes  i Retten,  for  at  bevidne  en  Sag,  vi  have 
seet  eller  hørt,  da  bør  vi  ikke  lyve,  intet  fortie,  men  sige 
Sandheden,  som  vi  have  seet  eller  hørt  Tingen.« 

»Selv  hemmelige  Begjerligheder  til  Næstens  Ejen- 
domme skade;  thi  de  gjøre  os  tilbøjelige  til  det  Onde, 
og  forlede  os  umærkeligen  til  at  tænke  paa  deres  Tilfreds- 
stillelse, saa  at  disse  Begjerligheder  let  bliver  til  Handlinger.« 

»Det  Had  og  den  Forfølgelse,  som  Moses  anbefaler 
i sine  Bøger  imod  visse  sin  Tidsalders  Folkeslag,  bestemtes 
blot,  fordi  de,  formedelst  deres  fordærvelige  Sæder  og 
Meninger  og  Skikke  vare  yderst  skadelige  for  det  menneske- 
lige Kjøn.  Med  de  nærværende  Folkeslag  bør  vi  leve  i 
broderlig  Enighed,  da  de  alle  erkjende  og  tilbede  den 
sande  Gud.« 

»Kongen  skyldes  næst  Gud  Ærefrygt  og  Kjærlighed. 
Derfor  skulle  vi  bede  for  hans  Velfærd,  troligen  efterleve 
hans  Forordninger,  og  med  al  muelig  Opofring  yde  ham 
vore  Tjenester.  Af  denne  Pligt  følger  en  anden,  at  ære 
og  lyde  den  af  Kongen  satte  Øvrighed,  og  troligen  efter- 
leve dens  Befalinger.« 

»Det  Land,  hvori  jeg  lever,  og  hvor  jeg  finder  Næring, 
Beskjermelse  og  Tryghed,  kalder  jeg  mit  Fædreland. 

Det  og  Regenten  skylder  jeg  de  Pligter,  hvilke  Bogen 
Jeremias  indeholder.« 

»Følgen  af  Religionsforskrifternes  troe  Efterlevelse 
er  Belønning,  Følgen  af  deres  Overtrædelse  S traf.  Men 
hverken  for  Belønningens  eller  Straffens  Skyld  bør  Reli- 
gionen æres.  Af  uegennyttig  Kjærlighed  til  Sandhed  og 
det  Gode  bør  vi  ære  Sandheden,  og  gjøre  det  Gode.« 

»Allerede  her  paa  Jorden  straffes  den  Lastefulde, 
ligesom  den  Dydige  belønnes.  Dyden  fører  sin  Belønning 
som  Lasten  sin  Straf  med  sig.  Men  den  sande  Straf  og 
Belønning  bør  vi  vente  i det  evige  Liv.« 

»Straffen  og  Belønningen  sammesteds  er  ikke  legem- 
lig. De  bestaae  i Nydelsen  af  en  rig  Lyksalighed,  eller 
i Sjælelidelser,  om  hvilke  vi  her  paa  Jorden  ikke  kunne 
danne  os  noget  tydeligt  Begreb.« 

»Paa  Forsoningsdagen,  Jom  Kipur,  tilgives  kun  de 
Synder  imod  Gud,  hvilke  man  hjerteligen  angrer.  Men 
Synder  imod  vore  Medmennesker  tilgives  ikke  paa  denne 
Dag;  ej  heller  saadanne,  som  ere  begaaede  i den  Forud- 
sætning, at  Forsoningsdagen  eller  anden  Bod  kunde  fri 
for  samme.« 

Saaledes  har  Jødeungdommen  tildels  allerede  lært  at 
tænke.  Saaledes  tænker  den  oplyste  Voxne.  Jeg  beklager 
kun  at  kunne  levere  Brudstykker  af  et  skjønt  Helt*). 


*)* Katekismussen  har  Grosserer  Nathanson  ladet  udarbejde  efter 
de  Læresætninger,  som  ere  foredragne  i Skolerne.  Han  indsendte 
den  til  Cancelliet,  for  at  den  kunde  bedømmes.  En  Kommission 
blev  dertil  nedsat,  bestaaende  af  Etatsraad  Kali,  Professor  i det 
Hebraiske  Sprog,  Etatsraad  og  Cancellideputeret  Lassen,  Ober- 
rabbineren  Abraham,  Oberlærer  Geda  lia  ved  Friskolen  og  Gros- 
serer Eiichel.  Denne  Kommission  har  fundet  den  overens- 
stemmende med  den  jødiske  Tro.  For  Fremtiden  vil  man 
og  kunne  vente  en  aarlig  Jødeconfirmation. 

Dette  maa  foreløbigen  være  tilstrækkeligt,  for  at 
overbevise  Enhver  om,  der  kan  tænke,  og  er  uden  For- 
domme, at  det  hos  Buchholtz  og  Thaarup  fremstilde 
Maleri  af  Jøder  ikke  ligner  de  kj  øbenhavnske. 
Men  uagtet  den  oplyste  Mand , hvem  det  ligger  om 
Hjertet  at  beroliges  i Anledning  af  de  Klager,  som 
fremføres  imod  Jøderne,  noget  nær  vil  være  enig  med 
mig  deri,  at  man  bør  mere  spørge  om,  Hvad  de  i Gjer- 
ningen  ere  som  Borgere,  end  hvad  de  kunne  være,  saa 
vil  det  dog  tillige  være  ham  kjært  at  høre,  at  Jøderne, 
efter  deres  Religions  Grundsætninger,  i intet  Land  kunne 
være  skadelige  Borgere.« 

H vad  der  havde  ulmet  i Fej  de- Skri  fterne  fra  1813, 
slog  i 1819  ud  i Voldshandlinger.  En  Bølge  af  Jøde- 
forfølgelse gik  over  Tyskland  og  Danmark.  Den  skyllede 
ogsaa  ind  over  København,  som  det  ses  af  følgende 

»Bekjendtgjørelse  fra  Politidirecteuren. 

Da  adskillige  ubesindige  Mennesker  have  ladet  dem 
forlede  til  at  udøve  Voldsomheder  mod  vore  Medborgere 
af  den  mosaiske  Troesbekj endelse,  og  Politiet  har  Grund 
til  at  formode,  at  enkelte  Ildesindede  kunde  have  Lyst 
til  at  fortsætte  den  begyndte  voldsomme  Adfærd,  hvortil 
der  endog  ved  Opslag  paa  offentlige  Steder  er  blevet 
opfordret;  saa  finder  jeg  mig  anlediget  til,  paa  det  alvorlig- 
ste at  advare  Alle  og  Enhver,  om  at  afholde  sig  fra  Deel- 
tagelse  i Handlinger,  der  forstyrre  den  indvortes  Fred  og 
Sikkerhed,  som  det  er  Kongens  Villie,  at  alle  Hans 
Undersaatter,  uden  Hensyn  til  Religionsbekjendelse,  bør 
nyde.  Skulde  nogen  være  denne  Advarsel  overhørig,  og 
tillade  sig  noget  voldeligt  eller  utilbørligt  Forhold  mod 
ovenmeldte  vore  Medborgere,  eller  søge  dertil  at  ophidse 
Andre,  kan  en  Saadan  vente  at  blive  anseet  efter  Lovenes 

Strenghed.  I øvrigt  maa  jeg  bringe  Anordningernes  Bud 
i Erindring,  hvorefter  det  i Opløbs  Tilfælde  er  Pligt  for 
alle  Uvedkommende,  at  afholde  sig  fra  det  Sted,  hvor 
Opløbet  foregaaer ; ligesom  det  og  paaligger  Enhver, 
uopholdeligen  at  efterkomme  de  Befalinger,  som  fra  den 
offentlige  Myndigheds  Side  maatte  gives  til  at  tilveje- 
bringe Orden  og  Roelighed. 

Politiekammeret  i Kjøbenhavn,  den  5te  September  1819. 

O.  H.  Hvidberg.« 

Dagen  efter  udgik  der  en  ny 

»Bekjendtgjørelse  fra  Politiedirekteuren. 

Hans  Majestæt  Kongen  har,  i Anledning  af  de  uro- 
lige Optrin,  som  den  4de  og  5te  d.  M.  have  fundet  Sted 
her  i Staden,  befalet  mig  at  udlove  en  Belønning  af  4000 
Rbd.  Sedler  for  den  eller  dem,  som  beviisligen  opgive 
den,  der  enten  har  forfattet  eller  opslaaet  noget  af  de 
Skrifter,  hvorved  der  er  offentligen  bleven  opfordret  til 
voldsom  Adfærd,  eller  hvem  der  som  Hovedmænd  har 
virket  til,  eller  anført  Hoben  ved  de  foregaaede  Uordener ; 
samt  en  Belønning  efter  Omstændighederne  fra  200  Rbd. 
til  1000  Rbd.  Sedler  for  beviislig  Angivelse  af  nogen 
anden,  som  har  taget  Deel  i de  foregaaede  voldelige 
Handlinger. 

Angiveren  kan  desuden  giøre  Regning  paa,  at  hans 
Navn  vil  blive  fortiet. 

Kiøbenhavns  Politiekammer,  den  6te  September  1819. 

O.  H.  Hvidberg.« 

En  Pøbelhob  havde  de  nævnte  to  Aftener  samlet 
sig  paa  Østergade  og  slaaet  Ruderne  ind  hos  de  jødiske 
Kræmmere,  som  boede  der.  Politimesteren  viste  sig  ikke 

sin  Opgave  voksen,  og  Militæret  maatte  skride  ind.  En 
Kommissionsdomstol  blev  nedsat;  straks  dømtes  en  af 
Urostifterne  til  3 Aars  Rasphusarbejde,  en  til  2,  og  2 
hver  til  1 Aars  Forbedringshusarbejde;  senere  straffedes 
yderligere  24  Personer  for  Deltagelse  i Optøjerne. 


I.  N.  Mannheimer:  Fremmer  Statens  Velfærd,  hvorhen 
jeg  haver  sendt  Eder. 

Den  17de  Juli  1816  var  cand.  phil.  I.  N.  Mann- 
heimer bleven  beskikket  som  Kateket  ved  den  mosaiske 
Menighed  i København  223/4  Aar  gammel.  Han  virkede 
her  i sin  Fødeby  som  en  veltalende  og  frisindet  Prædi- 
kant indtil  1823  og  fik  senere  gejstlig  Ansættelse  i Wien, 
hvor  han  indtog  en  anset  Stilling  indtil  sin  Død  i 1865. 

Fra  Sommeren  1817  havde  Mannheimer  afholdt  en 
Række  Andagtsøvelser  for  sin  Menigheds  Medlemmer 
med  Prædiken  i Modersmaalet.  »Skjøndt  Andagtsøvelserne 
bleve  aabnede  midt  i den  hedeste  Sommer,  besøgtes  de 
dog  af  400  Mennesker  blandt  vore  egne  Troesforvandte,« 
siger  Menighedens  Repræsentanter  i en  Betænkning  om 
Sagen,  »de  vilde  være  bleven  besøgte  af  dobbelt  saa 
mange,  naar  Familieforhold  og  Localets  Størrelse  ikke 
forhindrede  det.« 

De  i September  1819  stedfundne  Uroligheder  give 
ham  nu  Lejlighed  til  at  lægge  sine  Tilhørere  »Mosa- 
iternes  Forhold  og  Pligter  i Staten«  paa  Hjerte,  og  den 
24de  November  holder  han  følgende  Tale  til  dem: 

»F  orbøn! 

Naar  sørgelige  Begivenheder,  uventede,  forurolige 
vort  Sind;  naar  gamle  Fordomme  igjen  vinde  Herre- 
dømme og  Magt;  naar  vi  med  krænket  Hjerte  maae  see 


120  1.  N.  mannheimer:  fremmer  statens  velfærd, 

vort  Sindelag  og  vor  Daad  miskjendt  og  anklaget:  — da 
— Fader  i Himlen!  da  aabenbarer  din  Almagt  sig  for  os 
i sin  hele  Fylde:  til  dig  vende  vi  os  da  med  vore  Bønner; 
thi  du  øver  Herredømmet  over  Menneskets  Sjæl;  kun  du 
oplyser,  hvad  menneskelig  Skrøbelighed  forvirrer;  kun  du 
mægter  at  berolige  det  gjærende  Sind,  at  opløse  Tve- 
dragt i Fred  og  i Kjærlighed.  — 

Derfor,  Fader  i Himlen!  anraabe  vi  dig  idag!  I Syd 
og  i Nord  lyde  de  fjendtlige  Stemmer,  som  fordømme 
os;  den  Svage  forvirres,  og  den  Forsagte  staaer  Kraft- 
og  Værgeløs!  du  Alvidende  kj ender  vor  Stræben.  Giv 
os  Kraft,  og  Taalmod  til  at  møde  vore  Avindsmænd 
med  Kjærlighed  og  Oprigtighed;  giv  os  et  trofast  Sind, 
at  vi  urokkede  maatte  holde  ud  under  Miskjendelsen,  at 
vi  fremdeles  maatte  virke  freidige  til  vort  Samfunds  For- 
ædling; befæst  os  i Borgersind  og  i Redelighed,  og  styrk 
os  ved  Religionens  Trøst  og  Troens  Haab!  Lad  Tve- 
dragt svinde  og  Had  forstumme;  lad  dit  Navn  mindes  i 
Kjærlighed  og  i Fred,  i broderligt  Samqvem  og  gjen- 
sides  Hengivenhed.  Lad  Modgang  og  Elendighed  vige 
fra  vore  Boliger,  at  vi  med  Taknemmelighed  og  Glæde 
maatte  mindes  dit  Navn  i Evighed. 

Amen. 


Mine  andægtige  Tilhørere! 

Der  var  en  Tid,  da  vore  Forfædre  vare  fredløse  paa 
den  vide  Jord.  Enhver,  som  dyrkede  Moses  og  Pro- 
pheternes  Gud,  betragtedes  som  en  fremmed  Plante,  omsat 
i en  fremmed  Jordbund,  hvor  den,  vantreven  og  udartet, 
bortdrog  Saften  fra  den  ædle,  hjemfødte  Spire.  Uden 
Betænkning  saae  man  Jordens  mægtige  Fyrster  i hine 
Mørkets  Dage  at  oprykke  disse  vantrevne  Skud,  hvor  de 

fæstede  Rod,  at  udpresse  Saften,  som  de  monne  have 
indsuget,  og  uden  Barmhjertighed  at  overgive  det  saft- 
og  kraftløse  Qvas  til  henvisnende  Død  eller  til  de  for- 
tærende Flammer. 

Hvert  et  Barn  kjender  hine  Tiders  Rædsler.  Mis- 
tanke, Had  og  skummelt  Nid  kunne  ikke  optænke  nogen 
Niddingsdaad,  ikke  udmale  noget  Skrækkebilled,  som  ikke 
hiin  Tids  Mægtige  vidste  at  udfinde,  og  at  tillægge  de 
ulykkelige  Israeliter;  ligesom  og  den  blodigste  Grusom- 
hed ei  mægter  at  angive  nogen  Rædselsstraf,  nogen 
Pinsel,  som  ei  disse  Slagtoffer  maa  døie. 

Hvert  et  Blad  i Krøniken,  som  fortæller  hine  Dages 
Idræt,  er  vansiret  ved  de  ligesaa  urimelige  som  umenneske- 
lige Beskyldninger  om  forgiftede  Brønde,  om  myrdede 
Børn,  om  Menneskeoffer,  om  blodsugende  Aager  og  den 
nederdrægtigste  Pengesyge;  — men  hvert  et  Blad  for- 
tæller og  om  Fyrsternes  Graadighed  efter  Jødernes  Guld, 
om  Korstogenes  Rædsler  og  de  brændende  Baal,  om 
Martyrerne,  som  levende  styrtedes  ned  i Graven,  fordi 
de  ei  vilde  afsværge  Fædres  Troe,  om  hele  Menigheder, 
som  huggedes  ned,  et  blodigt  Offer  for  den  ugudelige 
Omvendelsessyge. 

Den  svandt  den  mørke  Tid ! Oplysningens  Soel 
trængte  frem  over  Europas  Himmel,  og  dens  Straaler 
fremkaldte  nyt  Liv,  ny  Kraft  og  nye  Udsigter.  Renere 
Begreber  om  Religionens  Væsen,  en  høiere  Anskuelse  af 
Menneskets  Forhold  til  Gud,  en  mere  bestemt  Opfattelse 
af  Grændserne  mellem  det  Evige  og  det  Endelige,  skarp- 
sindige, frimodige  Betragtninger  over  Videnskabens  Væsen 
og  Sandhedens  Natur,  redelig  Anerkjendelse  af  Menne- 
skets Rettigheder  i Verden  og  i Staten,  det  vare  Frugter, 
som  fremspirede  og  trivedes  under  den  qvægende  Soels 
varme  Straaler.  Da  svandt  de  mørke  Fordomme;  den 

skumle  Tvedragt  krøb  i Skjul;  hvo  som  forhen  med  Nid 
og  Nag  i Hjertet  saae  skjævt  til  Broderen,  og  udspeidede 
med  diævelsk  Skarpsind  hans  Svagheder,  rakte  ham  nu 
en  kjærlig  Haand;  og  Venskab  forenede  dem,  som 
Meninger  adskilte.  Kjærlighed,  Tillid,  Høimod  og  Op- 
rigtighed besjælede  dem,  som  nys  stode  væbnede  mod 
hinanden,  med  Sviig  og  Fordom  i Hjertet,  med  Sværd 
og  Brand  i den  knusende  Haand.  Og  da  Gud  udøste 
Velsignelsens  Fyldhorn  over  Jorden,  da  fik  ogsaa  vi  vor 
Deel;  ogsaa  vi  traadte  ind  i alle  Borger-Livets  Glæder; 
Nydelser,  som  i Aarhundreder  havde  været  os  fremmede, 
tildeltes  os  med  rundelig  Haand;  et  Fødeland  fik  vi,  et 
Fødeland,  som  var  os  kjært  og  dyrebart,  Kong  og  Øvrig- 
hed, som  skærmede  om  vort  Vel,  Medborgere,  som 
elskede  og  agtede  os. 

Afgrøden,  som  under  Herrens  Velsignelse  fremspirede 
paa  Fædrenelandets  Marker  trivedes  ogsaa  for  os;  Lyset, 
som  skinnede  paa  dens  Høiskoler,  det  lyste  og  for  os; 
Kunstens  Toner,  som  løde  fra  Skjaldens  Tunge,  varmede 
ogsaa  vort  Hjerte.  Een  Gud  og  eet  Fødeland  var  Gjen- 
stand  for  vor  Kjærlighed;  een  Kong  og  een  Lov  hyldede, 
og  adløde  vi;  eet  Haab  og  eet  Ønske  besiælede  os,  og 
i det  samme  Sprog,  i de  samme  danske  Toner  forkyndte 
vi  med  rene  Læber  Haabet,  som  oplivede  os,  Glæden, 
som  besjælede  os,  og  Kjærligheden,  som  opvarmede  det 
elskende  Hjerte. 

Saaledes  var  Forholdet  mellem  de.  danske  Borgere, 
kjærligt  og  broderligt.  Uopløselige  syntes  de  trofaste 
Baand;  alle  Verdens  onde  Magter  syntes  ei  at  kunne 
sønderrive  hvad  Naturen  og  gjensides  Kjærlighed  havde 
knyttet  saa  trofast.  Da  lød  fra  fjerne  Egne  Rygtet  om 
det  troløse  Fredsbrud;  de  gamle  Lidenskaber  brøde  deres 
Lænker;  Sydens  Raab  gjenlød  i det  fjerne  Norden  — da 

rasede  de  onde  Magter,  som  lænkebundne  fortæredes  i 
Fredens  Dage;  de  toge  til  i Magt  og  Styrke,  alt  som  de 

vandt  i Omfang  og  Fylde.  Hvad  de  hos  os  virkede  og 

fuldbragte,  var  sørgeligt.  Nedslagende  var  det  for  Enhver, 
som  med  Deeltagelse  havde  betragtet  vore  Veie;  som 
vidste  hvad  det  vil  sige,  at  forædle  et  Folk,  som  har 
været  fordærvet  og  foragtet;  som  vidste  hvad  det  vil 
sige,  at  hæve  en  Nation  til  boglig,  til  sædelig  og  religiøs 

Værd,  som  nys  var  uden  Sprog  og  uden  Skrift,  uden 

Fædreneland  og  uden  Ret.  Smerteligt  var  det  for  En- 
hver, som  med  Glæde  var  bleven  vaer  det  nye  Liv,  som 
besjælede  os,  det  nye  Lys,  som  bestraalede  vore  Gjer- 
ninger;  krænkende  var  det  for  Enhver,  som  kjendte  vore 
Anskuelser;  som  frydedes  over  hvert  et  Skridt,  vi  havde 
gjort  til  Fremgang  og  Nærmelse  og  med  glad  Studsen 
saa  det  Hele  udfolde  sig;  saae  Haandværk  drives  med 
Flid  iblandt  os,  saae  boglig  Syssel  forædle  vor  Ungdom, 
saae  den  udvortes  Anstand  i vor  Omgang,  hørte  de  rene, 
danske  Toner  i vort  Sprog,  og  saae  hvorledes  Særhed, 
hvorledes  F'ordom,  hvorledes  Uvidenhed  og  Uduelighed 
alt  mere  og  mere  tabte  sig  og  svandt  hen.  — Sørgelige 
vare  disse  Rædselsdage.  — Og  dog,  mine  Venner!  ere 
end  vore  Forhold  ganske  de  samme.  Det  er  en  Sand- 
hed, som  vi  ei  maa  glemme,  naar  hine  Dages  Skjæbne 
fremtræder  for  os  som  det  gamle  Hads  fornyede  An- 
greb; nei,  mine  Venner!  det  var  de  ikke,  det  kunne  de 
ei  være;  — da  maatte  Naturen  forvandle  sin  Gang,  det 
Strømmende  maatte  kunne  ile  tilbage,  opad  ad  de  høie 
Klipper,  som  det  nys  forlod,  og  det  kan  det  ei ; da 
maatte  Forsynets  Viisdom,  hvis  Aabenbaring  ligger  synlig 
for  os  i det  sidste  Aarhundredes  Gjerninger,  Forsynets 
Viisdom  maatte  have  glemt  sine  Veie,  maatte  tilintet- 
gjøre  hvad  det  saa  velgjørende  skabte,  — det  gjør  det 

ei,  det  kan  ei  gjøre  det.  — Vi  ere  ei  mere  de  gamle 
Jøder,  hvis  blotte  Navn  alt  opvakte  Foragt;  vi  ere  ei 
mere  de  fremmede  Planter,  som  taales  i en  fremmed 
Jordbund,  hvori  de  ei  have  Ret  eller  Andeel;  nei,  Borgere 
ere  vi ; Lyset  det  himmelske,  hvis  Straaler  fordreve  Sect- 
nid  og  Fordom,  Klærkehad  og  Overtroe,  den  Soel  lyste 
og  for  os;  de  hellige  Magter,  som  brøde  Despotismens 
Scepter,  som  satte  Fyrster  paa  Thronen,  der  herske  ved 
Retfærd  og  Mildhed,  ved  Viisdom  og  lovmæssigt  Herre- 
dom; disse  hellige  Magter  brøde  ogsaa  vore  Lænker,  og 
alle  onde  Aander  mægte  ei  at  fordunkle  den  straalende 
Soel,  de  mægte  ei  at  gjøre  værgeløs  den  raadende 
Hersker  i Himlen;  thi  hans  er  Æren  og  Magten  i 
Evighed ! 

Vi  ere  end  de  samme,  som  vi  for  faae  Maaneder 
siden  vare;  vort  Forhold  til  Stat  og  Medborgere  er  endnu 
ganske  uforandret  det  samme.  Det  var  et  Luftstød,  som 
satte  de  gj ærende  Masser  i Bevægelse,  forat  det  ædle 
Stof  desto  mere  frit  kunde  udvikle  sig;  et  Vink  var  det 
fra  det  veiledende  Forsyn,  som  skulde  paaminde  os  om, 
at  vi  endnu  ei  stode  ved  det  Maal,  som  vi,  saa  tillids- 
fulde, alt  troede  at  have  naaet,  — og,  fra  denne  Side 
betragtet,  er  denne  Begivenhed,  som  hvert  et  ødelæggende 
Udbrud  i Naturen,  et  Forbud  paa  ny  Virksomhed,  paa 
nye  Kræfters  fordoblede  Udvikling.  Lader  os  betragte 
det  fra  denne  Side,  og  med  forenede  Kræfter  søge  at 
udslette  de  mislige  Erindringer,  som  det  Skeete  har  efter- 
ladt; her  er  Intet  tabt,  saalænge  vi  ei  tabe  Tillid  til  vor 
egen  Kraft  og  vore  christelige  Medborgeres  gode  Villie. 
Vildfarelse  var  deres  Brødre,  og  den,  som  med  Op- 
mærksomhed betragter  Menneskeaandens  Veie,  vil  det 
ikke  falde  vanskeligt,  at  forklare  sig  dette  Misgreb. 

De  senere  Aars  uheldige  Omstændigheder,  de  Om- 
væltninger, som  ere  indtrufne  i vore  udvortes  Forhold, 
det  gudelige  Sindelag,  som  igjen  besjæler  Menneskene  i 
Modsætning  til  de  forløbne  Aars  Vantroe  — Alt  dette 
maa  bringe  Menneskene  paa  nye  Anskuelser,  som  staae 
mere  eller  mindre  i Strid  med  deres  ældre  Tilbøielig- 
heder.  — Jo  mere  Tænksomhed  leder  denne  Overgang; 
jo  mere  den  foregaaede  Forvandling  bliver  opfattet  med 
Bevidsthed  og  et  roligt,  historisk  Blik,  desto  mere  for- 
ædlende maa  den  virke:  den  herskende  Fattigdom  maa 
da  lede  til  Maadehold,  til  Tarvelighed  og  til  alle  borger- 
lige Dyder:  de  ulykkelige  Ødelæggelser,  som  angrebe 
Europas  Statsbygninger  i deres  dybeste  Grundvold,  maatte 
da  fremtræde  som  Følger  af  hiin  Frihedssvimmel,  som 
skrev  sig  sit  Frihedsbrev  med  Blod  og  betalte  det  med 
30  Aars  Lidelser ; en  Sandhed,  som  maatte  knytte  Baandet 
mellem  Undersaat  og  Fyrste  desto  fastere  og  urokke- 
ligere : den  herskende  Religiøsitet  vilde-  da  ikke  tabe  sig 
i sværmende  Føleri,  ikke  søge  sin  Styrke  i at  gaae  til- 
bage til  ældre  Tiders  Fordomme;  men,  uden  at  bortkaste 
den  granskende  Fornufts  renere  Erkjendelser,  som  ved 
Aarhundreders  Bestræbelser  ere  bievne  indledede  og  for- 
beredede,  vilde  den  benytte  de  senere  Aars  Erfaringer, 
de  sidste  Tiders  vidunderlige  Jertegn  og  Varsler,  til  at 
levendegjøre  sig  Ideen  om  det  Overjordiske,  til  igjen  at 
skue  Enheden  i det  Mangfoldige,  som  vi  hidtil  vare  paa 
Veien  til  at  glemme;  Biblen  og  Herrens  levende  Ord 
vilde  da  gjenvinde  de  forældede  Rettigheder;  til  Gud 
vilde  Øiet  vendes,  og  Sindet  hæves;  Tænkerens  rene 
Begreber  vilde  gaae  over  til  hjertelig  Troe,  varme  Hjertet 
og  opgløde  Sindet;  — medens  Fornuften,  fri  og  selv- 
stændig, vaagede  over  Flammen,  som  brændte  i Hjertet; 
gav  den  Stof  og  Næring,  naar  den  dæmpedes;  men 

sagtnede  Luen,  naar  den  fortærende  greb  om  sig,  eller 
tabte  sig  i Røg  og  i qvælende  Damp.  Da  turde  lettelig 
hine  Tider  komme,  som  Propheten  (Jerem.  32,  39)  for- 
kynder: »og  jeg  skal  give  dem  eet  Hjerte  og  een  Vei, 
til  at  hylde  mig  i alle  Livets  Dage,  til  deres  egen  Vel- 
færd og  til  deres  Atkoms  Salighed«  ; da  turde  komme 
hine  Tider,  om  hvilke  det  hedder:  »og  Kundskab  om 
Gud  skal  fylde  den  hele  Jord  som  Vand  bedækker  Havets 
Grund«.  »Og  de  Døde  skulle  høre  Bogens  Ord«  o.  s.  v. 
(Esaias  11,  Zacharias  14). 

At  imidlertid  en  saadan  høiere  Tænksomhed,  en 
saadan  ædlere  Anskuelse,  og  et  saadant  roligt  Blik  ei  er 
Mængdens  Arvelod  — hvo  vilde  forundres  derover? 

Hvad  Linder  da,  om  de  betydningsfulde  Syner  mis- 
tydes? hvad  Under  da,  om  Varslet  udtydes  vrangt  og 
skjævt?  var  det  ei  altid  saa,  at  Mennesket  fortolkede  de 
klareste  Sandheder  efter  eget  Tykke;  at  den  Enkelte  ned- 
lagde  sine  Tilbøieligheder,  sin  Stemning  og  sine  Yndlings- 
Ideer  som  Grundlag  for  sine  Betragtninger  over  det  Al- 
mindelige? hvad  Under  da,  at  Aarsagerne  til  det  Onde 
miskjendes,  at  hver  Enkelt  vil  afvende  Beskyldningen  fra 
sig,  for  at  skyde  Broderen  den  i Barmen?  Intet  er  natur- 
ligere, og,  desværre,  det  er  en  Sandhed,  som  løser  Gaaden ! 
derfor  see  vi  igjen  Secthad  og  Overtroe  at  opslaae  sit 
Banner  paa  Jorden;  derfor  miskjendes  Forholdet  imellem 
Gud  og  Menneske ; derfor  vanskabes  Historiens  Sagn  og 
Erfaringens  Billeder;  derfor  glemmer  man  Gud  i lutter 
gudelige  Drømme;  derfor  beskylder  man  Broderen  for 
Egennytte  og  Forræderi;  derfor  anklager  man  Næsten 
som  sin  Velfærds  Morder,  medens  Elendigheden  deels  er 
uundgaaelig  Følge  af  Tidens  Omvæltninger  og  Dagens 
Hændelser;  deels  er  Frugten  af  egen  Letsind,  af  egen 
Overdaad  og  egen  Ladhed.  Han  glemmer  ganske,  at 

den  Anklagede  med  ham  deler  Nød  og  Elendighed,  at 
ogsaa  han  er  styrtet  ned  fra  sin  Fortids  Høide,  at  ogsaa 
han  med  knust  Hjerte  og  sorgfuldt  Sind  trygler  Gud 
om  Frelse;  nei,  han  ændser  ei  hans  Nød,  haaner  ham 
i hans  jamrende  Forfatning,  og  bespotter  hans  klagende 
Toner. 

Hvad  om  den  forfulgte  Uskyldige  tiltalte  dig  frit  som 
det  krænkede  Hjerte  indgav  ham  det?! 

»Broder!  hvad  har  du  mod  mig?  hvad  er  det,  som 
qvæler  Menneskelighedens  Følelse  i dit  Hjerte  og  driver 
dig  til,  med  Uqvæmsord  og  voldsom  Haan  at  krænke 
mig?  — 

Et  det  mit  Aasyn,  som  forarger  dig?  see  mig  i det 
aabne  Øie;  ei  et  Træk  opdager  du,  som  bærer  Vidne 
mod  mig,  aaben,  frit  og  djærvt  kan  jeg  møde  dit  Blik; 
intet  Nag  vansirer  mit  Aasyn;  udstrakt  er  min  Haand  til 
broderligt  Haandslag,  min  første  Hilsen  ere  danske  Ord, 
dansk  er  min  Tone,  intet  Fremmed  i Blik,  i Miner  og  i 
Tungemaal,  ei  en  Lyd  betegner  den,  som  kom  fra  Jøde- 
land; nei,  opfostret  er  jeg  ved  Danmarks  Kyst;  den 
stolte  Søe,  hvis  Syn  er  hver  en  Danes  Fryd,  fortryker 
ogsaa  mig  med  sine  sølvblaae  Vover;  i Sjællands  Bøge- 
skove nød  jeg  min  Ungdoms  første  Glæder;  Danmarks 
Videnskabsmænd  vare  mine  Lærere;  Danmarks  Kunstnere 
begeistrede  mit  Hjerte  for  Alt  hvad  godt  er  og  helligt; 
Danmarks  Drot  har  jeg  hyldet,  og  gamle  danske  Lov 
retter  mine  Veie. 

Er  det  min  Troe  som  foruroliger  dig?  nei,  min  Ven! 
det  kan  ei  være;  det  er  Moses  og  Propheternes  Lære, 
som  jeg  hylder.  Har  du  glemt  hvad  din  Mester  sagde? 
ogsaa  han  bekjendte  sig  til  den  samme  Lære:  »elsk 
Næsten  som  dig  selv,  det  er  Loven  og  Propheterne«, 
sagde  han.  Hvad  fordrer  du  da  mere  af  min  Troe?  dens 

Grundlov  byder  mig,  at  elske  dig,  næst  Gud,  høiere  end 
mit  eget  Liv.  Har  du  glemt  din  Mesters  Ord:  »saa- 
længe  Himlen  staaer  og  Jorden,  skal  ei  et  Bogstav,  ei  en 
Tøddel  gaae  tilgrunde  af  hvad  Moses  lærte«? 

Er  det  mine  Handlinger  og  min  Adfærd,  som  for- 
arge dig?  nei,  ogsaa  det  er  det  ikke.  Kan  du  nægte  os, 
at  vi  ere  modtageiige  for  det  Ædle,  saagodt  som  du; 
at  vi  øve  Velgj ørenhed,  Dyd  og  ædel  Daad  saagodt  som 
du?  kan  du  nægte,  at  der  iblandt  os  findes  redelige  Kjøb- 
mænd,  flittige,  duelige  Haandværkere,  oplyste  tænkende 
Lærde,  trofaste  Huusfædre  og  gode  Borgere?  kan  du 
nægte  det?  — nei,  det  kan  du  ei ; eller  du  maatte  straffe 
Krøniken  Løgn,  naar  den  fortæller  dig  om  de  ædle  Israe- 
liter, som  i Tiden  fremtraadte;  det  kan  du  ei,  eller  den 
offentlige  Stemme  modsiger  dig,  som  med  Agtelse  om- 
taler saamangen  Ædling  iblandt  os,  som  priser  og  søger 
vore  Kjøbmænd,  som  roser  vore  Studerendes  Flid  og 
gode  Forhold,  som  med  Taknemmelighed  erkjender  vore 
Rigmænds  Velgj erninger,  som  med  Beundring  omtaler 
vore  huuslige  Dyder. 

Altsaa  — de  enkelte  Uværdige,  som  vi  tælle  iblandt 
os,  de  afskrække  dig;  de  enkelte  Frafaldne,  som  elske 
Mammon  mere  end  Gud  og  Æren,  de  forarge  dig;  — 
men  har  du  betænkt  hvad  det  vil  sige,  at  fordømme  et 
heelt  Samfund  af  Mennesker,  fordi  de  ei  Alle  ere  gode? 
har  du  betænkt  hvad  det  vil  sige,  at  bryde  Staven  over 
en  heel  Menneskeklasse,  fordi  den  blandt  de  gode  ogsaa 
tæller  u værdige,  udartede  Lemmer?  Er  Træet  ei  sundt 
og  karsk,  fordi  en  enkelt  Green,  en  Række  Blade  er 
vantreven  og  visnet?  Hvad  om  man  viste  dig  Side- 
stykket til  dit  Carricaturbilled  hos  dem,  der  stode  dig 
nærmere?  hvad  vilde  du  føle  ved  en  saadan  Adfærd? 

Bort  altsaa  med  de  uværdige  Fordomme;  giv  mig 
dit  hele  Hjerte,  naar  min  Daad  er  redelig  og  ret,  naar 
min  Vandel  er  skyldfri,  og  rene  mine  Sæder;  lær  at 
skatte  min  Troe  af  mine  Gjerninger;  elsk  mig  som 
Menneske,  som  Dansk  og  som  Tilbeder  af  den  sande 
Gud,  og  det  kj ærligste  Venskab  skal  lønne  din  Hengiven- 
hed; elsk  os  for  det  Gode,  vi  gjøre,  foragt  med  os 
Synderen  og  den  Ugudelige,  hvad  enten  det  er  Propheter- 
nes  eller  Apostlernes  Lære,  som  han  sviger  og  van- 
helliger; lad  Kong  og  Øvrighed  straffe  den  forargelige 
Misgjerning,  lad  Lov  og  Ret  fordømme  Egennytten  og 
straffe  dens  Misgreb;  overlad  Gud  i Himlen  at  træffe  de 
Skyldiges  Hoved,  som  i Løndom  svige  Ret  og  Pligt; 
men  lad  ei  Had  og  Miskjendelse  afskrække  de  Nidkjære, 
som  ville  det  Gode;  betænk,  at  vi  nys  betraadte  den 
Vei,  som  du  fandt  banet  ved  Seclers  Bestræbelser;  betænk, 
at  vor  Forædling  end  er  i sin  Udvikling;  hav  Barm- 
hjertighed med  den  Svage  og  Vildfarne;  mangen  haard 
Kamp  forestaar  os,  som  du  ei  kj  ender:  hvorfor  vil  du 
ved  dit  ukj ærlige  Forhold  end  gjøre  os  Kampen  tungere? 
hvorfor  vil  du  røve  os  den  Opmuntring,  som  i den  sorg- 
fulde Stræben  oprejser  vor  Sind?  hvorfor  vil  du  mørkne 
os  de  Udsigter,  som  vi  med  saamegen  Anstrengelse  og 
Selvfornægtelse  arbeide  os  imøde?«« 

Saaledes  kunne  vi  tiltale  dem,  og  jeg  veed  det, 'de 
ville  ei  spotte  os  i vor  Nød;  det  et  Naturens  Stemme, 
og  den  finder  stedse  et  aabent  Øre  og  et  lydigt  Hjerte. 
Nei,  Brødre,  lad  os  ei  tabe  den  Tillid  til  det  menneske- 
lige Hjerte,  som  Gud  har  nedlagt  hos  os;  det  kan  ei 
svige  dette  salige  Haab  om  bedre  Tider,  da  vi  Alle 
skulle  vorde  »een  Hjord  under  een  Hyrde«.  Ere  end 
vore  Brødre  farne  vild  i deres  Betragtninger  over  Tiden 
og  dens  Tildragelser,  den  kan  ei  vare  længe  ved,  denne 

umodne  Gjæring.  Det  maa  opklare  sig  det  Dunkle,  og 
det  Forvirrede  vil  fremtræde  i bedre  Former  og  i rigtigere 
Omrids ; de  ville  erkjende  deres  Vildfarelse,  og  vende 
om ; naar  Tidens  Fylde  er  kommen,  da  skal  og  vor  Idræt 
drøftes,  og  erkj endes  i et  bedre  Lys. 

Men  — virksomme  maae  vi  være;  ei  letsindige  over- 
lade Tiden  at  læge  Saaret,  som  ved  Mangel  paa  Pleie 
og  lægende  Hjælp  kunde  udarte  og  vorde  til  en  om  sig 
ædende  Skade;  nei,  selv  maae  vi  pleie  det;  det  fattes  ei 
paa  helbredende  Midler,  det  fattes  ei  paa  ømme  Vogtere, 
ei  paa  erfarne  Raad,  naar  vi  kun  ville  høre  og  fornemme 
Lægens  Ord,  og  i Haab  paa  Gud  med  Samvittigheds- 
fuldhed bruge  de  Midler,  som  han  foreskriver.  Denne 
erfarne  Læge  er  Religionen,  m.  V.;  som  dens  Tolk  frem- 
træder jeg  idag,  og  forkynder  Eder  dens  Forskrifter. 

Jeremias  29,  4 — 8. 

Fremmer  den  Stats  Velfærd,  hvorhen  jeg  haver 
sendt  Eder,  beder  for  den  til  Herren;  thi  ved  dens  Vel- 
færd ere  ogsaa  I lykkelige. 


Fremmer  den  Stats  Velfærd,  hvorhen  jeg  haver  sendt 
Eder,  siger  Propheten.  Det  kommer  altsaa  an  paa,  at  fatte 
i Øiet,  hvorpaa  vel  Statens  Velfærd  fortrinligen  beroer, 
forsaavidt  som  det  skulde  staae  i den  Enkeltes  Magt,  at 
fremme  eller  hindre  den.  Ved  at  tage  Hensyn  til  Stats- 
samfundets Natur  og  Menneskehedens  Fornødenheder, 
ville  vi  letteligen  kunne  angive  de  væsentlige  Egenskaber, 
som  den  maa  besidde,  der  vil  beæres  med  det  Navn 
»Borger«,  i Ordets  ædleste  Betydning.  Disse  ere: 

I.  Duelighed  i Forening  med  nidkjær  Gavnelyst. 

II.  Streng  Lydighed  imod  Loven  og  den  udøvende 
Magt,  som  forkynder  den,  og  gjør  den  gjældende. 

III.  Et  godt  Navn  og  Rygte,  grundet  paa  hans  Med- 
borgeres Tillid  til  hans  Redelighed  og  Fædrene- 
landskjærlighed. 

IV.  En  efter  Stand  og  Vilkaar  passende  Aandsdannelse 
og  Oplysning. 

V.  Gudsfrygt  og  Religiøsitet,  som  det  hemmelige,  usyn- 
lige Baand,  der  knytter  Menneske  til  Menneske,  og 
hersker  bydende  eller  afskrækkende  der,  hvor  den 
jordiske  Magt  ei  formaaer  at  trænge  ind. 

Altsaa  Borgeren,  der  forener  Duelighed  med  driftig 
Flid,  Ærbødighed  for  Fædrenelandets  Lov  med  Kjærlig- 
hed  til  Kong  og  Fødeland,  Aandsdannelse  og  sunde  Be- 
greber om  Livets  Vilkaar  med  varm  Følelse  for  Gud  og 
reen  Sands  for  det  Hellige,  vil  Ingen  kunne  nægte  Navn 
af  en  god,  en  nyttig  Borger  i Staten,  et  værdigt  Medlem 
af  hvert  et  ædelt  Samfund.  Disse  Betragtninger,  an- 
vendte paa  vort  Forhold,  ville  lede  os  til  Erkjendelsen 
af  vore  Pligter,  til  Erkj endelse  af  det  Maal,  vi  have  at 
nærme  os,  til  oprigtig  Bedømmelse  af  det,  vi  hidtil  have 
udrettet,  og  det,  vi  endnu  have  at  gjøre 

1.  Duelighed  og  virksom  Gavnelyst  er  den  første 
Fordring  til  den  gode  Borger.  — Jo  mere  Borgerens 
Haandtering  gaaer  ud  paa,  at  frembringe  og  at  forarbeide 
Naturens  Gaver,  desto  mere  umiddelbart  fremtræder  hans 
Indflydelse  paa  Nationens  Velstand.  — Derfor  have  vi 
nu  i saa  mange  Aar  stedse  maattet  høre  de  evige  Klager 
om  Israeliternes  Handelsaand.  Det  er  her  ei  Stedet,  at 
undersøge  disse  Klager , at  afvise  disse  Beskyldninger, 
ved  at  beraabe  os  paa  vore  Anklageres  Uretfærdighed, 
der  selv  have  udelukket  os  fra  hver  en  Virkekreds,  hvis 

Forsømmelse  de  saa  ubilligt  bebreide  os;  det  er  her  ei 
Stedet  at  sætte  i Lys  de  senere  Aars  Erfaringer,  der 
vise,  med  hvilken  Begjærlighed  vi  have  betraadt  disse 
Veie,  da  de  aabnedes  for  os;  med  hvilken  Driftighed, 
med  hvilken  Lyst  og  Vindskibelighed  vi  have  hengivet 
os  til  disse  Sysler.  Intet  Haandværk,  ingen  Deel  af  den 
menneskelige  Vindskibelighed  er  bleven  foragtet  af  os; 
de  have  alle  fundet  Dyrkere  iblandt  os,  og  — hvad  denne 
Bebreidelse  angaaer,  da  have  vi  Intet  at  frygte.  — Denne 
Vei  er  det  altsaa,  paa  hvilken  vi  maae  vedblive  at  vandre. 
Denne  Sandhed  maa  aldrig  gaae  Eder  ad  Glemme,  Fædre! 
naar  Eders  Børns  Bestemmelse  beskjæftiger  Eders  Sjæl. 
Ei  den  Stand,  hvor  den  største  Fordeel  mulig  venter  dem, 
ei  den  maa  I vælge  for  dem;  nei,  denne  Fordeel  er  saa 
usikker,  at  I ved  en  saa  vovelig  Prøve  sætte  Eders  Børns 
Velfærd  i Fare,  og,  lykkes  end  voveligt  Spil,  det  er- 
statter Eder  ei  Eders  Medborgeres  Tillid,  som  derved 
rokkes.  De  see  os  ei  gjerne  i denne  Stand,  som  vi  i 
saamange  Aar  have  vanæret,  det  være  nu  med  eller  uden 
vor  Skyld  og  Brøde. 

Det  ungdommelige  Sind  vil  gjerne  prøve  Kræfter  i 
Verden;  den  er  uddøet,  den  gamle  Gjæring,  som  op- 
flammede Ynglingens  Phantasie  med  Billeder  om  Rigdom 
og  glimrende  Lykke,  der  smilte  ham  imøde  i den  dunkle 
Fremtid;  borgerligt  Værd,  sand  Gavnelyst  staaer  vore 
Ynglinge  for  Øiet;  de  føle  alle  den  brændende  Attraae 
efter,  at  udslette  hvert  et  Spoer  af  det  gamle  Sindelag, 
som  de  endnu  stedse  maae  høre  omtale  med  bebreidende, 
foragtelige  Sideblik;  gjerne  ville  de  virke,  og  Eders  Pligt 
er  det,  Fædre ! ei  at  qvæle  den  spirende  Drift,  ei  at 
undertrykke  den  gjærende  Lyst;  giv  Aanden  sit  frie 
Spillerum;  lad  den  selv  vælge  den  Retning,  som  den  vil 
tage,  og  udbrede  sig  efter  eget  Tykke,  og  voxe  i Kræfter 

og  Omfang,  altsom  den  vinder  i Liv  og  Fylde  — Ingen 
Stand  er  under  Menneskets  Værdighed,  som  giver  Brød 
paa  en  lovlig  Maade,  og  som  gavner  Samfundet  ved  at 
afhjælpe  Borgernes  Fornødenheder.  For  os  er  den  Stand 
at  foretrække,  som  mindst  gjør  vor  Redelighed,  vort 
Sindelag  og  vor  Vindskibelighed  mistænkt  og  tvivlsom. 
Velsignet  være  derfor  hver  en  Haand,  som  griber  Spad 
og  Plov,  for  at  dyrke  Fædrenelandets  Jord;  velsignet 
være  hver  en  Haand,  som  med  Snilde  fører  Saug  og 
Meisel,  Hammer  og  Vinkelmaal;  velsignet  være  hver  den, 
som  vælger  boglig  Syssel,  Kunst  og  Videnskab  til  sit 
Livs  Formaal!  ei  sig  selv  blot  forædler  han;  — ogsaa 
sine  Brødre  bringer  han  et  Offer;  sine  Arvinger  efterlader 
han  sit  Navn,  som  et  kosteligere  Arvegods,  end  var  det 
fyldte  Pengeskrin,  han  efterlod  dem. 

II.  Den  anden  Fordring  er  streng  Lydighed  mod 
Loven  og  den  udøvende  Magt.  Frygt  Gud,  siger  Salomon, 
men  ogsaa  Kongen  maa  du  hylde.  — Hver  en  Over- 
trædelse af  Landets  Love,  hvert  et  lovstridigt  Indgreb  i 
Næstens  Rettigheder,  hvert  et  Misbrug  af  de  tilstaaede 
Friheder,  hver  en  Berigelse  paa  Næstens  eller  den  offent- 
lige Velfærds  Bekostning  er  en  Forbrydelse,  som  røver 
dig  dit  borgerlige  Værd.  — »Forbandet  være  den,  som 
rykker  Næstens  Grændseskjæl,«  saa  lød  Stemmen  fra 
Ebals  Bjerg  (5  M.  B.  27).  Endnu  hviler  Straffen  og  For- 
bandelsen paa  den  Ugudelige.  Du  rykker  Næstens  Grændse- 
skjæl, naar  du  sviger  Kong  og  Lov  ved  at  forbeholde 
Staten  sine  billige  Fordringer.  Hvorfra  skal  den  hente 
Midler  til  at  sørge  for  din  Rolighed  og  Velfærd,  naar  du 
ved  Svig  forringer  dens  Indkomster,  naar  du  ved  Urede- 
lighed udsuger  dens  Borgere?  »du  forrykker  Næstens 
Grændseskjæl«,  naar  du  ved  Aagren  forøger  de  arbeidende 
Stænders  F'attigdom  og  Elendighed;  du  rykker  Næstens 

Grændseskjæl,  naar  du  gjør  Indgreb  i Andres  Haand- 
tering;  naar  du,  ledet  ved  ulovlig  Vindesyge,  krænker 
Loven  og  bøier  Retten.  — Ingen  Velsignelse  kan  lønne 
din  Stræben,  ingen  Fred  og  ingen  Glæde  kan  boe  i dit 
Huus:  »vee  den,«  siger  Jeremias,  »som  bygger  sit  Huus 
i Uredelighed,  og  hvælver  sine  Sale  i Uretfærdighed«.  I 
det  Øieblik,  da  dine  Ønsker  og  dine  Handlinger  gaae 
uden  for  den,  i Loven  fastsatte,  Orden,  »da  er  din  Haand 
mod  Alle«,  og  ingen  Ret  har  du  til  at  klage,  naar  »Alles 
Haand  er  mod  dig«! 

III.  Med  spændt  Forventning,  med  særdeles  Op- 
mærksomhed ere  Alles  Øine  henvendte  paa  os.  Ei  blot 
for  vor  egen  Samvittighed,  ei  blot  for  den  jordiske  Dom- 
stoel og  den  himmelske  Retfærdighed  have  vi  at  forsvare 
vore  Gjerninger;  nei,  ogsaa  den  offentlige  Stemme,  et 
heelt  Folk  vaager  over  vor  Daad.  Den  Enkeltes  Mis- 
gjerning  opfanges  endnu  saare  ofte  med  skadefroe  Nid- 
kjærhed;  hvad  den  Enkelte  har  forbrudt,  er  en  Skam- 
plæt  paa  hele  Folkets  Ære.  Det  er  en  sørgelig  Erfaring, 
som  Aarhundreder  have  lært  os;  kun  Tiden  og  den 
størst  mulige  Opmærksomhed  paa  vore  Handlinger  ville 
kunne  befrie  os  for  denne  Ulejlighed.  Derfor,  Kjære! 
vil  du  i vort  Samfund  indtage  Plads  og  Sæde,  da  maae 
alle  dine  Handlinger  bære  umiskj endelige  Præg  af  Borger- 
sind og  Sædelighed ; et  æret  Navn,  et  uplættet  Rygte 
er  os  Pant  paa  din  Troskab.  Det  var  den  tredie  For- 
dring. — 

Ingen  Lod,  ingen  Andel  ville  vi  have  i dig  og  i 
dine  Gjerninger,  naar  ei  din  Adfærd  bestaaer  for  Ret- 
færdighedens Domstoel;  og,  var  end  dit  Sindelag  fromt 
og  rettroende;  var  end  din  Troe  urokkelig  og  fast;  var 
du  end  en  streng  Iagttager  af  foreskrevne  Skikke  og 
gudelige  Handlinger,  du  har  vanhelliget  Moses  Lov,  naar 

ei  din  Vandel  er  reen  og  ret;  ingen  Deel  ville  vi  have  i 
dine  Gjerninger,  »du  kommer  ei  i Herrens  Forsamling«, 
»udstødt  er  du  af  dit  Folk«,  vi  kj endes  ei  ved  dig,  og 
frasige  os  alt  Ansvar  for  din  Daad  (5  M.  B.,  23,  18)! 

Ved  Redelighed  og  Borgersind  at  hæve  dig  til  An- 
seelse og  Agtelse  maa  da  være  din  ivrigste  Stræben. 
Du  vinder  den  ikke , ved  at  vise  dig  i Pragt  og 
Herlighed;  du  vinder  den  ikke,  ved  at  efterligne  den 
Riges  og  Fornemmes  Adfærd;  du  vinder  den  ikke  ved 
et  glimrende  Udvortes , ei  ved  den  blændende  Giands, 
hvormed  du  omgiver  dig.  Hos  dig  vil  det  speidende 
Blik  mindst  lade  sig  opholde  af  det  glimrende  An- 
strøg; dig  vi!  den  offentlige  Opmærksomhed  snarest 
gjennemskue;  opsøge  de  Piætter,  som  du  forgjeves  har 
søgt  at  dølge,  og  udpege  de  Svagheder,  som  du  for- 
gjeves har  søgt  at  indhylle.  Er  du  dig  bevidst,  i Rede- 
lighed at  have  erhvervet  din  Velfærd,  da  nyd  Herrens 
Velsignelse,  og  Ingen  kan,  Ingen  vil  forarge  dig  det; 
men  nyd  den  i Tarvelighed,  som  det  sømmer  den  gode 
Borger;  nyd  den  i Beskedenhed,  som  hæver  dit  Værd, 
altsom  du  stræber  at  unddrage  dig  Mængdens  Blik;  nyd 
Herrens  Velsignelse,  uden  at  gjøre  din  Rolighed  og  din 
Nydelse  afhængig  af  den  Enfoldiges  Mening.  — Gjør  vel 
i Løndom,  udstrøe  Sæden  til  det  Gode,  uden  at  gjøre 
Fordring  paa  et  glimrende  Navn;  nedlæg  paa  Fædrene- 
landets Altar  med  beskeden  Haand  hvert  Offer,  som  dine 
Kaar  tillade  dig;  men  — bortkast  det  Glimrende,  udslet 
det  Skinnende;  træd  for  Verdens  Øie  med  dit  uplættede 
Navn,  med  din  skyldfrie  Bevidsthed  og  din  fordringsfrie 
Anstand,  og  alle  Godes  Bifald  er  dig  vist. 

Da  Patriarken  førte  sin  Slægt  til  det  hellige  Land, 
inden  de  betraadte  den  viede  Jordbund,  lød  hans  Bud: 

»Skaffer  bort  de  fremmede  Afguder,  som  I have  iblandt 
Eder,  renser  Eder  og  skifter  Eders  Klæder;  thi  vi  ville 
gaae  op  til  Beth-El«.  Ogsaa  os  kan  man  tilraabe  disse 
Advarsler:  Inden  du  som  Borger  betræder  Fædrene- 

landets Jordbund  og  Ærens  Tempel,  »da  bortkast  dine 
Afguder«,  dine  gyldne  tilbedte  Skatte  — »renser  Eder« 
fra  hver  en  Synd  og  Forurettelse,  og  »skifter  Eders 
Klæder«,  at  ei  udvortes  Tant  skal  blænde  Eder,  at  ei 
forfængelig  Glimrelyst  skal  fjerne  den  Redelige  fra  Eder; 
man  søger  intet  Godt  hos  den  letsindige  Forfængelighed; 
man  venter  intet  Stort  af  den  opstudsede,  udpyntede 
Modehelt;  bortkast  det  barnagtige  Legetøi,  og  viser  Eder 
værdige  og  alvorlige,  som  Mænd,  der  ane  en  høiere  Be- 
stemmelse, og  have  Kraft  til  at  gaae  den  imøde;  det 
sande  Fortjeneste  vil  man  snart  vide  at  opdage  selv 
under  den  uanseeligste  Skikkelse,  det  grundløse  og  tve- 
tydige gjør  bedst  i at  indhylle  sig  i Mørke. 

IV.  Som  den  4de  Egenskab,  der  smykker  den  agt- 
værdige  Borger,  angave  vi  forhen  en,  efter  Stand  og 
Vilkaar  passende,  Aandsdannelse  og  Oplysning.  At 
Staten  maa  vinde  betydeligt  saavel  i indvortes  Magt,  som 
i udvortes  Anseelse,  naar  en  vis  Grad  af  Videnskabelig- 
hed, en  vis  Fylde  af  Kundskaber  og  Indsigter  have  vundet 
almindeligt  Herredømme  blandt  dens  Borgere,  er  en  Sand- 
hed, som  de  senere  Tider  enstemmigen  have  anerkjendt, 
og  som  i Danmark  mindst  trænger  til  at  sættes  i Lys. 
At  ogsaa  vi  maae  stræbe  efter  at  skaffe  Sandheden  og 
Oplysningen  Indgang  iblandt  os,  er  saa  meget  mere 
nødvendigt,  da  Fordommene  om  Israeliternes  Aands- 
sløvhed  endnu  stedse  synes  at  have  Vægt,  hvad  end  de 
senere  Tiders  Erfaring,  ja  endog  vort  Samfunds  ældre 
Historie  synes  at  indvende  derimod.  Ihvorvidt  disse 
Fordringer  udstrække  sig  til  de  lavere  Stænder  og  de 

egentlig  arbeidende  Classer;  ihvorvidt  denne  Aands- 
dannelse egner  sig  for  det  Almindelige  i Modsætning  til 
de  egentlige  Lærdes  grundigere  Bestræbelser,  er  en  Gjen- 
stand,  som  jeg  saa  meget  mere  kan  forbigaae,  da  jeg  i 
mit  sidste  Foredrag  har  udviklet  den. 

V.  Vi  komme  nu  til  den  sidste  og  maaske  den 
vigtigste  Fordring,  som  Staten  og  Øvrigheden  har  til  os, 
og  den  er : oplyst  Kundskab  om  vor  Religions  Sand- 
heder, reen  Gudsfrygt  og  levende  Følelse  for  det  Hellige 
Hvad  denne  Gjenstand  angaaer,  da  vil  Enhver  her  ind- 
see,  at  jeg  ikke  kan  sammenfatte  vort  Samfund  under 
een  almindelig  Regel.  Forat  kunne  ordne  mine  Bemærk- 
ninger under  et  passende  Synspunkt,  maa  jeg  her  først 
adskille  de  to  forskellige  Adskuelser;  og  det  vil  blive 
indlysende,  at  Modsætningen  imellem  dem  aldeles  ikke 
er  væsentlig  grundet  i Sagens  Natur,  men  kun  tilfældig 
Følge  af,  at  begge  have  fjernet  sig  lige  langt  fra  det 
Sande;  den  ene  ved  at  forkaste  uden  Hjemmel  et  herskende 
Lærebegreb;  den  anden  ved  at  hylde  de  arvede  Lær- 
domme uden  Skjønsomhed  og  Indsigt.  Sandheden  ligger 
her,  som  sædvanligt,  midt  imellem  begge  Yderligheder. 
Vildfarelsen  har  sin  Grund  i,  at  baade  de  Rettroende  og 
Vrangtroende,  (lad  os  for  en  Stund  antage  disse  ved 
Sprogbrugen  indførte  Benævnelser)  begge  have  løsrevet 
sig  fra  den  sande  bibelske  Lære.  — Hine  have  erstattet 
det  Forkastede  ved  et  nyt  Lærebegreb,  hvortil  Nationens 
forskelligste  Perioder  og  meest  afvigende  Forhold  hver 
have  givet  deres  Bidrag;  disse  have  søgt  at  hjælpe  sig 
gjennem  Verden  ved  den  granskende  Fornufts  Anskuelser, 
som  vare  skarpsindige  eller  vildfarende,  indtrængende  eller 
overfladiske,  altsom  Tænkeren  var  mere  eller  mindre 
dannet  ved  videnskabelige  Sysler.  Her  have  vi  kun  at 

betragte  begge  i Forhold  til  Staten;  vi  ville  da  forsøge 
at  fremstille  dens  Fordringer  til  dem. 

Til  Eder  altsaa,  som  det  herskende  Lærebegreb  ei 
tilfredsstiller!  af  Eder  fordrer  den  Troskab  mod  Eders 
Fædres  Lov,  sand  Troe  paa  Gud  og  hans  Gjerninger  i 
Moses  Aand  og  efter  Propheternes  Lære.  Uden  levende 
Troe  og  en  urokkelig  Overbeviisning  om  en  høiere  Styrelse, 
uden  Erkj  endelse  af  et  straffende  Forsyn  er  Manden  et 
mistænkt  Medlem  i Staten;  Intet  er  mig  Borgen  for  hans 
Redelighed ; hans  Ord  og  hans  Løfter,  hans  Eder  og 
Forsikringer  ere  svage  Baand,  paa  hvis  Trofasthed  jeg 
ei  mægter  at  forlade  mig.  Hvor  Vantroen  læres  i be- 
stemte Former  (bringes  i System),  der  svinder  den  gjen- 
sides  Tillid,  altsom  Ærbødigheden  for  det  Hellige  har 
tabt  sig.  Vogter  Eder  derfor,  forat  forbytte  kold  Lige- 
gyldighed, livløs  Foragt  for  Alt  hvad  ærværdigt  er,  med 
Oplysningens  forædlende  og  oplivende  Erkj  endelse.  Op- 
lysningen styrker  vort  Øie,  den  opklarer  Gjenstandene  i 
Livet,  at  vi  formaae  at  trænge  ind  i Sjælens  Inderste,  i 
Naturens  Væsen,  i Evighedens  Helligdomme  og  i det 
Usynliges  Tempel;  men  — naar  dit  Øie,  blændet  ved 
Letsind,  mørknet  ved  Svaghed,  eller  svækket  ved  for- 
sætlig Brøde,  ei  mægter  at  skue  de  Syner,  som  qvæge 
og  begeistre  den  Seendes  Sjæl,  hvi  tør  du  da  troe  dig 
oplyst  og  skarpsindig?  Troe  aldrig,  at  du  er  oplyst,  at 
du  er  ophøiet  over  Hoben,  fordi  du  har  lært  at  foragte 
eller  at  belee  Forfædres  Lærdom  og  ældre  Slægters  Over- 
beviisning: troe  aldrig,  at  du  er  oplyst,  fordi  du  har 
væbnet  dit  Hjertet  og  hærdet  dit  Sind  mod  de  For- 
nemmelser, som  gjennemtrænge  den  blødere  Sjæl;  du  er 
ei  oplyst,  ei  ophøiet,  fordi  det  Ærværdige  er  dig  lige- 
gyldigt, fordi  det  Hellige  ei  rører  dig,  fordi  Andagt  er 
Svaghed  i dit  Øie,  og  from  Begeistring  er  dig  en  grund- 

løs  Drøm,  uden  Virkelighed  og  Betydning,  nei,  Kjære! 
— det  er  ei  Lysets  Gjerninger,  som  du  øver.  Vil  du 
vandre  i Lyset,  da  maa  dit  Hjerte  være  aabent  for  Na 
turens,  for  Samvittighedens  Stemme;  da  maa  dit  Øre 
være  aabent  for  Religionens  Bud  og  Skriftens  Lære ; hvad 
de  Ældre  have  lært  og  forkyndt,  ogsaa  det  maa  du 
kjende.  — Har  du  da  sammenlignet  det  Tilføiede  med 
det  Oprindelige;  har  du  øvet  din  Tænkning  og  skærpet 
det  Blik;  er  du  trængt  ind  i Lovens  Inderste;  har  du 
overveiet  dens  Betydning;  har  du  opfattet  Aanden,  som 
besjæler  dens  Ord;  har  du  tilegnet  dig  de  ældre  og 
nyere  Anskuelser ; har  du  seet  og  læst  og  dømt  med 
Gud  for  Øiet  og  hans  Lov  i Hjertet:  da  har  du  Ret  til 
at  bestemme  dig;  da  kan  du  tale  om  Overbeviisning  og 
Grundsætninger.  Saalænge  Loven  er  dig  fremmed,  og 
dens  Fortolkning  er  dig  et  ukjendt  Land,  har  du  ingen 
Ret  til  at  bebreide  din  Broder  hans  Overtroe  og  hans 
Fordom. 

Og  nu  du,  som  endnu  holder  fast  ved  dine  Skrift- 
kloges fastsatte  Begreber  og  Fortolkninger.  Det  Uvæsent- 
lige med  det  Væsentlige  har  du  hyldet  og  kaaret;  du 
fulgte  dine  Læreres  Ord  paa  Troe  og  Love;  af  deres 
Mund  modtog  du  Skriftens  Ord;  du  læste  i den  store 
Bog,  altsom  de  tolkede  dig  de  betydningsfulde  Træk; 
hvad  de  lærte,  det  øvede  du,  dit  hele  Liv  var  et  anskue- 
ligt Billed  af  »de  udenadslærte  Menneskebud«.  — Vi 
ville  ei  tviste  om  disse  Meninger;  du  følger  dit  Hjertes 
Overbeviisning,  og,  er  din  sædelige  Vandel  reen  og  ret, 
er  dit  Sindelag  blid,  og  velgj ørende  din  Daad,  da  gjør 
din  Fromhed,  din  Vedhængenhed  ved  det  Gamle  dig 
ikkun  desto  ærværdigere  i mit  Øie. 

Dog,  Kjære!  naar  disse  dine  Meninger  lede  dig  til 
Misgreb,  som  virke  skadeligt  paa  din  Udvikling  og  for- 

virre  dig,  hvor  det  netop  kommer  an  paa,  at  fatte  dit 
Forhold  i Livet  klart  i Øiet,  da  kan  jeg  ikke  undlade  at 
gjøre  dig  opmærksom  paa  de  enkelte  Feiltrin,  hvor  du 
ubemærket  er  gledet  ud  af  den  lige  Vei;  jeg  kan  ikke 
undlade,  at  vise  dig  de  krogede  Spoer,  som  din  Ud- 
skeien  har  efterladt  sig;  jeg  kan  ei  undlade,  at  pege  hen 
paa  den  Maalestok  (Fornuften  og  Biblen),  der  retter 
det  krogede,  som  i diri  troskyldige  Sorgløshed,  i din 
Tillid  til  dine  Veiledere,  saa  ganske  er  gaaet  dig  ad 
Glemme. 

Altsaa:  naar  Du  i vort  Folks  Historie  seer  Forsynets 
Viisdom  virksom  til  Menneskehedens  Vel ; naar  du  i vore 
Forfædre  seer  Sandhedens  udvalgte  Forkyndere  og  Troens 
indviede  Præster,  da  er  denne  din  Overbeviisning  for- 
ædlende og  velgj ørende,  ganske  i Skriftens  Aand  og  efter 
Biblens  Lære.  Men  — naar  du  tillidsfuld  anraaber  Herrens 
Naade  som  dit  P"olks  eiendommelige  Arvelod;  naar  du  i 
Bøn  og  Andagt  beraaber  dig  paa  dine  Rettigheder  som 
Patriarkens  Afkom;  naar  du  minder  Gud  om  Stam- 
faderens Fortjenester,  og  selvkjærlig  priser  dig,  som 
Herren  nærmere  beslægtet  end  Alverdens  Folkeslag:  da 
er  din  Paastand  en  Misforstaaelse  af  Skriftens  Udtryk; 
den  er  en  skadelig  Vildfarelse,  da  den,  som  sagt,  for- 
virrer din  Anskuelse  af  dit  Forhold  til  dine  Medmennesker; 
den  er  mod  Religionens  Væsen,  da  den  fjerner  dig  fra 
Broderen,  istedetfor  at  nærme  dig  til  ham. 

Naar  du  med  Kjærlighed  mindes  det  Land,  hvor  vi, 
som  Folk,  blomstrede  i Velfærd  og  Anseelse;  naar  du 
med  Vemod  mindes  Helligdommens  Undergang  og  Folkets 
Adspredelse,  de  hellige  Martyrers  Død  og  vort  Navns 
Skjændsel  — da  deler  jeg  med  dig  din  Smerte;  hvert  et 
følende  Menneske  vil  med  Deeltagelse  billige  denne  vor 
Ømhed.  Men  — , naar  du  skuffer  dig  selv  med  tomme 

Forventninger  om  at  føres  tilbage  til  denne  din  Hellig- 
dom ; naar  du  i Bøn  og  Andagt  ytrer  denne  din  grund- 
løse Længsel ; naar  du  bestandig  har  disse  Klager  paa 
Læben,  som  dog  ere  tomme  Lyd  og  løse  Ord:  — da 
er  det  en  Vildfarelse,  som  er  mod  Skriftens  Aand : da  er 
det  en  skadelig  Vildfarelse,  da  den  leder  dig  til  at  mis- 
kjende  dit  egentlige  Fødeland. 

Naar  du  med  Haab  og  urokkelig  Troe  seer  Tiden 
imøde,  da  Gud  skal  sende  »sin  Salvede«,  som  skal  lede 
Mennesket  til  et  Trin  af  jordisk  Lyksalighed,  til  en  Grad 
af  aandelig  og  sædelig  Fuldkommenhed,  som  vi  nu  ei 
mægte  at  fatte;  naar  du  med  Haab  og  Troe  seer  hans 
Komme  imøde,  der  skal  bringe  Fred  paa  Jorden,  og  for- 
ene Verdens  Beboere  under  et  fælleds  Herredømme: 
under  Troens  Banner,  og  den  levende  Guds  Scepter:  da 
deler  jeg  med  dig  dit  Haab  og  dine  Udsigter.  Men 
— naar  du  misforstaaer  Biblens  Lære;  naar  du  mod  dens 
Bud  (Dan.  12,  10)  vil  bestemme  mig  Tiden  for  hans 
Komme;  naar  du  i ham  skildrer  mig  Krigeren  med  Sværd 
og  Brand;  naar  du  opregner  mig  hans  Seire,  viser  mig 
med  begeistret  Glæde  de  Skarer,  som  vende  tilbage  til 
det  forjættede  Land,  for  igjen  at  hylde  Davids  Æt  som 
jordisk  Drot:  — da  misbilliger  jeg  høilig  dine  Fordomme; 
da  maa  jeg  bebreide  dig  din  Utaknemmelighed,  som  saa- 
ledes  lader  dig  miskjende  din  nærværende  Tilstand;  da 
maa  jeg  vise  dig  dine  grove  Synder  mod  Biblens  Aand 
og  Lære:  den  Drot,  som  Gud  sender,  er  ei  besjælet  af 
Krigens  Aand,  ei  Erobrerens  Sind  skal  lede  hans  Skridt; 
nei  »Viisdommens  og  Religionens  Aand  skal  hvile  over 
ham«;  »Fred  skal  besjæle  Naturen«,  »Løven  skal  æde 
Straa,  og  Barnet  lege  ved  Basiliskens  Vraae«;  »Ordet 
(ei  Sværd  og  Landse)  er  den  Stav,  hvormed  han  rammer 
Jorden,  hans  Munds  Veir  skal  knuse  Niddingen;  Retfærd 

er  hans  Gjord,  og  Troskab  er  hans  Belte«;  seer  du, 
Kjære!  Træk  for  Træk  har  du  misforstaaet  den  herlige 
Lære  (Esaias  n,  i — io).  *) 

At  du  betragter  Moses  Lov  og  dens  Lærdomme 
som  et  Hjælpemiddel  til  at  kunne  vandre  desto  tryggere 
paa  Veien  til  Salighed,  er  en  trøstende  Lære,  som  hver, 
der  kj ender  dens  Aand,  vil  indrømme  dig;  men  — naar 
du  selvkjærlig  fordømmer  den  anderledes  Tænkende;  naar 
du  troer  dig  i Besiddelse  af  Nøglerne  til  Himlens  Porte, 
og  vil  tildømme  og  fradømme  din  Næste  hans  Salighed 
og  hans  aandelige  Velfærd  — da  er  det  en  Lærdom, 
som  er  foragtelig,  da  den  røber  Hovmod;  den  er  for- 
dærvelig, da  den  nedsætter  Næstens  Menneskeværd  i dit 
Øie;  den  er  vildfarende,  da  den  strider  mod  Biblens 
Lære  om  hele  Menneskehedens  Oprindelse  »fra  een  Fader«  ; 
da  den  strider  mod  Skriftens  Udsagn  om  »det  faderlige 
Forbund«  (Malachias  2,  io),  om  »det  hellige  Navns  Til- 
bedelse i Østen  og  i Vesten«  (i.  c.  r,  n);  da  den  strider 
mod  Biblens  Fortællinger  om  vore  Stamfædres  Troe, 
som  jo  ei  heller  fulgte  Moses  Lov,  om  Hedningernes 
Omvendelse  (Jonas  4,  II.  I M.  B.  18),  og  om  Herrens 
Aabenbaring  for  de  Ædlere  iblandt  dem  (Esaias  44,  28. 
56,  3 o.  fl.). 

Naar  du  med  fortrinlig  Kjærlighed  ærer  vore  hellige 
Mindesmærker  og  dyrker  det  ærværdige  Sprog,  hvori 
Gud  lod  Propheterne  tale  til  os,  — da  priser  jeg  din 
Agtelse  for  det  Hellige,  og  deler  din  Ærbødighed  for 
det  Gamle;  men  — naar  din  Forkjærlighed  forleder  dig 
til  at  forsømme  dit  Modersmaal,  naar  dit  Fædrenelands 

*)  Den  kyndige  Exeget  vil  undskylde  mig  dette  argumentum  ad 

hominem. 

Tungemaal  lyder  fremmed  i dit  Øre,  og  toner  skurrende 
fra  din  Læbe,  da  er  det  en  Synd,  som  du  har  at  for- 
svare ! 

At  du  tilbringer  dit  Liv  med  at  trænge  ind  i Lovens 
Ord,  er  godt  og  priseligt;  naar  du  anvender  din  Skarp- 
sind, din  Tid  og  dine  Evner  paa  nærmere  at  udvikle 
Ting,  som  dog,  hvad  dit  Forhold  til  Gud  angaaer,  maae 
have  et  meget  indskrænket  og  underordnet  Værd;  da 
kan  det  undskyldes,  da  du  dog  betragter  disse  Ting  som 
hørende  til  Religionens  Væsen.  Men,  at  dine  Lærde  for- 
sømme Skriften,  forat  læse  Fortolkningen;  at  dine  Folke- 
lærere ei  kjende  Naturens  første  Kræfter,  ei  kjende  den 
Jord,  som  de  staae  paa;  at  de  ere  ganske  vildfremmede 
i den  historiske  Verden,  at  de  ei  kjende  Tænkningens 
første  Love,  og  selv  forkjettre  hver  en  Tænker;  det  er 
en  Skamplet,  som  du  først  maa  aftvætte,  inden  du  tør 
fremtræde  som  oprigtig  Tilbeder  af  Naturens  Skaber! 

Frit  har  jeg  fremsat  min  Mening.  At  jeg  mente  det 
godt,  derfor  maa  mit  Sindelag  være  Borgen  for  den, 
som  kjender  mit  Liv  og  mine  Sæder;  mine  Ord  maa 
vidne  for  mig  hos  den,  som  kun  kjender  mig  som  offent- 
lig Lærer.  Velmente  vare  mine  Ord,  hvor  jeg  bebreidede, 
oprigtig  var  min  Tale,  hvor  jeg  priste  det  Gode.  Alt 
Had  er  mig  fremmed;  Historien  laae  opslagen  for  mit 
Øie;  de  sidste  Dages  Begivenheder  vare  forløbne,  be- 
roliget var  det  krænkede  Hjerte,  da  jeg  fattede  dem  i 
Øiet.  Hvad  der  syntes  mangelfuldt  har  jeg  udpeget; 
det  Forkerte  har  jeg  søgt  at  rette. 

Ville  I,  mine  Venner!  modtage  med  Kjærlighed  hvad 
Kjærlighed  byder,  da  har  Gud  velsignet  min  Stræben, 
og  jeg  seer  herlige  Dage  imøde;  Dage,  da  vi  Alle  skulle 

besjæles  af  eet  Hjerte,  og  vandre  ad  een  Vei  i Fromhed 
og  Gudsfrygt  til  vor  egen  Salighed  og  de  kommende 
Slægters  Velfærd  (Jeremias  32,  39). 

Amen.« 


* * 

J.  P.  Mynster:  Prædiken  paa  fjortende  Søndag 
efter  Trinitatis  1819. 

Allerede  inden  den  unge  Kateket  talte  saaledes  i 
den  store  Sal  ved  Gammelstrand  til  sin  Trosfæller,  havde 
der  i Frue  Kirke  lydt  formanende  Ord  til  Byens  kristne 
Borgere  fra  Kirkens  første  residerende  Kapellan , den 
senere  Biskop  J.  P.  Mynster,  dengang  en  Mand  paa  44 
Aar.  Fjortende  Søndag  efter  Trinitatis  holdt  han  »under 
borgerlige  Uroligheder  i Anledning  af  Jøderne«  en  Prædiken 
om  religiøs  Fordragelighed  og  borgerlig  Retsindighed: 

»Du,  hvis  hellige  Villie  er  uforandret  den  samme, 
hvorledes  endog  Menneskenes  Sind  bevæges,  du,  som 
boer  i salig  Fred,  medens  vi  omtumles  i Uro;  til  din 
Himmels  evige  Orden  see  vi  op  fra  Jordens  Forvirring, 
og  vort  Hierte  trøstes  og  vederqvæges,  i det  vi  tænke 
os  den  bedre  Verden,  hvor  Retfærdighed  og  Fred  have 
uforstyrret  Hiem,  den  bedre  Verden,  som  altid  var  og 
er,  og  hvori  Haabet  tilsiger  os,  at  ogsaa  vi  skulle  op- 
tages. Men  endnu  færdes  vi  hernede  i Tidernes  Skiften, 
og  dette  er  Prøven,  hvori  vi  skulle  bestaae,  hvorledes  vi 
her  ville  danne  os  selv  og  danne  den  Jord,  som  blev 
anviist  os  til  Bolig.  Ogsaa  du  skuer  jo  fra  din  Himmel 
ned  til  Jorden,  og  hvad  enten  dens  Grundvold  bæver, 
eller  Menneskenes  Samfunds  Baand  løses,  du  seer  det, 

og  det  skeer  ikke  uden  din  Tilladelse.  Men  din  Aand, 
Viisdoms  og  Retfærdigheds  Aand,  svæver  over  de  be- 
vægede Tider  og  drager  det  Forvildede  tilbage,  og  be- 
fæster paany  Orden  og  Ret,  at  Menneskene  ved  enhver 
Afvigelse  skulle  lære  desmere  at  afskye  det  Slette  og 
slutte  sig  des  fastere  til  det  Gode.  Lad  dette  ogsaa 
skee  iblandt  os,  du  vor  Gud  og  Fader!  Lad  din  Aand 
lede  os  Alle,  hvad  enten  vi  skulle  tale,  handle,  raade, 
eller  lyde,  at  sund  og  redelig  Eftertanke,  at  Orden  og 
Fred  maae  vende  tilbage,  at  Sandhed,  Retfærdighed  og 
Kierlighed  maae  boe  iblandt  os!  Amen. 


Epistel:  Gal.  V,  16 — 24. 

Disse  hellige  Steder  aabnes  os  som  Fristeder,  hvor 
vi  kunne  tye  hen  fra  den  sædvanlige  Tummel,  hvor  vi 
kunne  undflye  de  sædvanlig  trykkende  eller  sløvende 
Tanker,  og  finde  Frihed,  Fylde  og  Fred,  i det  Sielen 
henvender  sig  til  høiere  Gienstande.  Heller  ikke,  m.  T., 
pleier  jeg  her  ligesom  atter  at  føre  Eder  tilbage,  hvorfra 
I kom,  her  at  afhandle,  hvad  der  kun  har  timeligt  Værd, 
hvorom  I ellers  kun  altfor  ofte  maae  høre,  eller  de  Be- 
givenheder, hvorom  man  pleier  at  tale  i Staden.  Men  i 
Dag  opfordrer  vel  Pligt  og  Samvittighed  mig  til  ogsaa 
her  at  henvende  Betragtningen  til  det  Samme,  der  allerede 
i saa  mange  Dage  var  Gienstanden  næsten  for  alle  Sam- 
taler. Thi  dersom  det,  hvorom  vi  i Guds  Huus  egentlig 
skulle  handle  med  hverandre,  ikke  er  bestemt  til  blot  at 
sysselsætte  os  i de  enkelte  Timer,  vi  tilbringe  her,  men 
til  at  følge  os  ud  i Verdens  Vrimmel,  som  i vor  stille 
Eensomhed,  til  at  lede,  styrke  og  berolige  os  under  alle 
Forhold,  hvori  vi  komme,  dersom  de  alvorlige  Fore- 
stillinger, hvortil  vi  her  henvende  Sindet,  skulle  vække 
til  Selvprøvelse,  til  alvorlig  Dom  over  vort  Sindelag  og 

vore  Handlinger,  baade  over  hvad  vi  have  foretaget,  og 
hvad  vi  ville  foretage : hvor  kunne  vi  da,  naar  saadanne 
Optrin  have  fundet  Sted  iblandt  os,  som  de,  den  afvigte 
Uge  saae,  naar  de  paa  saa  mange  Maader  have  sysselsat 
vore  Tanker,  have  bevæget  vore  Hierter,  hvor  kunne  vi 
da  undgaae,  at  Erindringen  deraf  ogsaa  her  følger  os? 
eller  hvorfor  skulle  vi  undgaae  det?  thi  sikkert  vare  de 
af  saadan  Beskaffenhed,  at  de  opfordre  os  til  alvorlig 
Eftertanke. 

Vi  ville  ikke  tillægge  disse  Optrin  større  Vigtighed, 
end  de  virkelig  havde,  ikke  tiltræde  deres  Mening,  som, 
skadefroe  eller  feige,  indbildte  sig,  at  nu  vare  alle  Baand 
løste,  og  at  det  stedse  vilde  skride  frem  fra  det  Slette 
til  det  Værre.  Allerede  har  det  viist  sig  anderledes,  og 
vi  haabe  ikke  at  skulle  fortryde  den  Tillid,  vi  sætte  til 
den  tilbagevendte  Ro.  Men  hvo  iblandt  Alle,  hvis  Hierter 
ikke  er  tillukt  for  Deeltagelse  med  hvad  der  skeer  i 
Verden  og  hvad  der  vederfares  hans  Næste,  som  endnu 
har  Agtelse  for  Sædelighed  og  Orden  — hvo  kan  glemme 
de  Optrin,  han  har  seet,  de  Skriig,  der  løde  i hans  Øre? 
hvo  kan  glemme  det  — hvorledes  skal  jeg  benævne  det? 
— det  sørgelige,  oprørende,  modbydelige  Syn,  naar  han 
gik  i vor  Stad,  som  ingen  fiendtlig  Vold  havde  angrebet, 
og  dog  allevegne  saae  Ødelæggelsens  Spor,  som  om 
Fiender  havde  hærget?  Og  naar  der  altsaa  i vort  Sam- 
fund fandtes  de,  som  vare  frække  nok  til  at  begynde 
dette,  rede  nok  til  at  understøtte  det,  ligegyldige  nok  til 
ikke  at  forhindre  det,  letsindige  nok  til  ikke  at  misbillige 
det:  da  maae  vi  vel  føle  os  ydmygede,  i det  nu  stillere 
Eftertanke  over  det  Skeete  kan  finde  Sted,  da  maae  vi 
vel  tilstaae,  at  der  er  meget  Ondt,  som  har  udbredt  sit 
Herredømme  videre  iblandt  os,  end  vi  vel  forud  for- 
modede. 

Efter  al  denne  Uro  møde  vi  nu  i Helligdommens 
Stilhed,  og  her  modtager  os  det  Guds  Ord,  som  for- 
maner, advarer  og  straffer  uden  Persons  Anseelse,  som 
er  kundgiort  og  nedskrevet  i længe  siden  forsvundne 
Tider,  men  som  stedse  endnu  passer  for  vore  Tider,  og 
vore  Forhold.  Jeg  har  ikke  valgt  den  Text,  som  jeg  har 
forelæst,  men  det  er  den  for  nærværende  Dag  bestemte 
Text,  som  Aar  efter  Aar  oplæses  og  forklares.  Og  naar 
da  Apostelen  deri  siger  os:  »Aandens  Frugt  er  Kierlig- 

hed, Glæde,  Fred,  Langmodighed,  Mildhed,  Godhed, 
Trofasthed,  Sagtmodighed«;  naar  han  siger  os:  »Kiødets 
Gierninger  ere  aabenbare,  saasom  Fiendskaber,  Kiv,  Avind, 
Vrede,  Trætte,  Tvedragt,  Partier,  Mord  og  andet  Deslige, 
om  hvilke  jeg  forud  siger,  ligesom  jeg  forud  har  sagt 
Eder,  at  de,  som  giøre  saadant,  skulle  ikke  arve  Guds 
Rige;  da  maae  disse  Ord  vel  tiene  os  til  alvorlig  Paa- 
mindelse,  og  opfordre  os  til  at  prøve,  hvilken  Aand  det  er, 
der  har  yttret  sig,  enten  den,  som  virker  Kierlighed,  Glæde, 
Fred,  eller  den,  som  vækker  Trætte  og  Tvedragt.  Og 
dersom  Svaret  kun  er  altfor  aabenbart,  da  ville  vi  nytte 
denne  Anledning  for  at  styrke  os  i Afsky  for  det  Onde, 
i Vedholdenhed  ved  det  Gode. 

Men  i det  nu  min  Tale  skal  stræbe  at  bidrage  her- 
til, vil  jeg  ikke  trætte  mine  Tilhørere  ved  at  gientage, 
hvad  Enhver  saa  ofte  har  hørt,  fra  Barndommen  af  har 
lært,  om  Nødvendigheden  af  borgerlig  Lydighed  og  Orden, 
om  Fordragelighed  mod  andre  Religioners  Bekiendere, 
om  den  Pligt,  at  vi  ikke  blot  skulle  ansee  vore  Be- 
slægtede, eller  vore  Troesforvandte  for  vor  Næste,  og 
saa  fremdeles.  Der  feiles  ikke  fordi  dette  ikke  ofte  nok 
er  sagt,  men  fordi  det  ikke  er  følt,  fordi  Sandheden  ikke 
er  trængt  ind  i Hiertet,  og  har  vundet  Indflydelse  paa 

Sindelag  og  Handling.  Hvad  jeg  derfor  i nærværende 
Andagtsstund  finder  mig  forpligtet  at  tale,  er  ikke  noget 
Nyt,  hvorom  jeg  først  vilde  undervise,  men  noget  saare 
Gammelt,  som  jeg  ønsker  saaledes  at  gientage,  at  det 
kan  finde  Indgang.  Jeg  skal  med  Guds  Bistand  tale 
ganske,  som  jeg  mener  det  i mit  Hjerte,  uden  Over- 
drivelse, uden  Hensyn  til  Menneskefrygt  eller  Menneske- 
gunst, som  for  Guds  Aasyn;  hører  I mig  med  rolig 
Eftertanke,  og  samtykker,  hvad  der  fortiener  at  sam- 
tykkes. Jeg  taler  som  til  Forstandige,  dømmer  I,  hvad 
jeg  siger*)! 

Min  første  Formaning  er  denne:  Overveier  nøie,  hvad 
I ville,  og  hvad  I foretage!  Denne  Fordring  er  jo  dog 
ligesaa  billig,  som  den  er  nødvendig;  intet  Menneske  tør 
unddrage  sig  den,  men  i det  mindste  os  selv  maae  vi 
dog  kunne  og  ville  giøre  Regnskab  for  vore  Handlinger 
og  vore  Hensigter.  Dersom  det  var  saa,  at  enhver  Drivt 
i os  altid  førte  os  til  det  Gode,  dersom  de  første  Tanker, 
der  opkomme  i vor  Siel,  altid  vare  de  rette  og  sande, 
da  behøvede  vi  ingen  videre  Overvejelse,  men  vi  kunde 
trygt  overlade  os  til  vort  Hiertes  Tilskyndelse.  Men 
efterdi  det  er  saa  langt  anderledes,  efterdi  vi  kun  altfor 
ofte  erfare,  at  der  blander  sig  noget  Ureent  i de  første 
Følelser,  der  røre  sig  i os,  at  vore  Tanker  ofte  forvilde 
sig,  og  lede  os  andensteds  hen,  end  vi  siden  ønskede  at 
være  komne : da  er  det  vel  en  hellig  Pligt  at  overveie, 
hvad  det  er,  vi  ville,  saa  at  vi  kunne  sige  os  det  ret 
klart,  og  da  at  prøve,  om  dette,  som  vi  ville,  ogsaa  er 
ret.  Og  jo  vigtigere  den  Sag  er,  hvorom  der  handles, 
desto  mere  forpligte  sikkert  Fornuft  og  Samvittighed  os 
til  at  efterkomme  hiin  Fordring. 


*)  1 Kor.  10,  15. 


FJORTENDE  SØNDAG  EFTER  TRINITATIS  1 8 1 9.  I49 

Derfor  opfordre  vi  Alle,  som  i den  Sag,  der  ansaaes 
vigtig  nok  til  i flere  Dage  at  sætte  hele  Staden  i Be- 
vægelse, at  fylde  alle  Samtaler,  at  vække  saa  mange 
Lidenskaber,  Alle,  som  ville  tage  Deel  deri,  ved  Hand- 
ling, ved  Tale,  til  hvilkensomhelst  Side,  alvorligen  at 
overveie  deres  Hensigt  og  Villie.  I vigtige  Anliggender 
kan  det  ikke  være  tilladt  at  handle  efter  blind  Drivt, 
efter  forudfattet  Mening,  eller  som  er  laant  af  Andre, 
uden  eget  Overlæg  og  egen  Overbeviisning,  efter  vaklende 
og  tvivlsomme  Tanker.  Overveier  derfor  saa  alvorligen, 
saa  omhyggeligen,  som  I formaae,  hvad  det  er  I ville; 
siger  Eder  det  saa  klart,  med  saa  bestemte  og  tydelige 
Ord,  som  muligt,  at  I ikke  skulle  forledes,  ikke  skulle 
bedrage  Eder  selv,  og  maaskee  uformærket,  mere  eller 
mindre,  med  Ord  eller  Gierning,  deeltage  i,  bifalde,  be- 
fordre, hvad  I maaskee  vilde  gyse  tilbage  for,  naar  det 
fremstillede  sig  for  Eder  i fuld  Klarhed. 

Men  naar  I saaledes  have  afgiort  med  Eder  selv, 
hvad  det  er,  I ville,  da  prøver  dernæst  ogsaa,  om  dette 
er  ret.  Dette  er  jo  atter  en  Fordring,  som  Ingen  med 
Billighed  kan  unddrage  sig;  thi  du  tør  og  skal  jo  dog 
Intet  ville  uden  det  Rette  og  Gode;  om  det,  du  vil,  er 
saadant,  bør  Du  jo  vide,  førend  du  beslutter  dig  til  at 
handle.  Prøv  derfor  alvorligen,  om  det,  som  du  siger, 
at  du  vil,  er  saadant,  at  du  tør  vedstaae  det  for  Menne- 
sker, for  din  Samvittighed,  for  Gud;  riv  dig  løs  fra  det 
nærværende  Øiebliks  Tilskyndelse,  tænk  dig  hen  i Frem- 
tiden, og  prøv  forud  hos  dig  selv,  om  du  ogsaa  da  vil 
glædes  ved  at  have  villet,  at  have  befordret  dette,  vil 
med  Ro  kunne  tænke  tilbage  derpaa,  naar  det  gaaer  dig 
vel,  og  en  lønlig  Stemme  spørger  dig  om  du  og  er  din 
Lykke  værd,  og  naar  det  gaaer  dig  ilde,  og  du  føler  dig 
nedtrykt  og  bedrøvet;  vil  med  Ro  kunne  tænke  tilbage 

derpaa.  medens  Livets  Kraft  blusser  i dine  Aarer,  og 
naar  dets  Aften  kommer,  og  du  fornemmer,  at  du  snart 
skal  lade  af  at  virke ; medens  du  færdes  i Livets 
Tummel,  og  naar  engang  Dødens  Stilhed  udbreder  sig 
om  dig. 

Med  disse  Fordringer,  som  Ingen  tør  afvige,  vender 
jeg  mig  til  Enhver,  som  paa  nogen  Maade  kan  bidrage 
til  at  fortsætte  eller  at  ende  Forstyrrelsen.  Vel  veed  jeg, 
at  jeg  her  ikke  kan  vente  at  finde  dem,  som  have  afsted- 
kommet eller  nærmere  deeltaget  i hine  Uordner.  Allerede 
længe  siden  have  de  forladt  vore  Forsamlinger,  som  dog 
allermeest  behøvede  at  høre  Formaningens  og  Advarselens 
hellige  Røst;  de,  som  ellers  intet  Ord  høre  om  Gud,  om 
Pligt  og  Retfærdighed,  og  om  det  Regnskab,  ethvert 
Menneske  skal  aflægge  for  sine  Gierninger;  de,  som 
ellers  aldrig  gaae  hen  i Stilhed,  for  at  adspørge  deres 
Samvittighed,  og  at  dømme  over  sig  selv;  de,  som  leve 
uden  Gud  i Verden*),  og  tankeløse  ile  til  Fordærvelsen. 
De  ville  ikke  høre,  og  til  dem  kan  jeg  derfor  ikke  tale. 
Men  jeg  vender  mig  til  Eder,  I,  som  pleie  at  agte  paa 
Christendommens  Bud,  paa  det  I ogsaa  kunde  have  Ad- 
gang til  dens  Forjættelser;  jeg  vender  mig  i Særdeleshed 
til  Eder,  I denne  Stads  agt  værdige  Borgere!  Hvem 
skulde  Stadens  Hæder  og  Vel  ligge  mere  paa  Hiertet, 
end  Eder?  Til  hvem  skulde  vi  derfor  hellere  henvende 
os,  naar  Talen  er  derom?  Saa  mange  Dage  ere  nu  hen- 
gangne  i Uro  og  Forvirring,  paa  saa  voldsomme  Maader 
har  Lysten  viist  sig  til  at  ødelægge  og  forstyrre:  til 
hvem  skulde  vi  heller  henvende  os  om  at  ende  Alt  dette, 
og  at  skaffe  fast  Ro  og  Orden  tilbage,  end  til  Eder? 
Hvorledes  skulde  dette  bedre  skee,  end  ved  Eders 


*)  Eph.  2,  12. 

Mellemkomst?  Vi  Alle,  som  elske  Orden  og  Fred,  for- 
ene vor  Begiering  til  Eder  med  Landets  Faders  Ønske, 
at  Eders  Bistand  hellere  skaffer  os  dette,  end  at  det 
skal  tilveiebringes  ved  strengere  Midler.  Dersom  I da 
ikke  opfylde  denne  Begiering,  maatte  det  være,  enten 
fordi  I ikke  kunne,  eller  fordi  I ikke  ville. 

Skulde  det  Første  være  Tilfældet?  skulde  I ikke 
kunne  tvinge  dem , der  vove  at  bryde  ind  paa  den 
almindelige  Sikkerhed?  — Vel  veed  jeg,  hvorledes  Huus- 
tugten  mere  og  mere  slappes.  Det  er  ikke  længere  blot 
de  Stænder,  som  kaldes  de  forfinede  og  kielne,  hvilke 
vi  bebreide,  at  en  svag  F'aders,  en  altfor  øm  Moders 
daarlige  Kierlighed  tillader  Børnene  at  opvoxe  i Selv- 
raadighed.  Ogsaa  blandt  Eder,  I,  som  selv  tidligen 
maatte  prøve,  hvad  Verden  bringer,  som  selv  tidligen 
vantes  til  Lydighed,  hærdedes  i Arbeide  — ogsaa  blandt 
Eder  findes  kun  altfor  mange,  som  med  daarlig,  for- 
dærvelig Eftergivenhed,  eller  med  strafværdig  Ligegyldig- 
hed lade  dem  raade,  der  skulle  lyde,  lade  Børnene  voxe 
op  uden  Tugt,  at  de  engang  skulle  bringe  Sorg  og 
Skam  over  F'orældrenes  Huus,  som  over  sig  selv.  Kun 
altfor  ofte  see  vi  Tienerne  at  herske,  og  Huusbonden  at 
frygte,  see  vi  de  Baand  løste,  som  tidligen  skulde  holde 
den  Unge  til  Ærbarhed  og  gode  Sæder,  og  danne  ham 
i Lydighed  til  selv  engang  at  kunne  forstaae,  hvad  ham 
skal  betroes.  Men  saavidt  er  dette  dog  ikke  kommet, 
at  I ei,  understøttede,  som  I ere,  af  Lovenes  Anseelse, 
af  enhver  offentlig  Myndighed,  skulde  kunne  tvinge  dem, 
som  ere  under  Eders  Værge,  saa  at  Eders  Medborgere 
kunne  boe  sikkert  for  deres  Frækhed  og  Vold.  Og  de 
Øvrige  — I,  hvis  Hæder  det  skulde  være  at  forsvare  den 
Stad,  hvori  I boe,  ikke  blot  mod  udvortes,  men  mod 
indvortes  Fiender,  I,  hvis  Roes  det  skulde  være  i Landet 

og  blandt  Fremmede,  at  Alt  skeer  sømmeligen  iblandt 
Eder,  skulde  I ikke  kunne  tvinge  de  Enkelte,  som  i 
Vildskab,  i Frækhed,  i Drukkenskab  ville  berøve  Eder 
denne  Roes?  Eller  frygte  I dem,  der  begynde  disse 
Forstyrrelser?  vove  I ikke  at  træde  dem  imøde?  O!  først 
være  Enhver  Mand  i sit  Huus,  før  han  drister  sig  til  at 
være  Raadgiver  for  Land  og  Folk;  først  giøre  Enhver 
uforfærdet,  hvad  der  er  hans,  for  at  værne  om  det  Sam- 
fund, hvortil  han  hører,  før  han  vender  sig  med  For- 
dringen derom  til  Andre! 

Visselig!  I kunne  vel  ende  denne  Uro,  naar  I 
alvorligen  ville.  Og  skulle  I da  ikke  ville?  Er  der  Noget, 
som  en  retsindig  Mand  tør  anføre,  hvorfor  han  ikke  vilde? 
— Have  I Besværinger  at  forebringe?  nu,  saa  fremfører 
dem  sømmeligen  og  anstændigen,  thi  saaledes  bør  dog 
alle  Ting  skee;  have  I Forslag,  hvorom  I mene,  at  de 
burde  følges  — ikke  de  sædvanlige  vilde,  uretfærdige, 
umenneskelige  Forslag,  men  vise,  forstandige,  giennem- 
tænkte  Raad?  nu,  saa  lader  os  høre  dem,  at  de  kunne 
følges,  og  Alt  vorde  bedre.  Have  I opdaget  Forbrydelser? 
have  I andre  Vidnesbyrd  derom,  end  den  sædvanlige 
Bagvaskelses,  som  i Dag  angriber  disse,  i Morgen  Eder, 
nu,  da  bringer  dette  for  Lyset  paa  Sted  og  Maade,  som 
tilbørligt  er,  og  den  Skyldige  vil  ikke  undgaae  sin  Straf. 
Men  vigtigere  end  alt  dette,  er  sikkert,  at  en  saadan 
Fremfærd,  som  den,  hvortil  vi  have  været  Vidne,  ufor- 
tøvet standses.  Thi  lader  os  ret  fatte  i Øie,  hvad  der 
er  skeet.  Det  var  et  Exempel,  der  skulde  gives  paa,  at 
de  kunde  tiltage  sig  Magten,  hvilke  stedse  bør  være 
under  Magtens  Tvang,  de,  hvis  Herredømme  I dog  sidst 
af  Alt  vilde  underkaste  Eder,  de,  for  hvilke  I intet  Slags 
Agtelse  kunde  have,  saa  lidet  som  de  have  Ærbødighed 
for  Eder  eller  hvad  Eders  er,  thi  Intet  er  dem  helligt. 

Det  var  et  Forsøg  paa  at  trodse  al  Anseelse,  at  spotte 
enhver  Myndighed,  at  adsplitte  Folket  i Tvedragt  og 
Partier,  et  Forsøg  paa,  at  de  onde  Gierninger,  som  ellers 
kun  vove  at  yttre  sig  hemmeligen  i Mørket,  skulde  træde 
aabenbare  frem  ved  Dagens  Lys,  for  Alles  Øine:  og 
dette  — jeg  adspørger  Eder  for  den  Dommers  Aasyn, 
der  har  sagt,  at  de,  som  giøre  Saadant,  skulle  ikke  arve 
Guds  Rige* **))  — dette  skulde  I ikke  ville  forhindre?  Det 
var  et  Exempel,  der  skulde  gives  paa,  at  Enhver  kunde 
tiltage  sig  at  erklære  strafskyldig,  hvem  han  vilde,  og 
selv  straffe,  som  han  vilde;  at  de,  der  Intet  hellere  be- 
giere,  end  Uro  og  Forvirring,  ogsaa  kunde  anstifte  det; 
at  de,  der  selv  Intet  have  at  tabe,  kunde  bemægtige  sig 
Andres  Eiendom,  at  Vold  og  Plyndring  skulde  være  til- 
ladte; at  Mennesker,  kraftesløse  Oldinge  skulde  kunne 
anfaldes,  mishandles  offentligen  paa  Stadens  Gader:  og 
dette  skulde  I ikke  ville  forhindre?  Bedrager  Eder  ikke 
selv!  det  begyndte  paa  disse,  men  vidste  I,  hvor  det 
skulde  ende?  vidste  I,  hvad  I tilsidst  maatte  give  til  Priis 
for  dem,  der  misunde  Eder,  og  for  hvilke  Eders  Eiendom, 
Eders  Ro  snart  ikke  vilde  være  helligere? 

Dog,  i det  jeg  opfordrer  Eder  til  med  al  Nidkierhed 
at  vaage  over  Ret  og  Orden,  vil  jeg  ikke,  at  I blot  skulle 
have  Eders  egen  Sikkerhed  for  Øie,  men  hvad  I ville,  at 
Menneskene  skulle  giøre  mod  Eder,  det  Samme  gjører  I 
ogsaa  mod  dem*).  Tænker  Eder  hen  i Deres  Sted, 
hvilke  Forfølgelsen  først  gieldte.  Kommer  ihu,  hvad  I 
have  seet  i Eders  egne  Huse,  Eders  Hustruer  og  Børn 
skielvende  under  Voldsomhedens  vilde  Udbrud;  kommer 
Eders  egen  Uro  ihu,  medens  disse  Bevægelser  larmede 


*)  1 Kor.  6.  9. 

**)  Matth.  7,  12 

omkring  Eders  Boliger,  og  I ikke  vidste,  hvorhen  de 
vilde  vende  sig.  Og  vare  de  andre  da  ikke  Mennesker, 
som  I?  Var  der  i deres  Huse  ingen,  som  kunde  skielve? 
Vare  der  i deres  Huse  ingen  frugtsommelige  Qvinder, 
ingen  Spæde,  hvilke  de  betragte  med  samme  Ømhed, 
som  I Eders?  Vare  der  i deres  Huse  ingen  Syge,  ingen 
Døende,  hvis  Ro  saa  voldsomt,  saa  grusomt  blev  for- 
styrret? Og  dette  — I Stadens  retsindige,  hæderlige 
Borgere!  Dette  skulde  I ikke  ville  forhindre?  Skulle  da 
disse  flygte  bort  fra  Huus  og  Hiem,  søge  Tilflugt  i fierne 
Lande  — dersom  der  ellers  endnu  er  et  Tilflugtssted, 
hvor  Forfølgelsen  ei  skal  naae  dem,  som  ikke  mod  deres 
Overbeviisning  ville  fornegte  deres  Fædres  Tro,  ville  be- 
kiende  en  anden,  som  ikke  er  i deres  Hierter;  dem,  som 
ikke  ville  forlade  deres  Menighed,  medens  den  er  i 
Undertrykkelse  og  Nød?  Hvad  mig  betræffer,  m.  T., 
da  mener  jeg  ikke,  som  nu  de  Fleste,  at  det  er  lige- 
gyldigt, hvad  et  Menneske  troer,  mener  ikke,  at  enhver 
Tro  er  lige  vel  skikket  til  at  danne  et  Menneske  for  Tiid 
og  Evighed;  naar  jeg  kalder  mig  en  Christen,  da  er  det 
ikke,  fordi  jeg  arvede  dette  Navn  fra  mine  Fædre,  men 
fordi  jeg  har  søgt,  hvor  jeg  kunde  finde  Hvile  for  min 
Siel,  og  kun  har  fundet  Een,  som  har  det  evige  Livs 
Ord;  jeg  har  Hierte  til  at  foragte  Alt,  hvad  der  er  slet, 
uværdigt  og  daarligt,  hvad  enten  det  i opblæst  For- 
fængelighed vil  drage  Alles  Øine  hen  til  sig,  eller  det 
sniger  sig  om  i det  Skiulte,  hvad  enten  det  er  hos  Jøde 
eller  hos  Christen:  men  jeg  har  kiendt  Mangen  — og  I 
have  kjendt  det  med  mig  — Mangen  blandt  dem,  der 
ikke  havde  samme  Tro  med  os,  som  ved  Retsindighed, 
ved  sand  Barmhiertighed  fortiente  Agtelse  hos  Alle, 
der  skiønne,  hvad  der  er  agtværdigt;  Mangen,  med  hvem 

jeg  hellere,  end  med  Tusinde  af  dem,  der  kalde  sig 
Christne,  men  i hvis  Bryst  ingen  christelig  Følelse  er, 
vilde  have  min  Deel  hos  den  Gud,  som  ikke  anseer 
Personer,  men  for  hvem  hver  den,  som  frygter  ham 
og  giør  Retfærdighed,  er  behagelig,  af  hvad  Folk  han 
end  er*). 

Lader  os  derfor,  m.  V.,  Hver  især  bidrage  Vort 
til,  at  Ret  og  Kierlighed  aldrig  oftere  saaledes  skulle 
krænkes  iblandt  os.  Enhver  som  er  sat  til  at  raade 
og  styre,  overveie  nøie,  hvad  der  er  hans  Embede,  at 
han  rnaa  kunne  raade  med  Viisdom , og  styre  med 
Klogskab  og  Kraft.  Enhver,  der  skal  værne  om  den 
offentlige  Ro,  giøre  det  med  Troskab  og  uforfærdet, 
vidende,  at  han  ikke  blot  staaer  Mennesker  til  Ansvar, 
men  Gud!  Enhver,  som  vil  dømme  over  disse  An- 
liggender, han  dømme  med  Overlæg,  han  tale  med 
Sindighed,  at  han  maa  bestyrke  det  Gode  og  Rette, 
ikke  det  Slette  og  Fordærvelige.  — Mit  Sted  er  ikke  i 
Tummelen,  og  ingen  anden  Magt  er  mig  betroet,  end 
Talens  Magt;  den  har  jeg  stræbt  at  anvende,  efter 
bedste  Evne,  af  fuld  Overbeviisning,  af  en  god  Sam- 
vittighed: jeg  har  gjort  Mit,  og  for  hans  Aasyn,  der 
dømmer  over  Tanker  og  Sind,  som  over  Gierninger,  de 
skiulte  og  de  aabenbare,  tilraaber  jeg  endnu  Alle:  Enhver 
giøre  sit! 

Og,  dig,  o Gud,  du  Menneskenes  Fader,  du,  som 
ikke  er  Tvedragtens  og  Forstyrrelsens,  men  Fredens 
Ophav:  dig  anraabe  vi  derhos,  at  du  ogsaa  efter  din 
Miskundhed  og  Naade  vil  giøre  Dit,  thi  uden  dig  for- 
maae  vi  Intet.  Naar  Sielen  kæmper  i tvivlsomme  Tanker, 


*)  Ap.  G.  10,  34,  35. 

da  finder  den  først  Klarhed  og  Vished,  naar  den  vender 
sig  til  dig.  Du  giver  Kraft  til  at  ville  og  at  udrette; 
du  kalder  Menneskene  til  Retfærdighed,  du  formilder  dem 
i Kierlighed.  Lad  ogsaa  iblandt  os  Sandhed,  Ret  og 
Kierlighed  seire,  at  vi  maa  leve  tilsammen  i din  Frygt, 
og  søge  hverandres  Bedste.  Velsign  du  Konge  og  Folk, 
thi  fra  dig  kommer  Velsignelse!  Amen. 


OPLYSNINGER. 


S.  1 Gojim , Nochrim , Accum,  tre  Benævnelser  paa  Ikke-Jøder 
(G.  eg.  Folkeslag,  N.  eg.  fremmed,  A.  eg.  Stjernetilbeder). 

S.  5 Saiomon  Maimon , 1754 — 1800,  tysk  Filosof  og  Talmudist. 

S.  8 Jod  hachasaka , Maimonides’  Hovedritualværk. 

Maimonides,  Moses  ben  Maimon,  1135 — 1204,  spansk-jødisk  Filosof. 
Shulchon  Aroch , Ritualværk  af  Jos.  Karo,  1488  — 1575,  spansk- 
jødisk lærd. 

Jora  Dea , andet  Bind  af  S.  A. 

Chosen  haviispat , fjerde  Bind  af  S.  A. 

S.  10  Nidre  deasarne  al  Naphschatana , »de  Forpligtelser,  vi  love 
at  paatage  os«. 

Orah  Ckaim,  første  Bind  af  S.  A. 

Teshuba , et  Kapitel  om  Bod  og  Omvendelse  i Maimonides’  Værk. 
Kali , Abr .,  1743 — 1821,  Professor  i Historie  ved  Københavns 
Universitet. 

Moldenhaiver , D.  G.,  1754 — 1823,  tyskfødt  Prof.  i Teologi  ved 
Københavns  Universitet  og  senere  Overbibliotekar  ved  det  kongelige 
Bibliotek. 

S.  11  Nahlot  Schiba , Værk  om  de  ved  Skilsmisse  brugelige 

Formularer. 

Tischbi , Leksikon  over  vanskelige  Ord  i Talmud  af  Elia  Levita. 
1468 — 1549,  tysk-jødisk  Sprogmand. 

S.  12  Paulus  Fagius , 1504 — 49,  tysk  Filolog,  dygtig  Hebræer. 
Gotze,  1717 — 1786,  Præst  i Hamborg,  »Zionsvægteren«,  den  luther- 
ske Ortodoxis  Forkæmper  over  for  Lessing. 

Clausen , 1759 — 1840,  Stiftsprovst  i København,  Rationalist;  hans 
Prædikener  udmærkede  sig  ved  »Overbevisningens  Varme«  og  »deres 
gode  Orden  og  Klarhed«. 

S.  12  Brorson,  1768 — 1847,  Præst  i København,  Rationalist ; »hans 
tiltalende  Person  og  blomstrende  Sprog  gjorde  ham  til  en  yndet 
Prædikant«. 

Gutfeldt , 1761  — 1823,  Provst  i København,  Rationalist;  »en  be- 
gavet, blomstrende  Taler  og  en  vittig  og  aandrig  Mand*. 

Alenn  Leschbeach,  »Os  paaligger  det  at  prise«,  Bønnens  Ind- 
ledningsord. 

S.  16  Nathans  Samtale  med  Tempelherren , se  G E.  Lessing : 
Nathan  der  Weise,  2.  Akt  5 — 7 Scene. 

S.  21  Maximum  Insipientiæ,  Højestemaal  af  Daarskab. 

Minimum  Sapientiæ , Mindstemaal  af  Klogskab. 

Huron , Peruaner,  Peluaner , indfødte  Stammer  i Amerika. 

S.  22  L.  10  Selskabet , d.  e.  Samfundet. 

S.  25  Barchocba , »Stjernens  Søn«,  Jødernes  Anfører  under  deres 
Opstand  Aar  132 — 35  mod  den  romerske  Kejser  Hadrian. 

Emanuel  den  Store,  Konge  i Portugal  1495 — 1521.  tillod  1506  en 
heftig  Forfølgelse  af  Jøderne. 

Ferdinand  den  Katolske,  1552 — 1516,  spansk  Konge,  udvidede 
Inkvisitionen  i Spanien. 

S.  26  r aaber  > Shadaj^  hver  Gang  han  gaaer  ud  af  sin  Dør . 
Shadaj,  »den  almægtige«,  staar  skrevet  udvendig  paa  den  Pergamentsrulle 
med  to  Afsnit  af  Pentateuchen,  der  anbringes  paa  Dørstolpen  i et 
jødisk  Hus. 

S.  27  Torquemada , 1420 — 1498,  Dominikanermunk,  General- 

inkvisitor  i Spanien,  grusom  Forfølger  af  Kættere  og  Jøder. 

Alba , 1508 — 1582,  spansk  Hertug,  skal  i 6 Aar  have  ladet  18,000 
Nederlændere  henrette. 

Bonner , 1540  Biskop  i London,  fanatisk  Forfølger  af  Prote- 

stanterne. 

S.  28  Shylock , se  W.  Shakespear  (1564 — 1616):  Købmanden  i 
Venedig. 

Baruch , se  A.  W.  Iffland  (1759  — 1814):  Dienstpflicht. 

S.  29  Scævola , romersk  Sagnhelt,  der  stak  sin  Haand  1 Luerne 
for  at  vise  den  sejrrige  fjendtlige  Konge  romersk  Heltemod. 

Winkelried , schweizisk  Bonde , der  efter  Sagnet  skaffede  sine 
Landsmænd  Sejr  i Slaget  ved  Sempach  1386  ved  at  ofre  sit 
eget  Liv. 

S.  32  Forf.  til\  Hvad  har  stakkels  Neger  gjort  (jfr.  S.  38).  I 
Syngestykket  »Peters  Bryllup«,  1793,  lader  Thaarup  Negeren  synge: 
Hvad  har  stakkels  Neger  gjort,  — at  den  blanke  Mand  ham  hader? 
— Er  han  ond,  for  han  er  sort,  — er  Gud  ikke  alles  Fader?  — O, 
beklag  den  sorte  Mand,  — han  er  Træl  i fremmed  Land.« 

S.  33  Mummius , romersk  Konsul,  som  i Midten  af  2.  Aarh.  f. 
Kr.  gjorde  Grækenland  til  en  romersk  Provins,  havde  saa  lidt  Forstand 
paa  Kunst,  at  han  »truede  de  Søfolk,  som  skulde  føre  de  erobrede 
Kunstværker  til  Rom,  med,  at  de,  hvis  noget  blev  beskadiget,  skulde 
erstatte  det  ved  at  lade  nye  Genstande  forfærdige«. 

Demetrius  Poliorketes,  »Stadbelejreren«,  337 — 283  f.  Kr.,  gjorde 
sig  i Slutningen  af  4.  Aarh.  f.  Kr.  til  Herre  over  Grækenland  og 
»æredes  som  en  Gud  i Athen«. 

S.  35  in  rerum  natura , i hele  den  vide  Verden. 

S.  36  Xeno , Zenon,  græsk  Filosof  i 5.  Aarh.  f.  Kr.,  af  Aristoteles 
kaldt  »Dialektikkens  Opfinder«. 

S.  38  dolus  malus , ildesindet  Bedrag. 

S.  39  Te  deum  laudamus , »dig  prise  vi,  Herre«;  Sejrshymne. 

S.  41  en  Grusomhed ’ Karl  den  Stores  Tidsalder  værdig.  Karl  den 
Store  tvang  Sakserne  i Tusindvis  til  at  lade  sig  døbe. 

S.  42  et  Land,  hvor  en  Projektmager  maa  staa  med  Strikken  om 
Halsen . I »Niels  Klim«  4.  Kap.  fortæller  Holberg  om  Landet  Potu, 
at  Projektmagere  der  maatte  staa  med  Strikken  om  Halsen,  mens  deres 
Forslag  undersøgtes,  for  straks  at  klynges  op,  hvis  det  fandtes  skade- 
ligt eller  egennyttigt. 

S.  43  S koe  mager  dr  engen.  I Thaarups  Oversættelse  hedder  det 
(S.  284):  »Opdraget  af  Christne  eller  ikke  vender  Jødedrengen  tilbage 
til  Skakkren,  bliver  en  Jøde,  og  alt  det,  der  under  hans  Undervisning 
sigtede  til  at  forædle  hans  Natur,  gaaer  uden  Redning  tilgrunde  i 
Skakkeriet,«  og  som  »et  talende  Bevis«  herpaa  anføres:  »En  Jødedreng 
lærte  Skomager-Haandværket  hos  en  Christen,  blev  Svend,  belønnedes 
af  Selskabet,  og  man  skulde  nu  troe,  at  han  vilde  have  vedblevet  denne 
borgerlige  Næringsvej ; men  det  gik  ham  med  Haandværket,  som  Kong 
Salomons  forstandige  Kat  med  Lyset,  da  Markolfus  lod  en  Mus  smutte 
forbi  den.  Spekulations-Handelen  lokkede  min  Skomager  til  Skakkren, 
den  gamle  Adam  vognede  i ham,  han  smed  Syl  og  Risp  og  Læst, 
spekulerede,  skrev  falske  Documenter,  og  — løb  sin  Vej.« 

S.  45  de  Menneske-  og  Borgerrettigheder , Christian  d.  Syv.  har  ind- 
rømmet  og  skjænket.  19.  Sept.  1788  udgik  følgende  Reskr.  til  Køben- 
havns Magistrat,  senere  til  Stiftsbefalingsmændene  i Danmark:  »Kongen 
er  bleven  refereret,  at  Magistraten  paa  det  de  i Staden  værende  Jøder, 
ligesom  paa  andre  Steder  er  begyndt,  kunde  vænnes  til  at  lade  deres 
Børn  oplære  til  Haandværker,  Manufacturer  eller  andre  nyttige  Haand- 
teringer,  hvorved  de  paa  lovlig  Maade  kunne  erhverve  deres  Brød  og 
blive  nyttige  Borgere  i Staten,  haver  derom  talt  med  de  Ældste  og 
andre  fornuftige  Mænd  af  Nationen,  som  selv  ønske  og  attraae  saadan 
Indretning:  desaarsag  Magistraten  haver  opmuntret  dem  til  at  begynde 

med  at  lade  nogle  faae.  Drenge  hensætte  i Lære  hos  Haandværksmestere 
ibid.,  men  at  de  derpaa  have  indberettet,  at  det  ikke  har  været  mueligt, 
derom  at  træffe  Accord  med  nogen  Mester,  saalænge  ingen  offentlig 
Tilladelse  dertil  er  given.  I Anledning  heraf,  samt  de  ellers  foredragne 
Omstændigheder,  bevilges, 

At  det  ved  en  af  Magistraten  udgivende  offentlig  Placat  maae  be- 
kjendtgjøres,  at  saavel  Haandværksmesterne  som  Jøderne  maae  have 
Frihed  til  at  indgaae  Accord  med  hinanden  angaaende  Læredrenges 
Antagelse;  derfor  vil  Kongen  og  have  bevilget,  at  de  Jøder,  som  saa- 
ledes  have  udtjent  deres  Lære.  maae  indtræde  i Laugene,  naar  de 
i øvrigt  opfylde  Laugs-Artiklerne,  og  at  derudi  endog  ingen  Undtagelse 
skal  finde  Sted,  i Henseende  til  de  Professioner,  hvortil  bruges  Smelte- 
ovne og  Digie«.  (Ved  Reskr.  af  25.  Jan.  1769  var  det  blevet  »den 
jødiske  Nation  i Kjøbenhavn  aldeles  forbudet,  herefter  i deres  Huse  at 
have  Smelte-Ovne  eller  Digler«.)  — 

Ved  Kane.  Prom.  af  3.  April  1802  var  det  fastslaaet,  at  »naar 
Jøder  ere  fødte  her  i Riget,  eller  ere  forsynede  med  Kongl.  Lejdebrev, 
saa  have  de  samme  Ret  til  at  kjøbe  Jordegodser,  som  enhver  Anden 
af  Kongens  Undersaatter«. 

S.  52  hans  (Thaarups)  Ret  til  den  i hans  Svar  til  Eiaisraad  Barens 
gjorte  Beskyldning  imod  vor  Planteskoles  Elever.  I »Aftvunget  Svar  til 
Velbaarne  Herr  Etatsraad  J.  H.  Bårens«  ved  Thomas  Thaarup  hedder 
det  (S.  31):  »Herr  Etatsraaden  kommer  nu  til  at  tale  om  Jødeskolerne, 

jeg  troer  jeg  har  talt  om  dem  med  den  vedbørlige  Agtelse  . . . Jeg 
har  i min  Forerindring  blot  antydet  et  og  andet  Ukrud,  som  maatte 
luges  af  denne  Planteskole,  og  dette  maae  rimeligt  være  Aarsag  til,  at 
mange  af  de  Poder,  som  i denne  Planteskole  spaaede  deres  Plejeres 
Omhue  Frugter,  siden  udplantede  i Almindelighed  saaledes  have  ud- 
artet,  at  yderst  faa  have  svaret  til  deres  vakte  Haab  og  til  den  Virk- 
ning, saamange  Hædersmænd  med  Ret  kunde  formode  af  deres  Højtids- 
Taler.  « 

I Anledning  af  disse  Thaarups  Ord  siger  M.  L.  Nathanson  i 
»Hofraad  David  Amsel  Meyers  Levnet«  1816:  »Aar  1805  blev  Fattig- 

skolen for  Drengebørn  af  den  mosaiske  Tro  oprettet,  og  siden  ere  fra 
denne  bievne  demitterede  til  Studeringer  Kunster,  Fabriker,  Haand- 
værker  samt  ordentlig  Handel  63  Drenge ; af  dette  Antal  ere  35  i 
Særdeleshed  gaaede  over  til  Fabriker  og  Haandværker;  og  jeg  tør  paa- 
staae,  at  de  i Almindelighed  svare  til  de  om  dem  vakte  billige  For- 
ventninger. Alle  disse  staae  under  mit  specielle  Tilsyn;  jeg  og  mine 
Medbestyrere  ere  af  det  kongelige  danske  Cancellie  beskikkede  til 
Værger  for  disse  Børn,  og  vi  ere  os  bevidste,  som  saadanne  Intet  at 
forsømme.  Hver  Forseelse  paatales  strængt,  om  den  ikke  kan  qvæles 

i Fødselen.  Intet  Offer,  være  sig  af  Tid  eller  Penge,  spares;  selv 
Uleiligheder  og  Fortrædeligheder  afskrække  ikke  fra  med  utrættet 
Nidkjerhed  at  stræbe  til  det  engang  satte  Maal : gavnlige  og  gode 
Borgeres  Dannelse  for  Samfundet.  Jeg  tør  friligen  beraabe  mig  paa 
de  offentlige  Autoriteters  Vidnesbyrd ; Dannerkongens  allerhøieste  Til- 
fredshed opmuntrer  til  ufortrøden  at  gaae  frem,  og  Dommeren  i vor 
egen  Barm  giver  Styrke  nok  til  at  see  ned  paa  slige  Angreb;  men  til 
Publikums,  til  Fremtidens  Kundskab  bør  det  komme,  af  hvad  Beskaffen- 
hed disse  vare.  løvrigt  haabe  vi,  ved  vor  Id  at  nytte  Samfundet  vel 
saa  meget,  som  om  vi  sysselsatte  os  med  at  forhaane,  bespotte,  imod 
hinanden  opegge  Medborgere,  og  stille  selv  de  ædleste,  prisværdigste 
Foretagender  i et  slet  Lys.« 

S.  57  hvis  navnløse  Forfatter.  I E.  Collins  »Anonymer  og  Pseudo- 
nymer« nævnes  S.  65  under  Nr.  2607  Salomon  Soldin  som  Udgiver  af 
»Nordlyset«,  S.  26  under  Nr.  1021  som  Forfatter  af  »Upartisk  Drøftelse 
af  Bastholms  Spørgsmaal«,  der  kun  er  et  Særtryk  af  »Nordlyset«. 

S.  67  Eclesia  non  vult  sangvinem  s ed  emend ationem,  Kirken  vil 
ikke  Blod,  men  Bedring. 

S.  68  Avicenna , 980  — 1037,  arabisk  Læge  og  Filosof,  overførte 
Aristoteles’  Lære  til  Araberne. 

Euclides , græsk  Matematiker  i Oldtiden,  hvis  Lærebøger  ere 
brugte  lige  ned  til  vor  Tid. 

S.  69  Savedra,  Miguel  de  Cervantes  Saavedra,  1547  — 1616,  For- 
fatter af  den  satiriske  Ridderroman  om  Don  Quijote  de  la  Mancha 
(I  1605,  II  1615). 

S.  70  Morerne,  Maurerne. 

S.  7 1 Raimondus  de  Pennaforte , Dominikanergeneral,  død  1374  i 
sit  100de  Aar. 

Moses  Nach manides , jødisk  Cabalist,  død  1267,  spansk-jødisk  Bibel- 
fortolker. 

S.  73  Corrigodøren.  Corregidor,  tidligere  i Spanien  Benævnelse 
paa  Formanden  for  en  Bys  borgerlige  Øvrighed. 

S.  74  Mariana , 1536 — 1623,  spansk  Jesuit,  historisk  Forfatter. 

S.  75  Vincentius  Ferrarius,N . Ferrer.  1357 — 1419,  spansk  Domini- 
kanermunk og  Bodsprædikant,  siges  at  have  omvendt  35,000  Jøder. 

S.  80  Cardinal  Ximenes , 1436  — 1517,  spansk  Franciskaner,  dygtig 
Statsmand. 

S.  81  Moses  af  Cozzi,  fransk-jødisk  Talmudist  i Midten  af  13. 
A århundrede. 

S.  95  Sepes  legis , Lovens  Hegn. 

S.  97  Narrationes , Fortællinger. 

S.  102  Goids mitherne : Abraham  G.  1T756  — 1810)  og  Benjamin  G. 
(1755  — 1808),  to  engélsk-jødiske  Finansmænd  og  Filantroper.  De  tog 
begge  sig  selv  af  Dage  (jvf.  M.  Goldschmidt:  Livs  Erindringer  og 

Resultater  I.  S.  447). 

S.  105  Niels  Brock , 1731  — 1802,  københavnsk  Købmand,  Legat- 
stifter. Hinrich  Ladiges , 1731  — 1805.  kbhsk  Sukkerrafinadør.  Andreas 
Bodcnhoff,  1723 — 94,  kbhvsk  Købmand,  Skibsreder  og  Skibsbygger; 
ved  Udfyldning  Grundlægger  af  Bodenhoffs  Plads  paa  Kristian shavn. 
Hans  Peter  Kofoed.  d.  1812,  bornholmsk  Skibsfører,  Brygger  og  Gros- 
serer paa  Kristianshavn,  Godsejer.  Lars  Wilders  fik  1766  »Wilders- 
plads«  tilskødet.  Arie/s  Lunde  Reiersen , 1742 — 95,  Embedsmand  i 

Kommercekollegiet,  Fabrikant,  Købmand,  Godsejer,  Legatstifter.  Niels 
Ryberg,  1725  — 1804.  Købmand,  Fabrikant,  Skibsreder,  Godsejer. 

S.  109  Salomon  Soldin,  1774 — 1837,  Boghandler,  Forfatter.  Ludwig 
Lewin  Jacobson , 1783 — 1843,  Læge  og  banebrydende  Anatom.  Elias 
Gadolin , Kirurg  i Lygumklosters  Amter.  J.  A.  Marcus,  Dr.  med.  & 
chirurg.  B.  Magfiusson,  Dr.  med.  & chir.  Nathanael  Wallich  (Nathan 
Wolfif),  1786  -1854,  Læge  og  berømt  Botaniker  i det  engelsk-ostindiske 
Kompagnis  Tjeneste.  Salomon  Salomonsen,  1786 — 1838,  Amanuensis 
ved  det  kgl.  Bibliotek.  Gedalia  Moses,  1753  — 1844.  Overlærer  ved  den 
mosaiske  Drengefriskole  i Ivbh.  Nicolai  Furst , 1779 — 1857  Publicist, 
Forfatter. 

S.  110  Salomon  Aaron  Jacobson , 1754 — 1830,  Gravør  og  Ædel- 
stensskærer. Levin  David  Ham  vandt  1795  Kunstakademiets  mindre 
Guldmedaille.  Liepmann  Fraenckel , 1777  — 1 857,  Portræt-,  særlig  Pastel- 
og  Miniaturmaler,  Tapetfabrikant.  Pinehas  Liebmann,  1777 — 1832,  Por- 
træt-, særlig  Miniaturmaler.  George  Gerson,  1790—1825,  Bankier,  Musiker. 
David  Amsel  Meyer , 1753 — 1813,  Købmand,  Legatstifter. 


